
PROLOG.

 
LUAREA CU ASALT A ORAŞULUI SERINGAPATAM.

 
Extras dintr-un document de familie.

 
I.

 
Rândurile acestea, scrise în India, se adresează rudelor mele din Anglia. Vreau să explic ce m-a făcut să nu-i întind vărului meu, John Herncastle, o mână prietenească. Tăcerea pe care am păstrat-o în această privinţă a fost rău înţeleasă de unii membri ai familiei mele, la a căror bună părere despre mine ţin nespus de mult. Îi rog din suflet să nu ia nici o hotărâre pripită, până ce nu-mi vor auzi povestea şi declar solemn că voi spune adevărul şi numai adevărul.

 
Cearta dintre mine şi vărul meu a început în cursul unui eveniment important şi anume, în cursul asaltului dat la 4 mai 1799, sub comanda generalului Baird, asupra oraşului Seringapatam.

 
Pentru ca să fie totul limpede de la început, se cere să arunc o privire asupra perioadei dinaintea acestei întâmplări. Trebuie să pomenesc şi de legendele răspândite în tabăra noastră, despre aurul şi giuvaerurile din palatul de la Seringapatam.

 
II.

 
În una din legende era vorba despre un diamant galben, un vestit giuvaer indian.

 
Cu veacuri în urmă, această nestemată a fost încrustată în frun-tea Zeului Lunei – divinitate indiană cu patru braţe. Datorită pe de o parte culorii sale, pe de alta credinţei că această culoare se schimbă o dată cu fazele lunei, diamantul căpătă numele sub care era cunoscut în India – numele de Piatra Lunei.

 
Peripeţiile diamantului galben încep în secolul al XI-lea al erei noastre. Când cuceritorul musulman Mahmud din Ghizni cuceri oraşul sfânt Somnauth şi puse mâna pe toate comorile din vesti-tul templu care dăinuia de veacuri – loc de pelerinaj al hinduşilor şi o adevărată minune a lumii răsăritene – dintre toţi zeii din templu nu putu fi salvat decât Zeul Lunei. Trei brahmani răpiră noaptea statuia care purta în frunte diamantul galben şi o luară cu ei la Benares, al doilea oraş sfânt al Indiei. Statuia fu aşezată pe un altar mare, sub o boltă sprijinită pe pilaştri de aur, într-o sală împodobită cu nestemate. În noaptea când se sfârşi construirea altarului, o divinitate li se arătă în vis brahmanilor, chiar în acei loc.

 
Ea porunci ca de atunci încolo trei preoţi să străjuiască pe rând Piatra Lunei, zi şi noapte, în veacul veacului. Zeul proroci că acela care va lua piatra cea de mare preţ va avea mult de pătimit. Şi profeţia Zeului fu înscrisă cu litere de aur pe altar.

 
Veac după veac se scurse şi generaţie după generaţie; urmaşii celor trei brahmani păziră zi şi noapte Piatra Lunei. Trecu veac după veac până când în primii ani ai secolului al XVIII-lea, Aurungzebe, împăratul mogulilor, porunci din nou să fie distruse templele sacre ale lui Brahma. Altarul în care se afla zeul cu patru braţe fu sfărâmat şi un ofiţer superior din armata lui Aurungzebe fură Piatra Lunei.

 
Neizbutind să recapete prin forţă şi pe faţă giuvaerul pierdut, cei trei preoţi urmăriră pe ascuns furii, ţinându-se de ei pas cu pas. Şi trecu aşa generaţie după generaţie. Piatra Lunei trecu dintr-o mână într-alta, purtându-şi blestemul cu ea. Dar urmaşii celor trei preoţi stăteau într-una de veghe, aşteptând ziua în care piatra nestemată avea să intre din nou în mâinele lor.

 
În ultimii ani ai secolului al XVIII-lea diamantul ajunsese în stăpânirea lui Tippoo, sultanul Seringapatamului, care-şi împodobise cu el mânerul jungherului. Dar şi atunci – chiar în palatul sultanului – cei trei preoţi vegheau în taină asupra nestematei. În palatul lui Tippoo se bucurau de încrederea sultanului trei ofiţeri necunoscuţi tuturor celorlalţi. Şi mergea vorba că ofiţerii nu erau decât cei trei preoţi travestiţi.

 
III.

 
Iată legenda care circula în tabăra noastră, cu privire la Piatra Lunei. Dintre noi toţi, numai vărul meu fu impresionat de ea şi-i dădea crezare. În noaptea dinaintea asaltului asupra oraşului Seringapatam se supără pe mine şi pe ceilalţi, care nu credeam nimic din toată istoria asta. Se lăudă sus şi tare că dacă armata engleză cucereşte cetatea Seringapatam, o să vedem cu toţii diamantul împodobindu-i inelul de pe deget. Drept răspuns noi izbucnirăm în hohote de râs, crezând, în seara aceea, că lucrurile se vor sfârşi aici.

 
Acum să vă spun însă cum s-a desfăşurat atacul asupra oraşului Seringapatam. Chiar de la început am fost despărţit de vărul meu. Nu l-am văzut la trecerea râului şi nici cât ne-am luptat pentru fiecare palmă de pământ, ca să pătrundem în oraş. Abia spre seară, după căderea oraşului în stăpânirea noastră şi după ce chiar generalul Baird găsise trupul lui Tippoo sub un morman de cadavre, mă întâlnii şi eu cu Herncastle.

 
Făceam amândoi parte dintr-o grupă trimisă din ordinul generalului să împiedice jaful şi distrugerea care urmară după cucerirea oraşului. Soldaţii noştri ajunseseră până în vistieria palatului şi îşi umpluseră buzunarele cu aur şi bijuterii. Cu vărul meu mă întâlnii în curtea din faţa vistieriei şi ne apucarăm să restabilim ordinea printre soldaţii noştri. După bătălia îngrozitoare în care luptaserăm cu toţii, Herncastle avea o expresie de sălbăticie. Asta i se citea pe faţă şi nu era deci omul potrivit, mă gândeam eu, pentru misiunea care i se încredinţase.

 
Înlăuntrul vistieriei era o mare neorânduială, dar nu se vedeau urme de violenţă. Soldaţii păreau puşi pe fapte rele. Se auzeau tot felul de glume grosolane. Şi aşa, pe neaşteptate, începu iar povestea diamantului.

 
— Cine o fi pus mâna pe Piatra Lunei? se întrebau ici-colo oamenii.

 
Dar jaful nu mai contenea; când înceta într-o parte, începea într-alta. În timp ce mă străduiam zadarnic să pun lucrurile în ordine, auzii din partea cealaltă a curţii un strigăt înfiorător şi mă repezii de îndată într-acolo. Ajungând la o uşă dată de perete, văzui cadavrele a doi ofiţeri indieni de la palat zăcând de-a curmezişul pragului.

 
Un nou strigăt venind dinăuntru mă hotărî să intru repede în camera care părea să fie o sala de arme. Tocmai atunci, al treilea indian se prăbuşea, rănit de moarte, la picioarele unui bărbat care stătea cu spatele la mine. La intrarea mea, acesta se întoarse şi-l văzui pe John Herncastle ţinând în mână un pumnal mânjit de sânge. Când se întoarse spre mine, pe mânerul jungherului fulgeră strălucirea unei pietre preţioase, ca o pală de flăcări. Indianul atins de aripa morţii arătă cu degetul spre jungherul din mâna lui Herncastle şi spuse pe limba lui:

 
— Piatra Lunei va trece mai departe blestemul asupra ta şi asupra alor tăi!

 
După ce rosti aceste cuvinte, indianul căzu fără viaţă la pământ. Înainte de a fi putut face eu ceva, soldaţii care mă urmaseră prin curte se năpustiră şi ei înăuntru. Vărul meu se repezi ca un nebun în faţa lor.

 
— Alungă-i pe toţi de-aici! strigă el la mine şi pune strajă la uşă!

 
Soldaţii mei se dădură înapoi, când îl văzură venind spre ei cu pumnalul în mână. Am pus doi paznici la uşă. Apoi, până dimineaţa n-am mai dat ochii cu vărul meu.

 
În zori jaful continua încă. De aceea generalul Baird anunţă în mod public că toţi hoţii prinşi asupra faptului vor fi spânzuraţi, orice grad ar avea. Tocmai atunci mă întâlnii iar cu Herncastle.

 
Îmi întinse mâna ca de obicei şi îmi spuse bună dimineaţa, dar eu nu dădui mâna cu el.

 
— Spune-mi mai întâi – îl întrebai – cum a murit indianul din sala de arme şi ce însemnau cuvintele pe care le-a rostit cu limbă de moarte, arătând spre pumnalul din mâna ta?

 
— Bănuiesc că indianul a murit din pricina unei răni grave, îmi răspunse Herncastle. Cât despre ultimele lui vorbe, nu ştiu ce înţeles or fi având.

 
Îl privii cu atenţie. Părea liniştit. Hotărându-mă să-i mai dau totuşi prilejul de a-mi mărturisi adevărul, îl întrebai:

 
— Asta-i tot ce ai să-mi spui?

 
— Asta-i tot, răspunse el.

 
I-am întors spatele şi de atunci n-am mai vorbit cu dânsul.

 
IV.

 
Vreau să se ştie bine de la început că toate cele scrise aici despre vărul meu se adresează numai familiei mele. Nici un motiv nu mă îndeamnă să le dau în vileag şi pentru alţii, întrucât, în afară de părerile mele, nu am nici o dovadă.

 
Nu pot să spun că l-aş fi văzut cu ochii mei ucigându-i pe cei doi indieni de la uşă şi nici pe al treilea, care se afla înăuntru. E adevărat că am auzit vorbele rostite cu limbă de moarte de acesta din urmă. Dar cum aş putea dovedi că ele nu erau aiurelile unui muribund? Prin urmare, rămâne ca rudele mele să hotărască ele singure dacă am sau nu dreptate când afirm că omul ăsta nu-mi place.

 
Înainte de a sfârşi, trebuie să adaug că deşi nu dau crezare fantasticei legende indiene despre piatra preţioasă, am şi eu o mică superstiţie în această privinţă. Credinţa mea este că crima atrage întotdeauna după sine ceva fatal. Sunt sigur de vinovăţia lui Herncastle, dar nu numai de atât; am şi credinţa că dacă păstrează diamantul, nu peste multă vreme o să se căiască singur de ceea ce a făcut; şi că şi alţii vor ajunge să regrete că l-au luat de la el, dacă s-ar întâmpla să-l dea cuiva.

 
PRIMA PERIOADĂ.

 
POVESTEA DIAMANTULUI.

 
Pierderea diamantului.

 
Întâmplări povestite de Gabriel Betteredge, valetul ladyei Julia Verinder.

 
CAPITOLUL I.

 
În prima parte a romanului „Robinson Crusoe” pe una din file veţi găsi următoarele rânduri: „Acum ajunsesem să văd – deşi prea târziu – ce nebunie este să te apuci de ceva înainte de a cântări bine dacă eşti sau nu în stare să duci lucrurile până la capăt”.

 
Chiar ieri mi se întâmplă să deschid cartea la acest pasaj. Iar azi dimineaţă (21 mai 1850) veni la mine nepotul stăpânei, domnul Franklin Blake şi-mi spuse:

 
— Betteredge, am trecut pe la avocat pentru nişte chestii de familie; şi printre altele au vorbit şi despre felul cum a dispărut acum doi ani diamantul indian din casa din Yorkshire a mătuşii mele. Domnul Bruff crede, ca şi mine de altfel, că toată povestea ar trebui scrisă şi cu cât mai repede, cu atât mai bine. Şi să ştii, Betteredge, că am găsit, mi se pare, împreună cu domnul Bruff, cel mai nimerit mijloc de a o aşterne pe hârtie.

 
Foarte frumos din partea lor, nici vorbă, dar tot nu înţelegeam de ce m-amestecau pe mine în toată istoria asta.

 
— Avem de povestit câteva lucruri, continuă domnul Franklin, şi sunt câţiva oameni care pot şi ei s-o facă. Suntem de părere ca fiecare să scrie pe rând povestea diamantului – bineînţeles numai ceea ce ştie direct, nu din auzite. În primul loc trebuie să arătăm cum a ajuns diamantul în stăpânirea unchiului meu Herncastle, pe vremea când acum cincizeci de ani făcea serviciul militar în India. Această introducere o şi am, sub forma unui vechi document de familie. În al doilea rând, trebuie să spunem cum a ajuns Piatra Lunei, acum doi ani, în casa din Yorkshire a mătuşii mele şi cum s-a pierdut după mai puţin de douăsprezece ore. În privinţa asta nimeni, nici chiar Betteredge, nu ştie mai mult decât tine. Aşa că tu trebuie să iei pana în mână, s-o înmoi în cerneală şi să aşterni pe hârtie toată povestea.

 
Au trecut două ceasuri de când a plecat domnul Franklin de la mine. M-am aşezat de îndată la pupitru ca să încep povestirea. Şi de atunci n-am mai fost în stare să mă urnesc de aici, dându-mi seama ca şi Robinson Crusoe: „… ce nebunie este să te apuci de ceva, înainte de a cântări bine dacă eşti sau nu în stare să duci lucrurile până la capăt”. Acum băgaţi bine de seamă că am deschis din întâmplare cartea la locul cu pricina şi doar cu o zi înainte de a mă apuca de această treabă nechibzuită. Ei, dacă nici asta nu se cheamă presimţire, atunci cum s-o mai fi chemând?

 
Nu sunt de felul meu un om superstiţios. Am citit multe cărţi în viaţa mea. La şaptezeci de ani ţinerea de minte nu m-a părăsit şi nici picioarele nu mă dau de ruşine. Nu cumva să credeţi că vorbeşte un om nepriceput, când afirm răspicat că nu s-a scris niciodată carte mai bună decât „Robinson Crusoe” şi nici n-o să se mai scrie. Cartea asta am cercetat-o ani de zile şi întotdeauna am găsit în ea un prieten, prietenul adevărat care, vorba ceea, la nevoie se cunoaşte. Când sunt supărat sau necăjit, leacul meu e „Robinson Crusoe”. Când am nevoie de un sfat, citesc „Robinson Crusoe”. Când nevasta mă cicălea într-una pe vremuri, deschideam „Robinson Crusoe”. Până acum am făcut ferfeniţă şase exemplare foarte bine legate din cartea asta. Pe cel de al şaptelea volum l-am căpătat în dar de la stăpâna mea de ziua ei. Dar parcă n-am început de loc povestea diamantului, nu? Ei, ia să iau altă coală de hârtie şi să mă apuc iar de treabă.

 
Am pomenit cu vreo două-trei rânduri mai sus de stăpînă-mea. Ei bine, dacă fiica stăpânei mele nu l-ar fi pri-mit în dar, diamantul ăsta n-ar fi ajuns niciodată în casa noastră, unde s-a aflat ultima dată.

 
CAPITOLUL II.

 
Iar fiica stăpânei mele nu l-ar fi primit niciodată în dar dacă stăpână-mea n-ar fi adus-o pe lume. Iaca de ce mă apuc să scriu întâi despre stăpână-mea.

 
Dacă cunoaşteţi lumea bună, îţi fi auzit fără îndoială de frumoasele domnişoare Herncastle. Domnişoara Ju-lia era cea mai tânără dintre cele trei surori şi, după capul meu, cea mai de treabă. Când aveam cincisprezece ani, am intrat în serviciul lordului Herncastle, bătrânul lor tată, ca paj al celor trei domnişoare. În slujba asta am rămas până ce domnişoara Julia s-a căsătorit cu Sir John Verinder, Dumnezeu să-l ierte. Tare de treabă mai era şi nu avea nici o altă pretenţie decât să-i spună cineva ce şi cum să facă. Acum, fie vorba între noi, s-a şi găsit cine să-i spună, şi lucrul ăsta nu i-a stricat de loc, pentru că a dus o viaţă plină de bucurii şi a murit de moarte bună, fără să se chinuiască. Am uitat să spun că eu am însoţit mireasa până acasă la bărbatul ei, pe moşia căruia ne aflăm.

 
— Sir John, îi spuse ea, nu mă pot lipsi de Gabriel Betteredge.

 
— Doamnă, răspunse Sir John, nici eu nu mă pot lipsi de el.

 
Şi aşa am intrat în serviciul lui. Mie nu-mi păsa unde mă aflam, atâta vreme cât eram lângă stăpână-mea.

 
La început m-au pus sub ordinele logofătului. Peste câţiva ani însă m-au pus în locul lui şi mă ţineau în mare cinste. Trăiam aşa în căsuţa mea, cu luleaua şi cu „Robinson Crusoe”. Ce altceva mai puteam dori ca să fiu fericit? Dar ia gândiţi-vă, ce a vrut Adam să aibă când stătea singur în grădina paradisului? şi dacă nu-l ţineţi de rău pe Adam, pentru că i-a poftit inima ce i-a poftit, atunci de ce m-aţi ţine de rău pe mine?

 
Îmi pusesem ochii tocmai pe femeia care-mi gospodărea căsuţa. O chema Selina Goby. Era voinică, zdravănă, ceea ce m-a şi îndemnat s-o iau de nevastă. Mai aveam eu şi un alt temei. Dacă Selina stătea nemăritată, însemna că trebuia să-i plătesc mâncarea şi serviciul. Dar dacă o luam de nevastă, nu mai putea să-mi ceară bani şi demâncare şi avea să-mi ţină gospodăria degeaba. Economie – şi un pic de dragoste. Cam aşa vedeam eu lucrurile pe vremea aceea.

 
După ce am cerut încuviinţarea stăpânei, am vorbit cu Selina. Şi ce-a zis Selina? Doamne, tare puţin cunoaş-teţi firea femeilor, dacă puneţi o asemenea întrebare! De bună seamă că a zis da.

 
Când s-a apropiat de tot ziua cununiei, au început să mă cuprindă îndoielile. Am căutat să aflu cam ce simţeau alţi bărbaţi care erau în aceeaşi împrejurare specială. Cu vreo săptămână înainte de cununie, se pare că mai toţi doresc în sinea lor să scape de ea. Eu unul m-am dus chiar mai departe, nu numai că doream, dar am şi încercat să scap de-a binelea. Însă nu pe degeaba! Îi oferii Salinei o saltea de puf şi cincizeci de şilingi, ca să mă lase liber. Ei, acum oricât n-aţi vrea dumneavoastră să mă credeţi, lucrurile sunt totuşi adevărate – ea avu nesăbuinţa să refuze.

 
Ei, şi după aceea, bineînţeles că s-a isprăvit cu mine. Eram o pereche nici fericită, nici nefericită. Cum venea asta nu prea pricep nici acum, dar adevărul este că întotdeauna ne împiedicam unul de altul, chiar fără vreun gând rău. Când eu voiam să mă duc sus, nevastă-mea cobora, când ea voia să coboare, eu mă urcam. Asta se cheamă – căsnicie – cel puţin după câte am cunoscut-o eu.

 
După cinci ani de ciocniri pe scări, nevastă-mea muri şi rămăsei cu fetiţa, cu Penelope. Curând după aceea muri Sir John, iar slăpână-mea rămase cu fetiţa ei, cu domnişoara Rachel. Micuţa mea Penelope fu îngrijită cum trebuie, fu trimisă la şcoală, învăţă carte şi când ajunse la vârsta potrivită se angajă cameristă la domnişoara Rachel.

 
Cât despre mine, mi-am văzut mai departe, an de an, de slujba de logofăt, până în 1847, când se întâmplă o schimbare în viaţa mea. Într-o bună zi stăpâna veni în căsuţa mea să ia ceaiul cu mine. Îmi aminti că sunt de peste cincizeci de ani în slujba ei şi îmi dărui o vestă frumoasă de lână pe care o lucrase chiar cu mânuşiţele dumisale. Nu ştiam cum să-i mai mulţumesc stăpânei pentru cinstea pe care mi-o făcea. Însă, spre marea mea uimire, s-a văzut mai pe urmă că vesta nu era atât o cinste, cât o momeală. Stăpâna voia să mă înduplece să renunţ la slujba grea de logofăt şi să mă facă valet în casa ei, pentru câte zile mai aveam de trăit. Ne-am mai tocmit noi puţin, iar până la urmă am zis că o să mă mai gândesc.

 
Cum eram tare tulburat, după plecarea stăpânei îmi luai leacul obişnuit: trăsei o lulea şi începui să răsfoiesc „Robinson Crusoe”. Nu citii nici cinci minute şi ajunsei la cuvintele următoare: „Ceea ce iubim în ziua de azi vom urî mâine”. Dintr-o dată mi se lămuri în gând ce aveam de făcut. În acea zi ţineam neapărat să rămân în slujba de logofăt; dar a doua zi, după cum îmi arăta „Robinson Crusoe”, aveam să fiu împotriva acestui lucru. Aşa că deodată mi se luă o piatră de pe inimă. Mă culcai în seara aceea logofăt la lady Verinder, iar a doua zi dimineaţa mă trezii valet la lady Verinder. Toate astea pe negândite, fără supărare şi numai datorită lui „Robinson Crusoe”.

 
Fiică-mea Penelope se uită chiar acum peste umărul meu să vadă ce-am scris şi mă mustră că m-am apucat să spun povestea mea în loc să înşir povestea diamantului, aşa cum mi s-a cerut.

 
CAPITOLUL III.

 
Mă scărpinai în cap, dar de aici nu ieşi nimic bun. Mă sfătuii atunci cu Penelope; de aici ieşi însă o ideie nouă.

 
Penelope zice că ar trebui să aştern pe hârtie cum s-au petrecut lucrurile, zi de zi, începând din dimineaţa când mi s-a spus că se aştepta vizita domnului Franklin Blake.

 
Începând, prin urmare, după planul Penelopei, trebuie să vă spun că într-o miercuri dimineaţa, stăpână-mea mă chemă anume în iatac. Era în douăzeci şi patru ale lunii mai, în anul 1848.

 
— Gabriel, îmi zise stăpâna, ascultă o veste care o să te uimească. S-a întors Franklin Blake din străinătate. Vine mâine la noi să stea până luna viitoare, pentru ca să serbăm împreună ziua de naştere a Rachelei.

 
Vestea îmi umplu inima de bucurie. Nu-l mai văzusem pe domnul Franklin de când era copil şi locuia la noi în casă. În viaţa mea n-am cunoscut un copil care să se joace mai nostim cu titirezul sau să spargă geamu-rile. Împărtăşindu-i această părere domnişoarei Rachel, acolo de faţă, îmi răspunse că-şi amintea de el doar ca de cel mai îngrozitor tiran apărut vreodată în Anglia.

 
— Fierb de indignare, mai zise domnişoara Rachel, când mă gândesc la Franklin Blake.

 
Am să vă lămuresc acum de ce domnul Franklin îşi petrecuse anii tinereţii prin străinătăţi.

 
Mama domnului Franklin, sora mai mare a stăpânei mele, murise când el era abia de o şchioapă. Domnul Blake, tatăl lui, spusese răspicat că n-avea încredere în instituţiile din ţara de baştină, în ce priveşte educaţia fiului său, şi pe lângă asta, domnului Blake nu-i plăceau bă-ieţii şi nu ţinea nici măcar la băiatul lui. Aşa că domnul Franklin fu trimis din Anglia în Germania, în ale cărei şcoli tatăl dumisale avea încredere. Drăguţul de el nu ne uită însă după ce plecă în străinătate. Ne mai scria din când în când; uneori îi scria stăpânei mele, alteori domnişoarei Rachel şi câteodată chiar şi mie. Înainte de a pleca împrumutase de la mine un briceag şi şapte şilingi jumătate bani gheaţă. Scrisorile lui către mine aveau îndeobşte scopul să-mi mai ceară bani cu împrumut.

 
După ce isprăvi cu şcolile germane, trecu în unele franţuzeşti şi apoi în altele italieneşti. Aşa că până la urmă ieşi tobă de carte – un fel de geniu universal. Făcea puţină literatură; se pricepea puţin şi la pictură; cânta puţin din gură, puţin din pian, ba şi compunea câte pu-ţin – dar mai ales cred că împrumuta bani de la unul şi de la altul, după cum împrumutase mai înainte şi de la mine. Când ajunse la majorat, primi moştenire averea mamei sale, iar curând dădu iar de fundul sacului. Cu cât avea mai mulţi bani, cu atât voia şi mai mulţi. Îi erau, săracul de el, buzunarele sparte şi cu nici un chip nu le putea cârpi. Oriunde se ducea, îşi făcea prieteni; vioiciunea şi purtările lui alese îi câştigau simpatia tuturor. Apărea când ici, când colo şi-l găseai peste tot. În sfârşit, se hotărî să se întoarcă în Anglia şi să ne facă o vizită. În ziua de joi 25, mai aveam să vedem pentru prima dată ce fel de bărbat ajunsese băieţelul nostru cel drăgălaş. Se trăgea dintr-o familie bună, era plin de curaj, şi împlinise vârsta de douăzeci şi cinci de ani.

 
În joia aceea era a vreme frumoasă ca într-o zi de vară; stăpână-mea şi domnişoara Rachel plecaseră cu trăsura să prânzească la nişte prieteni din vecinătale (întrucât îl aşteptau pe domnul Franklin să vină spre seară). După plecarea lor m-am dus să mă uit puţin cum era aranjat dormitorul musafirului nostru. Deodată, auzii pe terasă un zgomot, parcă ar fi bătut cineva toba, dar nu prea tare.

 
Îndreptându-mă într-acolo, văzui trei indieni în haine albe, cu ochii ţintă spre ferestrele de sus ale casei. Purtau fiecare câte-o tobă mică, iar îndărătul lor se afla un băieţel cu un sac. Era un pui de englez cu părul blond. Bănuiam că oamenii aceia erau nişte scamatori, ori saltimbanci ambulanţi şi că băiatul le ducea în sac sculele de jonglerie. Unul dintre indieni ştia englezeşte şi avea purtări alese. A cerut voie să facă scamatorii în faţa stăpânei casei.

 
Îi spusei indianului că stăpâna e dusă de-acasă şi foarte politicos îi rugai pe toţi să plece. Indianul îmi făcu şi el o plecăciune foarte frumoasă şi se îndepărtă împre-ună cu ceilalţi. Eu rămăsei în curte şi tot stând la soare, aţipii.

 
Mă trezi fiică-mea Penelope, care alergase spre mine de parcă luase foc casa. Şi ce, credeţi că voia? Voia să dăm poruncă să fie arestaţi imediat cei trei scamatori indieni; se vede treaba că ei ştiau că vine la noi cineva de la Londra şi aveau de gând să-i facă domnului Franklin vreun rău.

 
Pare-se că Penelope îi văzuse pe cei trei indieni plecând şi pe urmă îi urmărise, pândindu-i până când, ajunşi în şosea, au făcut nişte lucruri nemaipomenite. Mai întâi se uitară în susul şi în josul drumului, ca să se asigure că nu-i zăreşte nimeni. Pe urmă îndrugară o grămadă de vorbe pe limba lor şi se tot uitau unul la altul, de parcă s-ar fi întrebat ce să facă. Apoi se întoarseră către englezul acela mic care-i însoţea, ca şi cum în el şi-ar fi pus nădejdea să-i ajute. În sfârşit, şeful lor, acela care ştia englezeşte, îi spuse băiatului:

 
— Întinde mâna!

 
Băieţelul, neavând încotro, întinse mâna. Indianul scoase o sticluţă şi-i turnă în palmă ceva negru, ca un fel de cerneală, după aceea puse mâna pe fruntea băieţelului, făcu tot felul de semne în aer şi pe urmă îi porunci:

 
— Priveşte!

 
Băieţelul înţepeni deodată şi rămase aşa, ca o stană de piatră, cu ochii ţintă la cerneala din palmă.

 
Indienii prinseră iar a se uita în susul şi în josul drumului şi pe urmă indianul mai de vază spuse iar băiatului:

 
— Îl vezi pe domnul din ţări străine? Îl vezi pe englez? Băiatul răspunse:

 
— Îl văd.

 
Şi indianul îl întrebă iar:

 
— Adevărat e că pe drumul ăsta, care duce la casa aceea şi nu pe altul va umbla astăzi englezul?

 
Băiatul răspunse:

 
— Da, pe drumul ăsta care duce la casa accea şi nu pe altul va umbla astăzi englezul.

 
Indianul îi mai puse o întrebare, după un răstimp:

 
— Şi gentlemanul englez are la el lucrul acela?

 
Băiatul răspunse, tot după un răstimp:

 
— Da!

 
Atunci indianul îi puse ultima întrebare:

 
— Acest gentleman va veni aici spre seară, aşa cum a făgăduit?

 
— Nu mai pot spune nimic; sunt obosit; nu mai văd nimic – răspunse băiatul.

 
Şi acest răspuns puse capăt întrebărilor. Tartorul indienilor făcu iar un semn peste capul băiatului, îi suflă în frunte şi-l trezi. Apoi porniră cu toţii spre oraşul unde locuiau (după cum ne-a fost dat să aflăm mai târziu). Penelope nu i-a mai văzut.

 
Îi spusei fetei mele că lucrul ăsta n-avea nici o însemnătate. De bună seamă că indienii îi auziseră pe servitori vorbind despre sosirea domnului Franklin şi că făceau repetiţie cu cine ştie ce scamatorie, aşa cum repetă actorii o piesă. Asta era părerea mea. Fiică-mea însă socotea că lucrurile sunt foarte grave. Îmi aminti mai ales de întrebarea îndianului: „Domnul englez are la el lucrul acela?”

 
— Ah, tată, zise ea, ce înseamnă lucrul acela?

 
— Dragă, o să-l întreb pe domnul Franklin, îi răspunsei eu glumind.

 
— Să-l întrebi, stărui Penelope foarte serioasă, şi o să vedem atunci dacă şi el socoate că-i glumă.

 
Şi cu aceste vorbe fiică-mea se îndepărtă. După pleca-rea ei mă hotărâi să-l întreb pe domnul Franklin despre ce era vorba – mai cu seamă ca s-o liniştesc pe fiică-mea.

 
Amănuntele discuţiei dintre noi se vor afla mai târziu. Deocamdată aş vrea doar să vă spun că spre marea mea surprindere, domnul Franklin luă lucrurile la fel de serios ca şi Penelope. Cât de serios privea el lucrurile veţi înţelege când vă voi spune că „lucrul acela”, după părerea lui însemna Piatra Lunei.

 
CAPITOLUL IV.

 
Până să pot aţipi din nou, după plecarea fiicei mele Penelope, auzii zgomot de vase şi farfurii în odaia unde mâncau servitorii, ceea ce însemna că cina era gata. Şi tocmai atunci se întâmplă să iasă fuga din casă altă tânără. De data asta nu mai era fiică-mea, ci Nancy, ajutoarea bucătăresei. Părea necăjită şi îmi zise că o trimiseseră după Rosanna, care întârzia să vină la masă.

 
— Dar unde-i Rosanna? întrebai eu.

 
— La Nisipurile Mişcătoare, de bună seamă, îmi răspunse Nancy. Iar a leşinat azi dimineaţă şi a cerut voie să plece să ia puţin aer. Zău, mă scoate din răbdări fata asta!

 
— Du-te, fetiţă, de mănâncă, zisei, am destulă răbdare cu ea şi o aduc eu acasă.

 
Zis şi făcut; îmi luai bastonul şi pornii spre mare. Acum însă, înainte de a trece mai departe, trebuie să vă spun povestea Rosannei şi pe cea a Nisipurilor Mişcătoare – asta fiindcă amândouă sunt în strânsă legătură cu povestea diamantului.

 
Rosanna era fata de serviciu cea mai de curând angajată din tot personalul. Nu tare de mult, stăpână-mea fusese la Londra şi vizitase o şcoală de corecţie pentru femei. Directoarea, văzând că stăpână-mea poartă un oarecare interes instituţiei, îi arătă o fată, pe Rosanna Spearman, şi-i povesti o istorie tare dureroasă. În două vorbe, Rosanna Spearman făcuse hoţii, dar nu era nici pe departe ca hoţii care în loc să fure de la câte unul sau altul, înfiinţează bande de tâlhari în City şi jefuiesc mii şi mii de oameni. Directoarea susţinea că Rosanna, cu toate faptele ei, nu era soi rău, şi că nu tre-buia decât să i se dea un prilej de îndreptare. La auzul acestor vorbe, stăpână-mea îi spuse directoarei:

 
— Rosanna Spearman va avea un prilej de îndreptare, căpătând o slujbă la mine. După o săptămână, Rosanna Spearman va intra la noi ca ajutoare de fată în casă.

 
Povestea fetei n-o cunoştea nimeni, în afară de domnişoara Rachel şi de mine. Niciunei fete nu i: se oferi vreodată un mai bun prilej de îndreptare! Drept mulţumită, ea îşr vedea de treabă cu foarte multă grijă şi pricepere. Dar se întâmplă că nu reuşi să se împrietenească de loc cu servitoarele mai vechi, ci numai cu fiică-mea Penelope, care era întotdeauna foarte drăguţă cu dânsa.

 
Nu ştiu prea bine de ce anume, dar fata asta nu le plăcea celorlalte slujnice. De bună seamă că nefiind de loc frumoasă, n-aveau de ce s-o pizmuiască. Era cea mai urâtă femeie din casă şi pe lângă toate avea şi un umăr strâmb, mai mare decât celălalt. Bănuiesc că slugile n-o puteau suferi fiindcă era cam posacă şi singuratică din fire şi nu-i plăcea să stea la taifas cu nimeni. Pe când ceilalţi servitori bârfeau, ea citea sau lucra. Iar când îi venea rândul să se ducă la plimbare, pleca singură. Acum, mai băgaţi de seamă un lucru: deşi era urâtă foc, avea în ea un nu ştiu ce pe care nu-l au slugile; avea ceva de cucoană. Poate glasul, poate chiar faţa ei. Atât pot să spun, că chiar în prima zi când a venit în casa noastră, celelalte femei au şi scos vorba că Rosanna Spearman o face pe grozava.

 
Casa noastră este aşezată în apropierea mării. În toate părţile pornesc cărări minunate, în afară doar de cea care duce la un golf pustiu şi urât. Acolo, între două stânci, se află cele mai înfricoşătoare dune de nisip mişcător de pe ţărmul comitatului Yorkshire. La ceasul refluxului, tot nisipul începe să tremure şi să se mişte într-un fel ciudat. Oamenii de prin părţile noastre botezaseră locul Nisipurile Mişcătoare. Nici o barcă nu se aventurează în acest golf. Nici un copil din sat nu se duce acolo să se joace. După cât mi se pare mie până şi păsările ocolesc Nisipurile Mişcătoare. Prin urmare, e greu de crezut că o tânără, care are de ales între atâtea locuri frumoase de plimbare, poate să-l aleagă tocmai pe acesta şi să stea să lucreze sau să citească singură acolo. O fi, n-o fi de crezut, ăsta este adevărul: acolo îi plăcea Rosannei să se ducă; aşa că într-acolo mă îndreptai şi eu ca s-o aduc la masă.

 
Şi cum ieşii pe dune, aproape de ţărm, o şi văzui că era acolo: purta pe cap boneţica ei şi era înfăşurată în mantia cenuşie de care nu se lipsea niciodată, ca să-şi ascundă umărul diform. Stătea acolo singură-singurică, privind la Nisipurile Mişcătoare şi la valurile mării.

 
Când ajunsei lângă ea, îşi întoarse capul, ca să n-o văd că plânge. Mi-am scos batista şi i-am spus:

 
— Rosanna, mai întâi şterge-ţi ochii şi apoi să-mi spui de ce ai plâns.

 
— Plâng după anii care trec, domnule Betteredge, îmi răspunse Rosanna, foarte liniştită. Uneori îmi vine în minte viaţa mea din trecut.

 
Fata asta avea ceva care îmi umplea inima de milă. Neşliind ce să-i spun ca s-o mângâi, nu aveam decât atâta de făcut: s-o poftesc să meargă cu mine la masă.

 
— Ai întârziat la masă, Rosanna, şi am venit să te iau.

 
— Mulţumesc din suflet, domnule Betteredge, dar azi nu mi-i a mânca. Te rog lasă-mă să mai stau puţin aici.

 
— Dar de ce-ţi place ţie aici? o întrebai. Ce te atrage mereu în locul ăsta îngrozitor?

 
— Mă ademeneşte ceva încoace, îmi răspunse fata în şoaptă. Uneori mă gândesc că aici mă aşteaptă mormântul.

 
— Te aşteaptă friptura de miel şi budinca, i-o retezai eu scurt. Hai chiar acum la masă. Iacă ce se întâmplă, Rosanna, dacă gândeşti pe stomacul gol.

 
Mă supărasem foc auzind că o fată de douăzeci şi cinci de ani vorbeşte de mormânt. Dar se părea că mi-mi băgase în seamă vorbele.

 
— Locul ăsta parcă m-a fermecat. Îl visez în fiecare noapte. Ştii cât îi sunt de recunoscătoare stăpânei mele. Uneori însă mă gândese că viaţa de aici e prea liniştită şi prea bună pentru o femeie ca mine, după toate cele prin câte am trecut. Printre slujnice, eu, care nu sunt ca ele, mă simt mai singură şi mai părăsită decât atunci când stau aici.

 
Deodată îmi arătă cu degetul spre Nisipurile Mişcătoare.

 
— Priveşte! Spune dacă nu-i minunat? Nu-i înspăimântător? Am văzut lucrurile astea de zeci de ori şi totuşi mi se par aşa de noi de parcă nu le-aş fi văzut nici-odată!

 
Mă uitai încotro îmi arăta ea.

 
— Ştii cum mi se pare mie locul ăsta? mă întreabă Rosanna. Mi se pare că striveşte sub el sute de oameni care se înăbuşă, care se căznesc să iasă la liman şi se afundă tot mai adânc. Domnule Betteredge, aruncă o piatră înăuntru, să ne uităm cum o suge nisipul!

 
Până să apuc eu să-i răspund, auzii un glas strigându-mă dintre dune:

 
— Betteredge, unde eşti?

 
— Aici, răspunsei ţipând şi eu, fără să ştiu cu cine vorbeam.

 
Rosanna se ridică în picioare şi se uită în partea din-cotro venea glasul necunoscutului. Mă uimi deodată schimbarea produsă pe faţa ei.

 
Obrajii săi, de obicei atât de palizi, se luminară şi se îmbujorară.

 
— Cine e? o întrebai, dar Rosanna repetă întrebarea mea.

 
— Oh, cine e? şopti mai mult pentru sine decât pentru mine.

 
Am întors capul. Dinspre dune venea către noi un tânăr cu ochii mari şi strălucitori, îmbrăcat într-un frumos costum maro, cu un trandafir la butonieră şi cu un zâmbet atât de plăcut, atât de sincer, încât ar fi putut îndupleca chiar şi Nisipurile Mişcătoare să-i răspundă tot cu un surâs.

 
Într-o clipă tânărul ajunse lângă mine. Mă cuprinse cu braţele de gât, aşa cum e moda la străini, şi mă strânse de era să-mi dau duhul.

 
— Dragă, dragă Betteredge, îmi spuse el. Ce faci, moşulică? Îţi datorez şapte şilingi şi şase penny. Acum ştii cine sunt?

 
Ţine-mă, Doamne! Era domnul Franklin Blake; sosise cu patru ceasuri mai devreme decât îl aşteptam noi!

 
Înainte de a putea rosti măcar o vorbă, îl văzui pe domnul Franklin privind-o uimit pe Rosanna. Mă uitai şi eu la ea. Fata se înroşise până în vârful urechilor şi se fâstâcise de tot. Deodată plecă de lângă noi, fără să spună o vorbă. Mă gândii că asta era ceva cu totul neobişnuit din partea ei.

 
— Ciudată fată, zise domnul Franklin. Mă întreb cine i s-o fi părut că sunt, de a rămas aşa de uluită?

 
— Bănuiesc că a impresionat-o înfăţişarea dumneavoastră de străin, îi răspunsei.

 
Pe atunci, nici domul Franklin, nici eu nu puteam înţelege de ce Rosanna avusese o purtare atât de stranie. Peste o clipă o dădurăm amândoi uitării, biata de ea.

 
Abia mai târziu aflarăm adevărul.

 
CAPITOLUL V.

 
Încercai să mă ridic, dar domnul Franklin mă opri.

 
— Locul ăsta înfiorător are şi el un avantaj – îmi zise dânsul – suntem singuri. Stai acolo unde eşti că vreau să-ţi spun ceva, În timp ce vorbea mă uitam la el. Se schimbase de tot. Acum avea obrajii palizi şi nu-mi puteam ascunde mirarea văzându-i barba castanie şi mustăţile care-i acopereau mai toată partea de jos a feţei. Era foarte vioi şi avea gesturi atrăgătoare; dar nu aminteau de zburdălnicia şi de gingăşia din copilărie. Şi apoi, cu toate că de mic făgăduia să crească înalt cât un brad, nu-şi ţinuse făgăduiala. Era subţire şi bine legat, dar nu ajunsese nici măcar de statură mijlocie. În două vorbe, anii care trecuseră nu păstraseră din înfăţişarea lui de odinioară decât privirea luminoasă şi sinceră. Numai în ea se mai putea recunoaşte băieţelul care ne fusese atât de drag tuturor.

 
— Îmi pare bine că v-aţi întors la casa noastră bătrînească, domnule Franklin. Dar, drept să vă spun, nu vă aşteptam aşa de devreme.

 
— Am avut un motiv să vin mai înainte de ceasul la care mă aşteptaţi, îmi răspunse domnul Franklin. Bănuiesc că am fost urmărit şi supravegheat neîncetat la Londra, în ultimele trei-patru zile, aşa că am venit cu trenul de dimineaţă, nu cu cel de după amiază, pentru că am vrut să scap de un necunoscut cam oacheş şi să-l păcălesc.

 
Auzind aceste vorbe, fui cât se poate de surprins. Ele îmi aduceau deodată aminte de cei trei jongleri şi de bănuiala Penelopei că ei ar avea de gând să-i facă vreun rău domnului Franklin Blake.

 
— Cine vă urmăreşte, conaşule, şi de ce?

 
— Spune-mi ce ştii despre cei trei indieni care au fost astăzi pe aici, îmi zise domnul Franklin, fără să ţină seama de întrebarea mea. Se prea poate, Betteredge, ca necunoscutul meu şi cei trei jongleri de aici să facă parte din aceeaşi bandă misterioasă.

 
— Dar de unde aţi aflat de scamatorii ăştia, conaşule?

 
— Am întâlnit-o pe Penelope la conac, îmi răspunse domnul Franklin, şi ea mi-a povestit. Pe cuvânt, Betteredge, fiică-ta, care făgăduia de mică să se facă foarte drăguţă, s-a ţinut de vorbă. Să nu te superi, iartă-mă, dar n-am putut să mă abţin să n-o… dar lasă; o cunosc de când era numai atâtica şi n-are să-i pricinuiască nici un rău. Dar hai să fim serioşi. Ce au făcut scamatorii? Fiică-ta zicea că o să-mi spui o sumedenie de lucruri despre ei.

 
Eram cam nemulţumit de fiică-mea, fiindcă-l lăsase pe domnul Franklin s-o sărute nu aveam nimic împotrivă; ci pentru că mă punea pe mine să-i spun şi lui povestea caraghioasă, născocită de ea. Dar acum n-aveam încotro. Domnului Franklin îi pieri veselia de îndată ce auzi cum se petrecuseră lucrurile. Apoi, repetă după mine două din întrebările pe care scamatorul i le pusese băiatului: Adevărat e că pe drumul ăsta care duce la casa aceea şi nu pe altul, va umbla astăzi englezul?„ şi „gentlemanul englez are la el lucrul acela?”

 
— Bănuiesc, zise domnul Franklin, scoţând un pacheţel de hârtie din buzunar, că lucrul acela înseamnă lucrul acesta, Betteredge, adică faimosul diamant al unchiului meu, Herncastle.

 
— Dumnezeule! strigai. Cum de-aţi ajuns să dobândiţi diamantul ticălosului de colonel?

 
— Ticălosul de colonel a lăsat prin testament diamantul ca dar verişoarei mele Rachel de ziua ei de naştere. Şi tata, ca executor testamentar al ticălosului de colo-nel, mi l-a dat să-l aduc aici.

 
Cred că dacă marea s-ar fi prefăcut sub ochii mei într-un pustiu n-aş fi fost mai surprins decât la auzul acestor vorbe.

 
— Diamantul colonelului lăsat moştenire domnişoarei Rachel! mă mirai eu. Şi tatăl dumneavoastră, conaşule, executor testamentar al colonelului! Vai, dar e tare, tare ciudat.

 
— Spune-mi ce ştii despre colonel şi am să-ţi explic eu cum a ajuns tata executorul lui testamentar. La Londra am făcut unele descoperiri cu privire la unchiul Herncastle şi la diamantul său. După părerea mea, nu pare să fie lucru curat. Ai zis „ticălosul de colonel”. Spune-mi şi mie de ce.

 
Văzând că nu-i de glumă, trebui să mă supun.

 
John Herncastle era fratele stăpânei mele. Cu mâna pe inimă pot spune că a fost unul dintre cei mal mari ticăloşi de pe faţa pământului. Intrase în armată mai întâi în garda regală. Dar înainte de-a împlini vârsta de douăzeci şi doi de ani trebui să părăsească regimentul. Pe urmă plecă în India să încerce puţin şi serviciul militar în colonii. Luă parte la asaltul de la Seringapatam. Curând după aceea trecu într-alt regiment şi pe urină într-al treilea. Aci căpătă gradul de locotenent-colonel şi odată cu cl se alese şi cu o groaznică insolaţie, care-l sili să se întoarcă în Anglia. Atât i se dusese buhul, încât la întoarcerea în Anglia toate rudele îi închiseră uşa-n nas. Stăpână-mea porunci, să nu-i mai calce pragul. Lumea avea destule motive să-l ocolească pe colonel. Pricina cu diamantul e singurul lucru de care am de gând să pomenesc aici. Se spunea că acest giuvaer indian îl dobândise prin mijloace asupra cărora prefera să nu vorbească. Nu încercă niciodată să-l vândă. Nu-l dădu şi nici nu-l arătă vreodată nimănui. Unii ziceau că-i era teamă să nu-şi piardă viaţa dacă-l va arăta cuiva. Poate că era şi aci un grăunte de adevăr. Pe când se afla în India, viaţa lui fusese de două ori în primejdie şi lumea zicea că nu era de vină decât Piatra Lunei. Întorcându-se în Anglia, toată lumea îl ocolea şi iarăşi se zicea că nu era de vină decât Piatra Lunei. Bărbaţii nu voiau să-l primească în cluburile lor, femeile pe care ar fi vrut să le ia în căsătorie îl refuzau. Prietenii şi cunoscuţii deveneau deodată miopi când dădeau cu ochii de el pe stradă.

 
Din când în când auzeam tot felul de zvonuri despre dânsul; ba se zicea că fumează opium, ba că era văzut petrecând cu drojdia societăţii prin acele mahalale cu faimă deocheată din Londra. În orice caz, colonelul ducea o viaţă singuratică, ticăloasă şi tainică. După întoarcerea lui în Anglia, o singură dată avui prilejul să-l văd la faţă.

 
Cu vreo doi ani înainte de răstimpul despre care scriu, şi cu vreun an şi jumătate înaintea morţii sale, colonelul pică pe neaşteptate acasă la stăpână-mea la Londra. În seara aceea domnişoara Rachel îşi sărbătorea ziua de naştere – 21 iunie – şi avea ca de obicei o mulţime de oaspeţi.

 
— Du-te la soră-mea, îmi zise colonelul, şi spune-i că am venit să-i urez la mulţi ani nepoatei mele”. Aveam în faţa mea, acolo în hol, un bătrân istovit, jerpelit, cu o înfăţişare mai sălbatică şi mai de plâns ca oricând. Stăpână-mea refuză să-l primească.

 
— Spune-i colonelului Herncastle, îmi porunci ea, că domnişoara Verinder e ocupată, iar eu nu doresc să-l văd”

 
Am rămas uimit văzând cât de liniştit primi colonelul acest răspuns. Ochii i se opriră doar o clipă asupra mea; apoi râse, dar nu râdea ca toţi oamenii, hohotind în afară, ci parcă hohotea înăuntrul lui, într-o răbufnire îngrozitoare, plină de răutate.

 
— Mulţumesc, Betteredge, îmi zise el. N-am să uit niciodată ziua de naştere a nepoatei mele”.

 
După aceea se răsuci pe călcâie şi dus a fost.

 
Când veni iar aniversarea domnişoarei, auzii că se afla bolnav în pat. După şase luni stăpâna primi o scrisoare de la un preacucernic slujitor al bisericii. Acesta îi vestea stăpânei două lucruri de necrezut. În primul rând că colonelul îşi iertase sora pe patul de moarte, în al doilea rând că-i iertase pe toţi şi că murise ca un bun creştin. Eu unul port mare respect bisericii, dar sunt sigur că ultima ispravă a ticălosului aceluia a însemnat o batjocură aruncată unei feţe bisericeşti.

 
Iată ce i-am spus domnului Franklin, care m-asculta cu toată luare-aminte. Când auzi că a fost izgonit de la uşa surorii lui de ziua nepoatei, domnul Franklin se simţi parcă lovit în plin! Am băgat de seamă că după povestirea mea nu se mai simţea la largul său.

 
— Acum e rândul meu să-ţi spun ce am descoperit la Londra. Dar înainte de asta, îţi pun o întrebare. După înfăţişarea ta, bătrânul meu prieten, s-ar părea că n-ai înţeles prea bine de ce sunt îngrijorat. E adevărat?

 
— Adevărat, răspunsei. Înfăţişarea mea nu minte.

 
— Ei bine, urmă domnul Franklin, mie mi se pare că darul făcut de colonel verişoarei mele Rachel, de ziua ei, dă loc la trei întrebări foarte grave. Prima este următoarea: diamantul colonelului avea legătură cu vreo conspiraţie din India? A doua întrebare: conspira-ţia aceasta o fi urmărit diamantul colonelului până în Anglia? A treia întrebare: colonelul ştiuse oare despre această conspiraţie şi făcuse darul anume ca să abată acele necazuri şi primejdii asupra casei surorii sale? Asta mă sâcâie pe mine. Ei, dar nu vreau să te înspăimânt prea tare.

 
Uşor de zis, dar degeaba, de speriat tot mă speriasem. Dacă avea cumva dreptate, iată liniştea casei noastre tulburată deodată, de un afurisit de diamant indian, pricină a unei conspiraţii îndreptate împotrivă-ne dintr-o răzbunare a unui mort. Unde s-a mai auzit aşa ceva în secolul al XIX-lea, adevărată eră a progresului?

 
Eram foarte speriat şi tocmai de aceea tare mai doream să pot pufăi din lulea şi să răsfoiesc iar romanul „Robinson Crusoe”.

 
CAPITOLUL VI.

 
Fără să-i mărturisesc ceva din toate acestea, l-am rugat foarte respectuos pe domnul Franklin să continue.

 
— Îţi aminteşti, Betteredge – îmi zise el – că la întoarcerea unchiului Herncastle din India tatăl meu era amestecat într-un proces. Unchiul Herncastle deţinea anumite hârtii de care tata socotea că ar fi avut nevoie în proces şi de aceea se duse la colonel. Răspunsul colonelului fu nemaipomenit. Era gata să-i dea tatei hârtiile trebuincioase, ca să se servească de ele, numai dacă tata accepta să-i facă şi el un serviciu. Îi mai spuse că peripeţiile războiului îl puseseră în posesia celui mai mare diamant din lume. Dar socotea că nici el, nici giuvaerul nu erau în deplină siguranţă în nici o casă din lume, dacă se aflau sub acelaşi acoperământ. De aceea se hotărâse să dea diamantul în păstrare altei persoane. Acea persoană nu trebuia să ia asupra-şi nici un risc. Putea depune diamantul în casa de bani a vreunei bănci. Nu-i ceru decât să primească într-o anumită zi, în fiecare an, o scrisoare prin care colonelul îl anunţa pur şi simplu că la acea dată era în viaţă. Dacă ziua respectivă trecea fără să primească scrisoarea din partea colonelului, tăcerea lui avea să însemne că fusese asasinat. Şi atunci, dar numai atunci, persoana trebuia să deschidă plicul pecetluit, dat ei în păstrare împreună cu diamantul, şi să urmeze instrucţiunile găsite acolo. Dacă tata era gata să-şi ia această stranie răspundere, colonelul îi va înmâna hârtiile. Acesta era răspunsul.

 
— Şi ce a făcut tatăl dumneavoastră, sir?

 
— Ce să facă? îmi răspunse domnul Franklin. Uite că-ţi spun ce a făcut. Declară ritos că totul e o absurditate: că colonelul o fi adus din India cine ştie ce cristal ieftin pe care-l socoate un diamant. Şi că desigur conspiraţia care îl ameninţase cu moartea era doar o simplă fantezie a lui. Se ştia că colonelul fuma opium de ani de zile şi asta lămurea totul. Cu toate acestea, tatăl meu acceptă să ia asupră-i acea stranie răspundere, întrucât nu avea altă posibilitate ca să obţină hârtiile trebuincioase. Diamantul şi instrucţiile pecetluite au fost băgate în casa de fier a bancherului, iar scrisorile colonelului care anunţau periodic că era în viaţă, se primeau de către avocatul familiei noastre, domnul Bruff, în calitate de reprezentant legal al tatălui meu.

 
După ce primi hârtiile, tata nu-şi mai văzu niciodată cumnatul. An de an, la data fixată, sosea din partea colonelului o scrisoare pe care o deschidea domnul Bruff. Am văzut şi eu scrisorile strânse teanc; cuprindeau toate aceeaşi formulă semioficială: „Domnule, prezenta scrisoare confirmă că sunt încă în viaţă. Diamantul să rămână unde este. John Herncastle”. Dar acum vreo şaseşapte luni scrisoarea sosi într-o formă schimbată. De data aceasta ea suna astfel: „Domnule, doctorii spun că sunt pe moarte. Vino la mine şi ajută-mi să-mi fac testamentul”. Domnul Bruff se duse la vila micuţă în care colonelul locuia singur. Drept tovarăşi avea câini, pisici şi păsări; nici o fiinţă omenească nu se afla în preajma lui, afară de femeile care veneau să vadă de gospodărie şi afară de doctorul de la căpătâi. Testamentul fu foarte simplu de întocmit, deoarece colonelul îşi şi cheltuise cea mai mare parte din avere. Cuprindea trei dispoziţii: prima se referea la întreţinerea animale-lor sale; în a doua, lăsa o sumă de bani pentru întemeierea unei catedre de chimie experimentală la o universitate; în a treia, lăsa nepoatei sale diamantul, urmând să-i fie dat de ziua naşterii, şi-l instituia pe tatăl meu executor testamentar. Tatăl meu refuză la început această sarcină. Dar se răzgândi şi primi, pentru că, spunea domnul Bruff apărând cauza lui Rachel, s-ar putea la urma urmei ca diamantul să nu fie chiar de lepădat.

 
— Dar colonelul a precizat de ce anume lasă diamantul domnişoarei Rachel? întrebai eu.

 
— Da, dar te rog, Betteredge, nu mă întrerupe. Fiecare amănunt la timpul său. După moartea colonelului trebui să se evalueze oficial diamantul. Toţi giuvaergii confirmară că colonelul avea dreptate. Posedase într-adevăr unul dintre cele mai mari diamante din lume. Preţul cel mai scăzut la care fusese evaluat diamantul atinse douăzeci de mii de lire. Închipuie-ţi ce uluit rămăsese tatăl meu: fusese cât pe-aci să refuze să fie executor testamentar şi în felul acesta gata-gata să-şi lipsească familia de această nestemată fără pereche în lume. Interesul stârnit de această chestiune îl îmboldi să des-chidă instrucţiile pecetluite şi păstrate împreună cu diamantul la bancă. După părerea mea, în aceste instrucţii se află cheia misteriosului complot care primejduise viaţa colonelului.

 
— Va să zică dumneavoastră, conaşule, credeţi că există într-adevăr un complot?

 
— Fără îndoială, întări domnul Franklin. Instrucţiile sigilate explică, după cât cred eu, cum de s-a întâmplat ca până la urmă să moară liniştit în patul său. În cazul când ar fi fost ucis, dacă prin urmare, scrisoarea care venea regulat din partea colonelului n-ar fi sosit la timp, tatăl meu trebuia să trimită în taină diamantul unui renumit şlefuitor de diamante din Amsterdam ca să-l taie în patru sau şase pietre separate. Acestea urmau să fie vândute, iar banii realizaţi să fie folosiţi spre a se crea catedra de chimie amintită în testament. Ei bine, Betteredge, ce concluzie se poate trage din instrucţiile colonelului?

 
Eu habar n-avui până ce nu-mi spuse tot el:

 
— Observă, zise domnul Franklin, că integritatea diamantului ca piatră preţioasă atârnă de ocrotirea vieţii colonelului de orice atentat. Colonelul parcă ar zice: „ucideţi-mă şi diamantul nu va mai fi diamant; deşi nu-şi va pierde valoarea, îşi va pierde forma şi nu va mai fi ceea ce este”.

 
— Doamne Dumnezeule, conaşule! strigai eu. Dar atunci în ce constă complotul?

 
— E o conspiraţie organizată de indienii care au stăpânit acest giuvaer. La baza acestei conspiraţii trebuie să stea vreo superstiţie de cine ştie câte veacuri. Asta e părerea mea, întărită şi de un document de familie pe care îl deţin în momentul de faţă.

 
Înţelegeam de ce domnul Franklin socotise atât de însemnată ivirea celor trei jongleri indieni acasă la noi.

 
— Ei bine, asta e părerea mea personală, urmă domnul Franklin, dar să discutăm acum practic chestia, în măsura în care ne priveşte pe noi. Oare complotul în legătură ciu diamantul continuă şi după moartea colonelului? Iar colonelul ştia oare acest lucru când a lăsat nepoatei lui nestemata ca dar de ziua ei?

 
Acum începeam să văd ce legătură, prindeau să aibă aceste întâmplări cu stăpâna mea şi cu domnişoara Rachel. Aşa că nu-mi mai scăpă, nici o vorbă din tot ceea ce mai spuse; domnul Franklin după aceea.

 
— Când am descoperit povestea diamantului, urmă el, nu prea voiam să-l aduc aici, dar domnul Bruff îmi spuse că trebuie să facă cineva lucrul acesta şi că eram tot atât de capabil ca şi oricare altul să îndeplinesc această misiune. După ce am scos diamantul de la bancă, mă simţii urmărit pe stradă de un bărbat oacheş şi cam prost îmbrăcat. Pe neaşteptate îmi sosi o scrisoare care mă sili să mai întârzii la Londra. Atunci mă înapoiai la bancă cu diamantul şi mi se păru că-l revăd pe omul îmbrăcat cu haine ponosite. Luând iar diamantul a doua zi dimineaţă, îl zării a treia oară pe acelaşi bărbat, dar izbutii să scap de el şi plecai cu trenul de dimineaţă, nu cu cel de după amiază. Iată-mă ajuns aici şi, când colo, care e prima veste pe care o aflu? Aflu că trei jongleri indieni au trecut pe la castel, că ştiu de sosirea mea şi despre un lucru pe care se presupune că l-aş avea la mine. Să fie oare o simplă coincidentă, sau se dovedeşte într-adevăr că indienii sunt pe urmele diamantului din clipa în care Piatra Lunei a fost scoasă de la bancă?

 
Nici el, nici eu nu puteam da vreun răspuns la această întrebare. Ne uitarăm mai întâi unul la altul, iar apoi la fluxul care se ridica. Pe urmă, domnul Franklin scoase din buzunar un plic, îl deschise şi-mi dădu hârtia dinăuntru, spunându-mi:

 
— Citeşte asta, Betteredge, şi adu-ţi aminte cum s-a purtat lady Verinder cu fratele ei la întoarcerea lui în Anglia, şi zicând acestea, îmi înmână un extras din testamentul colonelului.

 
„În al treilea şi ultimul rând, las nepoatei mele Rachel Verinder, fiica şi singurul copil al surorii mele Julia Verinder, văduvă – dacă mama ei, Julia Verinder, va mai fi în viaţă la prima aniversare de după moartea mea a zilei de naştere a Rachelei Verinder – diamantul galben care îmi aparţine, cunoscut în Orient sub nu-mele de Piatra Lunei. Doresc ca executorul meu testamentar să înmâneze diamantul nepoatei mele Rachel, la prima aniversare a naşterii ei de după moartea mea, şi în prezenţa surorii mele, Julia Verinder. Mai doresc ca sora mea să fie informată că dăruiesc diamantul fiicei sale, Rachel, ca dovadă că pe patul de moarte îi iert ofensa adusă când mi-a închis uşa în nas de ziua naşterii fiicei sale”.

 
Îi înapoiai domnului Franklin hârtia, neştiind ce să mai zic, într-atât de tulburat eram. Părerea mea până atunci fusese, după cum bine ştiţi, că acest colonel murise ca un ticălos, aşa cum şi trăise. N-aş putea să spun că extrasul din testamentul lui mă făcuse să-mi schimb părerea. Pot să spun doar atât, că mă uimise.

 
— Ei bine, acum după ce ai citit testamentul, ce ai de zis? întrebă domnul Franklin.

 
— Greu de spus, conaşule, răspunsei eu, dacă n-o fi murit păstrând în inimă setea unei răzbunări groaznice şi având pe buze o minciună tot atât de groaznică. Nu mă întrebaţi pe mine, că numai Dumnezeu ştie adevărul.

 
— Bine, Betteredge, dar cum explici tu faptul că ţine să i se dea Raclielei darul de ziua ei, dar numai cu condiţia ca maică-sa să fie în viaţă?

 
— N-aş vrea să vorbesc de rău despre un mort, conaşule, răspunsei eu, dar dacă a plănuit anume ca acest dar să abată necazuri şi primejdii asupra casei surorii sale, bineînţeles că trebuie înmânat domnişoarei Rachel atâta timp cât încă sora lui mai e în viaţă.

 
— Va să zică aşa vezi tu planurile sale? mă întrebă domnul Franklin.

 
— Dar dumneavoastră, conaşule, dacă nu vă supăraţi, cum le vedeţi?

 
— Eu cred că dorinţa colonelului era să-i dovedească surorii sale că a iertat-o înainte de a muri şi încă, foarte frumos, printr-un dar făcut copilului ei. Dar, după cât mi se pare, şi o interpretare şi alta pot fi la fel de îndreptăţite.

 
Ajuns la această plăcută şi încurajatoare concluzie, domnul Franklin, crezând de bună seamă că-şi îndeplinise misiunea, se întinse pe nisip şi mă întrebă ce-i de făcut.

 
Fusese atât de ager şi de limpede la minte şi dăduse dovadă de atâta iniţiativă până acum în această împrejurare, încât am fost cu totul surprins văzând schimbarea lui bruscă de atitudine, arătându-se neputincios şi căutând să-şi pună toată nădejdea în mine. Abia mai târziu – şi asta datorită domnişoarei Rachel care descoperise acest lucru – am aflat că ciudatele schimbări ale domnului Franklin erau urmarea educaţiei primite în străinătate, înainte de a-şi forma pe deplin caracterul. Trimis în diferite ţări străine, cunoscuse atâtea şi atâtea popoare. În consecinţă, se întorsese cu o fire atât de complicată, încât trăia parcă într-o neîncetată luptă lăuntrică. Putea fi totodată şi activ şi trândav, foarte hotărât şi deopotrivă de neputincios. Firea sa suferise o influenţă franceză, o influenţă germană şi o influenţă italiană. Pe lângă toate se mai ivea din când în când şi temelia engleză a caracterului său. Domnişoara Rachel zicea că influenţa italiană se exercita asupra lui când te ruga foarte mieros să-i preiei îndatoririle. Nu veţi greşi, bănuiesc, dacă veţi trage concluzia că şi de data aceasta influenţa italiană predomina asupra firii sale.

 
— Dar, conaşule, e treaba dumneavoastră să ştiţi ce mai aveţi de făcut, nu-i aşa? zisei eu. Că nu-i a mea, fără doar şi poate!

 
— Nu vreau să-mi sperii mătuşa degeaba, zise el. Şi nici nu vreau să plec de aici fără s-o înştiinţez. Spune-mi, Betteredge, în două vorbe, dacă ai fi în locul meu, ce-ai face?

 
I-am răspuns în două vorbe:

 
— Aş aştepta.

 
— Cât timp? întrebă domnul Franklin.

 
Îl lămurii atunci la ce mă gândeam.

 
— După cât înţeleg eu, conaşule, cineva trebuie să-i înmâneze domnişoarei Rachel de ziua ei afurisitul ăsta de diamant. Prea bine. Azi suntem în 25 mai şi ziua de naştere e la 21 iunie. Mai avem înaintea noastră vreo patru săptămâni. Hai să aşteptăm şi să vedem ce se înlâmplă între timp; şi o să prubuluim atunci, după cum ne-or povăţui împrejurările, dacă va trebui s-o înştiinţăm sau nu pe stăpână-mea.

 
— Bravo, Betteredge! Cât se poate de bine! Dar ce ne facem cu diamantul?

 
— Bineînţeles că nu putem face cu el altceva decât ce-a făcut şi tatăl dumneavoastră. Tatăl dumneavoastră l-a depus în casa de fier a unei bănci din Londra. Dumneavoastră o să-l depuneţi la banca din Frizinghall (oraşul cel mai apropiat de noi). Să fiu în locul dumneavoastră, adăugai, aş porni într-o goană, să duc diamantul la Frizinghall chiar acum, cât încă nu s-au întors doamnele.

 
Perspectiva unei isprăvi – şi încă a unei isprăvi de-a-ncălarele îl trezi fulgerător pe domnul Franklin. Sări în picioare, mă ridică şi pe mine de jos, fără prea multă paradă.

 
— Betteredge, zău că eşti o comoară nepreţuită! strigă el. Hai cu mine şi pune numaidecât şaua pe cel mai bun cal din grajd!

 
Ei, în sfârşit, îşi regăsise trăsătura firii sale de englez! Iată-l pe domnişorul Franklin, aşa cum îl ştiam eu, amintindu-mi de frumoasele vremuri de odinioară.

 
Am ţinut-o amândoi tot într-o goană până acasă, tot într-o goană am pus să se înşeueze cel mai bun cal din grajd şi domnişorul Franklin o porni tot într-o goană să depună iar afurisitul de diamant în caseta unei bănci. După ce plecă, rămas din nou singur, parcă-mi venea să mă întreb dacă nu mă trezisem cumva, dintr-un vis.

 
CAPITOLUL VII.

 
Pe când stăteam acolo dus pe gânduri, simţind nevoia câtorva clipe de singurătate, fiică-mea Penelope dădu peste mine (aşa cum dădea şi răposata maică-sa) şi-mi ceru să-i spun îndată tot ce vorbisem cu domnul Franklin între patru ochi. Numai că aşa cum stăteau lucrurile, nu-mi trecea nicidecum prin minte să-i satisfac Penelopei curiozitatea. Îi îndrugai că am vorbit cu domnul Franklin despre politica externă, până ce ni s-a urât, iar după aceea am adormit amândoi sub razele calde ale soarelui.

 
Spre sfârşitul după-amiezii se întoarse stăpână-mea cu domnişoara Rachel. Cred că nu mai e nevoie să vă spun cu câtă uimire primiră vestea că domnul Franklin sosise şi că plecase călare, şi nici că şi ele prinseră a-mi pune întrebări şi că povestea aceea cu „politica externă” şi cu „adormitul sub razele calde ale soarelui” nu le-o mai puteam îndruga. Neavând încotro, le-am înşirat doar că sosirea domnului Franklin cu trenul de dimineaţă fusese, aşa, o trăsnaie a lui. Întrebat apoi dacă şi plecarea sa în cea mai mare fugă a calului era tot aşa o trăsnaie, le răspunsei:

 
— Da, negreşit (ceea ce socotesc că a fost ceva cât se poate de înţelept din partea mea).

 
După ce scăpai din încurcătura cu doamnele, întors în camera mea, dădui peste alte buclucuri. Intrând, Penelope mă prinse în focul altor întrebări. De data asta nu voia să-i spun decât ce se întâmplase cu Rosanna Spearman.

 
Se părea că după ce mă lăsase cu domnul Franklin la Nisipurile Mişcătoare, Rosanna se întorsese acasă cam schimbată. Fusese veselă fără motiv. Apoi se întristase, tot fără motiv. Pusese sute de întrebări despre domnul Franklin. Şi se supărase pe Penelope când i se spusese că se interesa de un gentleman pe care nici nu-l cunoştea măcar. Apoi zâmbise şi scrisese numele domnului Franklin în cutia ei de lucru. Mai pe urmă fusese văzută iarăşi plângând şi uitându-se în oglindă la umărul ei strâmb. Oare domnul Franklin o fi cunoscând-o dinainte? Cu neputinţă. Domnul Franklin fusese cu adevărat surprins când văzuse în ce chip îl pri-vea fata. Penelope mă încredinţă că Rosanna părea din cale-afară de stăruitoare când punea întrebări despre domnul Franklin. Deodată fiică-mea curmă discuţia noastră, făcând cea mai năstruşnică presupunere pe care am auzit-o vreodată în viaţa mea.

 
— Tată, zise Penelope foarte serioasă, nu e decâl o singură explicaţie: Domnul Franklin i-a căzut cu tronc la inimă Rosannei.

 
Sigur că îţi fi auzit şi dumneavoastră de domnişoare tinere şi frumoase care se îndrăgostesc la prima vedere. Dar o fată în casă, abia ieşită de la şcoala de corecţie, urâtă şi cu un umăr strâmb, să se îndrăgostească fulgerător de un gentleman care vine în vizită în casa stăpînci ei? E absurd! Am râs cu lacrimi. Penelope însă nu împărtăşea veselia mea.

 
— Tată, n-am crezut niciodată că poţi fi hain, mi-a zis ea foarte blând, ieşind din odaie.

 
Vorbele fiicei mele îmi căzură ca un duş rece. Îmi era ciudă pe mine însumi, pentru că nu-mi păruse prea bine auzindu-le din gura ei, dar asta era realitatea.

 
Veni şi seara; clopoţelul de cină sună şi domnul Franklin încă nu se întorsese de la Frizinghall. Mai târziu, când sosi, îi dusei chiar eu apa caldă în cameră, aşteptându-mă să aud că se întâmplase ceva. Spre marea mea dezamăgire (şi fără îndoială şi a dumneavoastră) nu se întâmplase nimic. Nu se întâlnise cu indienii, nici la dus, nici la întors. Depusese diamantul la bancă şi avea în buzunar chitanţa de primire.

 
Aş fi dat nu ştiu ce să servesc eu la masă în seara aceea. Dar rangul meu între slujitorii de la conac nu-mi îngăduia s-o fac decât la marile sărbători de familie. Nu-mi aduseră veşti în seara aceea decât Penelope şi servito-rul. Penelope îmi spuse că domnişoara Rachel nu se pieptănase niciodată cu atâta grijă şi că nu fusese atât de frumoasă şi de strălucitoare ca atunci când coborâse să-l întâmpine pe domnul Franklin în salonaş. Mai târziu, în aceeaşi seară, îi auzii cântând duete, acompaniindu-se la pian.

 
După aceea îi servii domnului Franklin whisky-ul cu sifon în fumoar. Înţelesei atunci că domnişoara Rachel îi alungase toate gândurile în legătură cu diamantul.

 
— E cea mai încântătoare fată pe care am întâlnit-o de când m-am întors în Anglia! fură singurele vorbe pe care i le putui smulge, când încercai să vorbesc cu el despre lucruri mai serioase.

 
Pe la miezul nopţii făcui, ca de obicei, ocolul casei, însoţit de Samuel, servitorul, ca să încui toate uşile. După ce le-am încuiat pe toate, în afară doar de uşa laterală care dădea spre terasă, îl trimisei pe Samuel la culcare şi rămăsei afară să mai iau o gură de aer proaspăt, înainte de culcare.

 
Noaptea era liniştită şi luminată de luna plină. Aşa cum era aşezată casa, terasa dădea înspre partea umbrită. Însă poteca cu prundiş, care înconjura partea aceasta a terasei, era luminată bine de razele lunei. Uitându-mă într-acolo, văzui ţâşnind dintr-un colţ umbra unui om care trecu prin fâşia luminată de lună.

 
Vulpe bătrână cum sunt, n-am ţipat. Din nefericire însă, fiind şi bătrân şi greoi, n-am putut alerga repede într-acolo. Înainte de a ajunge, auzii deodată nişte paşi mult mai sprinteni decât ai mei îndepărtându-se în grabă. Oaspeţii nopţii o luaseră la fugă spre partea grădinii plantată cu arbuşti, unde copacii şi tufişurile îmi împiedicau vederea. De acolo e foarte uşor să sari peste gard şi să ajungi în drumul mare.

 
Fără să mă simtă careva, luai două pistoale şi făcui ocolul casei, trecând şi printre arbuşti. N-am găsit pe nimeni. Străbătând însă poteca pe unde zărisem umbra, băgai de seamă un mic obiect strălucind în lumina lu-nei, pe prundişul curţii. Era o sticluţă cu un fel de cerneală neagră care mirosea îmbătător. Amintindu-mi ce-mi spusese Penelope despre saltimbanci şi despre cerneala turnată băiatului în palmă, bănuii imediat că dădusem peste cei trei indieni care se străduiseră să afle unde putea fi diamantul în seara aceea.

 
CAPITOLUL VIII.

 
A doua zi dimineaţa (în 26 ale lunii) îi arătai domnului Franklin sticluţa de cerneală cu miros îmbătător şi-i povestii ceea ce v-am spus şi dumneavoastră mai înainte. După părerea lui, nu numai că indienii căutaseră diamantul, dar mai erau şi destul de proşti ca să se încreadă în farmecele lor.

 
— Ascultă-mă, zise domnul Franklin, indienii sunt si-guri că noi ţinem diamantul aici; şi l-au adus cu ei pe băiatul ăla care avea darul previziunii, ca să le arate calea spre piatra preţioasă.

 
— Credeţi că au să mai încerce o dată? îl întrebai eu.

 
— Depinde, zise domnul Franklin, depinde de ce este într-adevăr în stare să facă băiatul. Dacă o să poată vedea diamantul prin uşa de fier a casetei de la Frizinghall, n-o să mai fim deranjaţi de nici o vizită a indienilor. Dacă însă nu-i în stare să-l vadă, o să avem foarte curând prilejul să-i prindem iarăşi printre arbuşti. Am tot aşteptat acest prilej, dar oricât de ciudat s-ar părea, prilejul nu se mai ivi.

 
Fie că jonglerii aflaseră în oraş despre vizita domnului Franklin la bancă, fie că băiatul văzuse într-adevăr unde se afla diamantul, un lucru era sigur: nici un indian nu se mai apropie de casă în săptămânile care trecură până la ziua de naştere a domnişoarei Rachel. Jonglerii rămaseră în oraş şi domnul Franklin şi cu mine aşteptarăm să vedem ce se va mai întâmpla.

 
În ziua de douăzeci şi nouă ale lunii, domnişoara Rachel şi domnul Franklin scorniră un nou mijloc de a-şi trece vremea. Am anumite motive, pe care o să le înţelegeţi mai târziu, pentru ca să arăt aici cu ce se îndeletniceau şi se distrau.

 
Cei din lumea bună îşi petrec îndeobşte viaţa căutându-şi câte-o îndeletnicire. Când gusturile lor sunt, cum s-ar zice, intelectuale, în nouă cazuri din zece, plăcerea lor este să chinuie pe cineva, sau să strice ceva. I-am văzut (ba în afară de boieri am văzut – şi-mi pare rău c-o spun – şi cucoane) plecând pe câmp în fiecare zi cu cutii goale şi prinzând păianjeni sau broaşte şi întorcându-se apoi acasă, străpungându-i cu bolduri sau ciopârţindu-le fără milă, bietele fiinţe nenorocite. Uneori puteai vedea pe tânărul meu stăpân sau pe tînăra mea stăpână, stând cu ceasurile să privească la microscop măruntaiele unui păianjen. Ori dădeai peste vreo broască fără cap coborând pe scări – şi dacă te-ntrebai ce însemna această cruzime, ţi se răspundea că ea dovedeşte o înclinaţie pronunţată pentru ştiinţele naturale; alteori îi vedeai pierzându-şi vremea să rupă o floare frumoasă din simpla curiozitate stupidă de a şti din ce e alcătuită. Ce să-i faci! Trebuie şi ei bieţii să-şi umple timpul într-un fel! Când sunt copii mici, fac turte de lut, iar când cresc mari, taie păianjeni şi rup flori. Secretul acestor fapte este că în amândouă cazurile capul lor sec n-are la ce să se gândească şi nici n-au ce să facă cu bicisnicile lor mâini leneşe.

 
Cât despre domnul Franklin şi domnişoara Rachel, pot spune cu bucurie că ei nu chinuiau pe nimeni. Au pricinuit o nemaipomenită harababură, ce-i drept, dar de rupt n-au rupt decât o uşă cu multe tăblii.

 
Aşa cum am mai pomenit, domnul Franklin era un fel de geniu universal. Ştia să facă câte puţin din toate – printre altele şi ceea ce numea el „artă decorativă”. Ne spusese la toţi că obţinuse un nou amestec de culori. Habar n-am din ce era combinat. Pot să vă spun însă în două cuvinte ce particularitate avea acest amestec: mirosea cumplit. Până şi câinii începeau să strănute de mirosul ăsta, când intrau în cameră. Domnişoara Rachel ardea de nerăbdare să-şi încerce talentul în artele decorative. Sub îndrumarea şi cu ajutorul domnului Franklin se apucă să-şi împodobească salonaşul. Începură amândoi de la uşa dinăuntru, pe care domnişoara Rachel o acoperi cu păsărele, flori, amoraşi şi tot felul de lucruri dintr-astea, copiate după tablourile unui vestit pictor italian. Treaba mergea greu şi se făcea multă murdărie. Numai că pe domnişoara noastră şi pe tânărul ei cavaler se părea că treaba asta nu-i plictisea de fel. Când nu călăreau şi nu cântau cântece de-ale lor şi când nu erau nici la masă, desigur că stăteau unul lângă altul, lucrând mai abitir ca albinele şi mâzgăleau uşa.

 
A doua zi din calendar care merită atenţia noastră este duminică 4 iunie. În seara aceea s-a discutat pentru prima oară în odaia de mâncare a servitorilor o chestiune de-a casei.

 
Văzând cu câtă stăruinţă domnul Franklin şi domnişoara Rachel ţineau să fie mereu unul lângă altul, cîţiva dintre noi spuneau că o să avem o cununie în casă, încă înainte de a veni toamna. Alţii (în frunte cu mine) susţineam că se prea poate, într-adevăr, ca domnişoara Rachel să se căsătorească; dar se îndoiau că mirele ei va fi domnul Franklin Blake.

 
Nu se putea nimeni îndoi că domnul Franklin era îndrăgostit. Greu de înţeles era domnişoara Rachel. Daţi-mi deci voie să v-o prezint, şi după aceea veţi încerca singuri s-o înţelegeţi, dacă-ţi putea.

 
La 21 iunie, tânăra mea stăpână avea să împlinească optsprezece ani. Dacă vă plac femeile oacheşe, vă garantez că domnişoara Rachel era una dintre cele mai drăguţe fete pe care le-aţi văzut vreodată. Era mititică, subţirică, şi cât se poate de graţioasă. Eu nu cred să fi văzut păr mai negru ca al ei nici ochi mai negri.

 
Avea glasul cristalin şi un zâmbet care înflorea mai întâi dulce în ochi vsi apoi i se răsfriugea pe buze.

 
Cu toate marile ei farmece, domnişoara Rachel avea un cusur pe care nu vreau să-l ascund. Spre deosebire de majoritatea fetelor de vârsta ei, avea păreri personale. Când era vorba de fleacuri, asta nu însemna prea mult: dar când erau la mijloc chestii serioase, pornirea aceasta a ei o împingea prea departe (după cum socoteam noi, stăpână-mea şi cu mine). Niciodată nu cerea un sfat, niciodată nu-ţi spunea dinainte ce avea de gând să facă. Niciodată nu se destăinuia nimănui, nici măcar maică-si. De nu ştiu câte ori am auzit-o pe stăpână spunând:

 
— Cel mai bun prieten şi cel mai cumplit duşman al Rachelei sunt una şi aceeaşi persoană: Rachel însăşi. La aceasta trebuie să mai adaug ceva.

 
Cu toate ascunzişurile şi cu toată încăpăţânarea ei, nu era de loc prefăcută. Nu ţin minte să-şi fi călcat vre-odată cuvântul. Nu ţin minte să fi spus vreodată nu când voia să spună da. Mi-aduc aminte că fetiţa asta bună avusese parte adeseori de multe ocări în copilăria ei şi suferise pedepse pentru greşeala vreunui prieten care-i era drag. Că era încăpăţânată şi din cale-afară de capricioasă, asta, da, sunt de acord; dar era cea mai drăguţă fiinţă de pe lume.

 
La 12 iunie, stăpână-mea trimise unui gentleman de la Londra o invitaţie să vină să sărbătorească cu ele ziua de naştere a domnişoarei Rachel. Cred că ăsta era fericitul muritor căruia îi aparţinea inima fetei! Ca şi domnul Franklin, era tot văr cu ea. Îl chema Godfrey Ablewhite.

 
Sora mai mică, a stăpânei mele făcuse ceea ce lumea numeşte o mezalianţă. Se căsătorise cu domnul Ablewhite, bancherul din Frizinghall şi domnul Godfrey era al doilea copil al lor.

 
După părerea mea, domnul Franklin nu prea avea sorţi de izbândă să-i ţină piept domnului Godfrey, cu toată mintea luminată, şi cu toată înţelepciunea lui.

 
În primul rând, domnul Godfrey era mult mai înalt, peste un metru şi optzeci. Avea o faţă rotundă şi netedă, cu un colorit foarte frumos; şi un păr lung, ca fuiorul de in, plăcut la vedere. Era avocat de meserie, afemeiat din fire şi bun samaritean din pornirea inimii. Nici o societate de binefacere a doamnelor nu se putea lipsi de ajutorul său. Era vicepreşedinte, director sau consilier pe la tot felul de societăţi. Oriunde se afla vreun birou cu vreun comitet de cucoane adunate la sfat, domnul Godfrey era nelipsit, conducându-le, dragele de ele, pe calea spinoasă a treburilor. Cred că era cel mai desăvârşit filantrop dintre toţi câţi se născuseră în cursul vremii pe pământul Angliei. Era greu să găseşti alt orator care să-ţi stoarcă mai uşor la întrunirile de binefacere şi lacrimi şi bani! Era un om cu vază şi, cu toate acestea, o persoană tare simplă, plăcută şi delicată. Nimănui nu-i intrai mai uşor în voie. Ţinea la toată lumea şi toată lumea ţinea la el. Ce sorţi de izbândă putea să aibă domnul Franklin faţă de un asemenea bărbat?

 
În ziua de 14 sosi şi răspunsul domnului Godfrey. Primise invitaţia stăpânei şi anunţa că va veni în miercurea aniversării, să stea până vineri seara – când îndatoririle sale faţă de societăţile de binefacere ale doamnelor îl sileau să se întoarcă în oraş. Tot prin poştă îi trimitea în dar verişoarei sale un volum de versuri de ziua ei de naştere. După câte mi s-a spus, domnişoara Rachel şi domnul Franklin au făcut haz la masă pe seama acestor stihuri. Penelope mă întrebă făcând pe marea triumfătoare, ce părere aveam în această pri-vinţă.

 
— Domnişoara Rachel vă abate pe-o cale greşită, draga mea, îi răspunsei eu. Aşteaptă până când versurile domnului Ablewhite vor fi însoţite de însăşi persoana domnului Ablewhite.

 
Fiică-mea adăugă că domnul Franklin ar trebui să-şi încerce norocul înainte ca poetul să-şi însoţească versurile. Dar la drept vorbind, domnul Franklin nu neglija nici un prilej pentru ca să câştige dragostea domnişoarei Rachel.

 
Se lăsă de fumat pentru că fata îi spusese într-o bună zi că nu poate să sufere mirosul trabucurilor sale. Asta i-a stricat teribil somnul şi mai în fiecare dimineaţă domnul Franklin cobora atât de palid şi de istovit, încât domnişoara Rachel îl ruga să se apuce iar de fumat. Dar el îi răspunse că nu poate să facă ceva care nu-i pe placul ei; se va lupta cu sine însuşi şi mai curând sau mai târziu tot o să doarmă bine. Un asemenea devotament, o asemenea afecţiune, trebuie s-o spunem (cum şi spuneau de altfel unii oşmeni din casă) nu se putea să nu-şi producă efectul cuvenit asupra domnişoarei Rachel – bineînţeles cu sprijinul artei decorative, practicate în fiecare zi pe uşa camerei. Toate bune – dar chiar în dormitorul ei păstra o fotografie a domnului Godfrey, vorbind la o întrunire publică. Ei, la asta ce-o să-mi mai răspundeţi?

 
Ziua de 16 iunie aduse o întâmplare care, după părerea mea, slăbi şi mai mult sorţii de izbândă a domnului Franklin.

 
Un domn necunoscut, care vorbea englezeşte cu accent străin, veni în dimineaţa aceea la noi şi ceru să-l vadă pe domnul Franklin, într-o chestiune de afaceri. Aceste afaceri nu puteau să aibă nici o legătură cu diamantul, pentru următoarele două motive: în primul rând, fiindcă domnul Franklin nu-mi spusese nimic în această privinţă; şi în al doilea, fiindcă discutase chestiunea cu stăpână-mea. Probabil că dumneaei i-o fi pomenit ceva şi fiicei domniei-sale. În orice caz, după câte am aflat, chiar în seara aceea pe când cântau la pian, domnişoara Rachel îi spuse vreo două lucruri tari domnului Franklin despre oamenii cu care se însoţea şi despre ideile câştigate prin ţări străine. A doua zi nu mai lucrară la decorarea uşii – ceea ce se întâmpla pentru prima dată. Bănuiesc că era consecinţa vreunei imprudenţe comise de domnul Franklin pe continent – şi trebuie să fi fost în legătură cu vreo femeie sau cu cine ştie ce datorii – având urmări asupra lui şi după ce se înapoiase în Anglia.

 
În ziua de 17 norul se risipi iar. Cei doi se întorseseră la opera lor de împodobire a uşii şi păreau tot aşa de buni prieteni ca şi mai înainte. În ziua de 19 se petrecu altceva neobişnuit. Fusese chemat doctorul s-o vadă pe Rosanna Spearman, ajutoarea fetei în casă. Biata fată, a cărei purtare de la Nisipurile Mişcătoare mă uluise – după cum bine ştiţi – mă pusese în şi mai mare încurcătură în repetate rânduri. Ideea lui Penelope că ea s-ar fi îndrăgostit de domnul Franklin mi se părea pur şi simplu absurdă, dar trebuie să recunosc că purtarea Rosannei începuse să mi se pară cei puţin ciudată şi misterioasă.

 
De pildă, fata îi ieşea mereu în cale domnului Franklin – cu foarte multă viclenie şi pe nesimţite – e drept – dar în orice caz îi ieşea în cale. Numai că el nu-i dădea mai multă atenţie decât unei pisici. Bietei fete îi pierise pofta de mâncare şi dimineaţa se vedea după ochi că plânsese peste noapte. Într-o bună zi, Penelope făcuse o descoperire ciudată: o prinsese pe Rosanna la măsuţa de toaletă a domnului Franklin înlocuind pe furiş trandafirul pe care i-l dăduse domnişoara Rachel ca să şi-l pună la butonieră, cu un altul pe care-l culesese chiar ea. De vreo două-trei ori a fost cam obraz-nică cu mine şi, ceva şi mai rău, nu era destul de respectuoasă cu domnişoara Rachel.

 
Stăpâna observase purtarea schimbată a fetei şi mă întrebase ce credeam eu. Îi răspunsei că o credeam bolnavă şi de aceea trimisesem după doctor. Doctorul zise că nervii sunt de vină şi că ar fi bine să nu mai muncească, nefiind poate în stare. Stăpâna îi propuse s-o trimită la una din fermele familiei, dar ea se rugă cu lacrimi în ochi să i se îngăduie să rămână locului. Aşa că eu mi-am sfătuit stăpâna s-o mai pună puţin la încercare. După cum veţi vedea curând, un sfat mai rău ca ăsta nici că se putea să-i dau. Dacă aş fi putut pătrunde puţin în viitor, aş fi scos-o cu mâna mea din casă pe Rosanna Spearman, fără să mai zăbovesc.

 
În ziua de 20 se primi o scrisoare de la domnul God-frey, care anunţa că va sosi a doua zi după-amiază împreună cu cele două surori mai mari. O cutiuţă foarte elegantă de porţelan însoţea această scrisoare. Era darul trimis domnişoarei Rachel de vărul ei odată cu cele mai bune urări. Domnul Franklin nu-i dăruise fetei decât un medalion simplu care nu atingea mici jumătate din valoarea darului celuilalt. Fiică-mea Penelope socotea însă – încăpăţânare de femeiecă tot el avea mai mulţi sorţi de izbândă decât vărul său.

 
CAPITOLUL IX.

 
Ziua de 24 iunie, aniversarea naşterii, era cam noroasă de dimineaţă, dar pe la amiază cerul se mai limpezi.

 
Noi, servitorii, am început această zi fericită ca de obicei, înmânându-i domnişoarei Rachel micile noastre daruri şi ţinându-i discursul obişnuit din fiecare an – pe care l-am rostit ca întotdeauna eu, în calitatea mea de şef. Urmez ritualul adoptat de regină la deschiderea parlamentului, şi anume, repet aceleaşi vorbe în fiecare an. Aşa-s oamenii – uşor de guvernat, în parlament ca şi în gospodărie!

 
După gustarea de dimineaţă am ţinut sfat în taină cu domnul Franklin în privinţa diamantului, pentru că era timpul ca nestemata să fie adusă de la banca din Frizinghall şi înmânată domnişoarei Rachel.

 
În dimineaţa aceea domnul Franklin nu prea era în toate apele sale. În fiecare clipă îi venea altă idee cu privire la Piatra Lunei. Cât despre mine, eu mă bizuiam pe fapte. Nu se întâmplase nimic să ne îndreptăţească s-o alarmăm pe stăpână cu bănuielile noastre şi nimic nu putea să schimbe obligaţia domnului Franklin de a transmite verişoarei sale diamantul. Ăsta fu punctul meu de vedere şi până la urmă se văzu silit să-l adopte. Luară hotărârea ca domnul Franklin să plece după prânz la Frizinghall şi să se întoarcă cu diamantul, probabil împreună cu domnul Godfrey şi cu cele două doamne care aveau să-i ţină de urât pe drum.

 
După ce stabilirăm toate acestea, tânărul nostru gentleman se întoarse la domnişoara Rachel. Toată dimineaţa şi parte din după amiază o petrecură împodobind şi răsîmpodobind uşa. Pe Penelope o ţineau mereu pe lângă ei ca să le amestece culorile. Se făcuseră ceasurile trei când îşi scoaseră şorţurile, îi dădură drumul Penelopei şi se spălară, că erau într-un hal făr'de hal. Dar îşi îndepliniseră dorinţa, terminaseră de vopsit uşa de ziua domnişoarei Rachel – ispravă de care tare se mai mândreau!

 
Domnul Franklin prânzi în grabă şi o porni repede spre Frizinghall, spunându-i stăpânei că pleacă să-şi aducă verii. De fapt, după cum ştiam numai eu şi cu dânsul, se ducea s-aducă diamantul.

 
La timpul potrivit auzii tropotul de copite pe care-l aşteptam şi ducându-mă la uşă, văzui grupul de călăreţi alcătuit din domnul Franklin şi din verii lui, însoţiţi de unul din grăjdarii bătrânuiui domn Ablewhite.

 
Rămăsei uimit uitându-mă la domnul Godfrey, pentru că – ciudat lucru – părea că nici el nu era în apele lui, cum nu era nici domnul Franklin. Îmi strânse mâna cu multă prietenie, ca întotdeauna, dar părea întunecat de o tristeţe pe care nu o puteam înţelege. În schimb, cele două domnişoare Ablewhite erau vesele, cât douăzeci de oameni la un loc. Erau aproape la fel de voinice ca şi fratele lor, doi boboci de trandafir, cu părul blond, clocotind de sănătate şi veselie. Bieţilor cai le tremurau picioarele de câtă greutate duseseră în spinare. Orice spuneau, domnişoarele Ablewhite începeau cu o exclamaţie: Ooo! Orice făceau, însoţeau cu mult zgomot şi tot timpul râdeau şi ţipau.

 
Profitând de gălăgia pe care o făceau domnişoarele, putui să schimb în taină o vorbă cu domnul Franklin pe când ne aflam în salon.

 
— Aţi adus diamantul, conaşule?

 
El încuviinţă din cap şi se bătu cu palma peste buzunarul de la haină.

 
— I-aţi văzut pe indieni?

 
— Nu, răspunse el.

 
Şi auzind că stăpână-mea se afla în camera cea mică de toaletă, se duse drept acolo. După o clipă clopoţelul sună şi Penelope fu trimisă să-i spună domnişoarei Rachel că domnul Franklin vrea să-i vorbească.

 
Peste o jumătate de oră auzii nişte ţipete cumplite venind din salonaş. Nu mă alarmai însă, fiindcă recu-noscui îndată glasurile domnişoarelor Ablewhite. Cu toate acestea, intrai înăuntru (sub cuvânt să cer instrucţiuni cu privire la masa de seară) ca să aflu ce se întâmplase.

 
Domnişoara Rachel se aşezase la masă ţinând în mână afurisitul de diamant. Iar domnişoarele Ablewhite ţipau de încântare. Domnul Godfrey dădea târcoale şi el pe acolo şoptind mereu:

 
— Minunat, minunat!

 
Domnul Franklin stătea pe scaun privind neliniştit spre fereastră, unde se afla persoana pe care el n-o slăbea din ochi – stăpână-mea, care ţinea în mână extrasul din testamentul colonelului. Stătea cu spatele la toţi ceilalţii.

 
— Vino în cameră mea peste o jumătate de ceas, îmi zise ca, când o întrebai ce să pregătesc pentru cină. Am să-ţi spun ceva.

 
După aceea a ieşit din cameră. Era limpede ca lumina zilei că-şi punea aceeaşi întrebare căreia nici eu, nici domnul Franklin, nu putusem da un răspuns când ţinusem sfat la Nisipurile Mişcătoare. Diamantul dăruit era oare o dovadă că fusese nedreaptă cu fratele ei, sau o dovadă că acest frate fusese mai rău decât îl crezuse ea vreodată? Grele întrebări, la care stăpânămea trebuia să găsească un răspuns, în timp ce fiica ei, neştiind nimic despre felul de-a fi al colonelului, ţinea în mână darul din partea acestuia.

 
Înainte de-a ieşi din cameră, domnişoara Rachel mă opri strigându-mă pe nume şi arătându-mi giuvaerul.

 
Dumnezeule mare! Aşa diamant mai zic şi eu! Mare cât oul de porumbel. Lumina pe care o răspândea semăna cu strălucirea lunei pline la sfârşitul verii. Privind la diamant, parcă te afundai într-un adânc galben care-ţi fura într-atât ochii, încât îţi pierea din vedere orice altceva. Părea de nepătruns ca şi tăriile cerului. Îl aşezai în dreptul soarelui şi apoi stinsei lumina din odaie; diamantul scânteia înfricoşător din adâncurile strălucirii sale în lumina asfinţitului, aruncând raze ca ale lunii. Nici o mirare că domnişoara Rachel era încântată, că domnişoarele Ablewhite ţipau. Dintre noi toţi numai domnul Godfrey îşi păstra calmul. Uitându-se la mine, îmi zise:

 
— La urma urmei, dragul meu Betteredge, nu-i decât cărbune, pur şi simplu cărbune!

 
Pe când ieşeam, îl auzii pe domnul Godfrey spunând în urma mea:

 
— Betteredge, dragul de el, cât de mult ţin eu la bătrânul ăsta!

 
Era un tânăr încântător. În comparaţie cu el, domnul Franklin părea un sălbatic.

 
După o jumătate de ceas, mă dusei în camera stăpânei mele. Discuţia dintre noi repetă în bună parte discuţia dintre domnul Franklin şi mine la Nisipurile Mişcă-toare, cu singura deosebire că stăpânei nu-i vorbii nimic despre jongleri, pentru ca să n-o neliniştesc degeaba. La plecare am înţeles că stăpâna mea socotea ca foarte ticăloase intenţiile colonelului şi se hotărâse să scoată diamantul din posesia fiicei sale cu cel dintâi prilej.

 
Pe când mă întorceam, mă izbii nas în nas cu domnul Franklin. Voia să ştie dacă n-am văzut-o pe undeva pe verişoara sa Rachel. Dar eu habar n-aveam pe unde se afla. Mă mai întrebă dacă nu ştiam unde era vărusău Godfrey; îi răspunsei că nu ştiam nici asta; bă-nuiam doar că s-ar putea să nu fie prea departe de verişoara Rachel. Se părea că şi domnul Franklin îm-părtăşea părerea mea. Se duse şi se închise în biblio-tecă, trântind uşa cu mult tâlc.

 
Pe când mă îmbrăcam cu hainele cele bune ca să ser-vesc la banchetul sărbătoresc şi îmi pusesem tocmai vesta albă, intră în cameră Penelope, zicând că vrea să-mi aranjeze ea cele câteva fire de păr pe care le mai am în cap. Fiică-mea era tare veselă şi băgai de seamă că-i stătea pe limbă să-mi spună ceva. Mă sărută în vârful cheliei şi îmi şopti:

 
— Să-ţi dau o veste, tată. Domnişoara Rachel l-a re-fuzat.

 
— Pe care?

 
— Pe domnul cu comitetele de doamne, răspunse Penelope. Mare şmecher şi mare ticălos. Tare nu-mi place mie că voia să-i ia locul domnului Franklin!

 
Aş fi protestat împotriva unor astfel de cuvinte care îl defăimau pe un mare filantrop, dar Penelope îmi strângea tocmai atunci nodul la cravată cu atâta putere, încât era mai-mai să mă sugrume.

 
— L-am văzut cum a condus-o în grădina de trandafiri, urmă Penelope, şi m-am ascuns în dosul tufişurilor să-i aştept să se întoarcă. Plecaseră râzând şi ţinându-se de braţ; la întoarcere însă, mergeau despărţiţi şi nici nu se uitau unul la altul. În viaţa mea n-am fost mai încântată ca atunci! Va să zică, se află totuşi pe lume o femeie, măcar una, să-i reziste domnului Godfrey! De eram şi eu de viţă nobilă, aş fi fost a doua!

 
Şi de data asta ar fi trebuit să protestez, numai că în momentul acela fiică-mea avea în mână peria de cap şi o mânuia cu atâta zel încât n-am fost în stare să scot o vorbă măcar. Cine e chel o să mă înţeleagă. Şi Penelope îi dădu înainte:

 
— Prin dreptul tufişurilor domnul Godfrey se opri: „Preferi să rămân aici ca şi cum nimic nu s-ar fi întâmplat?” Dar domnişoara Rachel se întoarse fulgerător spre el: „Ai acceptat invitaţia mamei mele, îi zise, şi urmează deci să te întâlneşti cu oaspeţii ei. Dacă nu vrei să stârneşti un scandal în casa noastră, bineînţeles că vei rămâne”. Apoi se mai apropie cu câţiva paşi de el şi-i spuse cu voce blândă: „Godfrey, să uităm ce s-a petrecut între noi şi să rămânem veri buni”. Îi întinse mâna şi el i-o sărută. Apoi, domnişoara Rachel se îndepărtă – Domnul Godfrey mai stătu locului puţin cu capul în pământ. Nicicând n-am văzut om mai abătut. „Stupid!” mormăi el printre dinţi. „Tare stupid!” Dacă asta o fi fost părerea lui despre sine însuşi, atunci să ştii că avea dreptate. Destul de stupid, nu mă îndoiesc. Până la urmă ai să vezi, tată, că se întâmplă tot aşa cum ziceam eu de la început, strigă Penelope, frecându-mi încă o dată chelia cu peria, mai tare decât oricând. Domnul Franklin o să fie alesul!

 
Până să mai pot spune şi eu vreun euvânt, auzii zgo-motul unor roţi de trăsură. Sosise primul oaspete. Penelope fugi îndată de lângă mine. Eu îmi îmbrăcai haina şi mă uitai în oglindă. Capul îmi era roşu ca un rac fiert, dar altfel păream destul de bine îmbrăcat pentru ceremonia din acea seară. Intrai în hol chiar la timp, ca să anunţ primii musafiri – doamna şi domnul Ablewhile, părinţii filantropului.

 
CAPITOLUL X.

 
În urma soţilor Ablewhite veniră pe rând şi ceilalţi oaspeţi. Cu membrii familiei, cu toţii eram douăzeci şi patru de persoane.

 
N-are nici o noimă să vă bat capul înşirându-vă lista invitaţilor. Dintre toţi numai pe doi veţi avea prilejul să-i mai întâlniţi. Aceşti doi stăteau de o parte şi de alta a domnişoarei Rachel, care era regina balului în seara aceea şi, prin urmare, în centrul atenţiei tuturor. Purta în piept minunatul dar primit de ziua ei, spre marea mâhnire, ascunsă ce-i drept, a stăpânei mele. Ochii tuturor se îndreptau într-acolo, toată lumea se minuna de mărimea şi de frumuseţea giuvaerului. Dar numai doi dintre invitaţi spuseseră ceva deosebit despre acest diamant – cei doi oaspeţi care o încadrau pe domnişoara Rachel.

 
Cel din stânga era domnul Candy, doctorul nostru de la Frizinghall. Glumea mereu cu domnişoara Rachel pe seama diamantului. O ruga de toţi dumnezeii (în interesul ştiinţei) să-i îngăduie să-l ia acasă şi să-l ardă.

 
— Mai întâi, o să-l încălzim până la o anumită temperatură, apoi o să-l expunem unui curent de aer, şi diamantul se va evapora pe încetul, scutindu-vă astfel de grija nemărginită pe care o aduce cu sine păstrarea unei pietre preţioase!

 
Stăpâna-mea, ascultând cu o înfăţişare destul de îngrijorată, părea că dorea într-adevăr ca domnişoara Rachel să primească, de dragul ştiinţei, sacrificarea darului primit de ziua ei.

 
Celălalt invitat, care stătea în dreapta tinerei mele stăpâne, era domnul Murthwite, faimosul explorator al Indiei: un bărbat înalt şi deşirat, oacheş la faţă şi din cale-afară de tăcut. În afară de cele câteva vorbe pe care i le-a spus domnişoarei Rachel despre giuvaerul ei, cred că nu a mai scos două fraze şi în tot timpul cinei nu ştiu dacă a băut măcar un pahar de vin. Piatra Lunei era singurul obiect care-l interesa într-o oarecare măsură. După ce-l privise în tăcere, atât de îndelung, încât Domnişoara Rachel începuse să se simtă prost, îi spuse cu glasul său calm:

 
— Dacă te vei duce vreodată în India, domnişoară Verinder, nu lua cu dumneata darul făcut de unchiul dumitale. Un diamant hindus face uneori parte din religia hindusă. Ştiu un anumit oraş, în care dacă ai apărea aşa cum eşti îmbrăcată acum, ţi-ai pune viaţa în primejdie la fiecare pas.

 
Domnişoara Rachel, simţindu-se în toată siguranţa în Anglia, era încântată auzind ce primejdii ar paşte-o în India! Stăpâna casei însă nu mai avea astâmpăr pe scaun şi schimbă subiectul.

 
În timpul mesei îmi dădui seama că petrecerea nu era aşa de veselă ca altădată.

 
Doctorul spunea lucrurile cele mai nepotrivite, iar ceilalţi musafiri o făceau şi mai boacănă. Când trebuiau să vorbească nu li se descleştau dinţii, iar când vorbeau călcau în străchini. Domnul Godfrey, deşi aşa de elocvent când se afla în public, parcă avea lacăt la gură în acea seară. Că era supărat sau ruşinat de înfrângerea pe care o suferise în grădină, n-aş putea să spun. Nu vorbi decât cu doamna de lângă el şi numai la ureche. Era una dintre cucoanele care patronau comitete de binefacere. Când mi se întâmplă să am răgaz să-i pot asculta, se îndepărtaseră de subiectul filantropiei şi trecuseră la probleme mult mai serioase. „Religia”, spunea tocmai domnul Godfrey, „înseamnă dragoste şi dragostea înseamnă religie”. Tare frumos, n-am ce zice, dar de ce păstra domnul Godfrey toate lucrurile astea numai pentru urechile dumisale şi ale cucoanei ăleia? Bine, dar domnul Franklin, veţi zice dumneavoastră, domnul Franklin, nu-i aşa că întreţinea societatea şi contribuia la petrecerea generală?

 
Câtuşi de puţin. El, unul, era foarte vesel, într-adevăr; bănuiesc că Penelope îl pusese în cunoştinţă de felul cum fusese primită propunerea domnului Godfrey în parcul de trandafiri. Numai că din zece fraze rostite, nouă ori erau greşite, ori erau greşit adresate; până la urmă ajunse să ofenseze pe unii şi să-i uluiască pe toţi. Şi ca să pună vârf la toate, era cât pe-aci să-l scoată din sărite şi pe blândul doctor Candy.

 
Cearta începu când domnul Franklin spuse, nu mai ţin minte de ce, că în ultima vreme doarme prost. Atunci domnul Candy zise că probabil e cam nervos şi ar trebui să facă neîntârziat o cură. Domnul Franklin răs-punse cu un atac împotriva doctorilor. Zicea că auzise de multe ori despre orbii care se conduc unii pe alţii şi acum în sfârşit îşi dădea scama pentru prima dată ce înţeles avea această zicală. Domnul Candy îi răspunse şi el cu o înţepătură şi disputa continuă până ce se înfierbântară într-atât amândoi încât stăpâna casei se văzu silită să intervină. După aceasta, veselia invitaţilor scăzu şi mai şi. Diavolul (sau poate diamantul) pusese stăpânire pe societatea aceea şi fu o adevărată uşurare pentru toată lumea când stăpână-mea se ridică, dând doamnelor semnalul să-i lase pe domni singuri cu paharele lor de vin.

 
Tocmai când îi pusesem bătrânului domn Ablewhite un pahar în faţă, se auzi de pe terasă un sunet care mă făcu să tresar. Schimbai imediat o privire cu domnul Franklin; pentru mine nu încăpea nici o îndoială că era sunetul tibei indiene. Va să zică o dată cu întoarcerea diamantului în casa noastră se întorseseră şi jonglerii indieni! Mă repezii să-i alung, dar avui nenorocul că domnişoarele Ablewhite mi-o luaseră înainte. Fie năvăliseră pe terasă, înnebunite de bucurie că puteau să-i vadă pe indieni făcând tot felul de scamatorii. Celelalte cucoane le urmară şi după aceea veniră şi domnii. Nici n-apucasem să le spun măcar un „doamne ajută”, că jonglerii îşi şi făceau salamalecurile; iar domnişoarele Ablewhite îl sărutau pe rând pe băieţelul acela drăguţ. Domnul Franklin se aşeză lângă domnişoara Rachel şi eu la spatele ei. Stătea săraca de ea acolo, fără să bănuiască nimic şi le arăta indienilor diamantul prins în corsajul rochiei sale!

 
N-aş putea să vă spun ce scamatorii au făcut. Îmi pierdusem capul de tot. Primul lucru de care îmi amintesc este ivirea neaşteptată pe scenă a exploratorului, dom-nul Murthwite, care colindase India. Se strecură foarte liniştit pe la spatele scamatorilor şi le vorbi deodată pe limba lor.

 
Când auziră primele vorbe din gura lui, săriră cu toţii ca arşi şi se repeziră la el ca nişte tigri, de parcă i-ar fi atacat cu pumnalul. Dar peste o clipă i se ploconeau cu toţii în faţă, politicoşi şi mlădioşi ca nişte şerpi. Băgai de seamă că faţa cafenie a şefului lor se înverzise de când le vorbise domnul Murthwite. Apoi se înclinară în faţa stăpânei mele şi anunţară că scamatoriile lor se terminaseră. Cucoanele fură cam dezamăgite. După ce băieţelul trecu pe la toţi cu pălăria în mână, indienii plecară şi eu împreună eu servitorul îi urmărirăm până ce-i văzurăm ieşiţi în drum.

 
Întorcându-mă printre tufişuri, îmi mirosi a tutun… Îl găsirăm acolo pe domnul Franklin şi pe domnul Murthwite; se plimbau de colo până colo printre arbuşti. Domnul Franklin îmi făcu semn să mă apropii.

 
— Ţi-l prezint pe Gabriel Betteredge, se adresă el marelui explorator, bătrânul servitor şi prieten al familiei noastre. Repetă-i, te rog, şi lui ce mi-ai spus mie.

 
— Domnule Betteredge, zise domnul Murthwite, indienii ăştia trei sunt scamatori, cum eşti dumneata sau cum sunt eu.

 
Iaca altă surpriză! Fireşte, îl întrebai pe călător dacă îi mai întâlnise vreodată.

 
— Nu, îmi răspunse el, dar eu ştiu foarte bine ce înseamnă scamatoriile şi jongleriile la indieni şi pot să vă spun că imitaţia de astă seară era de cea mai proastă calitate. Dacă îndelungata mea experienţă nu m-o fi înşelând cumva, oamenii ăştia fac parte din înalta castă a brahmanilor. Ai văzut ce efect a avut când le-am spus că sunt travestiţi. Trebuie să fie la mijloc vreo taină pe care n-o pot explica. Ei şi-au sacrificat de două ori principiile casti lor. O dată, trecând marea şi a doua oară, deghizându-se în jongleri. În ţara lor de baştină o asemenea faptă e un foarte mare sacrificiu şi numai un motiv foarte serios poate s-o justifice.

 
Îmi luase piuitul. Domnul Murthwite trăgea mereu din trabuc.

 
Apoi, după oarecare şovăială, domnul Franklin îi povesti exploratorului Indiei tot ce-mi spusese şi mie la Nisipurile Mişcătoare. Până şi flegmaticului domn Murthwite îi stârniră atâta interes cele auzite, încât uită de trabuc şi-l lăsă să se stingă.

 
— Ei acum, încheie domnul Franklin, dumneata, ca om cu experienţă, ce zici?

 
— Zic că viaţa dumitale a fost mai în primejdie decât a fost vreodată a mea, ceea ce nu e puţin.

 
De data asta era rândul domnului Franklin să rămână ţintuit locului de uimire.

 
— Să fie într-adevăr chiar aşa de serios? întrebă el.

 
— După părerea mea, da, răspunse domnul Murthwite: Acum desigur nu mai încape nici o îndoială că întoarcerea diamantului la locul său pe fruntea zeului indian este motivul şi justificarea sacrificării principiilor de castă despre care v-am vorbit. Oamenii ăştia vor aştepta prilejul să-şi dobândească diamantul, cu răbdarea unei pisici şi vor folosi acest prilej cu ferocitatea unor tigri. Nu mă pot, zău, dumiri cum de le-ai scăpat din mână. Ai umblat de colo până colo cu diamantul, şi-aici, şi la Londra, şi mai eşti încă în viaţă! Să încercăm să ne explicăm lucrurile. Bănuiesc că ai scos giuvaerul de la banca londoneză ziua în amiaza mare, când lumea umbla forfota pe stradă, nu?

 
— Da, răspunse domnul Franklin.

 
— Bineînţeles că ai promis să ajungi la casa doamnei Verinder la o anumită oră. Ţi-ai ţinut făgăduiala?

 
— Nu, am sosit cu patru ceasuri mai devreme.

 
— Te felicit! Când ai dus diamantul la banca din oraşul apropiat?

 
— L-am dus la un ceas după ce venisem cu el aici în casă, cu trei ceasuri mai devreme decât ora la care eram aşteptat aici.

 
— Iarăşi te felicit. Şi când l-ai adus înapoi aici erai singur?

 
— Nu, s-a întâmplat să călătoresc la înapoiere cu verii mei şi cu grăjdarul lor.

 
— Te felicit a treia oară. Dacă vei călători vreodată prin Orient, te voi însoţi. Eşti un ora norocos.

 
— În India sacrificarea principiilor dc castă este ceva foarte grav.

 
— Ei au văzut acum Piatra Lunci prinsă în corsajul domnişoarei Verinder. Ce-i de făcut?

 
— Ceea ce unchiul dumitale a ameninţat că va face, spuse domnul Murthwite. Trimiteţi mâine diamantul la Amsterdam, să fie tăiat. Prefaceţi-l în cinci-şase diamante mai mici. Astfel va înceta să mai existe Piatra Lunei – şi aşa se va pune capăt conspiraţiei.

 
Domnul Franklin se întoarse către mine.

 
— Trebuie să vorbim chiar mâine cu doamna Verinder.

 
— Ce-ar fi să vorbim chiar astă seară, conaşule? în-trebai eu. Ca nu cumva să se întoarcă indienii.

 
— Indienii nu riscă ei să se întoarcă chiar astă-noapte. zise domnul Murthwite – dar în orice caz dă drumul la câini. Ai nişte câini mai mari în ogradă?

 
— Am doi. Un dulău ciobănesc şi un câine de vânătoare.

 
— Ei, sunt de-ajuns.

 
Domnul Murthwile îşi aruncă trabucul şi luându-l de braţ pe domnul Franklin se întoarseră amândoi la cucoane. Venind în urma lor spre casă, văzui nori grei adunându-se repede pe cer, ceea ce băgă de seamă şi domnul Murthwite. Se întoarse către mine şi-mi zise:

 
— Cred că la noapte indienii au să aibă nevoie de umbrele, domnule Betteredge.

 
Lui îi dădea mâna să glumească, dar eu unul nu eram un explorator vestit, deprins să-şi rişte viaţa printre hoţi şi ucigaşi, peste nouă mări şi nouă ţări. Mă dusei în cămăruţa mea, mă aşezai pe scaun şi mintea mea neputincioasă se chinuia cu întrebarea: „Ce-i de făcut?” Îmi aprinsei pipa şi deschisei iar „Robinson Crusoe”.

 
Nici cinci minute nu citii şi dădui peste cuvintele astea minunate: „Teama de primejdie este de zeci de mii de ori mai înspăimântătoare decât primejdia însăşi; şi pentru noi, povara neliniştii este mai grea decât răul care ne nelinişteşte”.

 
Dacă vreun om se mai îndoieşte de cartea asta, „Robinson Crusoe”, şi după ce a citit rândurile de mai sus, înseamnă că nu înţelege adevărul vieţii.

 
Pe când îmi fumam liniştit pipa, pierdut mai departe în admiraţia acestei cărţi minunate, intră Penelope să-mi dea raportul despre ce se petrecuse în salonaşul doamnelor. Cu una, cu alta, lucrurile se desfăşuraseră mult mai bine decât ne-am fi putut aştepta după cele întâmplate la cină. Dacă o mai puteam ţine aşa un ceas, vremea, vechea noastră prietenă, avea să tragă la scară trăsurile musafirilor şi să ne scape de ei.

 
După ce plecă Penelope, mă hotărâi să dau o raită prin curte şi prin grădină, cât încă nu începuse ploaia. Însă, în loc să iau cu mine pe servitorul care avea un nas ca toţi oamenii, deci nu de prea mare folos în împrejură-rile de faţă, luai cu mine câinele de vânătoare. Poţi să te bizui pe nasul lui dacă-i vorba să descoperi vreun străin. Am cercetat toate cotloanele, dar nu era ţipenie de om pe lângă casă.

 
Sosirea trăsurilor a fost şi semnalul de începere a ploii. Turna cu găleata de parcă avea să plouă toată noaptea. În afară de doctor care plecă într-o şaretă, ceilalţi plecară spre casă, foarte bine instalaţi, în trăsuri închise, la adăpost de şuvoaiele ploii.

 
Acum urmează să vă spun povestea celor întâmplate în acea seară.

 
CAPITOLUL XI.

 
După ce plecă şi ultimul musafir, m-am întors în holul casei. Stăpâna şi domnişoara Rachel veniră din salonaş, urmate de cei doi tineri. Domnul Godfrey bău puţin whisky cu sifon, iar domnul Franklin nu bău nimic. Se aşeză jos – părea mort de oboseală. Întorcându-se să le ureze noapte bună, stăpâna casei se uită pieziş la darul colonelului ticălos, care strălucea la pieptul fiicei sale.

 
— Rachel, întrebă ea, unde ai de gând să-ţi pui astă seară diamantul?

 
Domnişoara Rachel era tare veselă, tocmai cum îi şade mai bine omului când toarnă la prostii, ceea ce se poate mai cu seamă observa la mai toate fetele tinere, spre sfârşitul unei zile pline de emoţii. Mai întâi declară sus şi tare că habar n-avea unde să pună diamantul. Pe urmă spuse: „Pe măsuţa de toaletă, bineînţeles, împreună cu celelalte podoabe”. Apoi, îşi aminti că diamantul ar putea să înceapă a străluci în întuneric, ca înfiorătoarea lumină lividă a lunei, şi că asta ar putea s-o înspăimânte. În cele din urmă se răzgândi, zicând ca va pune diamantul indian în dulăpiorul indian din salonaşul ei. Însă maică-sa o întrerupse iar:

 
— Dar, draga mea, dulăpiorul indian n-are încuietoare.

 
— Zău, mamă, strigă domnişoara Rachel, da' ce, sântem la hotel? Avem hoţi în casă?

 
Fără să ia în seamă cuvintele fiicei sale, stăpână-mea le ură domnilor noapte bună, apoi se întoarse către domnişoara Rachel şi o sărută; văzând că în acea seară nu poate să ajungă la o înţelegere înţeleaptă cu ea, îi zise:

 
— Mâine dis-de-dimineaţă vino în camera mea, Rachel, am să-ţi spun ceva.

 
Cu aceste vorbe ieşi foarte tulburată.

 
Pe urmă îşi luă rămas bun de la noi şi domnişoara Rachel; mai întâi, de la domnul Godfrey, iar apoi de la domnul Franklin, care stătea obosit şi tăcut într-un colţ. O văzui o clipă prin oglindă scoţându-şi vicleană din sân medalionul pe care i-l dăruise domnul Franklin şi i-l arătă o secundă zâmbindu-i, dar în aşa fel, încât îi dădu să înţeleagă foarte multe. Incidentul acesta îmi zdruncină puţin convingerea dinainte. Începeam şi eu să cred că la urma urmei se prea poate ca Penelope să aibă dreptate în privinţa simţămintelor tinerei noastre stăpâne.

 
După plecarea domnişoarei Rachel, domnul Franklin, care nu-şi putuse lua ochii de la ea, mă zări într-un târziu şi pe mine. Părea atât de istovit şi de palid când îmi făcu semn din cap şi-şi luă lumânarea ca să se urce în camera lui, încât îndrăznii să-l sfătuiesc să bea un deget de rachiu cu apă. Domnul Godfrey, venind înspre noi din capătul celălalt al holului, îl sfătui şi el pe domnul Franklin, cu un glas cât se poate de prie-tenos, să ia ceva înainte de culcare.

 
Mi-a făcut mare plăcere să văd că domnişorii noştri se înţeleg tot aşa de bine ca înainte. Domnul Franklin refuză să ia ceva şi urcă scara împreună cu domnul Godfrey; camerele le erau alăturate. Dar, când ajunse la primul palier, se răzgândi ca de obicei:

 
— Poate că o să-mi trebuiască totuşi peste noapte, îmi strigă el, aşa că te rog trimite-mi în cameră puţin rachiu cu apă.

 
Mai târziu ieşii să dau drumul la câini. Nu-şi mai încăpeau în piele de bucurie. Începură să se gudure pe lângă mine ca uişte căţeluşi de două luni! Ploua încă foarte tare şi pământul era umed de tot.

 
Zarva de peste zi mă obosise din cale-afară şi de aceea nu putui adormi îndată. Abia pe la revărsatul zorilor izbutii să aţipesc. Tot timpul cât am stat treaz, casa fusese liniştită ca un mormânt.

 
Pe la şapte şi jumătate mă trezii şi deschisei fereastra. Era o zi frumoasă şi însorită. Ceasul bătea orele opt şi tocmai ieşeam să leg iar câinii, când auzii în urma mea pe scări foşnet de fuste.

 
Înlorcându-mă, o văzui pe Penelope; alerga ca o smintită după mine.

 
— Tată, ţipă ea, vino o dată sus, pentru numele lui Dumnezeu! A dispărut diamantul.

 
— Ce, ai înnebunit?

 
— A dispărut! zise Penelope. A dispărut şi nimeni nu ştie ce s-a întâmplat! Vino şi tu să vezi!

 
Mă trase după ea în salonaşul care dădea în camera de culcare a tinerei mele stăpâne. Acolo, lângă uşa dormitorului, stătea în picioare domnişoara Rachel, albă la faţă ca şi capotul pe care-l purta. Şi cele două uşi ale dulăpiorului ei indian erau date de perete. Unul dintre sertare era tras afară.

 
— Ia uită-te, zise Penelope, eu cu ochii mei am văzut-o pe domnişoara Rachel punând aseară diamantul în sertarul cela.

 
— Adevărat, domnişoară? o întrebai.

 
Domnişoara Rachel îmi răspunse cu o privire pe care nu i-o recunoşteam şi cu glasul tare schimbat.

 
— A dispărut diamantul!

 
După aceea se retrase în dormitorul ei şi încuie uşa cu cheia.

 
Până să ne dezmeticim, veni şi stăpâna. Vestea pierderii diamantului o lovise cumplit. Se duse drept în dormitorul domnişoarei Rachel, care îi deschise şi o primi înăuntru.

 
Ştirea ce se răspândi în casă, ca fulgerul, ajunse şi la urechile celor doi domni.

 
Primul ieşi din cameră domnul Godfrey. La auzul acestei veşti nu fu în stare decât să ridice mâna uimit, ceea ce nu însemna mare lucru, cunoscută fiind înţelepciunea lui obişnuită. Domnul Franklin se arătă la început tot atât de neputincios ca şi vărul său. Ca prin minune, avusese parte în sfârşit de o noapte liniştită şi odihnitoare, ceea ce, după cum zicea chiar el, îl buimăcise de-a binelea. Totuşi, după ce-şi bău cafeaua, mintea i se mai limpezi şi cu foarte multă hotărâre şi isteţime începu să ia în cercetare cele întâmplate.

 
Mai întâi trimise după slugi şi le spuse să lase toate uşile şi ferestrele de la catul de jos exact aşa cum se aflau când le-au închis aseară. Pe urmă puse câteva întrebări Penelopei şi propuse să ne extindem cercetările şi asupra domnişoarei Rachel. O trimise pe fiică-mea să bată la uşa dormitorului.

 
Stăpâna casei răspunse şi ieşi trăgând uşa după ea. Domnişoara Rachel încuie iar uşa cu cheia. Stăpână-mea era înmărmurită.

 
— Pierderea diamantului a îndurerat-o foarte mult pe Rachel, spuse ea domnului Franklin. Mi se pare ciudat de tot că n-a vrut să-mi vorbească nici mie despre acest lucru. O să fie cu neputinţă să-i vorbeşti acum.

 
Cu o mică sforţare, stăpână-mea îşi recăpăta obişnuita prezenţă de spirit şi-mi zise foarte liniştită:

 
— Cred că n-avem încotro. Trebuie să trimitem după poliţie.

 
— Şi poliţia trebuie, în primul rând, adăugă domnul Franklin, să-i aresteze pe jonglerii indieni care au fost aseară pe aici.

 
Atât stăpână-mea, cât şi domnul Godfrey (care nu ştiau niciunul, nici altul ceea ce ştiam, domnul Franklin şi cu mine) se arătară din cale-afară de surprinşi.

 
— N-am timp acum să vă explic, continuă domnul Franklin. Dă-mi, te rog, o scrisoare de recomandaţie către unul din magistraţii de la Frizinghall şi lasă-mă să plec chiar acum călare într-acolo. Nu trebuie să pierdem nici o clipă.

 
Îi întinse mătuşii sale tocul, cerneala şi hârtia, iar aceasta îi scrise – cam fără chef, după cât mi se păru mie – o epistolă de recomandaţie. Cred că în inima ei ar fi simţit o tainică uşurare, dacă ar fi putut lăsa hoţii să plece nepedepsiţi cu diamantul.

 
Îl însoţii pe domnul Franklin la grajduri şi-l întrebai cum ar fi putut indienii să pătrundă în casă.

 
— Unul dintre ei o fi izbutit să se strecoare în hol la plecarea oaspeţilor. Se prea poate ca individul să se fi aflat sub canapea, când mătuşa vorbea cu Rachel despre diamant şi despre locul unde avea să-l pună.

 
Cu aceste cuvinte, domnul Franklin porni, în galopul calului.

 
Fără îndoială că aceasta părea singura explicaţie (dar cum ar fi putut hoţul să scape apoi din casă?). Uşa din faţă o găsisem încuiată cu cheia; cât despre celelalte uşi şi ferestre erau toate neclintite, la locul lor, închise şi zăvorite. Şi pe urmă câinii! Cu cât mă gândeam mai mult la toate acestea, cu atât mi se părea mai puţin mulţumitoare explicaţia domnului Franklin.

 
Îmi luai gustarea de dimineaţă – fiindcă indiferent ce se întâmplă într-o casă, fie jaf, fie omor, de mâncat lumea lot trebuie să mănânce. Pe urmă stăpâna trimise după mine şi trebui să-i destăinuiesc tot ce-i ascunse-sem cu privire la indieni şi la complotul lor. Efectul pe care îl avură asupra ei spusele mele trecu îndată şi părea mai îngrijorată de starea fiicei ei decât de ceea ce făcuseră indienii.

 
— Ştii cât e de ciudată uneori Rachel. Pierderea giuvaerului i-a luat parcă minţile. E straniu că diamantul acela îngrozitor a pus atâta stăpânire pe ea.

 
Era într-adevăr tare straniu. În general, domnişoara Rachel ţinea prea puţin la podoabe şi totuşi, de data aceasta se închisese în dormitorul ei şi părea de nemângâiat. Trebuie să mai adăugăm că nu era singura persoană din casă pe care o îndurerase pierderea diamantului. Domnul Godfrey, de pildă, se plimba prin casă şi prin grădină şi se vedea bine că i se înecaseră corăbiile. Nu ştia dacă era mai bine să plece sau să rămână. În cele din urmă se hotărî să rămână. Toate femeile de serviciu, în afară de Rosanna Spearman, şuşoteau prin colţuri. Nici eu nu eram mai liniştit, ba chiar eram gata-gata să-mi pierd cumpătul. Blestematul cela de diamant ne întorsese pe toţi pe dos.

 
Cu puţin înainte de ora unsprezece se înapoiase domnul Franklin. Îi pierise toată hotărârea care-l însufleţise până atunci. Plecase în galop, dar se întorsese la pas. La plecare părea de fier, dar la întoarcere parcă era de vată.

 
O anunţă pe lady Verinder că avea să vină poliţia, deşi totul era zadarnic. Indienii fuseseră băgaţi la închisoare, dar erau nevinovaţi ca un prunc nou născut.

 
— Ideea mea că unul dintre ei s-ar fi ascuns în casă s-a prefăcut – ca şi toate celelalte idei ale mele – în scrum, spuse domnul Franklin, vorbind cu mare mulţumire de propria sa neputinţă. Lucrul se dovedise imposibil.

 
După ce ne lăsă pe toţi cu gura căscată, tânărul domn se aşeză pe scaun şi ne lămuri lucrurile.

 
Ajungând la Frizinghall, expusese cazul magistratului şi acesta chemase poliţia. Cercetările dovediră că indienii se întorseseră în oraş împreună eu băiatul care-i însoţea, între zece şi unsprezece noaptea. Târziu de tot fură văzuţi la azilul de noapte unde locuiau. Iar eu personal încuiasem uşile curând după miezul nopţii. Mai bună dovadă de nevinovăţia indienilor nici că se putea găsi. Totul era limpede. Magistratul declarase că nici măcar o bănuială nu putea formula împotriva lor. Cu toate acestea, făgăduise să-i ţină închişi o săptămână. Orice instituţie creată de oameni (inclusiv justiţia) cedează câte puţin dacă ştii numai cum să pistonezi. Bunul magistrat era un vechi prieten al stăpânei mele, aşa că indienii fură „puşi la răcoare” pe o săptămână.

 
Asta avu să ne spună domnul Franklin. Iar acum, evident, cheia misterului, a dispariţiei diamantului, pe care o puteau oferi indienii, nu mai făcea nici doi bani. Dacă scamatorii erau nevinovaţi, atunci cine furase Piatra Lunei din sertarul domnişoarei Rachel?

 
Spre marea noastră uşurare, peste vreo zece minute sosi inspectorul-şef Seegrave. Pentru o familie aflată în sta-rea noastră, inspectorul-şef al poliţiei din Frizinghall era persoana oficială cea mai dorită şi mai binevenită într-un asemenea moment. Domnul Seegrave era înalt şi bine legat şi avea o ţinută foarte milităroasă. Glasul lui era poruncitor şi armonios în acelaşi timp. Citeai parcă în toată înfăţişarea sa: „Eu sunt omul care vă trebuie!”

 
Începu să cerceteze cu de-amănuntul împrejurimile casei, dincoace şi dincolo de împrejmuire. Rezultatul acestor cercetări îi dovedi că nici un hoţ nu pătrunsese în casă de afară şi că, evident, furtul fusese comis de cineva dinăuntru. Inspectorul-şef se hotărî mai întâi să examineze iatacul şi apoi să cerceteze slugile. Instală pe unul dintre ajutoare pe scara care ducea la dormitoarele servitorilor, dându-i instrucţiuni să nu lase pe nimeni să treacă.

 
Această poruncă le înfuriară pe toate femeile. Plecară din colţurile pe unde se aflau şi se repeziră sus în camera domnişoarei Rachel (de data asta se afla printre ele şi Rosanna Spearman). Toate cerură ca domnul inspector-şef să spună de îndată pe care dintre ele o bănuieşte.

 
Dar domnul inspeetor-şef le potoli în doi timpi şi trei mişcări, speriindu-le cu glasul lui milităros.

 
— Femei, duceţi-vă imediat jos, cu toatele. Să nu văd niciuna pe aici! Ia uite! Ce-i asta? zise domnul inspector-şef arătând deodată un loc unde vopseaua de pe uşa domnişoarei Rachel se mânjise şi se întinsese, chiar sub gaura cheii. Ia uitaţi-vă ce aţi şi făcut cu fustele voastre. Plecaţi de aici!

 
Rosanna Spearman, care se afla cea mai aproape de el şi deci şi de pata de pe uşă, coborî imediat scările. Celelalte femei o urmară. Inspectorul-şef termină de cercetat odaia, nu găsi nimic şi mă întrebă cine a dat mai întâi vestea furtului.

 
Am trimis imediat după fiică-mea, fiindcă ea descoperise lipsa diamantului. Dar nici întrebările, nici răspunsurile nu aduseră vreun rezultat temeinic. Fiică-mea o văzuse pe domnişoara Rachel punând diamantul în sertarul dulăpiorului, de cu seară, înainte de culcare. Apoi, aducând domnişoarei Rachel la opt dimineaţa o ceaşcă de ceai, găsise sertarul deschis şi nimic înăuntru. Dăduse îndată alarma în casă. Aci se sfârşeau toate mărturiile Penelopei.

 
Domnul inspector-şef ceru apoi s-o vadă pe domnişoara Rachel. Penelope îi transmise această dorinţă prin uşă. Dar tot prin uşă aflai şi răspunsul domnişoarei Rachel:

 
— N-am nimic să-i spun poliţistului, nu vreau să văd pe nimeni!

 
Ofiţerul era surprins şi ofensat. După aceea coborârăm cu toţii în hol, unde mă întâmpinară domnul Franklin şi domnul Godfrey cărora inspectorul le puse de asemenea o mulţime de întrebări. Când scăpă de interogatoriu, domnul Franklin îmi şopti:

 
— Individul ăsta nu ne poate sluji cu nimic. Inspectorul-şef e un mare dobitoc.

 
Domnul Godfrey îmi şopti şi el la rândul său:

 
— Nu încape îndoială că-i un om cât se poale de pricePut. Să ştii, Betteredge, că am toată încrederea în el! Deh, vorba ăluia: câte capete, atâtea păreri!

 
Domnul inspector-şef se întoarse în iatac să vadă dacă vreo mobilă fusese cumva clintită de la locul ei. În timp ce ne învârteam printre scaune şi mese, se deschise deodată uşa dormitorului. Spre marea noastră uimire ieşi dinăuntru domnişoara Rachel îşi luă pălăria de pe un scaun şi apoi se duse drept la Penelope.

 
— Domnul Franklin Blake te-a trimis azi dimineaţă la mine spunând că vrea să-mi vorbească, nu-i aşa?

 
— Da, domnişoară.

 
— Şi acum unde e?

 
Răspunsei eu în locul fiicei mele:

 
— Domnul Franklin se află pe terasă, domnişoară.

 
Fără să mai rostească vreo vorbă, fără să-i acorde vreo atenţie inspectorului-şef care încerca să-i vorbească, palidă la faţă ca o moartă, ea ieşi din cameră pe terasă unde se aflau verii ei.

 
Deşi nu era prea frumos din partea mea, nu mă putui opri să nu arunc o privire pe fereastră când domnişoara Rachel dădu ochii cu cei doi domni. Se repezi la domnul Franklin părând că nici nu-l bagă în seamă pe domnul Godfrey, care se retrase imediat, lăsându-i singuri. Se adresă, supărată, domnului Franklin, care păru că rămâne mut de uimire. Apoi, când o văzu pe mama sa că vine şi dânsa pe terasă, domnişoara Rachel intră repede în casă. Stăpână-mea începu să vorbească cu domnul Franklin şi atunci se apropie şi domnul Godfrey. Fără îndoială că domnul Franklin le spuse tot ce se întâmplase, aşa că amândoi rămaseră muţi de uimire. Tocmai urmăream scena când uşa de la salonaş se deschise de perete şi domnişoara Rachel trecu repede spre dormitorul ei, cu o înfăţişare sălbatică şi mânioasă, cu obrajii aprinşi şi priviri furioase. Când inspectorul-şef încercă iar să-i vorbească, ea strigă la el:

 
— Să ştii că nu eu te-am chemat. N-am nevoie de dumneata. Diamantul meu a dispărut şi n-o să-l mai găsiţi, nici dumneata, nici altcineva!

 
Cu aceste cuvinte intră în dormitorul ei şi ne închise uşa în nas. Pe urmă o auzirăm izbucnind în plâns.

 
Acum ţipa furioasă, acum plângea! Ce naiba o mai fi însemnând şi asta? N-am cuvinte să spun cât eram de uimit de felul nemaipomenit în care vorbea şi se purta domnişoara Rachel. Puteam cel mult să bănuiesc că socotea drept o jignire peste măsură chemarea poliţiei şi că asta i-o fi spus şi domnului Franklin pe terasă. Dar ce o fi având ea împotriva aducerii poliţiei în casă? Şi de unde Dumnezeu o fi ştiind ea că Piatra Lunei n-o să mai poată fi găsită niciodată? Stăpână-mea, singura care putea pătrunde în camera domnişoarei Rachel, recunoscu deschis că nu izbutea câtuşi de puţin s-o mai înţeleagă.

 
— Nu-mi mai vorbi de diamant că înnebunesc! – atât putu scoate de la fiica ei.

 
Iată-ne deci ajunşi într-un impas în privinţa domnişoa-rei Rachel, şi într-un alt impas în privinţa diamantului. După ce răscoli tot iatacul fără să descopere nimic prin mobile, rutinatul nostru ofiţer de poliţie mă întrebă dacă slugile ştiau unde avea să fie pus diamantul peste noapte.

 
— Eu, unul, ştiam, îi răspunsei. Mai ştiau Samuel, servitorul, şi fiică-mea. Se prea poate ca ea sau Samuel să le fi pomenit de acest lucru şi celorlalte slugi. Se prea poate ca toată lumea din casă să fi ştiut unde se afla giuvaerul astă-noapte.

 
Pe urmă inspectorul-şef mă întrebă ce fel de oameni are doamna Verinder în serviciu.

 
Primul meu gând fu la Rosanna Spearman. Dar nu voiam de loc să îndrept bănuielile asupra unei biete fete, a cărei cinste fusese mai presus de orice îndoială de când o ştiam eu. Aşa că îi răspunsei:

 
— Toţi oamenii din serviciul nostru sunt minunaţi. Sunt foarte cinstiţi şi merită pe de-a-ntregul încrederea stăpânei mele.

 
După asta nu-i mai rămânea de făcut domnului Seegrave decât un singur lucru: să-i cerceteze chiar el pe servi-tori.

 
Această din urmă măsură luată de inspectorul-şef sparse buba, cum s-ar zice. Domnul Seegrave stătu de vorbă cu stăpână-mea, informând-o că cineva din casă trebuie să fi luat diamantul. Apoi, ceru voie să cerce-teze de îndată camerele şi cuferele servitorilor.

 
Mă adresai inspectorului-şef:

 
— Dacă Gabriel Betteredge dă singur pilda, celelalte slugi, vă asigur, o vor urma. Iată mai întâi cheile mele. Percheziţia se termină şi, bineînţeles, nu se găsi nicăieri nici diamantul, nici măcar vreo urmă. Inspectorul-şef Seegrave se retrase în cămăruţa mea să chibzuiască bine ce ar putea să mai facă.

 
Între timp mă trimise să-l caut pe domnul Franklin în bibliotecă. Spre marea mea surprindere, tocmai când pusei mâna pe clanţă, uşa se deschise deodată şi dinăuntru ieşi Rosanna Spearman!

 
Fetele din casă nu mai aveau treabă în bibliotecă după ce isprăveau curăţenia de dimineaţă, aşa că o întrebai:

 
— Ce-ai căutat în bibliotecă la ora asta?

 
— Domnul Franklin şi-a pierdut un inel, în camera lui, mi-a spus Rosanna, şi am venit aici să i-l aduc.

 
Fata se înroşise toată la faţă şi plecă făcând pe trufaşa, ceea ce mă puse pe gânduri.

 
Pe domnul Franklin îl găsii scriind la măsuţa din bibliotecă. Îmi spuse că vrea să se ducă la gară. Glasul lui îmi dezvălui de la primele vorbe că se afla iarăşi sub stăpânirea coardei hotărâte a caracterului său. Omul de vată dispăruse. Aveam iarăşi în faţă omul de fier.

 
— Plecaţi la Londra, conaşule? îl întrebai.

 
— Plec să telegrafiez la Londra. Ne trebuie un cap mai luminat decât al inspectorului-şef Seegrave. Pentru asta am obţinut îngăduinţa mătuşii mele să telegrafiez tatei. El îl cunoaşte pe comisarul-şef al poliţiei londoneze şi acesta va alege omul potrivit să dezlege misterul diamantului. Dar fiindcă veni vorba de mistere, urmă domnul Franklin, ori Rosanna nu-i în toate minţile, ori mă tem că ştie mai mult decât ar trebui despre Piatra Lunei.

 
Mi-e greu să spun dacă aceste vorbe m-au uimit sau mai mult m-au abătut.

 
— A venit aici să-mi aducă un inel pe care-l pierdusem în dormitor, continuă domnul Franklin. I-am mulţumit. Numai că în loc să plece, mă învălui într-o privire ciudată, spunându-mi: „Curios lucru cu diamantul ăsta, conaşule. Nu-i aşa că n-au să-l găsească niciodată? Nu! Şi nici pe omul care l-a luat – pun gâtul meu pentru asta”. Şi îmi zâmbi! În momentul acela ţi-a auzit paşii pe afară şi Rosanna a ieşit în grabă din cameră. Ce Dumnezeu or fi însemnând toate astea?

 
Nici măcar acum n-am putut să-mi iau inima în dinţi şi să-i destăinuiesc povestea fetei. Şi pe urmă, dacă ar fi fost într-adevăr hoaţa, de ce ar fi trebuit să-i împărtăşesc domnului Franklin secretul?

 
— Cel mai bun lucru, conaşule, ar fi să-i spun stăpînei vreo două vorbe între patru ochi. E foarte bună cu Rosanna şi, la urma urmei, se prea poate ca fata să fi aruncat aşa, într-o doară, câteva cuvinte nechibzuite. De câte ori se ivesc niscaiva necazuri într-o casă, femeilor le place să vadă numai partea neagră a întâmplării. Dacă e cineva bolnav, ele imediat prorocesc moartea; dacă se pierde un giuvaer, prorocesc că n-o să mai fie găsit niciodată.

 
Ideea mea păru să-i aducă o mare uşurare domnului Franklin şi o dată ce i se luă piatra de pe inimă, nu mai vorbi despre asta. Ducându-mă spre grajduri să strig să se înhame poney-ul la trăsurică, am aflat că Rosanna se îmbolnăvise subit.

 
— Ciudat! Părea destul de sănătoasă când am văzut-o mai înainte.

 
Penelope ieşi după mine.

 
— Nu vorbi aşa de faţă cu ceilalţi, tată, zise ea; biata fată se pierde cu firea de dragul domnului Franklin Blake.

 
Iaca altă părere în privinţa fetei! Dacă Penelope avea dreptate, atunci asta lămurea purtarea ciudată a Rosannei. Fetei nu-i mai păsa ce spune, atâta vreme cât izbutea să atragă atenţia domnului Franklin asupra ei. Mă îngrijii eu însumi ca poney-ul să fie înhămat. Aducând trăsurica la uşa din faţă, mă aşteptau pe scări, nu numai domnul Franklin, ci şi domnul Godfrey şi inspectorul-şef Seegrave. Se pare că inspectorul ajunsese la o concluzie cu totul nouă. Experienţa vastă îi spunea acum ofiţerului că hoţul (cineva din casă), lucrase mână-n mână cu indienii, aşa că se hotărâse să-şi în-drepte cercetările asupra jonglerilor de la închisoarea din Frizinghall. Domnul Godfrey voia să asiste şi el la interogatoriul indienilor. Domnul Franklin se oferi să-i ducă în oraş. Unul dintre cei doi poliţişti trebuia să rămână în casă, iar celălalt avea să-l însoţească pe domnul Seegrave. Aşa că cele patru locuri din trăsurică se umplură tocmai bine.

 
Înainte de a pleca, domnul Franklin îmi zise:

 
— Stai pe acasă, Betteredge, până m-oi întoarce şi încearcă să afli ce poţi în privinţa Rosannei Spearman. Nici nu bănuieşti despre ce lucru însemnat e vorba.

 
— E vorba de douăzeci de mii de lire, conaşule, i-am zis eu.

 
— Ba e vorba să o liniştim pe Rachel, răspunse foarte grav domnul Franklin. Sunt foarte îngrijorat în privinţa ei şi se îndepărtă repede, ca şi cum ar fi vrut să pună capăt discuţiei.

 
Au plecat cu toţii spre Frizinghall. Ţineam să stau puţin de vorbă cu Rosanna între patru ochi, dar prilejul nu se ivi. Fata coborî abia la ora ceaiului – foarte tulburată şi pradă unui acces de nervi, cum se zice, aşa că fu trimisă înapoi la culcare.

 
Ziua aceea mohorâtă părea fără sfârşit. Domnişoara Rachel nu se mişcase din camera ei. Stăpâna era aşa de tristă, încât nu mă lăsă inima să-i mai sporesc amărăciunea împărtăşindu-i tot ceea ce-i spusese Rosanna Spearman domnului Franklin. Slujnicele îşi luară biblia şi cărţile de rugăciuni şi se puseră pe citit, cu o în-făţişare foarte acră. Cât despre mine, nu mai aveam puterea sufletească nici măcar să deschid cartea mea preferată „Robinson Crusoe”. Ieşii în curte şi simţind din plin nevoie de o tovărăşie veselă, îmi dusei scaunul lângă cuştile câinilor şi mă apucai să vorbesc cu ei. Când mai era o jumătate de ceas până la cină se întoarseră de la Frizinghall şi cei doi tineri. Interogatoriul indienilor, luat cu multă grijă şi cu ajutorul domnului Murthwite care le cunoştea limba, nu dusese la nimic. Nici umbră de dovadă nu se putu găsi care să te îndemne să-i bănuieşti pe jongleri de legături cu vreunul din slujitorii casei. În faţa acestei situaţii, domnul Franklin trimisese o telegramă la Londra.

 
Nu se ivise nici o licărire de lumină până acum. Peste vreo două zile însă vălul de întuneric se ridică puţin. Cum, şi cu ce rezultat, veţi vedea îndată.

 
CAPITOLUL XII.

 
Noaptea de joi trecu fără să se întâmple nimic. O dată cu dimineaţa de vineri ne sosiră însă şi două veşti.

 
Prima: băiatul de la brutărie a spus că în după-amiaza precedentă o întâlnise pe Rosanna Spearman, cu un văl gros pe cap, străbătând mlaştina în drum spre Frizing-hall. Părea ciudat ca cineva să se poată înşela în pri-vinţa Rosannei: biata fată era atât de uşor de recunoscut din pricina umărului ei strâmb! Şi totuşi, ajutorul brutarului s-o fi înşelat, fiindcă, după cum bine ştiţi şi dumneavoastră, Rosanna zăcuse bolnavă în camera ei toată după-amiaza de joi.

 
A doua veste ne-o aduse poştaşul. Vrednicul doctor Candy, plecând prin ploaie după banchet, căpătase o răceală zdravănă. Cică bietul om aiura şi spunea în delir tot felul de bazaconii. Ne părea la toţi rău de sufe-rinţa bietului doctor, fiindcă era tare de treabă. Domnul Franklin regreta că doctorul se îmbolnăvise, mai ales fiindcă se putea întâmpla ca domnişoara Rachel verişoara lui, să aibă nevoie de sfaturile medicului.

 
După gustarea de dimineaţă sosi o telegramă din partea domnului Blake-tatăl, ca răspuns la telegrama fiului său. Ne informa că găsise omul potrivit spre a ne ajuta, pe binecunoscutul sergent1 Cuff, care urma să sosească de la Londra, a doua zi dimineaţa.

 
Toţi eram emoţionaţi şi nerăbdători să-l vedem şi noi pe vestitul poliţist.

 
La ora când trebuia să sosească sergentul Cuff, m-am dus la poartă să-i ies în întâmpinare. Tocmai venea o trăsură de la gară şi din ea coborî un bătrân cărunt, slab de parcă n-ar fi avut nici un dram de carne pe oase. Era îmbrăcat în negru şi avea o faţă ascuţită, cu pielea galbenă şi uscată ca frunzele toamna. În ochii lui cenuşii luceau scânteieri de oţel. Mergea cu paşi uşori, avea o melancolie în glas şi degete lungi încovoiate ca nişte gheare. Putea foarte bine fi luat drept preot, antreprenor de pompe funebre sau orice altceva, numai drept detectiv nu. Înfăţişarea lui contrasta izbitor cu a inspectorului Seegrave, şi nu aducea nici măcar o îmbărbătare sau alinare familiei căzute pradă neliniştii.

 
— Aici stă Lady Verinder? a

 
— Da, domnule.

 
— Eu sunt sergentul Cuff.

 
— Pe aici, vă rog, domnule.

 
Ajuns la conac, am trimis o servitoare s-o caute pe stăpână. Între timp am trecut cu detectivul în grădina din spatele casei. În aşteptare, sergentul Cuff se uită la boschetele de trandafiri şi începu să se plimbe printre ele; asta spre marea surprindere a grădinarului şi spre marele meu dezgust. Se dovedi a fi un mare cunoscător în neînsemnata problemă a grădinilor de trandafiri.

 
— Astfel trebuie să se înfăţişeze o grădină de trandafiri: un cerc aşezat în mijlocul unui pătrat; cu alei printre toate straturile, dar nu alei cu pietriş, cum e aici. Printre trandafiri, domnule grădinar, trebuie să fie alei cu iarbă. Pietrişul îi înăbuşe. Uite şi un trandafir alb de Mosc, domnule Betteredge, vechiul nostru trandafir englezesc, grăi sergentul – cât e de frumos! Acest fel de a vorbi al omului de la care ne aşteptam să regăsească diamantul şi să prindă hoţul, mă cam dezamăgi.

 
— Domnule sergent, s-ar părea că vă plac grozav trandafirii î i-am zis atunci. Ciudate gusturi, domnule, la un om de meseria dumneavoastră.

 
— Uită-te în jurul dumitale, spuse sergentul Cuff, şi o să vezi că în cele mai multe cazuri nu e nici o legă-tură între ceea ce-ar vrea să facă omul, şi ceea ce face de fapt. Dar iată că vine o doamnă. O fi lady Verinder? O zărise înainte ca eu sau grădinarul să fi dat cu ochii de ea, măcar că noi doi ştiam dincotro vine, pe când el habar n-avea. Începeam să-mi schimb părerea despre omul nostru.

 
Stăpână-mea părea tare stingherită şi nu ştia ce să spună. Sergentul Cuff o ajută să iasă din încurcătură, întrebând-o dacă mai chemase pe cineva să ancheteze furtul. Căpătând răspunsul cerut, o rugă să i se îngăduie să vorbească cu inspectorul-şef.

 
Stăpână-mea îl conduse spre casă. Înainte de a o urma, sergentul nu scăpă prilejul să-i strecoare grădinarului la despărţire aceste vorbe:

 
— Roag-o pe stăpâna dumitale să încerce aleile cu iarbă, spuse el, uitându-se nemulţumit la aleile noastre. Pietrişul nu-i bun, nu-i bun!

 
Mi-e greu să explic de ce inspectorul-şef părea atât de mic când i-a fost prezentat sergentul Cuff. Nu pot decât cel mult să afirm acest lucru. Au plecat împreună şi pe urmă au stat închişi multă vreme într-o cameră. Când au ieşit de acolo, inspectorul-şef era foarte tulburat, pe când sergentul căsca.

 
— Sergentul doreşte să vadă salonaşul domnişoarei Verinder, spuse tare domnul Seegrave. Faceţi-i voia, vă rog!

 
L-am condus eu sus. Sergentul cercetă foarte delicat dulăpiorul indian şi restul odăii. Puse tot felul de întrebări (mai puţine domnului Seegrave şi mai multe mie), numai că eu nu le-am prea priceput rostul. În cele din urmă se apropie de uşă şi se uită cum era pic-tată. Întinse un deget lung şi subţire spre pata mică de sub gaura cheii, pe care o observase şi domnul Seegrave când s-a supărat pe slugi pentru că dăduseră buzna în odaie.

 
— Mare păcat – grăi sergentul Cuff. Dar cum de s-a făcut pata asta?

 
Întrebarea mi-o pusese mie şi îi răspunsei:

 
— Fetele de serviciu au năvălit toate în odaie ieri dimineaţa şi au stricat vopseaua cu fustele lor.

 
— Aşa este – spuse domnul Seegrave. Eu le-am alungat. Vreuna din ele o fi întins vopseaua, atingând-o cu fusta.

 
— Dar n-ai băgat de seamă care anume? întrebă sergentul, adresându-se tot mie şi nu colegului său de breaslă.

 
— Nu, domnule.

 
Auzind răspunsul, se întoarse către inspectorul-şef Seegrave şi-l luă repede:

 
— Dumneata însă trebuie să fi băgat de seamă, nu? Inspectorul-şef se fâstâci puţin, dar zise:

 
— Bineînţeles că nu, domnule sergent. E doar un fleac. Sergentul Cuff îl privi pe domnul Seegrave cu aceeaşi expresie cu care se uitase şi la aleile de pietriş din grădină şi apoi spuse:

 
— Am făcut o anchetă săptămâna trecută, domnule inspector-şef. La un capăt al firului se afla un omor, iar la celălalt capăt se afla o pată de cerneală pe o faţă de masă – despre care nimeni nu ştia nimic. În toată cariera mea nu ştiu să fi întâlnit vreodată un fleac. Înainte de a trece mai departe în afacerea asta, trebuie să găsim fusta care a pătat vopseaua de pe uşă; şi ne trebuie să mai ştim cu siguranţă când s-a uscat vopseaua. Inspectorul-şef întrebă dacă trebuie să cheme femeile, dar sergentul Cuff vru să se ocupe mai întâi de chestiunea vopselii. El întrebă: ştie cineva din ai casei dacă cu o zi înainte, la ora unsprezece, când au venit slujnicele în cameră, vopseaua era sau nu uscată? I-am pomenit atunci de domnul Franklin Blake. Peste puţin veni şi el în odaie şi făcu o depoziţie.

 
— Domnule sergent, zise el, uşa aceea a pictat-o domnişoara Verinder cu ajutorul meu. Vopseaua de care ne-am folosit am făcut-o chiar eu. Se usucă în douăsprezece ceasuri. Partea mânjită acum am terminat-o miercuri pe la ora trei după amiază, sau poate puţin mai târziu. Chiar eu am tras ultima pensulă.

 
— Astăzi este vineri, zise sergentul Cuff. Va să zică, miercuri după amiază la ora trei s-a terminat de zugră-vit bucăţica asta de uşă. Vopseaua aşternută pe ea s-a uscat în douăsprezece ceasuri, adică joi pe la trei dimineaţa. Prin urmare, la unsprezece dimineaţa când ai făcut ancheta aici, vopseaua era uscată, de opt ceasuri, domnule inspector-şef, iar dumneata bănuieşti că femeile ar fi mânjit uşa cu fustele.

 
Pe urmă sergentul Cuff se adresă numai domnului Franklin.

 
— Dumneavoastră ne-aţi dat cheia misterului, domnule, conchise el.

 
În clipa când rosti aceste vorbe, uşa dormitorului se deschise şi domnişoara Rachel se repezi deodată spre noi.

 
— Dumneata ai spus, se adresă ea sergentului, că el (arătând spre domnul Franklin) v-a dat cheia miste-rului?

 
— Da. domnişoară, zise sergentul, scrutând faţa tinerei mele stăpâne, cu ochii săi cenuşii ca oţelul. Acest domn ne-a înmânat poate cheia afacerii.

 
Domnişoara Rachel se întoarse o clipă încercând să-l privească pe domnul Franklin. Spun încercând, pentru că într-o clipă îşi întoarse iar privirile de la el. Se înroşi toată şi pe urmă păli iar.

 
— Aş putea să vă pun şi eu, la rândul meu, o întrebare, domnişoară? făcu sergentul. Nu ştiţi cumva cine şi când a întins aci vopseaua de pe uşa dumneavoastră?

 
— Crezi că părerea unei tinere preţuieşte ceva? con-tinuă domnişoara Rachel de parcă nu l-ar fi auzit.

 
— O ascult cu plăcere, domnişoară.

 
— Fă-ţi singur datoria, domnule, şi nu-l lăsa pe domnul Franklin să te ajute.

 
Aceste vorbe i le spuse cu atâta ciudă, cu atâta înverşunare, încât – deşi o iubeam şi o cinsteam aproape la fel ca pe stăpână-mea – îmi fu pentru prima oară ru-şine de purtarea domnişoarei Rachel. Sergentul Cuff nu-şi dezlipi nici o clipă ochii de pe faţa ei.

 
— Mulţumesc, domnişoară, zise el. Dar despre pata asta nu ştiţi cumva ceva? Poate c-aţi făcut-o chiar dumneavoastră din întâmplare?

 
— Nu ştiu nimic despre această pată.

 
După acest răspuns îi întoarse spatele şi se încuie iar în dormitor. Am auzit-o izbucnind în lacrimi de cum rămase iar singură. Domnul Franklin părea şi mai abă-tut decât mine pe urma celor petrecute.

 
— S-ar părea că domnişoara Verinder e din cale-afară de supărată de pierderea diamantului, zise sergentul. E o bijuterie de preţ. Nimic mai firesc, de altfel!

 
Iată deci un străin repetând aceeaşi scuză pe care i-o găsisem şi eu cu o zi înainte! Un fior mă străbătu, fără să-mi pot da seama atunci de ce. Acum ştiu însă că în momentul acela am bănuit pentru prima dată ce gând îngrozitor îi venise în cap sergentului Cuff, după ce o văzuse pe domnişoara Rachel şi vorbise cu ea.

 
— Să uităm de cele întâmplate, îi spuse el domnului Franklin. Mulţumită dumneavoastră ştim când s-a uscat vopseaua. Trebuie să descoperim acum când a fost văzută ultima dată uşa fără această pată.

 
— Înţeleg ce vrei să spui, zise domnul Franklin. Cu cât strângem mai mult cercul, cu atât limităm şi câmpul de cercetare.

 
— Taman cum ziceţi dumneavoastră, domnule, întări sergentul. Cine a fost ultima dată în camera aceasta, miercuri seara?

 
— Cred că domnişoara Rachel, domnule.

 
— Sau poate fiica dumitale, Betteredge, interveni domnul Franklin.

 
— Betteredge, roag-o pe fiica dumitale să vină până aici. Ştiu că inspectorul-şef a jignit simţămintele fetelor din casă. Este foarte important pentru noi ca ele să fie de partea noastră. Transmite-i fetei dumitale ca şi celorlalte fete salutările mele şi aceste două lucruri: în primul rând că nu am nici o dovadă că diamantul a fost furat, ştiu numai că s-a pierdut, şi în al doilea rând că rog personalul de serviciu să mă ajute să-l găsesc.

 
Aş putea să le mai spun femeilor şi al treilea lucru, care să le câştige de îndată de partea noastră? Sunt libere să intre în camerele lor şi să iasă din ele după cum poftesc?

 
— Absolut libere, Betteredge. Du-te şi spune-le chiar acum.

 
În mai puţin de cinci minute mi-am îndeplinit misiunea şi a trebuit să mă străduiesc din răsputeri să împiedic fetele să vină cu toatele după Penelope, ca să-l ajute pe sergent.

 
S-ar părea că Penelope îi plăcu sergentului. Avea aceeaşi expresie ca şi atunci când observase trandafirul de Mosc în grădină. Iată ce depoziţie a făcut fiică-mea: Că a interesat-o foarte mult vopsitul uşii, că a observat bucata pictată sub gaura cheii, pentru că aceea a fost terminată cea din urmă. Că la douăsprezece noaptea, când i-a urat stăpânei ei noapte-bună, a lăsat-o neatinsă. Ştia că vopseaua nu se uscase încă şi de aceea a căutat să n-o atingă. Ar putea să jure că şi-a ţinut fustele cu mâna şi că în momentul acela vopseaua era neatinsă. Nu putea să jure că nu atinsese din întâmplare uşa la ieşire. Îşi aducea însă aminte ce rochie avea pe ea – una pe care o primise în dar de la domnişoara Rachel. Pe urmă aduse rochia pe care tatăl ei – adică eu – o recunoscui ca fiind rochia pe care o purtase în acea seară. Rochia fu cercetată cu de-amănuntul, dar nu se găsi nici urmă de vopsea nicăieri.

 
Apoi sergentul a cercetat pata cu lupa. Da, fără în-doială, vopseaua fusese întinsă de rochia sau de haina cuiva care o atinsese în trecere. Prin urmare, cineva fusese în camera aceea între miezul nopţii şi ora trei dimineaţa, în ziua de joi. Odată ajuns la această concluzie, sergentul Cuff descoperi că persoana inspecto-rului-şef Seegrave se afla încă în cameră.

 
— Acest fleac al dumitale, domnule inspector-şef, zise sergentul arătându-i locul respectiv de pe uşă, a căpătat ceva mai multă importanţă decât atunci când l-ai observat dumneata ultima dată. În prezent trei lucruri trebuie să descoperim, pornind de la această pată. În primul rând, trebuie să aflăm dacă există în casă vreun obiect de îmbrăcăminte, care să poarte o urmă de vopsea. În al doilea rând, trebuie să aflăm cui aparţine acest articol de îmbrăcăminte. În al treilea rând, trebuie să vedem ce explicaţie va da persoana respectivă faptului că a intrat aici în cameră între douăsprezece şi trei dimineaţa şi că a făcut pata. Dacă persoana nu ne poate răspunde mulţumitor, nu ne vom afla prea departe de mâna care a luat diamantul. Nu vreau să te mai reţin, poate mai ai treburi în oraş. Lasă-ţi aici unul din ajutoare, că poate mai am nevoie de el – şi permite-mi să-ţi spun la revedere.

 
Inspeetorul-şef Seegrave avea mare respect faţă de sergentul Culf, dar avea un şi mai mare respect faţă de propria-i persoană. Lovit în plin de celebrul Cuff, încercă şi el să-l lovească cât putu mai tare, înainte de a părăsi odaia

 
— Eu nu mi-am spus încă părerea şi am acum o sin-gură observaţie de făcut. Sunt şi oameni care fac din ţânţar armăsar.

 
— Dar sunt şi oameni care nici măcar nu văd ţânţarul fiindcă umblă cu nasul prea pe sus, răspunse sergentul Cuff. Pe urmă se duse la fereastră şi rămase acolo cu mâinile afundate în buzunare, privind afară şi fluierând ca pentru sine romanţa „S-a ofilit şi ultima roză”. Mai târziu am băgat de seamă că întotdeauna făcea acest lucru când era adâncit în gânduri.

 
După vreo două minute, sergentul zise: „De ajuns”, şi-mi adresă rugămintea să stea de vorbă zece minute cu stăpână-mea.

 
— Ai şi izbutit să miroşi cine a furat diamantul? întrebă domnul Franklin, privindu-l nerăbdător pe ser-gent.

 
— Nimeni n-a furat diamantul. răspunse sergentul Cuff.

 
Amândoi l-am rugat de toţi dumnezeii să ne spună ce înţelegea prin asta.

 
— Mai aşteptaţi puţin zise sergentul. N-am izbutit încă să leg toate părţile şaradei.

 
CAPITOLUL XIII.

 
Pe stăpână am găsit-o în salonaşul ei. A tresărit şi mi s-a părut că se sperie când i-am spus că sergentul Cuff ar dori să-i vorbească.

 
— Mă tem că nervii îmi sunt cam zdruncinaţi – zise ea. Poliţistul ăsta londonez are în el ceva care mă sperie. Îmi spune inima că o să ne aducă necazuri în casă. O fi o prostie, se prea poate, dar aşa mi se pare mie. Nu ştiam ce să-i răspund, fiindcă mie îmi plăcea sergentul Cuff din ce în ce mai mult.

 
— Ei, dacă trebuie să vorbesc cu el, trebuie, n-am încotro, făcu ea. Dar n-aş vrea să rămân singură cu el. Adu-l aici, Gabriel, şi să nu pleci decât o dată cu dânsul. Când l-am adus pe sergentul Cuff în camera stăpânei, ea păli şi mai tare dând cu ochii de el. Dar, foarte calmă, ne făcu semn să şedem pe scaune şi discuţia începu numaidecât.

 
— Eu mi-am şi format părerea asupra cazului de faţă, deschise vorba sergentul Cuff, dar deocamdată o păstrez pentru mine. Apoi îi vorbi stăpânei despre ce descoperise sus şi ce se hotărâse să facă după aceea. Ceva este sigur, adăugă el, diamantul lipseşte şi altceva este aproape sigur: urmele vopselii de pe uşă trebuie să se afle pe vreun obiect de îmbrăcăminte aparţinând cuiva din casă. Nu se poate face nici măcar un pas înainte, până ce nu descoperim acest obiect de îmbrăcăminte.

 
— Şi descoperirea acestuia te va duce la descoperirea hoţului? întrebă stăpâna.

 
— Dar eu n-am spus că diamantul a fost furat. Eu ştiu doar că diamantul lipseşte. Descoperirea hainei pătate ne poate ajuta să-l găsim.

 
Stăpâna se uită la mine.

 
— Tu pricepi ceva? mă întrebă ea

 
— Eu, nu, dar sergentul Cuff o fi ştiind el ce zice, îi răspunsei eu.

 
— Şi cum crezi că am putea da peste îmbrăcămintea pătată? întrebă stăpâna. Nu mai îngădui să se percheziţioneze a doua oară cuferele şi odăile servitorilor.

 
— Sunt perfect de acord cu dumneavoastră, doamnă, că trebuie să ţinem seama şi de simţămintele servitorilor. Dar sunt tot atât de sigur că e de datoria noastră să le cercetăm garderoba. Femeile n-au să se creadă bănuite, continuă el, dacă am să le pot spune că voi cerceta garderoba tuturor persoanelor care au dormit miercuri seara în casa aceasta, începând chiar cu dumneavoastră. E o simplă formalitate, dar asta îi va face pe servitori să privescă totul într-o altă lumină. Ei vor ţine chiar foarte mult să ne dea o mână de ajutor.

 
Eu unul am înţeles că are toată dreptatea. După ce-i trecu surprinderea din primul moment, stăpână-mea îşi dădu şi ea seama de adevăr. Se ridică să-şi sune camerista.

 
— Le vei vorbi servitorilor ţinând în mână cheile de la garderoba mea.

 
Sergentul Cuff o opri deodată, punându-i o întrebare neaşteptată

 
— N-ar fi oare mai bine să ne încredinţăm mai întâi dacă şi celelalte doamne şi ceilalţi domni din casă consimt?

 
— În afară de fiică-mea nu se mai află în casă nici o altă doamnă, răspunse stăpâna mea surprinsă. Cât des-pre domni, nu sunt decât cei doi nepoţi ai mei, domnul Blake şi domnul Ablewhite. Nu încape nici o îndoială că toţi trei vor consimţi.

 
Tocmai atunci domnul Godfrey în persoană bătu la uşă, ca să-şi ia rămas bun. Stăpâna îi explică în ce dificultate ne aflăm, Domnul Godfrey o rezolvă imediat lăsându-şi jos geamantanul şi-i strecură în mână sergentului cheia.

 
— Bagajul trimiteţi-mi-l la Londra la terminarea anchetei, zise el.

 
După ce-şi luă rămas bun de la stăpână, domnul Godfrey îi lăsă domnişoarei Rachel un bileţel, ceea ce îmi dădu să înţeleg că el nu se împăcase cu ideea răspunsului ei negativ şi că avea de gând să repete cererea în căsătorie la primul prilej. Domnul Franklin îl conduse pe vărul său; după accea îl informă pe sergent că toate hainele lui erau la dispoziţia cercetărilor şi că nu ţinea sub cheie nimic din avutul lui. Mai rămânea doar ca domnişoara Rachel să le urmeze pilda, înainte de a aduna slugile şi-a începe percheziţia, în căutarea rochiei pătate.

 
Stăpână-mea părea mai enervată ca oricând.

 
— Dacă vă trimit jos cheile domnişoarei Verinder, zise ea, cred că voi fi îndeplinit tot ce doriţi de la mine pentru moment!

 
— Vă rog să mă iertaţi, zise sergentul Cuff, dar înainte de a începe, aş vrea să văd carnetul în care însemnaţi rufele date la spălat, fiindcă se prea poate să nu fie în cauză îmbrăcămintea, ci rufăria. Dacă percheziţia nu duce la nici un rezultat, vreau să ştiu ce rufe s-au trimis la spălat. Dacă lipseşte vreun lucru, să pot cel puţin presupune că pata se află tocmai pe el şi că a fost îndepărtat anume, ieri sau azi, de per-soana căreia îi aparţine. Inspectorul-şef Seegrave a atras atenţia servitoarelor asupra petei de pe uşă, când s-au adunat cu toatele în odaie. Se prea poate ca aceasta să se dovedească a fi fost încă o greşeală din partea lui.

 
Stăpâna mă rugă să sun clopoţelul şi să cer condica rufelor date la spălat. Rosanna Spearman aduse con-dica. Te prindea mila s-o vezi ce palidă şi ce istovită era. Sergentul Cuff n-o slăbi o clipă din ochi – scormonindu-i cu privirea faţa, când intră, şi umărul ei strâmb, când ieşi.

 
Marele detectiv Cuff deschise condica rufelor date la spălat, văzu totul dintr-o ochire şi o închise la loc; după aceea vorbi:

 
— Pot s-o mai necăjesc pe Lady Verinder cu o ultimă întrebare? Tânăra care a adus această condică se află în serviciul dumneavoastră de tot atâta vreme ca şi restul personalului?

 
— De ce vrei să ştii? întrebă stăpână-mea.

 
— Pentru că ultima dată când am văzut-o, răspunse sergentul, se afla la închisoare pentru furt.

 
Faţă de aceasta, nemaiavând încotro, trebui să-i spună adevărul. Dar stăpâna mea adăugă în concluzie:

 
— Sper însă că n-o bănuieşti pe ea?

 
— V-am şi spus de altfel că nu bănuiesc deocamdată pe nimeni din casă că ar fi comis un furt.

 
După acest răspuns stăpâna se ridică să se ducă sus şi să ceară domnişoarei Rachel cheile. Trecând prin dreptul sergentului, o cuprinse un fior.

 
Am aşteptat, am tot aşteptat, dar de chei nici pome-neală. Sergentul Cuff nu spuse nimic în această pri-vinţă, doar fluiera încetişor, pentru sine, romanţa „S-a ofilit şi ultima roză”.

 
În sfârşit se ivi Samuel, nu cu cheile, ci doar cu câteva cuvinte pentru mine, pe o bucăţică de hârtie. Stăpânămea scrisese cu creionul două rânduri prin care mă informa că domnişoara Rachel nu îngăduie să i se cerceteze garderoba. Bineînţeles, stăpână-mea nu dorise să dea ochii cu sergentul Cuff după un asemenea răspuns din partea fiicei sale. Dacă n-aş fi fost prea bătrân pen-tru asemenea slăbiciuni, m-aş fi înroşit şi eu, cred, la gândul să dau ochii cu el.

 
— Ei, ce s-aude cu cheile domnişoarei Verinder? întrebă sergentul.

 
— Tânăra mea stăpână refuză să i se percheziţioneze garderoba.

 
— Aha! spuse sergentul cu un glas de parcă se aşteptase tocmai la aşa ceva.

 
— Trebuie să renunţăm la percheziţie? îl întrebai eu.

 
— Da, răspunse sergentul. Trebuie să renunţăm la percheziţie, fiindcă tânăra dumitale stăpână refuză să se supună ca toţi ceilalţi. Trebuie să cercetăm ori toate dulapurile, ori niciunul. Trimite valiza domnului Ablewhite la Londra şi înapoiază condica rufelor spă-late tinerei care a adus-o.

 
— Dar nu păreţi cine ştie ce dezamăgit – zisei eu.

 
— Nu, spuse sergentul Cuff. Prea dezamăgit nu sunt. Am încercat să smulg de la el o lămurire.

 
— Dar de ce v-ar pune domnişoara Rachel beţe în roate? Nu e în folosul ei să vă ajute?

 
— Aşteaptă puţin, domnule Betteredge. Mai aşteaptă puţin.

 
Poate că cineva mai deştept ca mine ar fi simţit unde bătea el. Poate că un om care ţinea mai puţin decât mine la domnişoara Rachel, ar fi văzut unde voia el să bată. Poate că stăpâna avea groază de el tocmai pentru că ştia unde voia el să bată

 
— Acum ce-i de făcut? îl întrebai.

 
— Haidem în grădină, să ne uităm puţin la trandafiri.

 
CAPITOLUL XIV.

 
Cel mai scurt drum spre grădină era poteca dintre arbuşti, despre care am mai pomenit. Aş putea să adaug că acesta era locul favorit de plimbare al domnului Franklin. Aici îl găseai ori de câte ori ieşea să ia aer.

 
— Nu vrem să cercetăm motivele tinerei dumitale stăpâne, zise sergentul, vom spune numai că e păcat că refuză să mă ajute, pentru că în felul acesta îngreunează cercetările. Acum trebuie să încercăm să rezolvăm misterul petei de pe uşă – care, nu mă îndoiesc, înseamnă misterul diamantului – în cu totul alt fel. Ştii, domnule Betteredge, m-am hotărât să-i văd pe servitori, să le cercetez gândurile şi faptele, în locul dulapurilor. Înainte de a începe însă, vreau să-ţi pun vreo două întrebări. Dumneata ai mult spirit de observaţie – n-ai văzut nimic ciudat la vreuna dintre slugi, după ce s-a aflat de pierderea diamantului? Nici o ceartă mai deosebită între ele? Nimeni nervos, de exemplu? Sau nu s-a îmbolnăvit nimeni subit?

 
Abia avui timp să mă gândesc o clipă la boala subită a Rosannei Spearman din ajun, fără să am şi timp să-i răspund – că sergentul Cuff îşi şi întorsese deodată privirile într-o parte spre colţul arbuştilor; şi-l auzii murmurând încetişor ca pentru sine: Hep!

 
— Ce s-a întâmplat? îl întrebai eu.

 
— Un junghi în spate – de la reumatism, zise sergen-tul tare, de parcă-ar fi vrut să-l mai audă cineva în afară de mine.

 
După câţiva paşi am ajuns la colţul casei. Sergentul se opri aici, de unde puteam vedea totul de jur împrejur.

 
— Acum, în legătură cu tânăra aceea. Rosanna Spearman, începu el. Este prea puţin probabil, urâtă cum e, să aibă vreun iubit. Dar în orice caz, trebuie să te întreb imediat, chiar pentru binele ei: are, săraca, vreun ibovnic ca toate celelalte?

 
Ce Dumnezeu l-o fi apucat să-mi pună o asemenea întrebare? Mă uitai mirat la el, fără să-i pot răspunde.

 
— Când treceam pe aleea de arbuşti am văzut-o pe Rosanna Spearman ascunzându-se acolo.

 
— Când aţi spus „hep”?

 
— Da, când am spus „hep”. Dacă e vreun ibovnic la mijloc, faptul că s-a ascuns n-are nici o importanţă. Dar dacă nu e, atunci faptul dă de bănuit.

 
Ce era să-i spun? Ştiam că ăsta era locul preferat de plimbare al domnului Franklin. Ştiam că Penelope o prinsese de multe ori pe tovarăşa ei învârtindu-se fără rost pe acolo şi-mi spusese întotdeauna că scopul Rosannei era să atragă atenţia domnului Franklin. Dacă fiică-mea avea într-adevăr dreptate, se prea poate ca Rosanna să-l fi aşteptat pe domnul Franklin, când a dat sergentul cu ochii de ea. De milă pentru fată i-am dat sergentului toate explicaţiile necesare şi i-am spus că Rosanna avusese nebunia să se îndrăgostească de domnul Franklin Blake.

 
Sergentul Cuff nu râdea niciodată. Când îl înveselea ceva, îşi strâmba puţin colţul buzelor. Aşa făcu şi acum.

 
— Mie nu mi se pare chiar o nebunie să te îndrăgosteşti de un gentleman cu înfăţişarea şi purtările domnului Franklin Blake. În orice caz, mă bucur că lucrurile s-au lămurit. Am să păstrez acest secret, domnule Betteredge. Crezi că domnul Franklin nu bă-nuieşte câtuşi de puţin că fata s-a îndrăgostit de el? Mă gândesc că dacă era frumoasă ar fi observat destul de repede. Dar fiindcă veni vorba, dumneata n-ai observat nimic de neînţeles în purtarea servitorilor şi a servitoarelor când s-a descoperit mai întâi pierderea diamantului?

 
Viclenia cu care îmi pusese ultima întrebare mă îndemnă deodată să mă feresc. Nu-mi plăcea să-l ajut să-şi facă cercetările atunci când ţinta acestora erau tovarăşii mei.

 
— N-am observat nimic, îi răspunsei.

 
— Hm! făcu sergentul. Asta-i tot ce ai să-mi spui?

 
— Tot, i-am răspuns.

 
— Domnule Betteredge, urmă ei, îmi dai voie să-ţi strâng mâna? M-ai cucerit cu totul!

 
(Nici acum nu pot să înţeleg ce l-o fi îndemnat să-mi spună asta, să facă acest lucru, tocmai în momentul când îl minţeam.)

 
Ne-am întors în casă; sergentul mă rugă să-i dau o cameră numai pentru el şi apoi să-i trimit acolo pe rând tot personalul de serviciu.

 
L-am condus pe sergentul Cuff în camera mea şi pe urmă am strâns tot personalul laolaltă în hol. Apăru şi Rosanna Spearman printre ceilalţi, fără să se vadă pe figura ei ceva neobişnuit. Probabil că auzise ce-mi spusese sergentul despre servitori în general, chiar cu o clipă înainte ca el s-o fi descoperit. În orice caz, se afla acolo şi ai fi zis că nici nu auzise măcar de aleile de arbuşti.

 
Am trimis, rând pe rând, tot personalul la sergentul Cuff, după cum dorise.

 
Bucătăreasa intră prima „în sala de judecată”, de altminteri camera mea. Nu zăbovi mult acolo. Când ieşi, zise: „Sergentul Cuff e un gentleman desăvârşit!” Rosanna Spearman stătu înăuntru mai mult decât toate celelalte servitoare. Când ieşi nu spuse nimic – păstra o tăcere de mormânt şi buzele îi erau albe ca varul.

 
Când totul se isprăvi şi intrai în „sala de judecată”, găsii pe sergent privind pe fereastră şi fluierând încetişor „S-a ofilit şi ultima roză”, după obiceiul său

 
— Aţi descoperit ceva, domnule? îl întrebai.

 
— Dacă Rosanna Spearman cere învoire să plece, spuse sergentul, dă-i drumul, săraca, dar mai întâi anunţămă pe mine.

 
Îmi părea rău că nu-mi ţinusem gura în privinţa Rosannei şi a domnului Franklin. Acum era limpede, biata fată stârnise bănuielile sergentului Cuff. Într-acea clipă fui întrerupt de o bătaie în uşă. Bucătăreasa trimitea vorbă că Rosanna Spearman cerea voie să plece – invocând motivul obişnuit, că o durea capul şi că voia să respire puţin aer curat. La un semn al sergentului am răspuns că-i dau voie.

 
— Acum încuie te rog uşa camerei, zise sergentul, şi dacă întreabă cineva de mine spune-i că sunt aici înăuntru, pentru ca să-mi adun gândurile.

 
După asta se făcu nevăzut.

 
Rămas singur în aceste împrejurări, curiozitatea mă împinse să caut să descopăr şi eu unele lucruri. Aşa că intrai în sufragerie şi mă aşezai la ceai cu ei. În mai puţin de o jumătate de oră aflasem tot ce ştia şi sergentul.

 
Se pare că nici camerista stăpânei, nici fata în casă nu crezuseră câtuşi de puţin că Rosanna ar fi fost bolnavă cu o zi înainte. Amândouă se strecuraseră sus de mai multe ori joi după amiază, încercaseră uşa Rosannei şi o găsiseră încuiată. Bătuseră şi nu le răspunsese nimeni. Stătuseră şi ascultaseră şi nu auziseră nici un zgomot dinăuntru. Mai târziu seara s-au uitat pe gaura cheii şi au văzut că era astupată cu ceva; pe la miezul nopţii au văzut o dâră de lumină sub uşă şi pe la patru dimineaţa au auzit trosnetul focului în cămin (auzi vorbă, foc în dormitorul unei servitoare în miezul verii!). Toate acestea i le povestiseră sergentului Cuff, care le privea bănuitor şi le spusese tuturor de la obraz că nu le crede. Având acum oarecare experienţă în privinţa obiceiurilor marelui Cuff şi ştiind că avea s-o urmărească în taină pe Rosanna când ea va pleca la plimbare, mi se păru limpede că nu socotise nimerit să le dea să înţeleagă femeilor de serviciu cât de mult îl ajutaseră cu informaţiile lor.

 
Am ieşit să mă plimb în după amiaza frumoasă de iu-nie, cuprins de milă faţă de biata fată. Pe aleile de arbuşti îl întâlnii pe domnul Franklin. După ce-şi condusese vărul la gară se întorsese şi stătuse mult de vorbă cu stăpână-mea. Era aşa de abătut din pricina purtării ciudate a tinerei stăpâne, încât nici nu voia să mai vorbească despre asta

 
— Ei bine, Betteredge, începu el, ce zici de atmosfera de mister şi de bănuială din casă? Îţi aminteşti de dimineaţa aceea când am venit aici cu Piatra Lunei? Ce bine ar fi fost s-o fi aruncat încă de atunci în Nisipul Mişcător! Ne plimbarăm amândoi în tăcere şi pe urmă mă întrebă deodată unde dispăruse detectivul Cuff.

 
Domnului Franklin nu puteam să-i spun că sergentul rămăsese în camera mea să-şi adune gândurile. Aşa că-i povestii întocmai ce se întâmplase, pomenind în special de destăinuirile fetelor cu privire la Rosanna Spearman într-o clipită domnul Franklin înţelese totul.

 
— Nu mi-ai spus azi dimineaţă că un negustor a văzut-o ieri pe Rosanna ducându-se spre Frizinghall, pe când noi o socoteam bolnavă în camera ei?

 
— Ba da, conaşule.

 
— Dacă fetele au spus adevărul, poţi fi sigur că negustorul a întâlnit-o cu adevărat. Trebuie să fi fost la mijloc ceva necurat de s-a dus în taină la oraş. Sigur că rochia pătată de vopsea era a ei şi focul din cameră l-o fi aprins spre a o distruge. Rosanna Spearman a furat diamantul. Mă duc de-a dreptul la mătuşa mea să-i spun totul.

 
— Mai staţi o clipă, dacă nu vă supăraţi, rosti o voce la spatele nostru.

 
Întorcându-ne, ne trezirăm faţă-n faţă cu sergentul Cuff.

 
— Şi de ce, mă rog? întrebă domnul Franklin.

 
— Pentru că dacă-i spuneţi ladyei Verinder, domnul meu, doamna îi va spune domnişoarei Verinder.

 
— Şi ce-i cu asta? strigă deodată furios domnul Franklin, de parcă sergentul l-ar fi jignit de moarte.

 
— Credeţi că e înţelept, domnul meu, zise calm sergentul Cuff, să-mi puneţi tocmai mie o asemenea întrebare – şi tocmai într-un moment ca ăsta?

 
Urmă un răstimp de tăcere. Domnul Franklin reluă întâi vorba, coborând glasul tot aşa de brusc cum îl ridicase.

 
— Trebuie oare să înţeleg că-mi interzici să-i spun mătuşii mele ce s-a întâmplat?

 
— Trebuie să înţelegeţi, domnule, că renunţ să mă mai ocup de acest caz, dacă îi spuneţi ladyei Verinder sau oricui altcuiva ceea ce s-a întâmplat, fără încuviinţarea mea.

 
Cu asta se lămuriră lucrurile. Domnul Franklin se întoarse şi plecă furios de lângă noi.

 
Stătusem şi ascultasem nedumerit. Totuşi două lucruri îmi păreau limpezi acum. În primul rând, că într-un fel sau altul tânăra mea stăpână fusese pricina care le ascuţise într-atât limbile. În al doilea rând, că se înţe-legeau perfect, fără să aibă nevoie de vreo lămurire.

 
— Domnule Betteredge, spuse sergentul, ai săvârşit o mare nechibzuinţă în lipsa mea. Te rog ca pe viitor să nu mai faci pe detectivul fără să-mi spui şi mie. Mă luă de braţ şi mă conduse pe drumul pe care venise. Mă simţeam vinovat, dar tot nu voiam să-l ajut să-i întindă curse Rosannei Spearman.

 
— Ce doriţi de la mine? îl întrebai.

 
— Este vreo potecă pe aici care să ducă de la casa ladyei Verinder la plajă? întrebă el.

 
În timp ce vorbea, arăta spre plantaţia de brazi care ducea la Nisipurile Mişcătoare

 
— Da. este o potecă.

 
— Arată-mi-o.

 
În amurgul cenuşiu de vară pornii cu sergentul Cuff spre Nisipurile Mişcătoare.

 
CAPITOLUL XV.

 
Sergentul n-a scos o vorbă până ce nu intrarăm în plantaţia de brazi care ducea spre Nisipurile Mişcătoare.

 
— Domnule Betteredge, spuse el, întrucât m-ai ajutat şi până acum şi poate că o să mă mai ajuţi şi astă seară, am de gând să-ţi vorbesc pe şleau. Te-ai hotărât să nu-mi dai nici o informaţie cu privire la Rosanna Spearman, pentru că ţi-e milă de ea. Te rog să nu te temi de nimic. Rosanna Spearman nu e câtuşi de puţin în primejdie să intre într-un bucluc – nu, nici chiar dacă aş reuşi să dovedesc că e amestecată în dispariţia diamantului.

 
— Vreţi să spuneţi că stăpâna mea n-o va da în judecată?

 
— Vreau să spun că stăpâna dumitale n-o poate da în judecată, zise el. Rosanna Spearman e pur şi simplu o unealtă în mâinile altei persoane.

 
Rostind aceste vorbe râse din plin.

 
— Puteţi să-mi daţi numele acestei persoane? îl întrebai eu.

 
— Dar dumneata nu-l ştii, domnule Betteredge?

 
— Nu.

 
— Nu-ţi aminteşti cumva dacă Rosanna Spearman a căpătat de curând rufărie nouă?

 
Întrebarea era cu totul neaşteptată; dar dându-mi seama că nu fac nici un rău spunând adevărul, am răspuns că într-adevăr stăpâna îi dăduse de curând rufărie nouă.

 
— Dacă n-avea această rufărie, am fi descoperit numaidecât printre lucrurile Rosannei o cămaşă de noapte sau o fustă nouă, spuse sergentul. Nu-ţi trece prin cap ce a făcut ea ieri după ce s-a îmbolnăvit? Vai, dar e aşa de simplu! Joi dimineaţa la ora unsprezece, inspectorul-şef Seegrave le atrage atenţia tuturor servitoarelor asupra petei de pe uşă. Rosanna profită de primul prilej pentru a se duce în camera ei, găseşte pata de vopsea pe cămaşa de noapte sau pe fustă, se preface bolnavă, o şterge în oraş să-şi facă rost de material din care să-şi croiască o nouă fustă sau cămaşă de noapte; o lucrează singură în camera ei joi seara, aprinde focul (nu ca să o distrugă – are ea destul cap să nu dea de bănuit stârnind un miros de ars şi să rămână cu o grămadă de cenuşă fină de care să nu ştie cum să scape). Aprinde focul, zic, pentru ca să usuce şi să calce rochia nouă care trebuia s-o înlocuiască pe cea pătată – o ţine pe asta ascunsă (probabil chiar îmbrăcată pe ea) şi în momentul de faţă se străduieşte să se descotorosească de rochie pe plaja aceea pustie. În astă seară am urmărit-o pas cu pas până în satul pescarilor, la o anume căsuţă, pe la care s-ar putea să fie nevoie să trecem înainte de a ne înapoia acasă. A zăbovit câtăva vreme în această căsuţă şi pe urmă a ieşit ţinând ceva ascuns sub pelerină. După ce a plecat, am văzut-o pornind de-a lungul coastei, spre nord. Aveam de ales între arestarea Rosannei pe o simplă bănuială şi alternativa de a o lăsa deocamdată să-şi facă mendrele. Anumite motive m-au hotărât să fac orice jertfă mai degrabă decât să pun în gardă încă de astă seară o anumită persoană al cărei nume nu-l vom pomeni. M-am întors acasă ca să te rog să mă conduci spre capătul de nord al plajei pe alt drum. Nisipul este unul dintre cei mai buni detectivi pe care-i cunosc. Dacă n-o întâlnim pe Rosanna, urmele de pe nisip ne pot spune ce a făcut. Iată şi nisipul. Vrei să mă laşi să merg eu înainte?

 
Sergentul coborî pe plajă. Îl urmai şi aşteptai la oa-recare distanţă să văd ce avea să se mai întâmple.

 
Mă aflam aproape în acelaşi loc unde vorbisem cu Rosanna Spearman în ziua în care domnul Franklin ne apăruse deodată înainte.

 
Lumina amurgului se stingea treptat şi peste toată singurătatea aceea domnea o linişte şi o odihnă înspăimântătoare. Era ora fluxului. Şi cum stăteam aşa în aşteptare, faţa întinsă şi întunecată a nisipului prinse a se mişca – ea singură, se mişca în încremenirea acelui loc înfiorător. Peste câteva minute sergentul se întoarse lângă mine.

 
— Înşelător loc, domnule Betteredge, făcu el, şi n-am dat pe plajă de nici o urmă a Rosannei. În ce direcţie se află satul pescarilor?

 
— Cobb's Hole? Spre sud.

 
— Am văzut-o pe fată îndreptându-se spre nord de-a lungul ţărmului când a pornit din Cobb's Hole, spuse sergentul, prin urmare trebuie să fi venit încoace. Dacă mergem pe plajă ajungem în sat?

 
— Da, îi răspunsei.

 
Străbătusem destul de repede vreo sută de metri înspre Cobb's Hole, când deodată sergentul Cuff îngenunche.

 
— Ia uite urmele unor pantofi de femeie – zise el. Sunt tare încurcate – cred că anume chiar. Nu vreau să-ţi rănesc simţămintele, dar mă tem că Rosanna e tare vicleană. S-ar zice că a vrut să ajungă la locul de unde am plecat noi, chiar acum, fără să lase nici o urmă pe nisip. O fi trecut oare direct prin apă de aici până la stâncile din spatele nostru, întorcându-se apoi tot pe acolo? Da, aşa trebuie să fie. Ducea ceva sub pelerină. A nu, nu un lucru pe care intenţiona să-l distrugă – pentru că în acest caz toate aceste precauţii ar fi fost de prisos. Cred mai degrabă că avea de ascuns ceva. Poate că dacă ne ducem la căsuţa aceea o să aflăm ce anume.

 
Rosanna avea nişte prieteni la Cobb's Hole. O familie de pescari, Yolland pe nume – oameni cinstiţi şi foarte cumsecade.

 
Ne-am îndreptat şi spre Cobb's Hole, urmărind paşii pe nisip, atâta vreme cât am mai avut lumină.

 
Ajungând la căsuţa cu pricina, aflarăm că pescarul era plecat cu barca împreună cu fiul său. Ne primi doamna Yolland – o femeie tare de treabă – care se afla singură în bucătărie.

 
Sergentul izbuti numaidecât să aducă vorba despre Rosanna Spearman şi smulse gazdei unele informaţii preţioase. Se părea că Rosanna avea de gând să părăsească conacul stăpânei mele. Trecuse pe la căsuţa aceasta mai devreme şi ceruse voie să scrie o scrisoare unui prieten; în acest scop se urcase sus, unde rămăsese mai mult timp. Rosanna cumpărase de la doamna Yolland unele lucruri de care avea nevoie pentru călătorie: o cutie veche de tinichea (în care să-şi ţină volănaşele de la manşete şi gulerele) şi două lanţuri de legat câinii: „Dacă le înnod cap la cap, o să pot lega foarte bine cutia cu ele”, zisese ea. A cumpărat lucru-rile, le-a luat şi a plecat.

 
— Îţi mulţumesc pentru sprijin, domnule Betteredge, îmi spuse sergentul Cuff după ce plecarăm. Îi sunt recunoscător nevestei pescarului pentru toate câte mi le-a spus. Acum e destul de limpede ce a făcut Rosanna în seara asta. A înnodat cele două lanţuri şi a legat cu ele cutia de tinichea. Apoi a scufundat cutia în apă sau în Nisipurile Mişcătoare şi a prins capătul liber al lanţului de vreo stâncă submarină, ştiută numai de ea. Acolo o s-o şi lase atâta vreme cât va fi nevoie, şi pe urmă, când o să-i trebuiască, o s-o scoată iarăşi la iveală. Până aici totul e limpede. Dar, urmă sergentul, şi pentru întâia oară glasul lui părea iritat, aci e marele mister: ce naiba o fi ascuns ea în cutia de tinichea?

 
„Piatra Lunei! desigur”, îmi zisei în sinea mea. Iar sergentului Cuff îi spusei doar:

 
— Nu bănuiţi?

 
— În nici un caz diamantul, îmi răspunse el. Dacă Rosanna Spearman are diamantul la ea, atunci toată experienţa mea de o viaţă nu face doi bani.

 
Auzind aceste vorbe, mă pripii să spun:

 
— Atunci, rochia pătată!

 
Văzui prin întuneric că sergentul Cuff se oprise locului.

 
— Dacă arunci ceva în nisipul ăsta mişcător al dumneavoastră, mai iese vreodată la suprafaţă? întrebă el.

 
— Niciodată, îi răspunsei. Orice cade în Nisipurile Mişcătoare e supt înăuntru şi nu se mai vede.

 
— Atunci de ce Dumnezeu n-a înfăşurat un bolovan în rochia pătată şi n-a aruncat-o în mijlocul nisipurilor? De ce o fi ţinut s-o ascundă – pentru că nu încape îndoială că a ascuns-o? O fi având sigur un motiv ca să păstreze rochia pătată cu orice risc. Domnule Betteredge, trebuie să plec la oraş şi să aflu ce material a cumpărat pentru ca să-şi facă rochia cu care a înlocuit-o pe cea veche. Mi-am cam pierdut cumpătul – pentru că am lăsat-o pe Rosanna Spearman să mă pună în încurcătură.

 
Când ne-am întors acasă servitorii cinau. Ni s-a spus că Rosanna sosise cu un ceas mai devreme şi că acum era la masă împreună cu ceilalţi.

 
Sergentul Cuff se duse în spatele casei unde se opri şi privi atent la o anumită fereastră de la etaj.

 
Uitându-mă şi eu într-acolo, îmi dădui seama că se uita la o fereastră de la camera domnişoarei Verinder şi că luminile se mişcau când înainte, când înapoi, de parcă se întâmpla acolo ceva neobişnuit.

 
— Nu e camera domnişoarei Rachel acolo? întrebă sergentul.

 
Îi răspunsei că da şi-l poftii la cină. Dar el nu se clinti de-acolo şi curând auzii iar „S-a ofilit şi ultima roză”. Va să zică, sergentul Cuff mai făcuse o descoperire!

 
— La ce priveşti nedumerit colo sus? îl întrebai, arătând spre fereastra domnişoarei Rachel.

 
— Ei bine, fac prinsoare cu dumneata pe o liră de aur că tinerei dumitale stăpâne i s-a năzărit aşa dintr-o dată să plece de acasă. Şi dacă e adevărat, sunt gata să pun rămăşag încă pe o liră că nu e nici un ceas de când a luat această hotărâre.

 
Cea dinţii bănuială a sergentului mă ului. Cea de-a doua mă duse cu gândul la Rosanna Spearman, care tot de un ceas se întorsese de la Nisipurile Mişcătoare. Mă repezii înăuntru ca să mai aflu câte ceva. Mă întâlnii imediat pe coridor cu Samuel, servitorul.

 
— Lady Verinder te aşteaptă pe dumneata şi pe sergentul Cuff, îmi zise el.

 
— De când aşteaptă? se auzi glasul sergentului din spatele meu.

 
— De vreun ceas, domnule.

 
Ei, poftim! Rosanna se întorsese acasă; domnişoara Rachel se hotărâse să plece: iar stăpâna mea aşteaptă să-l vadă pe sergent – şi toate astea exact de-acum un ceas. Mă urcai sus fără să mă mai uit la sergentul Cuff sau să-i vorbesc.

 
— Nu m-aş mira, îmi şopti sergentul peste umăr, dacă ar izbucni în casă un scandal astă-seară. Dar fii fără grijă!

 
Chiar atunci se auzi glasul stăpânei, care ne striga să venim la ea.

 
CAPITOLUL XVI.

 
În cameră nu era altă lumină decât cea de la lampa de citit. Stăpâna nu ridică ochii de pe carte la intrarea noastră.

 
— Domnule Cuff, începu ea, e important pentru an-chetă să ştii dinainte că cineva care se află acum în casa noastră doreşte să plece?

 
— Deosebit de important, lady Verinder.

 
— Atunci trebuie să-ţi spun că domnişoara Verinder se duce să stea la mătuşa ei. Ne părăseşte mâine dimineaţă.

 
Sergentul Guff se uită la mine.

 
— Îngăduiţi-mi, lady Verinder, să vă întreb când v-a informat fiica dumneavoastră că pleacă la mătuşa ei? zise sergentul

 
— Acum vreun ceas, răspunse stăpâna.

 
Sergentul Cuff îmi aruncă iarăşi o privire.

 
— Atunci v-aş ruga, dacă nu vă supăraţi, să amânaţi plecarea domnişoarei Verinder, dacă e posibil, la o oră mai târzie, în aceeaşi zi. Trebuie să plec mâine dimineaţă la Frizinghall şi mă voi întoarce la ora două, poate chiar mai devreme.

 
Stăpâna îmi spuse să-i transmit vizitiului porunca ei, să nu vină cu trăsura s-o ia pe domnişoara Rachel decât la ora două.

 
— Numai un singur lucru, lady Verinder. Vă rog să nu pomeniţi că din pricina mea a fost amânată plecarea domnişoarei Verinder.

 
Stăpână-mea ridică deodată capul de parcă ar fi vrut să spună ceva, dar pe urmă se opri cu o sforţare vădită.

 
— Minunată femeie, îmi spuse sergentul Cuff când ieşirăm iarăşi în hol. Dacă n-ar avea ea atâta stăpânire de sine, taina s-ar dezlega chiar astă-seară.

 
La auzul acestor cuvinte mi se lumină în sfârşit mintea mea cea năroadă.

 
— Drace! strigai eu, apucându-l pe sergent de guler. O bănuieşti întrucâtva pe domnişoara Rachel?

 
— Aha, făcu el, în sfârşit ai ghicit.

 
Îmi retrasei mâinile de pe gulerul lui şi-mi lăsai capul în piept.

 
— Spune-mi, te rog, adevărul, domnule sergent, ce anume bănuieşti? Nu-i frumos din partea dumitale să-mi mai ascunzi acest lucru.

 
— Nu bănuiesc, îmi răspunse sergentul Cuff, ştiu. Domnişoara Verinder a ţinut tot timpul ascunsă Piatra Lunei. Şi i-a împărtăşit taina Rosannei Spearman. Iată în două vorbe toată povestea.

 
— Dar de ce a făcut una ca asta? atât mai putui îngăima.

 
— O să afli mâine totul, răspunse sergentul. Pentru astă seară, destul. Uite că te aşteaptă cina pe masă.

 
— Vă urez poftă bună, domnule, i-am spus eu. Mie mi-a pierit pofta. Iertaţi-mă dacă am să vă las singur. Fiind din cale-afară de tulburat şi de abătut, ieşii pe terasă să chibzuiesc în linişte. Aici mă găsi Samuel, care îmi aducea un bilet de la stăpână.

 
Aşa aflai că magistratul de la Frizinghall îi scrisese ca să-i amintească de apropiata eliberare a indienilor. Dacă voiau să le mai punem vreo întrebare, nu mai era timp de pierdut.

 
Pe sergentul Cuff îl găsii discutând aprins cu grădinarul despre creşterea trandafirilor, la un pahar de whisky. Îi dădui sergentului biletul de la stăpână şi după puţin timp îmi şi răspunse. Era parcă un mare explorator care înţelegea firea şi limba indienilor. Nu cumva îi ştiau numele şi adresa? Ba da. Aşa că ser-gentul Cuff, care a doua zi dimineaţă se ducea la Frizinghall, avea să-l viziteze.

 
După aceea se întoarse iar către grădinar şi continuară discuţia. Îi lăsai într-ale lor şi mă îndreptai spre hol să văd dacă barometrul anunţa schimbarea vremii.

 
Când să intru în hol, uşa se deschise brusc şi Rosanna Spearman ţâşni valvârtej de acolo. Trecu pe lângă mine apăsându-şi mâna pe inimă şi cu o expresie de suferinţă cumplită.

 
— Ce-i cu tine, fetiţo? o întrebai. Ţi-e rău?

 
— Pentru numele lui Dumnezeu, nu mă întreba nimic, bâigui ea fugind pe scări spre camerele servitorilor.

 
Băgai de seamă că se mai aflau pe acolo încă două persoane. Sergentul Cuff ieşise tiptil din odaie să întrebe ce se întâmplase. Îi răspunsei că nu era nimic. Pe de altă parte, domnul Franklin deschise uşa holului, mă chemă înăuntru şi mă întrebă dacă am văzut ce tulburată era Rosanna.

 
— Mă tem că, fără să vreau, eu am fost pricina acestei tulburări, Betteredge.

 
— Dumneavoastră, conaşule!

 
— N-aş putea să-ţi explic, spuse domnul Franklin – dar dacă fata avea într-adevăr vreun amestec în pierderea diamantului, mi-ar fi mărturisit, mai mult ca sigur, totul acum două minute.

 
Mi s-a părut atunci că cineva crăpase uşor uşa. Oare trăgea cineva cu urechea? Uşa s-a închis mai înainte de-a ajunge acolo. Nu eram sigur dacă-l zărisem întradevăr pe sergent.

 
Îl rugai pe domnul Franklin să-mi povestească ce se petrecuse între el şi Rosanna.

 
Domnul Franklin arătă spre masa de biliard şi îmi spuse:

 
— Făceam câteva carambolaje şi ridicând din întâmplare ochii, ce să vezi, lângă mine se ivise din senin Rosanna Spearman cu o înfăţişare de strigoi! Văzând cât de tulburată părea, o întrebai dacă dorea să-mi vorbească. Ea îmi răspunse: „Da, dacă oi avea curajul”. Ştiind ce bănuială stăruie asupra ei, nu prea mă sim-ţeam la largul meu. Mă aflam îutr-o situaţie foarte neplăcută. Ţineam încă în mână tacul şi îmi făcui de lucru cu bilele ca să-mi alung stânjeneala. Dar mă tem că în felul ăsta am jignit-o fără să vreau! Se întoarse deodată cu spatele şi-o auzii şoptind: „Îţi aţinteşte privirile la bilele de biliard numai ca să nu mă vadă înaintea ochilor” şi înainte de a o putea opri ieşi din hol. Ştii, Betteredge, asta mă cam nelinişteşte. Eşti aşa de bun să-i spui Rosannei că n-am vrut s-o jignesc? Poate că în gândul meu fusesem cam aspru cu ea – aproape nutrisem speranţa că se va dovedi hoaţa diamantului. Dar nu din răutate faţă de ea, ci…

 
Se opri brusc, dar eu ştiam urmarea, căreia el nu-i dăduse glas. Dacă se găsea diamantul la ajutoarea fetei în casă, în felul acesta domnişoara Rachel se ridica mai presus de bănuiala care stăruia împotriva ei în mintea sergentului Cuff. Rosanna făptuise o mulţime de lucruri care o compromiteau – se prefăcuse bol-navă, plecase pe furiş în oraş, stătuse trează toată noaptea făcând ceva şi distrugând altceva în camera ei; se dusese în seara aceea la Nisipurile Mişcătoare în împrejurări care trezeau nenumărate bănuieli. Domnul Franklin avea toate motivele s-o suspecteze pe fată şi (oricât de milă îmi era de Rosanna) nu mă putui reţine să nu i-o spun

 
— Da, zise el, dar mai rămâne o posibilitate ca purtarea Rosannei să fie explicată într-alt fel. Mie, Betteredge, nu-mi place să jignesc simţămintele unei femei! Dacă vrea să-mi vorbească, trimite-o pe biata fată în bibliotecă.

 
Întrebând pe slujnice de ea, aflai că se şi dusese la culcare. Îi adusei acest răspuns domnului Franklin şi după aceea plecai să-l caut pe sergentul Cuff. În camera mea nu era nimeni. Oare sergentul se culcase în dormitorul pe care i-l pregătisem? Pornii sus să văd. Ajuns pe al doilea palier, auzii în stânga mea o respi-raţie liniştită, venind de pe coridorul care ducea la camera domnişoarei Rachel. Vârându-mi nasul acolo, dădui peste sergentul Cuff: dormea ghemuit pe trei scaune puse chiar de-a curmezişul coridorului!

 
Se trezi îndată şi fără nici un zgomot, ca un câine, chiar în clipa când mă apropiai de el.

 
— Ce faceţi aici? îl întrebai. De ce nu v-aţi culcat în pat?

 
— Nu m-am culcat în patul meu, răspunse sergentul pentru că sunt unul dintre numeroşii oameni de pe lu-mea asta blestemată care nu-şi pot câştiga pâinea şi cinstit şi uşor totodată. Astă seară s-a întâmplat ca Rosanna Spearman să se întoarcă de la Nisipurile Mişcătoare chiar în momentul când domnişoara Verinder se hotărâse să plece de-aeasă. Orice o fi ascuns Rosanna, e la mintea cocoşului că tânăra dumitale stăpână nu putea să plece înainte de a afla că lucrul fusese în sfârşit ascuns. Fără doar şi poate că trebuie să se fi întâlnit desigur în seara asta. Dacă ar încerca să se mai întâlnească şi după ce ai casei vor fi adormit, vreau să le stau în cale şi să le împiedic. Te rog să nu mi-o iei în nume de rău, Betteredge, nu-s eu de vină că nu dorm în patul meu – de vină e diamantul.

 
— Aş fi dat oricât ca diamantul ăsta să nu fi trecut nicicând pragul casei noastre, izbucnii eu.

 
Sergentul Cuff se uită trist la cele trei scaune şi spuse grav:

 
— Şi eu la fel.

 
CAPITOLUL XVII.

 
În noaptea aceea nu se întâmplă nimic. Domnişoara Rachel şi cu Rosanna nu încercară câtuşi de puţin să se întâlnească; adaug asta cu toată bucuria.

 
Dimineaţa, sergentul Cuff nu părea de loc grăbit. Îl lăsai singur în casă şi ducându-mă în grădină, mă întâlnii cu domnul Franklin pe aleea lui preferată din plantaţia de arbuşti.

 
Înainte de-a schimba vreo vorbă, sergentul ni se alătură aşa, pe neaşteptate. Domnul Franklin îl primi cu oarecare răceală.

 
— Ai ceva să-mi spui? fu tot ce-i răspunse sergentului Cuff, când acesta îi dădu politicos bună dimineaţa.

 
— Da, domnule, am să vă spun ceva cu privire la ancheta pe care o fac aici. Sunteţi uluit şi necăjit de întorsătura pe care o ia ancheta şi furios pe mine pentru un scandal care priveşte tocmai propria dumneavoastră familie.

 
— Şi ce vrei? îl întrebă cu asprime domnul Franklin.

 
— Vreau să vă amintesc, domnule, că deocamdată n-aveţi nici o dovadă că m-aş fi înşelat întrucâtva. De asemenea că sunt ofiţer de poliţie şi prin urmare este de datoria dumneavoastră ca cetăţean cinstit să mă ajutaţi, dându-mi toate informaţiile speciale pe care se întâmplă să le deţineţi, prin cine ştie ce împrejurare.

 
— Nu deţin nici un fel de informaţii speciale, îi răspunse domnul Franklin

 
— Una dintre servitoarele casei – continuă sergentul ca şi cum nici nu ar fi auzit spusele domnului Franklin – v-a vorbit aseară între patru ochi, domnul meu.

 
— Nu am nimic de spus, repetă domnul Franklin.

 
Stând alături de ei fără să scot o vorbă, îmi adusei aminte cum se întredeschisese uşa aseară. Dar abia-mi trecuse prin gând acest lucru – că se şi ivi ca din senin la capătul aleii, cine credeţi? Tocmai Rosanna Spearman! Era urmată de Penelope, care, se vedea bine, încerca s-o aducă înapoi în casă. Văzând că domnul Franklin nu e singur, Rosanna se opri locului. Domnul Franklin le zări pe fete; sergentul însă se prefăcu a nu le fi băgat de seamă; vorbea ca şi cum ar fi dus mai departe o discuţie începută mai înainte

 
— Nu trebuie să vă temeţi, domnule, că-i faceţi vreun rău fetei, îi spuse el domnului Franklin, vorbind tare ca să-l audă Rosanna. Dimpotrivă, vă recomand să mă onoraţi cu încrederea dumneavoastră, dacă vă interesează în vreun fel Rosanna Spearman.

 
Domnul Franklin se prefăcu şi el că nu le văzuse pe fete şi răspunse tare:

 
— Nu mă interesează de loc Rosanna Spearman.

 
Mă uitai spre capătul aleii. De la distanţa aceea văzui doar că Rosanna se răsuci pe călcâie în clipa când îl auzi pe domnul Franklin vorbind şi se înapoie în casă.

 
Tocmai atunci sună clopoţelul pentru gustarea de dimineaţă.

 
— Eu plec la Frizingliali, domnule Betteredge, şi mă voi întoarce înainte de ora două, îmi spuse sergentul. Şi-şi văzu de drum, fără alte vorbe, scutindu-ne câteva ceasuri de prezenţa lui.

 
— Trebuie să-i explici totul Rosannei, îmi spuse domnul Franklin când rămaserăm singuri. Sergentul Cuff ne-a întins la amândoi o cursă. Voia să mă pună pe mine în încurcătură, sau s-o enerveze pe ea, nădăjduind ca în felul acesta să ne provoace să vorbim. Atunci n-am găsit pe dată o cale mai bună de a ieşi din încurcătură decât aceea pe care am urmat-o. Spusele mele au oprit-o pe fată să zică ceva. E limpede că sergentul a tras cu urechea la ce ţi-am vorbit aseară.

 
— Cât despre trasul cu urechea, conaşule, am băgat eu de seamă că o să ne facem cu toţii vinovaţi de asta, dacă lucrurile mai ţin aşa multă vreme. Pentru oameni în situaţia noastră, iscodirea, trasul cu urechea, privirile pe furiş pe la uşi, sunt lucruri obişnuite. Iertaţi-mi aceste vorbe, conaşule. Taina asta îngrozitoare care apasă asupra casei noastre mă scoate din minţi. N-am să uit ce mi-aţi spus. Am să profit de primul prilej să-i explic totul Rosannei Spearman.

 
Cele petrecute în casă şi afară în timpul când sergentul Cuff se afla la Frizinghall, se pot descrie pe scurt astfel:

 
Domnişoara Rachel aştepta trăsura, încăpăţânându-se să rămână închisă în camera ei. După gustarea de dimi-neaţă domnul Franklin făcu o plimbare lungă ca să se mai liniştească. Numai eu l-am văzut când a plecat. În acelaşi timp stăpână-mea, care nu voia să vorbească despre Piatra Lunei, mă trimise după tot felul de treburi.

 
— Aşteaptă până se întoarce individul, zise ea, referindu-se la sergent.

 
Plecând de la stăpână, m-am dus în camera mea unde mă aştepta Penelope.

 
— Tată, tare aş vrea să vii să vorbeşti cu Rosanna, îmi spuse ea; sunt foarte neliniştită din pricina ei. Mă tem că fără să vrea, domnul Franklin a jignit-o îngrozitor.

 
— Dar ce i-a venit Rosannei să iasă pe aleea din grădină? o întrebai.

 
— O nebunie a ei. Voia cu orice preţ să vorbească cu domnul Franklin azi dimineaţă. Am făcut tot ce mi-a stat în putinţă s-o opresc, doar ai văzut. N-am putut nici măcar s-o smulg de acolo ca să nu-i ajungă la ureche vorbele acelea îngrozitoare.

 
— Ei, lasă, lasă, i-am spus eu – doar nu s-a întâmplat nimic care să jignească sentimentele Rosannei.

 
— Cum nimic, tată? Când domnul Franklin a zis că fata nu-l interesează de loc – vai! şi a spus-o pe un ton aşa de nemilos!

 
— Anume a făcut-o, i-am răspuns eu.

 
— Asta-i spuneam şi eu, tată. Şi pe urmă ea n-are nici un drept să se aştepte ca el s-o bage în seamă, câtuşi de puţin. Dar se pare că şi-a pierdut săraca şi mândrie, şi tot. Zău, tată, m-am speriat uitându-mă la ea când a rostit domnul Franklin vorbele acelea. Se prefăcuse parcă într-o stană de piatră. Din clipa aceea a prins să lucreze ca o lunatică.

 
Începusem şi eu să fiu neliniştit. Îmi amintii ce se petrecuse seara între domnul Franklin şi Rosanna. Păruse atunci rănită până în adâncul inimii; iar acum primise o nouă lovitură, sărmana. Îi făgăduisem domnului Franklin să vorbesc cu Rosanna şi se părea că venise momentul potrivit să mă ţin de cuvânt.

 
O găsii pe fată, palidă şi calmă, măturând coridorul din faţa dormitoarelor. Umbre ciudate îi întunecau ochii trişti.

 
— Capul sus, Rosanno, îi zisei eu, nu mai fi necăjită; am să-ţi spun ceva din partea domnului Franklin.

 
Apoi încercai să-i explic cum stăteau lucrurile.

 
— Domnul Franklin e într-adevăr foarte bun. Te rog să-i mulţumeşti din partea mea.

 
Altceva nu-mi mai spuse. Mă ascultă şi-mi vorbi ca prin vis.

 
— Rosanna, eşti sigură că înţelegi ce-ţi spun?

 
— Foarte sigură.

 
Dar nu-mi răspundea ca o femeie vie, ci ca o mario-netă. Şi între timp nu se opri din măturat.

 
— Rosanna, tu ai ceva pe cuget care te apasă. De ce nu-ţi descarci sufletul?

 
— Ba am să mi-l descarc.

 
— Cui, stăpânei?

 
— Nu, domnului Franklin!

 
Îi spusei că domnul Franklin plecase să facă o plim-bare.

 
— N-are a face, îmi răspunse ea. N-am să-l tulbur astăzi pe domnul Franklin.

 
Mă privi atent şi grav, apoi prinse iar să dea cu mătura.

 
— Te rog lasă-mă să-mi văd de lucru, îmi mai spuse ea. Vreau să mântui treaba.

 
Nu mai aveam nimic să-i spun.

 
— Cred că e cazul să chemăm doctorul, şoptii Penelopei.

 
Fiică-mea îmi aminti atunci că domnul Candy este bolnav. Puteam să-l chemăm însă pe ajutorul lui – un oarecare Ezra Jennings. Dar niciunul dintre noi nu-l cunoştea prea bine şi, pe bună dreptate sau nu, nimeni nu-l iubea prea mult şi nici nu se încredea într-însul. Şi n-avea rost să chemăm pe un necunoscut care putea să-i facă fetei mai mult rău decât bine.

 
Îmi trecu prin gând să-i vorbesc stăpânei, dar ea se închisese în odaie cu domnişoara Rachel. Aşteptai zadarnic, până ce bătu ceasul două fără un sfert. După cinci minute auzii că cineva mă strigă pe nume şi recunoscui de îndată glasul. Sergentul Cuff se întorsese de la Frizinghall.

 
CAPITOLUL XVIII.

 
Ducându-mă la uşa din faţă, mă întâlnii pe scări cu sergentul. Nu voiam să-i arăt că mă interesează rezultatul anchetei sale, şi totuşi nu mă putui opri să nu-l întreb:

 
— Ce veşti de la Frizinghall?

 
— I-am văzut pe indieni, îmi răspunse sergentul Cuff, şi am aflat şi ce a cumpărat Rosanna pe ascuns din oraş. Indienii vor fi eliberaţi săptămâna viitoare. Nici domnul Murthwite nici eu nu ne îndoim că au venit aici ca să fure Piatra Lunei. Dar planurile lor au fost răsturnate de ceea ce s-a întâmplat în casă miercuri noaptea, încât ei au tot atâta legătură cu dispariţia giuvaerului cât ai şi dumneata. Un lucru pot să-ţi spun însă, domnule Betteredge: dacă noi nu vom găsi Piatra Lunei, au s-o găsească ei în orice caz. Vei mai auzi cândva de cei trei scamatori, ascultă-mă pe mine.

 
— Asta în privinţa indienilor, dar ce e cu Rosanna? Sergentul Cuff clătină din cap.

 
— Aici misterul e mai de nepătruns ca oricând, îmi răspunse el. Am reuşit să-i dau de urme într-un anumit magazin din Frizinghall, de unde n-a cumpărat altceva decât o bucată lungă de pânză – îndeajuns ca să poată face din ea o cămaşă de noapte.

 
— O cămaşă de noapte? Pentru cine? întrebai eu.

 
— Pentru ea, fireşte. Joi dimineaţa, între douăsprezece şi trei ea s-a furişat în camera tinerei dumitale stăpine ca să se îngrijească de ascunderea diamantului. Când să se întoarcă în camera ei, a atins cu cămaşa de noapte vopseaua proaspătă de pe uşă. Probabil că pata n-a ieşit la spălat şi pentru ca să nu-i lipsească nimic din rufărie, nu putea distruge cămaşa de noapte fără să-şi facă mai întâi una la fel.

 
— Şi ce dovadă aveţi că este vorba de cămaşa de noapte a Rosannei? întrebai eu.

 
— Materialul pe care l-a cumpărat. Dacă ar fi fost vorba de cămaşa domnişoarei Verinder, ar fi cumpărat dantelă, volănaşe şi altele. Dar o bucată de pânză sim-plă e pentru o cămaşă de noapte simplă, de servitoare.

 
Întrebarea e acum – de ce ascunde ea cămaşa de noapte pătată în loc s-o distrugă? Dacă ea nu ne spune, va trebui să cercetăm ascunzătoarea de la Nisipurile Mişcătoare.

 
— Dar cum o să găsiţi locul exact?

 
(Ca să nu vă aţâţ curiozitatea, hai să vă informez de pe acum: experienţa îi spunea sergentului Cuff că Rosanna păstra la ea planul ascunzătorii.)

 
— Acum, domnule Betteredge, urmă el, la treabă! Unde e Joyce? I-am spus să n-o slăbească din ochi pe Rosanna.

 
Joyce era poliţistul de la Frizinghall pe care inspecto-rul-şef Seegrave îl lăsase la dispoziţia sergentului Cuff. Tocmai când punea această întrebare, ceasul bătu două şi, foarte punctual, trăsura veni s-o ducă pe domnişoara Rachel la mătuşa ei.

 
— Ei, să facem lucrurile pe rând, nu toate deodată; mai întâi trebuie să vorbesc cu domnişoara Verinder, zise sergentul Cuff, şi-i făcu semn lui Samuel să se dea jos de pe scăunelul din spatele trăsurii şi să vină la el.

 
— Un prieten al meu pe care ai să-l zăreşti aşteptând ascuns între copaci, îi spuse el, se va urca din mers pe scăunelul de dinapoi alături de tine. N-ai altceva de făcut decât să închizi ochii şi să-ţi ţii gura.

 
Cu aceste vorbe îl trimise pe servitor la locul său. Era limpede că domnişoara Rachel avea să fie supravegheată în taină. Auzi, să aibă o iscoadă la spatele ei, chiar în trăsura mamei sale!

 
Stăpâna ieşi prima din casă şi fără să ne spună o vorbă vreunuia dintre noi, se opri în capul scărilor, neclintită ca o statuie, aşteptând să apară fiică-sa.

 
Peste o clipă doar coborî şi domnişoara Rachel; era îmbrăcată foarte frumos şi purta o pălăriuţă elegantă de pai cu voal alb. Părul ei negru şi bogat se ivea de sub pălărie, lucios ca şatenul. Faţa ei frumoasă era neschimbată, doar în ochi şi pe buze se desluşea ceva deosebit. Ochii îi erau mai aprinşi şi mai sălbatici, iar buzele îşi pierduseră zâmbetul şi orice umbră de culoare, încât de abia le recunoscui. O sărută în pripa pe maică-sa spunându-i: „Mamă, încearcă, te rog, să mă ierţi”, apoi îşi trase cu atâta violenţă voalul peste faţă, încât îl sfâşie. În aceeaşi clipă se şi urcă în trăsură. Dar sergentul Cuff se dovedi la fel de iute; tocmai când ea punea piciorul pe scară, el se şi afla lângă trăsură.

 
— Vreau să vă spun două vorbe, domnişoară, înainte de a porni la drum. Plecarea dumneavoastră tocmai acum îmi pune noi piedici şi o să-mi fie mai greu să vă regăsesc diamantul. Încercaţi, vă rog, să înţelegeţi acest lucru şi hotărâţi dumneavoastră dacă trebuie să rămâneţi sau să plecaţi.

 
Domnişoara Rachel nici nu se sinchisi să-i răspundă, ci doar strigă vizitiului:

 
— Mână, Jones!

 
Fără să mai rostească o vorbă, sergentul închise por-tieră trăsurii. În acelaşi moment domnul Franklin coborî în goană scările şi întinzând mâna, spuse:

 
— La revedere, Rachel.

 
— Mână, Jones! strigă domnişoara Rachel mai înverşunată ca înainte, fără să-l ia în seamă pe domnul Franklin mai mult decât pe sergentul Cuff.

 
Domnul Franklin se trase înapoi ca trăsnit. Trăsura porni.

 
— Îndeplineşte-mi, te rog, o ultimă rugăminte, Betteredge, zise domnul Franklin, întorcându-se către mine cu ochii în lacrimi. Du-mă, te rog, la gară, cât se poate de repede!

 
În acea clipă domnişoara Rachel îl făcuse să-şi piardă dârzenia lui de bărbat. Judecaţi şi dumneavoastră după asta cât de mult trebuie să fi ţinut el la ea.

 
— Vreau să te văd înainte de a pleca, Franklin, îi zise stăpâna cu glasul frânt de durere – şi apoi se retrase în camera ei. Domnul Franklin intră şi el în casă. Am rămas faţă-n faţă cu sergentul Cuff, care îşi înfundase mâinile în buzunare şi fluiera: „S-a ofilit şi ultima roză”.

 
— Nu e vreme potrivită pentru fluierat acum, îi zisei eu furios.

 
În clipa aceea zării în depărtare trăsura. Pe scăunelul de dinapoi se mai afla încă cineva în afară de Samuel.

 
— Exact, răspunse detectivul, e vremea să acţionăm serios. Să începem cu Rosanna Spearman. Unde e Joyce?

 
— Am trimis un băiat de la grajd să-l caute.

 
— Ai auzit ce i-am spus domnişoarei Verinder, continuă sergentul pe când îl aşteptam pe Joyce, şi ai văzut cum a primit vorbele mele. Tânăra dumitale stăpână nu călătoreşte singură în trăsura mamei sale – are o tovarăşă de drum, domnule Betteredge, şi numele ei este Piatra Lunei.

 
Nu-i răspunsei nimic. Grăjdarul se întoarse urmat – cam în silă – de Joyce.

 
Sc părea că Joyce nu ştia unde se afla Rosanna. Îi pierduse urma cam de vreun ceas.

 
— Poţi să te întorci la treburile dumitale obişnuite de la Frizinghall, îi spuse liniştit sergentul. Mă tem, domnule Joyce, că nu eşti prea înzestrat pentru meseria noastră. La revedere!

 
Joyce se îndepărtă cu priviri vinovate, ţinând ochii în pământ de ruşine. Rămăsei uimit aflând că Rosanna nu era de găsit nicăieri.

 
— Nu, domnule Betteredge, îmi spuse sergentul răspunzând parcă gândurilor mele. Tânăra dumitale prie-tenă, Rosanna, n-o să-mi scape printre degete aşa de uşor cum crezi. Atâta vreme cât ştiu unde se află domnişoara Verinder, pot să dau şi de urma complicei sale. Astă noapte le-am împiedicat să se întâlnească. Foarte bine. Dar se vor întâlni la Frizinghall. Ancheta trebuie, pur şi simplu, continuată în casa care o va adăposti pe domnişoara Verinder. Între timp, te rog adună din nou servitorii.

 
— Dar, pentru numele lui Dumnezeu, ce nevoie aveţi iar de ei? întrebai eu.

 
— Una din două, mi-a răspuns el: Rosanna s-o fi dus la Frizinghall, ori la ascunzătoarea de la Nisipurile Mişcătoare. Trebuie să aflăm mai întâi cu care din slujnice s-a văzut în ultimul moment, înainte de a pleca din casă.

 
Se dovedi că Nancy, ajuloarea bucătăresei, o văzuse, cea din urmă pe Rosanna, pe când se furişase afară din casă cu o scrisoare în mână şi o auzise rugându-l pe băiatul de la măcelărie să pună scrisoarea la poşta din Frizinghall. Băiatul se uitase la adresă şi spusese că n-avea nici un rost să pună la poşta din Frizinghall o scrisoare adresată cuiva din Cobb's Hole, pentru că ar face două zile până în sat. Rosanna îl lămurise atunci că nu-i pasă când avea să ajungă scrisoarea şi băiatul îi făgăduise că avea să facă ceea ce-l ruga. După asta nimeni altcineva n-o mai văzuse pe Rosanna.

 
— Ei? întrebai eu.

 
— Ei bine, spuse sergentul, trebuie să mă duc la Frizinghall. Scrisoarea aceea conţine, fără doar şi poate, planul sau indicaţia ascunzătoarei. Trebuie să aflu de la poştă adresa de pe scrisoare şi dacă e aceea pe care o bănuiesc eu, lunea care vine o să-i facem o nouă vizită prietenei noastre, doamna Yolland.

 
Plecai cu sergentul să poruncesc să se pregătească trăsura. În curtea grajdului aflai încă ceva în legătură cu fata dispărută.

 
CAPITOLUL XIX.

 
Vestea dispariţiei Rosannei se răspândise printre servitori. Un băieţel care era pus la treabă din când în când în grădină, poreclit „Nătăfleaţă”, o văzuse pe Rosanna cu o jumătate de ceas mai înainte. Trecuse pe lângă el spre plantaţia de brazi. Fata nu mergea, ci alerga către malul mării.

 
— Măi Nătăfleaţă, îi zise sergentul, vrei să câştigi un şiling? Dacă vrei, atunci hai cu mine. Domnule Betteredge, aşteaptă, te rog, cu trăsura gata de plecare până când m-oi întoarce eu.

 
Porni cu mare iuţeală către Nisipurile Mişcătoare; micul Nătăfleaţă dădu un ţipăt după care o luă repede pe urmele sergentului.

 
O nelinişte ciudată mă cuprinse. Mi se încâlciseră de tot gândurile. Nici nu ştiu cât timp trecuse de la plecarea sergentului spre plajă când Nătăfleaţă se întoarse în goană cu un bilet pentru mine: „Trimite-mi cât poţi de repede o gheată de-a Rosannei”.

 
O trimisei pe prima servitoare care-mi ieşi în cale în camera Rosannei şi pe băiat îl trimisei înapoi să-i spună sergentului că vin chiar eu cu gheata. Nu era mijlocul cel mai iute de a-i îndeplini poruncile, dar voiam să fiu martor la ceea ce avea să se înlâmple şi s-o ocrotesc pe biata fată pe cât cu putinţă.

 
Pe când mă apropiam de ţărm, se adunau pe cer nori negri şi curând începu să toarne cu găleata. Văzui apoi marea înfuriată şi silueta neagră şi singuratică a sergentului Cuff pe plajă. Faţa lui mă înspăimânlă. Avea o privire îngrozită. Îmi smulse gheata din mâna şi o potrivi într-una din urmele de pe nisip care duceau drept spre stânci. Urma era într-adevăr lăsată de gheata fetei. Îl apucai de braţ şi încercai să-i vorbesc, dar nu putui, aşa cum nu putusem nici mai înainte. El urmări paşii mai departe până acolo unde nisipurile se întâlnesc cu stâncile. Urmele de paşi duceau toate în aceeaşi direcţie

 
— drept către stânci. Nu se vedea nicăieri nici o urmă venind de la ele înspre nisip.

 
În cele din urmă sergentul se lăsă păgubaş. Mă privi din nou fără nici o vorbă; pe urmă îşi îndreptă ochii spre valurile din faţa noastră, care se zbuciumau întinzându-se tot mai departe peste Nisipurile Mişcătoare. Mă uitai încotro se uita şi el şi-i citii pe faţă gândul.

 
— Fata a fost iarăşi la ascunzătoare, zise sergentul.

 
Cuff mai mult pentru sine, şi i s-a întâmplat un accident fatal pe stâncile astea.

 
Mie însă îmi reveniră în minte înfăţişarea schimbată a fetei, vorbele şi faptele ei şi toate îmi spuneau că sergentul nu ghicise adevărul înspăimântător. Mă gândii să-i spun: „Domnule sergent, şi-a căutat singură moartea de care a murit”, dar nu! nu izbuteam să rostesc aceste vorbe. Mă cuprinse deodată un tremur cumplit şi căzui în genunchi pe plajă. Îmi apăruse înaintea ochilor Rosanna, aşa cum o văzusem în dimineaţa când mă dusesem după ea s-o aduc acasă. Şi o auzeam iarăşi spunându-mi că Nisipurile Mişcătoare o momeau parcă împotriva voinţei sale.

 
Sergentul mă ridică cu blândeţe şi mă îndepărtă de locul unde fata-şi găsise sfârşitul. Privind către dune, îi văzui pe servitorii de la conac şi pe Yolland pescarul, alergând cu toţii spre noi şi întrebând în gura mare dacă am găsit fata. Sergentul le spuse în două vorbe că i s-o fi întâmplat vreun accident mortal. Auzind astea, mi se dezlegă limba.

 
— Nu-i un accident! zisei eu. A venit în locul ăsta să-tulă de viaţă, gata să şi-o curme.

 
Toată lumea amuţi. Apoi sergentul se întoarse către Yolland şi-l întrebă:

 
— E vreo speranţă s-o găsim după ce s-or retrage apele? Dar Yolland răspunse:

 
— Niciuna. Ce înghite nisipul, păstrează pe veci.

 
La dune mă întâlnii cu grăjdarul, care venise fuga de acasă. Băiatul îmi întinse un bileţel:

 
— Domnule Betteredge, m-a trimis Penelope cu biletul ăsta. Zice că l-a găsit în odaia Rosannei.

 
Erau cuvintele ei de adio, către bătrânul care făcuse tot ce putuse ca să se împrietenească cu ea: „M-ai iertat adeseori, în trecut, domnule Betteredge. Când o să revezi Nisipurile Mişcătoare, caută să mă ierţi încă o dată. Mi-am găsit mormântul acolo unde mă aştepta. Domnule Betteredge, am trăit şi am murit plină de recunoştinţă pentru bunătatea dumitale”.

 
Atâta tot scria. Puţine cuvinte şi totuşi destule ca să-mi frângă inima. Lacrimile îţi umplu uşor ochii când eşti tânăr şi începi viaţa; lacrimile îţi vin uşor şi când eşti bătrân şi o părăseşti. Izbucnii în plâns.

 
Ne întoarserăm acasă pe-o ploaie torenţială – ca să dă-m peste necazurile şi groaza care ne aşteptau la conac.

 
CAPITOLUL XX.

 
Panica pusese stăpânire pe tot personalul de serviciu. Când trecurăm prin dreptul camerei ei, stăpâna, care de groază îşi pierduse cu totul cumpătul, deschise brusc uşa şi veni lângă noi.

 
— Numai dumneata eşti vinovat de ceea ce s-a întâm-plat! îi strigă ea cu asprime sergentului. Gabriel! Dă-i nenorocitului ăstuia ceea ce i se cuvine şi să nu-l mai văd înaintea ochilor!

 
Dintre noi toţi sergentul îşi mai păstra stăpânirea de sine.

 
— Nu-s mai vinovat decât dumneavoastră de ceea ce s-a întâmplat, lady Verinder, zise el. Dacă peste o jumă-tate de oră tot veţi mai insista să plec din casă, voi accepta concedierea, dar banii nu.

 
Cuvintele acestea fură rostite respectuos, dar foarte răspicat totodată – încât avură asupra stăpânii înrâurirea aşteptată. Ea se lăsă condusă de domnul Franklin înapoi în camera ei.

 
Stăpâna sună după o jumătate de oră. Ducându-mă să văd ce doreşte, îl întâlnii pe domnul Franklin tocmai ieşind din salonaşul mătuşii sale. Îmi spuse că stăpâna era gata să-l primească pe sergentul Cuff fiind şi eu de faţă; adăugă însă că mai întâi voia să-i vorbească el sergentului.

 
— Aveţi într-adevăr de gând să plecaţi, conaşule? îl întrebai. Domnişoara Rachel o să-şi vină fără îndoială în fire dacă-i daţi răgaz.

 
— O să-şi vină în fire, spuse domnul Franklin, numai când va auzi că am plecat şi că nu va mai da ochii cu mine.

 
Din momentul când poliţia păşise pragul casei, era de ajuns să pomeneşti de numele domnului Franklin pen-tru ca domnişoara Rachel să se facă foc şi acesta parcă se ferea să recunoască în sinea lui acest lucru – pentru că îşi iubea prea mult verişoara – dar după ce plecase la mătuşă-sa, adevărul nu mai putea fi ocolit. De aceea luase domnul Franklin hotărârea – singura hotărâre pe care o putea lua un om de caracter – să părăsească moşia.

 
El spuse sergentului ce avea să-i spună, chiar în prezenţa mea. Lady Verinder recunoştea că vorbise foarte pripit. Îl întrebă apoi pe sergentul Cuff dacă n-ar vrea să-şi primească onorariul şi să lase baltă afacerea diamantului, aşa cum se afla în acel moment.

 
— Nu, domnul meu, mie mi se plăteşte onorariul ca să-mi fac datoria. Nu-l pot primi până ce nu duc totul la bun sfârşit.

 
— Nu te înţeleg, rosti domnul Franklin.

 
— Bine, am să vă explic, domnul meu, zise sergentul. Când am venit aici, m-am angajat să lămuresc taina diamantului dispărut. Acum sunt gata să-mi rostesc ultimul cuvânt. După ce-i voi spune ladyei Verinder ce să facă pentru a-şi redobândi Piatra Lunei, nu va mai apăsa răspunderea pe umerii mei. Lady Verinder va hotărî singură dacă vrea ca eu să continui. Dacă da, atunci voi primi ceea ce mi se cuvine, fiindcă voi fi îndeplinit ceea ce am pornit să fac.

 
Avea atâta dreptate, în felul cum vedea el lucrurile, încât nu mai puteai spune nimic. Îl însoţii pe sergentul Cuff în camera stăpânei.

 
La ultima întrevedere pe care o avusesem noi doi cu ea, nici nu-şi ridicase ochii de pe carte. De data asta însă lucrurile se schimbaseră în bine. Înfruntă căutătura sergentului cu o privire la fel de hotărâtă.

 
CAPITOLUL XXI.

 
Ne aşezarăm şi stăpâna începu vorba spunând aceste cuvinte:

 
— Domnule sergent Cuff, îmi pare rău că te-am nedreptăţit.

 
Cum era de aşteptat, glasul şi felul ei de a vorbi avură efect asupra sergentului. El ceru voie să-şi justifice purtarea. Spuse foarte respectuos că, în nici un caz, nu poate fi făcut răspunzător de sinuciderea fetei; nu spusese şi nu făcuse nimic spre a o pune în gardă pe Rosanna pentru că însuşi succesul anchetei depindea de aceasta. Întării şi eu că lucrurile stăteau într-adevăr aşa.

 
— Mi-a ajuns la ureche un zvon care ar putea fi moti-vul adevărat al sinuciderii şi care nu are nimic de-a face cu ancheta pe care o conduc. Mai mult încă, părerea mea personală este cu totul diferită; după cât cred eu, ceva legat de diamantul dispărut o frământa şi-i ardea sufletul peste puterea ei de a îndura, încât o împinse pe biata fiinţă să-şi pună capăt zilelor. Nu ştiu ce anume o frământa. Dar cunosc o persoană care poate să spună dacă am sau nu am dreptate.

 
— Şi persoana se află acum în casă? întrebă stăpâna.

 
— Persoana a părăsit casa, doamnă.

 
Se aşternu asupra noastră o tăcere care mi se părea nesfârşită.

 
— Te referi la fiica mea? întrebă în cele din urmă stăpâna.

 
— Da, răspunse sergentul.

 
În momentul când intrasem în odaie, stăpâna avea carnetul de cecuri pe masă fără îndoială pentru a-i plăti sergentului onorariul. Acum îl puse înapoi în sertar. Mă durea sufletul văzlnd cum îi tremura mâna bietei cucoane.

 
— Speram să-ţi pot recompensa serviciile aduse şi să ne despărţim fără ca numele fiicei mele să fie direct pomenit, spuse încet şi liniştit lady Verinder. Acum însă ai mers prea departe ca să mai pot da înapoi. Sunt datoare faţă de mine însămi şi faţă de copilul meu să stărui să rămâi aici şi să vorbeşti fără ascunzişuri.

 
— În această chestiune mie mi-e foarte neplăcut să vorbesc, iar dumneavoastră foarte neplăcut să ascultaţi. Stăpână-mea îl întrerupse.

 
— Poate ar fi mai puţin neplăcut pentru dumneata, dacă aş da chiar eu exemplul vorbind fără înconjur, spuse ea. Dumneata bănuieşti că domnişoara Verinder ne trage pe toţi pe sfoară, ascunzând diamantul pentru cine ştie ce scop tainic ai ei. E adevărat?

 
— Adevărul adevărat, mylady.

 
— Perfect. Acum, înainte de a te lăsa să vorbeşti, trebuie să-ţi spun, ca mamă a domnişoarei Verinder, că ea nu e nicidecum în stare să facă ceea ce bănuieşti dumneata că ar fi făcut. Sunt sigură că împrejurările te-au indus în mod fatal în eroare în acest caz. Eu îmi cunosc copilul. Se întoarse către mine şi îmi întinse mâna pe care eu i-o sărutai în tăcere. Poţi continua, îi spuse ea sergentului.

 
Sergentul Cuff se înclină. În acea clipă faţa i se în-duioşa de parcă i-ar fi fost milă de ea. Era totuşi limpede că rămăsese neclintit în convingerile sale.

 
Îi spuse stăpânei mele că de douăzeci de ani a fost folosit ca om de încredere în felurite scandaluri de familie. Din practica pe care o avea în această privinţă a ajuns să ştie că uneori tinerele domnişoare din înalta societate au datorii secrete pe care le tăinuiesc faţă de rudele lor. În cazul diamantului dispărut, un anume lucru l-a izbit, trezindu-i bănuieli. Domnişoara Rachel arătase că nu-i putea suferi pe domnul Blake, pe inspectorul Seegrave şi pe el, pe sergent, cu alte cuvinte tocmai pe cei trei oameni care încercaseră s-o ajute să-şi recapete giuvaerul. Cu experienţa lui, sergentul îşi explica purtarea domnişoarei Verinder, care altfel ar fi rămas de neînţeles. Această experienţă îi spunea că tânăra domnişoară avea anumite datorii pe care nu le putea mărturisi, dar care trebuiau plătite. De aci concluzia că păstra diamantul ascuns ca să-şi acopere datoriile. O întrebă pe stăpâna mea ce mai putea invoca împotriva afirmaţiilor sale

 
— Ceea ce am spus şi până acum, îi răspunse stăpâna mea. Împrejurările te-au indus în eroare.

 
Ajungând la această concluzie, continuă sergentul, se botărâse s-o verifice pe teren. Propusese de aceea cercetarea garderobelor. Toată lumea încuviinţase; domnişoara Verinder însă refuzase să se supună percheziţiei. O prevenise pe domnişoara Verinder că plecarea ei îl va împiedica să găsească Piatra Lunei; şi ea plecase, fără să ţină seamă de asta. Cum se explică toate lucru-rile astea dacă ea n-ar avea nici un amestec în pierderea diamantului?

 
Nici stăpâna nici eu nu dădurăm nici un răspuns.

 
— Fiind lămurit în privinţa domnişoarei Verinder, continuă sergentul Cuff, trebuia să aflu dacă avea vreun complice printre servitori. Ceea ce voi spune acum se referă la Rosanna Spearman. Am recunoscut-o pe tânăra aceasta când a adus aici în cameră condica de rufe date la spălat. Văzând-o pe Rosanna am bănuit imediat că e amestecată în pierderea diamantului. Nu vreau ca mylady să creadă că am fost nedrept cu biata fată. Dacă ar fi fost vorba de un simplu furt, n-aş fi bănuit-o pe Rosanna. Era însă, după părerea mea, un caz de în-şelăciune pusă la cale cu dibăcie şi cu de-amănuntul, la spatele căreia se ascundea proprietara diamantului. Întrucât aveam această părere, iată prima întrebare care se impunea: se mulţumea oare domnişoara Verinder să ne facă pe toţi să credem că Piatra Lunei fusese furată? Dacă aşa stăteau lucrurile, Rosanna putea fi de folos pentru a ne împinge pe toţi pe o pistă falsă. Mai aveam şi un alt motiv s-o suspectez pe Rosanna. Cine ar fi putut fi mai potrivită s-o ajute pe domnişoara Verinder să vândă diamantul în taină ca să facă rost de bani? De un mijlocitor nu se putea lipsi şi Rosanna era tocmai persoana de care avea nevoie. Cunoştea probabil, de pe vremea când se îndeletnicise cu furtişagul, pe vreunul din puţinii cămătari ai Londrei dispuşi să avanseze o sumă mare de bani pentru un giuvaer ca Piatra Lunei, fără să pună întrebări neplăcute. Nu uitaţi acest lucu, mylady, şi acum permiteţi-mi să vă spun că bănuielile mi-au fost îndreptăţite de propriile fapte ale Rosannei.

 
Şi-i povesti stăpânei mele toate întâmplările pe care dumneavoastră şi cu mine le cunoaştem destul de bine. Până şi lady Verinder se speriase de ce-i fu dat să audă acum.

 
După ce expuse cazul în întregime, sergentul adăugă:

 
— Există două căi pe care ancheta noastră se poate încheia cu succes. Una e sigură, iar cealaltă o expe-rienţă îndrăzneaţă şi nimic altceva. Mylady, va trebui să alegeţi.

 
Stăpâna casei îi făcu semn să continue.

 
— Atunci să începem cu ceea ce este sigur. Fie că domnişoara Verinder rămâne la Frizinghall, fie că se întoarce aici, propun să supraveghem îndeaproape tot ce face – oamenii cu care se întâlneşte, scrisorile pe care le va scrie şi primi.

 
— Şi apoi? întrebă stăpâna.

 
— Apoi, cu îngăduinţa dumneavoastră, am să introduc în casă ca slujnică, în locul Rosannei, o femeie obiş-nuită cu anchete tainice de felul acesteia.

 
— Şi apoi? repetă stăpâna.

 
— În sfârşit, voi trimite pe unul din subalternii mei să stea de vorbă cu acel cămătar de care am pomenit adineauri şi al cărui nume şi adresă le-a cunoscut domnişoara Verinder prin Rosanna. În felul acesta aruncăm un laţ în jurul diamantului şi-l strmgem tot mai mult şi mai mult până ce îl vom găsi în posesia domnişoarei Verinder.

 
Pentru prima dată o auzii pe stăpâna vorbind cu mânie.

 
— Consideră propunerea dumitale respinsă – zise ea – şi treci la cealaltă cale pe care vrei să duci ancheta la bun sfârşit.

 
— Cealaltă cale la care mă gândesc este o încercare cutezătoare. Cred că mi-am format o părere judicioasă cu privire la firea domnişoarei Verinder. E prea iute la mânie şi prea puţin obişnuită cu înşelăciunea ca să fie făţarnică în lucruri mărunte. Tocmai de această tră-sătură a firii ei propun eu să ne folosim. Vreau să-i provoc pe neaşteptate un şoc puternic. Vreau să-i aduc la cunoştinţă domnişoarei Verinder, pe neaştep-tate, moartea Rosannei, în speranţa că bunele ei sen-timente o vor îndemna să-şi descarce sufletul. Acceptă lady Verinder acest plan?

 
Stăpâna mă uimi peste măsură răspunzând imediat:

 
— Da, îl accept.

 
— Trăsura e gata, zise atunci sergentul. Mylady, rămâneţi cu bine.

 
Dar, cu un gest al mâinii, stăpâna îl opri, chiar când ajunsese la uşă.

 
— O să facem apel la bunele sentimente ale fiicei mele, zise ea. Dar fiind mama ei, cer dreptul să fac chiar eu acest lucru. Dumneata vei rămâne aici, şi mă voi duce eu la Frizinghall.

 
Prima oară în viaţa lui, marele Cuff rămase mut de uimire, exact ca un om obişnuit.

 
— Pe două lucruri te poţi bizui, îi spuse ea sergentului Cuff în hol. Voi încerca experienţa cu fiica mea cu tot atâta îndrăzneală ca şi dumneata. Şi vei afla rezultatul în seara aceasta, înainte de plecarea ultimului tren spre Londra.

 
Acestea zise, se urcă în trăsură şi porni spre Frizinghall.

 
CAPITOLUL XXII.

 
După plecarea stăpânei avui răgaz să mă gândesc la sergentul Cuff. L-am găsit în hol stând pe scaun şi răsfoindu-şi agenda cu însemnări.

 
— Luaţi note în privinţa anchetei? îl întrebai.

 
— Nu, îmi răspunse sergentul. Mă uit să văd ce anchetă vine la rând.

 
— Ooo! făcui eu. Va să zică credeţi că aici aţi ter-minat?

 
— Cred că lady Verinder e una din cele mai înţelepte femei din Anglia, răspunse sergentul Cuff. Şi mai cred că face mai degrabă să-ţi desfeţi privirile cu un trandafir decât cu un diamant. Unde e grădinarul, domnule Betteredge?

 
Altceva nu-mi mai spuse în privinţa diamantului. După un ceas îi auzii glasul din seră; discuta aprins cu grădinarul despre trandafiri.

 
Trăsura se întoarse cu o jumătate de oră şi ceva mai devreme decât o aşteptam. Stăpâna se hotărâse să rămână deocamdată la sora ei. Grăjdarul aducea două scrisori din partea stăpânei. Una domnului Franklin, iar cealaltă mie.

 
Îi trimisei domnului Franklin scrisoarea în bibliotecă, iar pe a mea o citii în camera mea. Un cec, care căzu dinăuntru când deschisei plicul, îmi arăta că sergentul Cuff fusese eliberat de însărcinarea de a ancheta furtul diamantului. Am trimis imediat după el şi i-am citit scrisoarea: „Bunul meu Gabriel, te rog adu la cunoştinţă sergentului Cuff că mi-am ţinut promisiu-nea, cu următorul rezultat în ceea ce o priveşte pe Rosanna: domnişoara Verinder declară solemn că n-a schimbat nici un cuvânt între patru ochi cu Rosanna, de când fata a păşit pragul casei mele. Nu s-a întâlnit cu ea nici o clipă în seara când a dispărut diamantul şi nici după aceea. Acesta este răspunsul pe care l-am obţinut dezvăluindu-i pe neaşteptate fiicei mele vestea sinuciderii Rosannei, aşa cum a socotit nimerit detectivul.

 
După asta i-am vorbit aşa cum am crezut eu mai po-trivit ca s-o impresioneze: am prevenit-o că trezeşte bănuielile cele mai neplăcute. Răspunsul ei la aceasta e cât se poate de limpede: nu datorează nici un ban nimănui. Diamantul nu este şi nu a fost niciodată în posesia ei, de când l-a pus în dulăpior, miercuri noap-tea.

 
Iată exact cuvintele pe care le-a mai adăugat: „Va veni ziua când vei şti de ce nu-mi pasă câtuşi de puţin că sunt bănuită şi de ce mă ascund chiar şi de tine. Am făcut foarte multe pentru care mama mea poate să mă compătimească – dar n-are de ce să roşească pentru mine”.

 
Citeşti scrisoarea mea sergentului Cuff şi apoi înmînează-i cecul pe care îl trimit alăturat. Spune-i că sunt convinsă de cinstea şi inteligenţa lui, dar sunt mai si-gură ca oricând că în acest caz împrejurările l-au indus în mod fatal în eroare”.

 
Cu acestea se încheia scrisoarea ei. Îl întrebai pe sergentul Cuff dacă are de făcut vreo observaţie. Sergentul se uită la cec şi spuse că suma e atât de generoasă, încât n-o s-o uite atunci când se va ivi prilejul să-şi amintească de ea.

 
— Ce vreţi să spuneţi? îl întrebai.

 
— Un asemenea scandal de familie e dintre acelea care izbucnesc din nou când nici nu te aştepţi. Nu vor trece multe luni şi cazul diamantului Piatra Lunei va da din nou de furcă detectivilor.

 
Aceste vorbe însemnau, după părerea lui, că domni-şoara Rachel o păcălise şi pe mama ei printr-o serie de minciuni.

 
— Domnule sergent, socotesc cuvintele dumneavoastră o insultă la adresa stăpânei mele şi a fiicei ei!

 
— Domnule Betteredge, socoteşte-le o prevenire pen-tru dumneata şi o să fii mai aproape de adevăr.

 
Fierbeam de furie, dar încrederea cu care îmi dădu acest răspuns mă sili să-mi ţin gura.

 
Mă dusei la fereastră ca să mă mai liniştesc; şi pe cine credeţi că-l văzui în curte? Tocmai pe grădinar; aştepta să continue cu sergentul discuţia despre trandafiri, în drum spre gară.

 
— Ei, lasă, lasă, îmi zise sergentul, n-o să începem iar să ne ciorovăim. Nu mai spun nici o vorbă despre lady Verinder şi nici despre domnişoara Verinder – am să fac doar pe profetul de data aceasta, şi numai de dragul dumitale. Am să-ţi spun la despărţire trei lucruri care se vor adeveri în viitor.

 
— Spuneţi-le!

 
— În primul rând, grăi sergentul, familia Yolland îţi va da ceva de veste – lunea viitoare când poştaşul va preda la Cobb's Hole scrisoarea Rosannei, Cu aceste cuvinte parcă îmi azvârli o găleată cu apă rece în faţă. Nu-mi trecuse prin minte că susţânând nevinovăţia domnişoarei Rachel, purtarea Rosannei rămînea cu totul inexplicabilă: de ce croise o nouă cămaşă de noapte, de ce o ascunsese pe cea pătată şi toate celelalte.

 
— În al doilea rând, continuă sergentul, cei trei indieni îşi vor face din nou apariţia, fie aici, dacă domnişoara Rachel rămâne la conac, fie la Londra, dacă domnişoara Rachel se duce acolo.

 
Această a doua prorocire am privit-o cu destulă uşurinţă, fiind convins de nevinovăţia tinerei mele stăpâne.

 
— Ei, şi a treia? întrebai.

 
— A treia şi ultima, spuse sergentul, mai curând sau mai târziu o să auzi ceva şi despre cămătarul acela din Londra, despre care am mai pomenit. Dă-mi, te rog, agenda dumitale să-ţi notez acolo numele şi adresa lui. Zis şi făcut. Mi-a scris pe o foaie albă: „domnul Septimus Luker, Piaţa Middlesex, cartierul Lambeth, Londra”.

 
Cu aceasta, sergentul îmi strânse mâna, mă pofti să-l vizitez la căsuţa de lângă Londra unde avea să crească trandafiri după ce l-or scoate la pensie şi ieşi repede în curte. Pe urmă plecă cu grădinarul, continuând discuţia lor înflăcărată despre trandafiri. Când începui să-i pierd din ochi, grădinarul tocmai clătina din cap, încăpăţânat cum era, iar sergentul Cuff îl prinsese de braţ ca pe un arestat. Ei nu, zău, orice-aş face, îmi plăcea sergentul şi pace – măcar că nu-l puteam suferi.

 
CAPITOLUL XXIII.

 
Ţinusem trăsura pregătită pentru cazul când domnul Franklin ar insista să plece cu trenul chiar în acea seară. Ivirea bagajelor jos, urmate în scurt timp de domnul Franklin în carne şi oase, îmi dădu a înţelege destul de limpede că măcar o dată în viaţa lui nu-şi schimbase hotărârea.

 
— Va să zică, chiar v-aţi hotărât, conaşule? îl întrebai eu întâlnindu-l în hol. De ce nu mai aşteptaţi o zidouă, poate că domnişoara Rachel se va răzgândi?

 
În loc să-mi răspundă, îmi întinse scrisoarea pe care i-o trimisese lady Verinder. În cea mai mare parte a ei conţinea lucruri care îmi erau cunoscute. La sfârşit însă adăuga, referitor la domnişoara Rachel, ceva care explica hotărârea domnului Franklin. „Te vei mira că-i îngădui fiicei mele să nu-mi dezvăluie misterul diamantului, care pentru Rachel nu e un mister. E cu putinţă oare aşa ceva din partea mea? Da, este, dată fiind starea de acum a Rachelei. O stăpâneşte o stranie înda-torire de a păstra tăcerea într-un scop pe care nu-l pot bănui. Starea ei de tulburare nervoasă îţi stârneşte mila. Nu mă încumet să aduc iar vorba despre diamant, până ce timpul nu va fi făcut ceva ca s-o liniştească.

 
Planurile mele de viitor sunt s-o duc pe Rachel la Londra – în parte pentru o schimbare în toate privinţele, în parte pentru a cere sfatul celor mai buni medici. Nu te pot ruga să ne vizitezi la Londra. Dragul meu Franklin, trebuie să ai şi tu răbdare ca şi mine, să aştepţi, cum aştept şi eu, vremuri mai bune. Cu Rachel nu se poate sta de vorbă ca lumea – nu putem decât să o compătimim. Îmi pare rău că trebuie să spun acest lucru, dar deocamdată e mai bine să nu fiţi laolaltă tu şi Rachel. Singurul sfat pe care ţi-l pot da este să-i dai răgazul să se îndrepte”.

 
Îi înapoiai domnului Franklin scrisoarea, sincer mâhnit, fiindcă ştiam cât de mult o iubea pe tânăra mea stăpână; şi văzui că scrisoarea căzuse ca un pumnal înfipt în inimă.

 
— Înainte de a veni eu de la Londra cu afurisitul ăla de diamant, spuse el, cred că în toată ţara nu era cămin mai fericit decât ăsta. Şi acum, uite ce s-a ales! Toţi s-au împrăştiat, s-au dezbinat – până şi aerul pe care-l respiră e otrăvit de mister şi bănuială! As-cultă-mă pe mine, Betteredge, Piatra Lunei a slujit răzbunării colonelului!

 
Acestea zise, îmi strânse mâna şi se îndreptă spre tră-sură.

 
Am coborât scările în urma lui. Era tare trist să-l vezi părăsindu-şi astfel casa bătrânească în care îşi petrecuse cei mai fericiţi ani din viaţa lui.

 
— Măcar spuneţi-ne unde vă duceţi, conaşule! îl rugai eu.

 
Domnul Franklin îşi trase deodată pălăria pe ochi.

 
— Unde mă duc? spuse el. La dracu' mă duc!

 
Într-o clipă nu-l mai văzui şi nu-l mai auzii. Cu toate cusururile şi trăsnăile lui, era un gentleman tare plăcut şi de treabă! Multă tristeţe lăsă în urmă-i când plecă din casa stăpânei!

 
În seara aceea doar pipa şi „Robinson Crusoe” mă mai îmbărbătară, împiedicând deznădejdea să mă biruie. Femeile (în afară de Penelope) vorbeau numai despre sinuciderea Rosannei. Toate îşi dădeau cu părerea că Rosanna furase Piatra Lunei şi-şi pusese capăt zilelor îngrozită să nu i se dea de urmă.

 
A doua zi, duminică, trăsura se întoarse goală de la Frizinghall. Vizitiul îmi aduse nişte porunci scrise de la stăpâna mea: trebuia să rămân la ţară şi să îngrijesc de casă, iar slujnicele urmau să se întâlnească cu stăpânele la Londra, la o anumită oră. Nu-mi puteam lua gândul de la spusele domnului Franklin şi ca urmare îi scrisei valetului tatălui său – domnului Jeffco – rugându-l să mă încunoştiinţeze de cum va ajunge domnul Franklin la Londra.

 
Nu ştiu ce a adus ziua de luni celorlalţi din casă. Pe mine însă ştiu că ziua de luni m-a zdruncinat cumplit. Prima prorocire a sergentului Cuff, şi anume că aveam să capăt veşti de la familia Yolland, se adeveri în ziua aceea. Trimisesem fetele la Londra şi mă plimbam prin curte, când mă auzii strigat pe nume. Întorcându-mă, dădui cu ochii de Lucy, fata pescarului cea şchioapă. Dacă n-ar fi fost şchioapă şi costelivă (eu unul socot slăbiciunea un mare cusur la o femeie) fata ar fi putut plăcea ochilor unui bărbat. Avea o faţă oacheşă şi isteaţă şi părul frumos castaniu. Dar era neînchipuit de arţăgoasă din fire.

 
— Unde-i omul căruia-i zice Franklin Blake? întrebă fata ţintindu-mă cu o privire sălbatică. E un ucigaş. E un ucigaş! El a omorât-o pe Rosanna Spearman!

 
Şi striga cât o ţinea gura.

 
— El a omorât-o pe Rosanna Spearman? repetai eu. Ce te îndrituieşte să spui una ca asta, Lucy? o întrebai eu cât mai blând cu putinţă.

 
Îmi dădui seama nu numai că avea o fire arţăgoasă, ci şi că se simţea tare nenorocită. Felul potolit cu care-i vorbii o înduioşă pe Lucy cea şchioapă. Îmi spuse că ţinuse foarte mult la Rosanna şi că puseseră la cale să plece împreună la Londra şi să vieţuiască ca două surori. Dar venise omul ăla şi-i făcuse farmece Rosannei. „Nu pot trăi fără el, iar el, Lucy dragă, nici măcar nu se uită la mine” – se căina ea. Şi în dimineaţa aceea primise scrisoarea prin care Rosanna îşi lua rămas bun pentru totdeauna de la Lucy.

 
— Unde e? strigă iar fata. Unde e domnul ăsta? Ei, domnule Betteredge, se apropie ziua când săracii se vor ridica împotriva bogaţilor şi mă rog lui Dumnezeu să facă cu el începutul.

 
— Dar de ce îl cauţi pe domnul Franklin? o întrebai eu.

 
— Am să-i dau o scrisoare.

 
— De la Rosanna Spearman?

 
— Da.

 
— A trimis-o în acelaşi plic cu scrisoarea ta?

 
— Da.

 
— Pe domnul Franklin nu-l poţi vedea, o lămurii eu, fiindcă a plecat aseară la Londra.

 
Lucy cea şchioapă mă sfredeli cu privirea şi se con-vinse că-i spuneam adevărul. Fără nici o altă vorbă se răsuci pe călcâie ca să plece înapoi spre Cobb's Hole.

 
— Stai! o oprii eu. Dă-mi scrisoarea mie să i-o trimit prin poştă.

 
Lucy cea şchioapă îmi aruncă o privire peste umăr:

 
— Dacă vrea scrisoarea, să se întoarcă aici s-o ia de la mine.

 
Şi fără să mai lungească vorba, plecă şchiopătând spre satul ei. Ardeam şi eu de dorinţa să fac cercetări ca un detectiv! Dar nu-mi rămăsese decât o singură cale – să-i scriu domnului Franklin (ceea ce puteam face a doua zi dimineaţa).

 
Vă puteţi închipui cu câtă nerăbdare pândii poştaşul marţi dimineaţa. Îmi aduse două scrisori. Într-una Penelope mă anunţa că stăpâna şi domnişoara Rachel ajunseseră cu bine la Londra, iar în cealaltă, domnul Jeffco mă informa că fiul stăpânului său şi plecase din Anglia. Se pare că ajungând la Londra, domnul Franklin se dusese de-a dreptul la tatăl său. Sosise însă la un ceas nepotrivit. Bătrânul domn Blake era ocupat până peste cap cu treburile Camerei Comunelor şi în acea seară se distra acasă cu jucăria preferată a parlamentarilor care se cheamă „proiect de lege din iniţiativă particulară”. Domnul Jeffco îl conduse pe domnul Franklin în biroul tatălui său.

 
— Dragul meu Franklin! S-a întâmplat ceva rău?

 
— Da, lui Rachel.

 
— Regret, dar acum nu te pot asculta.

 
— Dar când o să mă poţi asculta?

 
— Dragă băiete, nu vreau să te duc cu vorba; nu te pot asculta decât la sfârşitul sesiunii parlamentare, cu nici o clipă mai devreme. Bună seara!

 
— Mulţumesc, tată! Bună seara!

 
Iată singurele cuvinte pe care le schimbară în birou. Afară nu schimbară nici atâtea.

 
— Jeffco, vezi, te rog, când pleacă trenul mâine dimineaţă?

 
— Plecaţi în străinătate, conaşule?

 
— Plec, Jeffco, unde m-or duce roţile trenului!

 
— Să-i spun tatălui dumneavoastră, conaşule?

 
— Da, să-i spui la sfârşitul sesiunii. 5

 
A doua zi dimineaţa, domnul Franklin o porni spre meleaguri străine, dar unde anume, nu ştia nimeni.

 
Această veste zădărnici orice pas mai departe pe calea spre lumină. Era cu neputinţă de aflat ce ascundea scrisoarea Rosannei. Scrisoarea ajunsese pecetluită în mâinile Lucyei cea şchioapă şi pecetluită rămăsese, atât pentru mine cât şi pentru toţi ceilalţi.

 
Cu poşta de marţi îmi sosi vestea plecării domnului Franklin. Poşta de joi îmi aduse veşti de la Penelope. Fata mea îmi scria că tânăra ei stăpână consultase un mare doctor din Londra care câştigase o liră de aur, spunând că trebuie să fie dusă să se distreze. Spre marea uimire a mamei sale, domnişoara Rachel pornise cu înfrigurare să colinde opera, balurile şi expoziţiile de flori. Domnul Godfrey le făcuse o vizită şi părea tot aşa de îndrăgostit de verişoara lui. Spre marea ciudă a Penelopei, fusese primit foarte bine. În scrisoare se mai pomenea de o rudă săracă a familiei – de o domnişoară Clack. Penelope era uimită că domnişoara Clack nu venise încă în vizită. Amintesc de această persoană pentru un singur motiv. După ce vă veţi lua rămas bun de la mine, veţi citi ce a scris domnişoara Clack. În cazul acesta, faceţi-mi, vă rog, hatârul să nu credeţi o iotă din ce va spune, dacă va vorbi cumva despre mine.

 
Sâmbătă, ziua care încheie săptămâna, încheie şi povestirea mea. Poşta de dimineaţă îmi făcu o surpriză, aducându-mi un ziar londonez. Rămăsei uimit, uitându-mă la adresă: scrisul îmi părea cunoscut. Era al sergentului Cuff. Cercetând nerăbdător ziarul, după ce recunoscui scrisul, găsii un chenar făcut cu cerneală în jurul unui anunţ al poliţiei. Iată-l, vă stă la dispoziţie: „Lambeth. Cu puţin timp înainte de ridicarea şedinţei tribunalului, domnul Septimus Luker, cunoscutul negustor de vechi pietre preţioase, s-a adresat magistratului cerându-i un sfat. Domnul Luker a afirmat că fusese plictisit de mai multe ori în cursul zilei de către nişte indieni fără căpătâi, trei la număr. Poliţia îi îndepărta, dar ei se întorceau mereu. Domnul Luker se teme că puneau la cale vreun jaf, întrucât colecţia lui cuprinde multe pietre preţioase fără pereche. Chiar cu o zi înainte dăduse afară din serviciu un lucrător (de felul său din India), bănuindu-l că încercase să-l jefuiască. Magistratul i-a spus că dacă indienii nu vor conteni cu încercă-rile de a pătrunde în casa domnului Luker, să-i tragă în faţa judecăţii. Cât priveşte punerea în siguranţă a pieselor de valoare, aflate în posesia domnului Luker, trebuie să ceară sprijinul poliţiei şi să ia şi precauţii suplimentare. Domnul Luker mulţumi magistratului şi se retrase”.

 
Aici se sfârşeşte înşiruirea faptelor, aşa cum le cunosc eu. În această istorie a diamantului, denumit Piatra Lunei, am trecut de la o minune la alta, şi am sfârşit aci cu cea mai mare dintre toate minunile – şi anume, cu împlinirea celor trei profeţii ale sergentului Cuff, la mai puţin de o săptămână după ce le făcuse.

 
V-am purtat prin întuneric până aici şi în întuneric sunt silit să vă las acum, cu cele mai bune şi mai respectuoase salutări. N-am voie să spun în povestea mea mai mult decât ştiam pe atunci. Sau, ca să vorbesc pe şleau, trebuie să mă opresc doar asupra lucrurilor pe care le-am trăit eu însumi.

 
Dansul drăcesc al diamantului indian a luat drumul Londrei şi trebuie să vă duceţi după el la Londra, lăsându-mă pe mine la conac.

 
Cu bine!

 
Sfârşitul primei perioade.

 
A DOUA PERIOADĂ.

 
DESCOPERIREA ADEVĂRULUI (1848-1849)

 
Mai multe povestiri în care se arată cele întâmplate.

 
PRIMA POVESTIRE.

 
Scrisă de domnişoara Clack, nepoata răposatului Sir.

 
John Verinder.

 
CAPITOLUL I.

 
Încă din copilărie, datorită scumpilor mei părinţi (pe care i-a luat Dumnezeu la dânsul) m-am deprins să duc o viaţă cumpătată şi liniştită.

 
Din vremurile acelea fericite m-am deprins să-mi port părul pieptănat cu îngrijire, să-mi împăturesc îmbrăcămintea cu băgare de seamă şi să o pun seara, înainte de culcare, pe acelaşi scaun, în acelaşi loc, la picioarele patului. Înainte de a le împături nu uitam niciodată să-mi însemn întâmplările de peste zi în jurnalul pe care-l ţineam. Iar după ce le împătuream nu uitam niciodată să spun rugăciunea de seară. După rugăciunea de seară urma întotdeauna somnul cel dulce al copilăriei.

 
Deprinderile de a-mi împături hainele şi de a-mi ţine jurnalul le-am păstrat şi mai târziu în viaţă. Primul dintre aceste obiceiuri îmi aminteşte de copilăria mea fericită – de înainte de a fi sărăcit tata – iar cel de-al doilea s-a dovedit pe neaşteptate a-mi fi de folos. Cu ajutorul lui mi-e cu putinţă, biata de mine, să slujesc toanelor unei rude bogate, a soţiei răposatului meu unchi. Am fericirea să-l pot sluji pe domnul Franklin Blake.

 
În ultima vreme n-am primit nici un fel de veşti de la rudele mele prin alianţă. Când eşti sărac şi singuratic, te uită toată lumea. Acum locuiesc într-un orăşel din Bretania pentru că viaţa e mai ieftină pe aceste meleaguri. Iată însă că şi aici a dat de mine în cele din urmă o scrisoare din Anglia. Am aflat astfel că domnul Franklin Blake şi-a adus deodată aminte de umila mea persoană. Rubedenia mea bogată (ce n-aş da să pot scrie rubedenia mea bogată sufleteşte) îmi scrie, şi nici măcar nu-şi dă osteneala să-mi spună pe ocolite, că vrea să-mi ceară ceva. Doreşte să răscolească iar scandalul îngrozitor în legătură cu Piatra Lunei; iar eu ar urma să-l ajut scriind despre ceea ce am văzut cu proprii mei ochi când mă aflam în vizită la lady Verinder, în casa ei din Londra. Lipsit de orice simţire, cum sunt toţi bogătaşii, domnul Franklin Blake îmi oferă bani. În schimb, îmi cere să redeschid răni pe care timpul abia le-a tămăduit, ca după aceea să fiu răsplătită printr-o nouă suferinţă, prilejuită de un cec din partea domnului Blake. Dar sunt slabă de fire. În sufletul meu s-a dat o luptă cumplită până ce sentimentele creştineşti mi-au înfrânt mândria şi am primit în cele din urmă cecul. Dacă n-aş fi avut jurnalul, nu cred că aş fi putut să câştig banii în mod cinstit. În tot timpul petrecut în vizită la mătuşa Verinder, draga de ea, nu mi-a scăpat nimic din cele întâmplate. Am scris despre toate câte s-au petrecut, zi de zi şi le voi povesti aci până în cele mai mici amănunte. Nu voi dezvălui decât adevărul gol goluţ. Domnul Blake mi-a cumpărat timpul liber, dar nu-mi poate cumpăra şi conştiinţa, nici chiar cu toată avuţia lui.

 
Jurnalul zice că în ziua de luni, 3 iulie 1848, am trecut din întâmplare prin faţa casei mătuşii Verinder.

 
Văzând obloanele deschise, mi se păru că era de datoria mea să bat la uşă şi să întreb ce mai fac rudele mele. Persoana care îmi deschise uşa îmi spuse că mătuşa mea şi fiica ei (mi-e cu neputinţă să zic verişoara mea) veniseră de la ţară de-o săptămână şi urmau să rămână la Londra. Le trimisei îndată vorbă sus, întrebând dacă le pot fi de vreun folos.

 
Persoana care îmi deschisese uşa plecă fără nici o vorbă să transmită spusele mele şi mă lăsă să aştept în pi-cioare în hol. Era fata unui ticălos bătrân, pe nume Betteredge, căruia i se îngăduia de multă, ba chiar de prea multă vreme să stea la familia mătuşii mele. Mă aşezai pe un scaun ca să aştept răspunsul şi, deoarece am întotdeauna în geantă câteva cărţulii de morală, alesei una potrivită pentru persoana care răspunsese când am sunat. Cărţulia dădea poveţe femeilor tinere în privinţa păcătoşeniei modei şi purta titlul: „Să vorbim de panglicuţe”.

 
— Stăpâna vă rămâne foarte îndatorată şi vă roagă să poftiţi la masă mâine la două.

 
Mă făcui a nu băga de seamă obrăznicia cu care îmi vorbise şi, după ce-i mulţumii acestei tinere păgâne, o întrebai cât mai creştineşte cu putinţă:

 
— Vrei să fii aşa de bună să primeşti cărţulia asta?

 
Fata se uită la titlu, mi-o dădu înapoi şi îmi deschise uşa. Dar, sămânţa cea bună trebuie semănată cu orice preţ. Aşa că aşteptai până ce închise uşa în urma mea şi apoi strecurai cărţulia în cutia de scrisori; după aceea eram cu inima împăcată.

 
În acea seară avui o întrunire de comitet la Societatea mamelor pentru prefacerea pantalonilor. Scopul acestei societăţi de binefacere era – după cum ştie orice om serios – să salveze de la Muntele de Pietate pantalonii taţilor şi să-i scurteze de îndată pe măsura nevinovatelor odrasle.

 
Eram membră în comitetul acestei societăţi numai pentru că domnul Godfrey Ablewhite, nepreţuitul şi minunatul meu prieten, lua şi el parte la truda noastră rodnică. Mă aşteptasem să-l întâlnesc acolo şi voiam să-i anunţ sosirea mătuşii Verinder la Londra. Dar, spre marea mea dezamăgire, nu veni în acea seară. Arătându-mă mirată de lipsa lui, surorile mele din comitet ridicară ochii aplecaţi până atunci asupra pantalonilor la care coseau şi mă întrebară dacă auzisem despre ultimele veşti. Apoi îmi istorisiră întâmplarea care înseamnă – ca să spun aşa – punctul de plecare al acestei poves-tiri. Cu câteva zile mai înainte, vineri, doi domni – de rang deosebit în societate – fuseseră victimele unui atac care zguduise lumea la Londra. Unul dintre aceşti gentlemani era domnul Septimus Luker, din cartierul Lambeth, iar celălalt domnul Godfrey Ablewhite. Iată faptele, aşa cum le-am aflat în seara aceea de luni:

 
Vineri, 30 iunie 1848. Dis-de-dimineaţă, în ziua rămasă de pomină, se întâmplă ca domnul Godfrey, tânărul nostru atât de înzestrat de la natură, să încaseze un cec de la o bancă din strada Lombard. După ce-şi termină treburile se îndreptă spre ieşire; acolo însă întâlni un gentleman – pe care nu-l cunoştea de fel – şi care şi el tocmai atunci pleca din bancă. Bine crescuţi, fiecare dintre ei vru să-l lase pe celălalt să treacă întâi. În cele din urmă, domnul Godfrey ieşi primul, rostind câteva cuvinte de politeţe; apoi se salutară cu o plecăciune şi se despărţiră în stradă.

 
Oamenii nesocotiţi ar putea zice că întâmplarea e un fleac. O, tinerii mei prieteni şi fraţi întru păcate! Daţi-mi voie să vă spun că fleacurile au dus, în cazul acesta, şi vor duce în multe altele, la urmări îngrozitoare. Daţi-mi voie să vă mai spun că necunoscutul atât de politicos era domnul Luker din Lambeth; iar acum să-l urmăm pe domnul Godfrey acasă la el, în Kilburn. În hol găsi un băieţel cu înfăţişare plăpândă; îl aştepta să se întoarcă. Îi întinse o scrisoare din partea unei doamne bătrâne, pe care spunea că n-o cunoştea şi care nu-i poruncise să aştepte răspuns. După ce plecă băieţelul, domnul Godfrey deschise scrisoarea. Era poftit să se ducă, până într-un ceas, la o casă din strada Northumberland, unde nu mai fusese niciodată. O doamnă mai vârstnică îi cerea amănunte despre Societatea mamelor pentru prefacerea pantalonilor, căreia dorea să-i sporească patrimoniul cu o mare sumă de bani.

 
Un om de rând ar fi şovăit poate să răspundă la chemarea unei persoane necunoscute, însă un erou al creştinătăţii nu şovăie niciodată când e vorba să facă un bine. Aşa că domnul Godfrey porni pe dată către casa din strada Northumberland. Îi deschise uşa un domn foarte cumsecade după înfăţişare, deşi cam mătăhălos şi îl conduse într-o cameră goală, în fundul casei. Intrând în odaie, observă două lucruri neobişnuite: simţi un uşor parfum de mosc şi zări un vechi manuscris oriental cu figuri indiene. Pe când se uita la cartea deschisă pe masă, deodată, cineva îl apucă de gât pe la spate. Braţul care-i înconjura gâtul era gol şi măsliniu. Într-o clipă fu legat la ochi şi i se puse un căluş în gură; apoi, doi bărbaţi îl aruncară ca pe un neputincios pe podea. Un al treilea îl scotoci cu de-amănuntul prin haine, până la piele, fără nici un fel de menajamente. Terminând cercetarea într-o linişte ca de mormânt, ticăloşii care nu-şi arătaseră chipul, schimbară câteva cuvinte într-o limbă necunoscută. Glasul lor vădea însă dezamăgire şi furie. Apoi deodată îl aşezară pe un scaun, îl legară cobză şi plecară lăsându-l singur în odaie.

 
După câtăva vreme se auzi foşnetul unei rochii, pe urmă paşii unui bărbat ureând scările. Domnul Godfrey simţi că degete de creştin îi desfac legătura de pe ochi şi-i scot căluşul.

 
— Ce înseamnă toate astea? îi întrebă el pe cei doi necunoscuţi atât de cumsecade.

 
Aceştia însă se uitară şi ei la dânsul spunându-i:

 
— Tocmai asta voiam să vă întrebăm şi noi.

 
După aceea începură lămuririle. Se părea că stăpânul şi stăpâna casei îşi închiriaseră odăile unui gentleman cu înfăţişare cât se poate de onorabilă – cel care deschisese uşa când bătuse domnul Godfrey. Acest gentleman plătise înainte chiria pe o săptămână, spunând că are nevoie de camere pentru nişte prieteni ai lui – trei nobili orientali. Dis-de-dimineaţă, în ziua agresiunii, doi necunoscuţi, orientali, însoţiţi de prietenul lor englez, se înfăţişară în această casă. Cel de-al treilea străin nu sosise decât cu vreo zece minute înainte de vizita domnului Godfrey. Stăpânul şi stăpâna casei îi văzuseră pe cei trei străini părăsind casa împreună cu prietenul lor englez, dar băgaseră de seamă că nu-l văzuseră plecând şi pe musafirul care venise în vizită. Aceasta li se păru ciudat, aşa că se duseră să vadă dacă nu cumva se întâmplase ceva neplăcut; astea erau toate lămuririle pe care le puteau da stăpânii casei.

 
Cercetară odaia, dar nimic nu lipsea din lucrurile domnului Godfrey.

 
Şi acum să-l lăsăm pe domnul Godfrey să-şi vină în fire, în strada Northumberland şi să vedem ce s-a petrecut cu domnul Luker, mai târziu, în cursul aceleiaşi zile.

 
Întorcându-se acasă de la bancă, domnul Luker găsi o scrisoare adusă de un băieţel. Scrisul îi era necunoscut, dar pomenea de numele unuia dintre clienţii săi. Semnatarul scrisorii voia să stea de îndată de vorbă cu domnul Luker în locuinţa sa din Alfred Place, în legătură cu o cumpărătură pe care voia s-o facă; era un colecţionar entuziast de vechi pietre preţioase şi de mulţi ani client al domnului Luker. Acesta chemă o birjă şi se duse de îndată la bogatul său client.

 
În Alfred Place se petrecuse cu domnul Luker întocmai ceea ce se petrecuse şi cu domnul Godfrey în strada Northumberland. Acelaşi domn venerabil îi deschisese uşa şi pe masă se afla acelaşi manuscris oriental. Fu-sese şi el aruncat pe podea şi percheziţionat până la piele. Şi pe el îl eliberase proprietarul care bănuise că se întâmplase ceva rău. Aceeaşi lămurire pe care i-o dăduse proprietarul domnului Godfrey, o primise şi domnul Luker de la proprietarul din Alfred Place. Cu singura deosebire că domnul Luker, adunându-şi lucrurile de pe podea, găsise ceasul şi punga intacte; îi lipsise doar o hârtiuţă – chitanţa pentru o piatră preţioasă pe care domnul Luker o depusese la bancă, chiar în aceeaşi zi. Hoţul n-avea cum folosi hârtia, fiindcă piatra preţioasă nu putea fi scoasă de la bancă decât de către proprieta-rul ei. Îndată ce-şi venise în fire, domnul Luker se repezise la bancă, nădăjduind că hoţii se vor fi dus acolo. Dar nu le putuse da de urmă.

 
Poliţia fusese încunoştiinţată despre cele întâmplate în amândouă cazurile. Autorităţile socoteau că se încercase un jaf pus la cale mai dinainte. Numai că informaţiile primite de hoţi nu fuseseră îndestulătoare. Nu încape îndoială că ei nu ştiuseră sigur dacă domnul Luker dusese chiar el piatra la bancă sau încredinţase sarcina asta altcuiva; iar pe bietul domn Godfrey îl bănuiseră fiindcă fusese văzut vorbind cu domnul Luker.

 
Marţi la prânz m-am dus foarte punctual, la ora anun-ţată. Mătuşa Verinder, draga de ea, mă primi cu gin-găşia ei obişnuită. Dar de la început îmi dădui seama că nu era în apele sale. Se uita mereu îngrijorată la fiică-sa. Eu una n-am putut niciodată să mă uit la Ra-chel fără să mă minunez cum a fost cu putinţă ca o persoană atât de ştearsă să fie fata unor părinţi atât de distinşi. De data aceasta însă, nu numai că mă dezamăgi – dar mă şi revoltă de-a binelea. Se dovedi, în vorbă cât şi în purtare, lipsită de rezerva şi sfiiciunea care stau bine unei doamne. Era tulburată la culme. După masă spuse următoarele:

 
— Mă duc în bibliotecă, mamă. Dar să mă anunţaţi dacă vine Godfrey. Mor de nerăbdare să aflu veşti de la el, după peripeţiile prin care a trecut.

 
După ce o sărută pe maică-sa pe frunte, îmi spuse cu multă nepăsare: „La revedere, Clack”. Dar obrăznicia ei nu mă supără. Îmi pusei în gând să mă rog lui Dumnezeu pentru ea.

 
Rămânând singure, mătuşa îmi înşiră povestea îngrozitoare a diamantului indian, pe care nu mai e nevoie s-o repet. N-avea rost s-o treacă sub tăcere, de vreme ce prea mulţi oameni o cunoşteau.

 
Unele persoane, auzind ceea ce mi-a fost dat mie să aud, ar fi fost probabil uimite la culme. Eu însă, cunoscându-o pe Rachel de când era copilă, eram pregătită pentru orice mi-ar fi spus mătuşa mea despre dânsa. Lucrurile puteau să meargă din rău în mai rău şi să se sfârşească chiar cu un omor, ceea ce, aş zice eu, ar fi fost deznodământul firesc! Ah, doamne, doamne, deznodământul firesc! Ne aflam fără îndoială în faţa unui caz pe care trebuia să-l cerceteze o faţă bisericească! Lady Verinder, însă, socotea că doctorul ar fi fost mai nimerit.

 
— Doctorii o sfătuiesc pe Rachel să se plimbe mult şi să se distreze, spuse lady Verinder.

 
„Vai, ce sfaturi păgâne”, îmi zisei eu în gând.

 
Mătuşa Verinder urmă apoi:

 
— Dar această aventură ciudată a lui Godfrey o tulbură şi o nelinişteşte pe Rachel. Mi-a spus să-i scriu nepotului meu Ablewhite şi să-l poftesc aici. O interesează chiar şi cealaltă persoană, domnul Luker, deşi nici nu-l cunoaşte.

 
— Mătuşă dragă, dumneata cunoşti lumea mai bine decât mine, zisei eu cu umilinţă, dar şi purtarea Rachelei trebuie să aibă vreo pricină. Mai mult ca sigur că-ţi ascunde vreun păcat tainic. Poate că întâmplările din ultima vreme ameninţă să-i dezvăluie taina, nu?

 
— Să-i dezvăluie taina? repetă mătuşa. Prin cine, prin domnul Luker? Prin nepotul meu?

 
Tocmai atunci slujnica deschise uşa anunţându-l pe domnul Godfrey Ablewhite.

 
CAPITOLUL II

 
— Du-te şi spune-i domnişoarei Verinder, îi zise mătuşa slujnicei, că a venit domnul Ablewhite.

 
Îl întrebarăm amândouă de sănătate.

 
— Dar ce ispravă am făcut, strigă el cu nemărginită duioşie, spre a mă învrednici de-atâta compătimire din partea dumneavoastră? Am fost doar luat drept altul, legat la ochi, strâns de gât şi aruncat pe podea. Putea să fie şi mai rău! Putea să mă ucidă! Să mă jefuiască! Eu unul n-aş fi scos o vorbă despre peripeţiile prin care am trecut. Domnul Luker însă a spus la toată lumea ce neplăceri a avut şi în felul acesta a ajuns toată lumea să le ştie şi pe-ale mele. M-am văzut deodată calul de bătaie al gazetelor. Mi-e lehamite. Dar ce face Rachel, draga de ea? Se distrează? Îmi pare aşa de bine! Domnişoară Clack, regret că n-am putut să-mi împlinesc îndatoririle faţă de comitet şi faţă de scum-pele mele doamne. Nădăjduiesc să trec pe la Societate săptămână viitoare. Aveţi pantaloni îndeajuns?

 
Zâmbelul lui ceresc şi glasul blând dădeau un farmec de nedescris întrebării atât de practice dar interesante pe care o punea. Şi, într-adevăr, aveam chiar prea mulţi pantaloni. Aproape că nu mai pridideam să-i prefacem. Tocmai când mă pregăteam să-i spun asta, se ivi domnişoara Rachel.

 
— Mă bucur nespus că te văd, Godfrey, zise ca adresându-i-se direct (cu regret trebuie s-o spun, îi vorbi cum vorbesc între ei nişte bărbaţi). Ce bine făceai dacă aduceai şi pe domnul Luker cu tine! Tu şi dânsul sânteţi oamenii cei mai interesanţi din Londra. Spune-mi acum pe loc întreaga poveste. Ştiu bine că ziarele n-au scris chiar totul.

 
Până şi scumpul domn Godfrey are ceva din firea păcătoasă, slabă în faţa ispitelor, pe care am moştenit-o cu toţii de la Adam. Mă mâhni cumplit să-l văd cum îi luă mâna Rachelei între palmele sale, lipind-o cu gingăşie de vesta lui în partea stângă a pieptului.

 
— Draga mea Rachel, zise el cu acelaşi glas care mă tulburase când îmi vorbise despre pantalonii societăţii noastre, ziarele au spus totul şi încă mult mai bine decât ţi-aş putea spune eu.

 
— Se vede că ai tu vreun motiv ascuns de nu vrei să vorbeşti de cele întâmplate în strada Northumberland. Numai că eu, adăugă Rachel, tocmai acest motiv vreau să-i cunosc; am o tolbă plină de întrebări şi am să ţi le pun fără ascunzişuri; sper că îmi vei răspunde şi tu la fel.

 
Îl trase spre un scaun de lângă fereastră, unde lumina îi cădea drept în faţă. Mă uitai la mătuşă-mea care stă-tea neclintită. Între timp, Rachel dădu drumul şiragului de întrebări.

 
— Eşti sigur că tot cei trei bărbaţi care te-au prins pe tine în cursă l-au prins după aceea şi pe domnul Luker?

 
— Cât despre asta, nu încape îndoială, draga mea Ra-chel.

 
— Se zice, într-adevăr, că aceşti bărbaţi sunt cei trei indieni care au venit la conacul nostru?

 
— Unii aşa cred.

 
— Spune-mi ceva despre domnul Luker.

 
— Dar nu ştiu nimic despre el.

 
— Nu v-aţi văzut niciodată înainte de a vă întâlni din întâmplare la bancă?

 
— Niciodată.

 
— Domnului Luker i s-a furat o chitanţă pe care o primise de la bancherul său. Nu-i aşa? Pentru ce anume era chitanţa?

 
— Pentru un giuvaer de preţ pe care-l încredinţase băncii spre a fi păstrat în deplină siguranţă.

 
— Asta spun ziarele. Dar chitanţa de la bancă trebuie să fi precizat pentru ce anume giuvaer era dată.

 
— Chitanţa de la bancă, Rachel dragă, nu dădea decât această indicaţie: „O piatră preţioasă aparţinând domnului Luker”. Atât cuprindea formularul şi altceva nu mai ştiu.

 
— Mi se pare că în jurnale s-a găsit de cuviinţă să se pomenească despre unele dintre chestiunile noastre particulare, urmă Rachel, şi unii oameni cred că este o oarecare legătură între cele întimplale la conacul nostru din Yorkshire şi cele petrecute aici la Londra, nu-i aşa?

 
— Mă tem că da.

 
— Persoanele care spun că necunoscuţii care te-au maltratat pe tine şi pe domnul Luker sunt cei trei indieni mai adaugă că piatra preţioasă…

 
Aici Rachel se opri. Pălise de tot la faţă, încât crezurăm cu toţii că o să leşine. Mătuşa o rugă din suflet să nu mai spună nici un cuvânt. Dar ea se întoarse din nou către domnul Godfrey, continuându-şi întrebările cu următoarele cuvinte:

 
— Te-am întrebat acum două minute ce zic unii oameni. Vorbeşte-mi deschis, Godfrey; crede careva că giuvaerul de preţ al domnului Luker este Piatra Lunei?

 
Când buzele ei rostiră numele diamantului indian, observai că minunatul meu prieten se schimbă deodată la faţă, făcându-se roşu ca focul; dădu un răspuns plin de o nobilă indignare:

 
— Da, aşa se zice. Unii îl acuză pe domnul Luker că ar fi spus o minciună. El a declarat că înainte de acest scandal nici măcar nu auzise vreodată de Piatra Lunei.

 
Şi aceşti ticăloşi zic: „Nu-l credem. Are anumite motive ca să ascundă adevărul”. Ce ruşine! Ce ruşine!

 
În timp ce acesta vorbea, Rachel îl măsura cu priviri foarte ciudate. După ce termină, ea îi răspunse:

 
— Întrucât nu l-ai cunoscut pe domnul Luker decât doar întâmplător, mi se pare, dragă Godfrey, că-i ţii partea cu prea multă căldură.

 
Înzestratul meu prieten îi răspunse:

 
— Nădăjduiesc, dragă Rachel, că ţii partea cu destulă căldură tuturor oamenilor asupriţi.

 
Felul în care rostise aceste cuvinte ar fi topit şi o piatră. Ea însă nu făcu decât să-i râdă în nas.

 
— Godfrey dragă, păstrează-ţi nobilele sentimente pentru comitetele tale de cucoane. Sunt sigură că am descoperit adevăratul motiv pentru care nu vrei să vorbeşti de această problemă. Un accident nefericit le-a dat prilej unora să te creadă părtaş cu domnul Luker. Mi-ai spus ce bârfeşte lumea pe socoteala sa. Dar pe socoteala ta ce bârfeşte?

 
Domnul Godfrey, gata totdeauna să răspundă la rău cu binele, se feri cu grijă să rostească cuvintele acelea cumplite.

 
— Nu mă întreba, zise el. Ar fi mai bine să uităm de astea, Rachel.

 
— Ba nu, vreau să ştiu! strigă ea cu neînchipuită asprime.

 
Ochii frumoşi ai domnului Godfrey se umplură de lacrimi.

 
— Dacă ţii să afli neapărat, Rachel, gurile rele spun că Piatra Lunei este amanetată domnului Luker şi că eu sunt acela care i-am depus-o în gaj.

 
Rachel sări în picioare cu un ţipăt ascuţit. Credeam că înnebunise cu adevărat.

 
— Tăceţi! Nu mă atingeţi! strigă ea dându-se înapoi, ferindu-se parcă de noi toţi. E din vina mea! Şi trebuie s-o îndrept. M-am sacrificat pe mine – ei bine, aveam tot dreptul să fac acest lucru dacă voiam, dar să las să se prăbuşească un om nevinovat, nu, asta nu pot îndura!

 
Deodată mătuşa îmi zise, abia auzindu-se:

 
— Repede! şopti ea arătând spre o sticluţă. Toarnă şase picături în apă! Să nu te vadă Rachel!

 
Îi dădui doctoria. Domnul Godfrey mă ajută fără să vrea, străduindu-se zadarnic s-o liniştească pe Rachel în capătul celălalt al odăii. Mă uitai cum mătuşa se învineţise la faţă, iar ea îşi dădu seama cât eram de speriată.

 
— Să nu mă vadă Rachel. Cu picăturile astea îmi vin în fire în câteva minute.

 
Între timp Rachel plângea şi striga:

 
— Trebuie să pun capăt acestui scandal. Eu ştiu cine a luat Piatra Lunei. Ştiu că Godfrey Ablewhite e nevinovat. Du-mă în faţa magistratului şi voi jura acest lucru!

 
— Nu trebuie să apari în public într-o afacere ca asta, zise domnul Godfrey. Gândeşte-te la reputaţia ta.

 
— Reputaţia mea! strigă ea şi izbucni în râs. Bine, dar şi eu sunt acuzată. Cel mai bun detectiv din Anglia susţine că mi-am furat eu singură diamantul ca să-mi plătesc nişte datorii particulare! Rachel era prea furioasă ca să mai bage de seamă în ce stare se afla mamă-sa. Godfrey, dacă nu vrei să mergi cu mine la magistrat, aşterne pe hârtie o declaraţie că eşti nevinovat şi eu o voi semna. Dacă nu faci ce-ţi spun, voi scrie la ziare, voi ieşi pe stradă şi voi striga în gura mare!

 
Prin gura ei vorbeau nu remuşcările, ci isteria. Blândul domn Godfrey o linişti luând o foaie de hârtie şi scriind ceea ce voia dânsa. Rachel semnă hârtia cu o grabă şi o înfrigurare neobişnuite.

 
— Arat-o la toţi, nu te gândi câtuşi de puţin la mine, zise ea. Mă tem, Godfrey, că am fost nedreaptă cu tine. Eşti mai bun decât credeam! Vino aici ori de câte ori poţi, voi încerca să răscumpăr răul pe care ţi l-am făcut. Îi întinse mâna. El nu mai ştia ce era cu dânsul şi i-o sărută.

 
— Am să vin, scumpa mea, zise el blând, dacă-mi făgăduieşti că n-o să-mi mai pomeneşti niciodată de acest subiect nesuferit.

 
Tocmai atunci o bătaie puternică în uşa de la stradă ne făcu pe toţi să tresărim. Mă uitai pe fereastră şi văzui într-o trăsură trei femei îmbrăcate în culori din caleafară de ţipătoare, Rachel se duse lângă maică-sa.

 
— Au venit să mă ia la expoziţia de flori, zise ea. Numai o vorbă, mamă, înainte de a pleca: nu te-am mâhnit, nu-i aşa?

 
Picăturile îşi făcuseră efectul. Culoarea vineţie dispăruse.

 
— Nu, draga mea, făcu mătuşă-mea, du-te şi distrează-te. Fiică-sa o sărută. Când ajunse aproape de uşă, o nouă schimbare se petrecu într-însa. De data asta era cu ochii în lacrimi. Mă prinsese o milă nespusă de fata asta nenorocită şi rătăcită.

 
Întorcându-mă lângă fotoliul mătuşii, îl văzui pe dragul domn Godfrey ţinând într-o mână declaraţia nevinovă-ţiei sale şi în cealaltă o cutie de chibrituri.

 
— Dragă mătuşă, te rog las-o pe Rachel să creadă că îi primesc mărinimoasa jertfă. Şi te rog să-mi dai voie s-o distrug chiar în faţa dumitale.

 
Aprinzând un chibrit, dădu foc hârtiei.

 
— Iată! O grămăjoară neputincioasă de cenuşă! Dar scumpa de Rachel n-o să ştie niciodată ce am făcut! Şi pe buze îi străluci zâmbetul său minunat.

 
Eram atât de mişcată, încât îmi pierdusem graiul. Închisei ochii şi-i luai mâna să i-o sărut. Când i-am redeschis, parcă mă pogorâsem din cer pe pământ. În cameră nu mai era decât mătuşa. Domnul Godfrey plecase. Rămânând singură cu lady Verinder, adusei fireşte vorba despre sănătatea ei şi ea îmi zise:

 
— Drusilla (ăsta e pronumele meu) ai atins un subiect tare trist. E un secret pe care nu-l cunoaşte nimeni în afară de doamna Ablewhite, sora mea, şi de domnul Bruff, avocatul meu. Mai stai cu mine un ceas. Am să-ţi spun ceva şi te voi ruga să-mi faci un serviciu, dacă vrei să fii aşa de bună să mă ajuţi.

 
I-am răspuns că sunt chiar nerăbdătoare să-i vin într-ajutor cu ceva.

 
— Rămâi aici până la ora cinci, când vine domnul Bruff. Şi ai putea să-mi fii tu unul din martori, Drusilla, când voi semna testamentul.

 
— Testamentul! Mă gândii la picăturile din sticluţă şi îmi adusei aminte de culoarea vineţie pe care o băgasem de seamă. Taina mătuşii mele nu mai era o taină.

 
CAPITOLUL III.

 
Nici n-am lăsat măcar să se întrevadă că ghicisem tris-tul adevăr şi am aşteptat, gata să-mi fac datoria, oricât de chinuitoare ar fi fost.

 
— Am fost greu bolnavă în ultima vreme, fără să ştiu nici eu, începu mătuşa mea.

 
— Da, dragă, am zis eu cu tristeţe. Da.

 
— De mai bine de doi ani sufăr de o ciudată boală de inimă care, fără vreun simptom îngrijorător, a ajuns să mă istovească încetul cu încetul, fără nici o speranţă de scăpare. Mai am poate de trăit vreo câteva luni – dar s-ar putea să mor de pe-o clipă pe alta. Aşa că trebuie să mă grăbesc să-mi închei socotelile aici pe pământ. Nu vreau ca Rachel să ştie adevărul: ar putea crede că supărarea pricinuită de povestea diamantului mi-a zdruncinat sănătatea. Tu, Drusilla, îmi vei păstra secretul, sunt sigură, fiindcă citesc pe chipul tău o sinceră durere.

 
Durere! Mătuşă-mea nu putea să-şi închipuie ce simţământ de recunoştinţă mă cuprinsese când şi-a încheiat trista poveste. Ce perspective se deschideau înaintea mea! Puteam să fiu de folos cuiva! Aveam în faţă o rudă prea iubită, gata să păşească pe celălalt tărâm cu totul şi cu totul nepregătită! N-am cuvinte să descriu cu ce bucurie mă gândeam la numeroşii mei prieteni din luinea preoţilor. Mi-am cuprins mătuşa în braţe şi i-am spus cu multă însufleţire:

 
— O, cât de mult bine vreau să-ţi fac, scumpa mea, înainte de a ne despărţi!

 
Apoi, vorbindu-i despre trei nepreţuiţi prieteni care-şi treceau vremea de dimineaţa până seara izbăvind sufletele de prin vecinătăţi, o rugai să-şi aleagă şi ea unul. Dar vai! Răspunsul nu fu câtuşi de puţin încurajator. Biata lady Verinder mă privi speriată şi îmi spuse că n-are destulă vlagă ca să poată primi vizitele unor necunoscuţi. Mă supusei dar, bineînţeles, numai pentru moment. Vasta mea experienţă îmi spunea că în situaţia în care mă aflam, cărticelele îmi puteau sluji. Aveam o mică bibliotecă cu opere dintr-acelea potrivite cazului de faţă, menite toate s-o pregătească şi s-o întărească pe mătuşa mea.

 
— Vrei să citeşti, scumpa mea, dacă îţi aduc preţioasele mele cărticele şi-ţi însemn cu creionul toate pasajele importante?

 
Dar până şi această propunere atât de simplă o sperie parcă pe mătuşă-mea, îmi răspunse surprinsă:

 
— Am să fac tot ce-am să pot, Drusilla dragă, ca să-ţi fiu pe plac.

 
Nu era nici o clipă de pierdut. Îmi rămăsese timp doar ca să dau o fugă până acasă, să iau prima serie de cărţulii (să zicem zece-douăsprezcce, nu mai mult) şi să mă întorc la vreme spre a fi de faţă la sosirea avocatului.

 
Când e vorba de interesele mele personale merg cu omnibusul. De data aceasta însă n-am şovăit să iau o birjă. Ajunsă acasă, am ales şi am însemnat prima serie de lecturi şi m-am întors din nou cu trăsura în piaţa Montague, cu vreo douăsprezece cărţi în geantă. Servitoarea care îmi deschise mă anunţă că venise doctorul şi se afla în odaie cu lady Verinder, iar domnul Bruff, avo-catul, aştepta în bibliotecă. Mă conduse şi pe mine în bibliotecă să stau şi să aştept acolo.

 
Domnul Bruff mă privi cu surprindere. Era avocatul familiei şi ne mai întâlnisem şi altă dată tot în casa ladyei Verinder: e un bărbat care, trebuie s-o spun cu tot regretul, a îmbătrânit şi a încărunţit în slujba treburilor lumeşti, în stare deopotrivă să citească un roman sau să rupă în bucăţi o cărticică religioasă.

 
— Aţi venit să staţi aici, domnişoară Clack? întrebă el, aruncând o privire spre geanta mea plină doldora.

 
— Mătuşa mi-a spus că e pe cale să-şi semneze testamentul, îi răspunsei, şi m-a rugat să fiu de faţă.

 
— Da, domnişoară Clack, o să fiţi un martor foarte potrivit. Aţi trecut de douăzeci şi unu de ani şi nu vă interesează câtuşi de puţin testamentul ladyei Verinder. Nu mă interesa câtuşi de puţin testamentul ladyei Verinder! O, ce recunoscătoare i-am fost pentru vorbele astea! Dacă bogata mea mătuşă şi-ar fi amintit de săr-mana de mine dacă ar fi pomenit numele meu în testament, lăsându-mi o cât de mică moştenire – duşmanii mei ar fi putut să se îndoiască asupra motivului care m-a făcut să-mi umplu geanta cu cărţi şi să cheltuiesc bani cu birja. Acum însă nimeni nu mai putea să pună la îndoială motivele mele. Era mult mai bine aşa.

 
Mă trezi din gânduri glasul domnului Bruff.

 
— Ei, domnişoară Clack, ce mai e nou pe la cercurile filantropice? Ce face prietenul nostru, domnul Godfrey? Frumoase poveşti se mai spun la club pe socoteala acestui milos gentleman!

 
Trecusem cu vederea felul în care această persoană observase că aveam peste douăzeci şi unu de ani şi că nu mă interesa câtuşi de puţin testamentul mătuşii mele. Dar modul cum vorbise despre scumpul domn Godfrey depăşise marginile răbdării mele:

 
— Eu, domnule, n-am avantajul de a face parte din vreun club. Cunosc însă poveştile de care aţi pomenit şi ştiu că sunt scornituri răuvoitoare. – i

 
— Da, da, domnişoară Clack, e destul de firesc să aveţi încredere în prietenul dumneavoastră. Dar lumea în general nu e un comitet de binefacere al cucoanelor şi domnului Godfrey nu-i va fi tot aşa de uşor s-o convingă de nevinovăţia sa. Faptele sunt împotriva lui. El se afla în casă când a dispărut diamantul. Şi el a fost prima persoană din casă care a plecat după aceea la Londra. Văzute prin prisma întâmplărilor care au urmat, împrejurările acestea sunt cam neplăcute.

 
Ar fi trebuit să-i spun că nu avea dreptate şi să nu-l mai las să continue, dar ispita era prea mare şi, cu o privire cât se poate de nevinovată, îl întrebai ce voia să înţeleagă prin „întâmplările care au urmat”.

 
— Adică, evenimentele în care sunt amestecaţi indienii. Eliberaţi din închisoare, ei pleacă la Londra şi-l găsesc pe domnul Luker. Domnul Luker se alarmează când vede primejduită siguranţa unui „obiect de mare valoare” pe care îl ţinea la el şi de aceea îl depune în casa de fier a unei bănci. Foarte înţelept din partea lui. Dar şi indienii sunt înţelepţi. Ei bănuiesc că „obiectul de mare preţ” este mutat dintr-un loc într-altul şi de aceea caută să verifice temeinicia bănuielilor lor. Pe cine pun ei mâna şi-l cercetează? Nu numai pe domnul Luker, ci şi pe domnul Godfrey Ablewhite; şi de ce anume? Explicaţia domnului Ablewhite este că din întâmplare fu-sese văzut în dimineaţa aceleiaşi zile vorbind cu domnul Luker. Baliverne! Cu domnul Luker au mai vorbit şi alte şase-şapte persoane. De ce n-au fost şi ele urmărite până acasă? Nu, nu! E limpede că pe domnul Ablewhite îl interesa în taină soarta acestui „obiect de preţ”, ca şi pe domnul Luker de altfel, şi că indienii nu erau siguri la care dintre ei se afla nestemata, încât s-au văzut nevoiţi să-i percheziţioneze pe amândoi. Aşa vorbeşte gura lumii, domnişoară Clack.

 
Nu putui rezista ispitei de a-l mai trage puţin de limbă înainte de a-i arunca în faţă adevărul care avea negreşit să-l zdrobească.

 
— N-am de gând să discut în contradictoriu cu un avo-cat inteligent ca dumneavoastră, i-am zis. Dar vestitul detectiv londonez care a făcut cercetările nu a bănuit-o decât pe domnişoara Verinder.

 
— Dacă sergentul ar fi cunoscut-o pe Racliel aşa cum o cunosc eu, ar fi bănuit pe toată lumea din casă numai pe ea nu. Recunosc, bineînţeles, că are şi ea greşelile ei, dar e cât se poate de sinceră, de mărinimoasă şi plină de nobleţe sufletească. Pentru mine cuvântul de onoare al Rachelei e mai demn de crezare decât cele mai limpezi dovezi din lume, măcar că sunt avocat de meserie!

 
— Atunci dă-mi voie, domnule Bruff, să-ţi spun că domnul Godfrey a fost în această casă acum două ceasuri şi că însăşi domnişoara Verinder a declarat sus şi tare că e complet nevinovat.

 
Am gustat bucuria triumfului văzându-l pe domnul Bruff complet uluit la auzul celor câtorva vorbe pe care i le-am spus verde în faţă.

 
— Dacă Rachel s-a făcut chezaşa nevinovăţiei sale, domnişoară Clack, atunci cred în nevinovăţia sa, spuse el în cele din urmă. Se vede că m-am lăsat înşelat de aparenţe, ca şi restul lumii.

 
După aceste vorbe se întoarse cu spatele şi începu să măsoare odaia în lung şi-n lat. Era din cale-afară de încurcat. „Ce caz ciudat!” îl auzii spunându-şi ca pentru sine când se opri în dreptul ferestrei. „Nu numai că desfide pe oricine să-l lămurească, dar depăşeşte şi limitele oricărei presupuneri”.

 
N-am putut să nu-i răspund la aceste cuvinte, întrucât întrezărisem în spusele lui un nou prilej de a-l face să nu mă poată suferi.

 
— Iertaţi-mă, vă rog – mă adresai eu domnului Bruff care nici pe departe nu se aştepta la una ca asta – dar fără doar şi poate că mai e o presupunere de făcut care nu ne-a trecut încă prin minte. Daţi-mi voie să vă amintesc că şi domnul Franklin Blake se afla în casă în momentul când a dispărut diamantul.

 
Bătrânul avocat se îndepărtă de la fereastră, se aşeză pe un scaun în faţa mea şi mă privi ţintă, zâmbind răutăcios şi aspru.

 
— Nu sunteţi chiar aşa de bun avocat, domnişoară Clack, cum presupuneam. Ştiţi că am o slăbiciune pentru domnul Blake. Prea bine, să-l bănuim deci pe domnul Blake şi să zicem chiar că ar fi fost în stare să fure diamantul. O singură întrebare să mi se îngăduie: avea sau nu interes să săvârşească acest furt?

 
— Domnul Franklin Blake are o mulţime de datorii, îi răspunsei eu.

 
— Foarte adevărat. Dar se întâmplă, domnişoară Clack, că ipotezei dumitale i se pot ridica două obiecţii. Eu, care mă ocup de afacerile domnului Franklin Blake, te pot informa că creditorii lui (ştiind cât de bogat e tatăl său) sunt gata să-l păsuiască. Asta e prima obiecţie. Iar a doua e şi mai puternică. Rachel se hotărâse să se căsătorească cu domnul Franklin Blake înainte de-a fi dispărut din casă blestematul acela de diamant. Aşa că, domnişoară Clack, situaţia lui se prezenta astfel: creditorii erau dispuşi să-l aştepte şi aveau înaintea ochilor perspectiva căsătoriei lui cu o fată care moştenea o avere frumuşică. Socotiţi-l, dacă vreţi ticălos, dar spuneţi-mi şi mie de ce ar fi furat el Piatra Lunei?

 
— Inima omului ascunde taine de nepătruns, răspunsei eu cu duhul blândeţei.

 
— Se prea poate. Să zicem atunci că a luat într-adevăr diamantul. Ei bine, dacă aşa stau lucrurile, de ce ar fi atras atenţia tuturor asupra sa, străduindu-se să dea de urma diamantului? Nu, nu, domnişoară Clack! Ne aflăm într-un impas de netrecut, în privinţa aceasta. Nevinovăţia Rachelei e mai presus de orice îndoială. Nevinovăţia domnului Ablewhite e de asemenea neîndoielnică, iar a lui Franklin Blake e vădită. Pe de o parte ştim toate aceste lucruri, iar pe de altă parte ştim că Piatra Lunei a fost adusă de cineva la Londra şi în momentul de faţă se află în posesia domnului Luker. Cazul ăsta ne umple de nedumerire, pe mine, pe dumneata şi pe toată lumea.

 
Ba nu; nu pe toată lumea. Pe sergentul Cuff nu-l pusese în încurcătură. Tocmai când voiam să pomenesc de asta, intră fata de serviciu şi ne anunţă că mătuşa ne aştepta. Discuţia se întrerupse. Domnul Bruff îşi strânse hârtiile, iar eu îmi luai geanta plină cu cărţile preţioase. Intrarăm amândoi tăcuţi în camera ladyei Verinder.

 
Îngăduiţi-mi să adaug aici că în timpul discuţiei avute cu domnul Bruff în bibliotecă mă stăpânise acea latură a firii mele care nu rezistă ispitei. Făcând această mărturisire, mă dovedesc mai tare decât ea, aşa că echilibrul moral e restabilit şi atmosfera spirituală e iarăşi senină. Să mergem, dragi prieteni, mai departe.

 
CAPITOLUL IV.

 
Semnarea testamentului luă mult mai puţină vreme decât mă aşteptam. După părerea mea, totul fusese făcut în cea mai mare pripă. Aducându-l pe Samuel, valetul, ca să fie el al doilea martor, în mai puţin de două minute totul fu gata. Domnul Bruff împături testamentul şi apoi se uită spre mine, întrebându-se, fără îndoială, dacă aveam sau nu de gând să-l las singur cu mătuşa mea. Eu însă trebuia să-mi îndeplinesc misiunea mea de izbăvire a sufletului şi aveam în mână, gata pregătite, nepreţuitele mele cărticele. Privirile sale ar fi putut mai degrabă să mişte din loc catedrala Sf. Paul decât pe mine. Recunosc că era ager la minte şi înţelese repede situaţia; aşa că se retrase furios şi mă lăsă pe mine stăpână pe câmpul de bătălie.

 
De-ndată ce rămaserăm singure, mătuşa se întinse pe divan. îmi vorbi despre testament, părând cam stânjenită

 
— Sper că nu te-ai gândit că n-am avut grijă şi de tine, Drusilla. Vreau, draga mea, să-ţi dau cu propriile mele mâini mica moştenire.

 
Se ivise o ocazie minunată. Am profitat pe dată de ea. Descliizmd imediat geanta, scosei cartea de deasupra. Era a douăzeci şi cincea ediţie a celebrei cărţi anonime „Şarpele la sân”. Cartea ne dezvăluie cum ucigă-l toaca ne pândeşte de pretutindeni. Are capitole ca „Satana se întrupează într-o perie de cap”, „Satana se ascunde în dosul oglinzii”, „Satana pândeşte de sub măsuţa de ceai” şi multe altele de acelaşi fel.

 
— Cercetează cu atenţie, scumpă mătuşă, această carte preţioasă şi în felul acesta îmi vei da tot ce ţi-am cerut.

 
Cu aceste cuvintc îi întinsei cartea deschisă la un pasaj însemnat, având ca subiect: „Satana printre pernele de pe divan”. Biata lady Verinder (stătea culcată chiar pe pernele de pe divan) îmi dădu cartea înapoi şi mai tulburată ca oricând, spuse că n-o putea citi atunci, fiindcă doctorul nu-i îngăduia să citească decât cărţi dintre cele mai uşoare şi mai distractive.

 
N-am avut încotro. A trebuit să cedez iarăşi – cel puţin pentru moment.

 
— Poate te vei simţi mai în putere, dragă mătuşică, peste vreun ceas, două, stăruii eu. Îmi dai voie să-ţi las cartea aici? Şi i-o strecurai sub pernele divanului, lăsând-o pe jumătate la vedere, chiar lângă batistă şi alături de sticluţa ei cu săruri. De câte ori va căuta să ia fie batista, fie sticluţa cu săruri, va atinge cartea cu mâna şi, mai curând sau mai târziu (cine ştie?), poate că şi cartea avea să-i atingă sufletul. Tocmai când venise vremea să plec, îmi străfulgeră prin minte alt gând.

 
— A! îmi dai voie să iau o floare? o întrebai eu uitându-mă la florile de pe fereastră, care îi erau atât de dragi ladyei Verinder.

 
În felul acesta ajunsei la fereastră fără să-i dau ceva de bănuit. Şi în loc să iau, mai adăugai o floare – lăsând acolo încă o carte din geanta mea. Apoi, îmi veni alt gând fericit: de ce nu i-aş face acelaşi serviciu şi în toate celelalte odăi pe unde intră, draga de ea? Îmi luai pe dată rămas bun şi mă furişai în bibliotecă. Am lăsat şi acolo, pe masă, încă două cărţi. Am mai pus una în odăiţa unde-şi lua micul dejun, lângă colivia canarului, ştiind că lady Verinder ţine foarte mult la el şi-l hrăneşte chiar ea. În salonaş am strecurat o cărţulie între partiturile de pe pian ale melodiilor ei preferate. Şi lăsai astfel toate cărţuliile aduse, în diferitele încăperi ale casei – până şi în baie.

 
Se poate exprima oare prin cuvinte simţământul datoriei împlinite care mă stăpânea când am ieşit pe nesim-ţite din casă şi m-am trezit în stradă cu geanta goală? O, prieteni din lumea asta! Ce uşor e să fii fericit dacă eşti om de bine! Când mi-am împăturit hainele în acea seară, mă simţeam cu inima aşa de uşoară încât am cântat un verset din rugăciune. Întocmai ca în copilărie!

 
Am petrecut o noapte fericită. Şi ce tânără m-am trezit a doua zi de dimineaţă! Către ora prânzului – nu atât pentru masă, cât spre a o găsi cu siguranţă acasă pe mătuşa mea – îmi pusei boneta pe cap ca să mă duc în piaţa Montague. Tocmai când eram gata, servitoarea îşi băgă capul pe uşă şi mă anunţă că servitorul ladyei Verinder venise şi că dorea să vorbească cu mine.

 
Tânărul lacheu Samuel, căruia îi nutream o statornică simpatic spirituală, intră ţinând un pachet mare sub braţ.

 
— Domnişoară, stăpâna vă trimite cele mai bune urări împreună cu acest pachet în care veţi găsi şi o scri-soare. Stătea ca pe ghimpi şi ar fi vrut s-o ia din loc, dar l-am mai reţinut puţin ca să-i pun câteva întrebări nevinovate. Aş găsi-o pe mătuşă, dacă m-aş duce s-o văd? Nu, ieşise la plimbare cu Rachel şi cu domnul Ablewhite. Mi se păru cam nepotrivit ca domnul Ablewhite să plece la plimbare cu trăsura când îl aşteptau atâtea opere de binefacere. Îl oprii pe Samuel la uşă şi-i mai pusei câteva întrebări. Domnişoara Rachel se ducea în seara aceea la un bal şi domnul Ablewhite avea s-o însoţească. A doua zi dimineaţa se dădea un concert şi Samuel primise poruncă să se ducă să ia bilete; unul şi pentru domnul Ablewhite. Trebuia să dea fuga să le cumpere.

 
În seara aceea aveam o întrunire a comitetului, convocată special pentru ca domnul Godfrey să ne împărtăşească sfaturile sale şi să dea o mână de ajutor Societăţii aproape potopită de atâţia pantaloni; şi când colo, el se ducea la bal! Pentru după-amiaza zilei următoare se stabilise o altă întrunire importantă. Şi în loc ca el, sufletul instituţiei, să fie de faţă, se ducea la un concert! Ce însemnau toate acestea? Însemnau vai, că eroul nostru creştin ni se înfăţişa într-un rol cu totul nou.

 
Dar să ne întoarcem la povestea zilei, care nu se sfârşise încă. Fiind singură în cameră, bineînţeles că desfăcui pachetul şi ce credeţi că-mi văzură ochii? Cele douăsprezece cărţi preţioase, pe care le lăsasem în casa mătuşii, toate îmi fuseseră înapoiate, la porunca doctorului. Ce era de făcut acum? Dată fiind educaţia mea, nu stătui nici o clipă la îndoială. Adevăratul creş-tin nu dă niciodată înapoi. Când avem o misiune de îndeplinit, nimic nu ne poate sta în cale. Ce nu poate provoca o misiune de a noastră? Poate stârni răscoale, războaie chiar, noi însă ne vedem înainte de treabă. Sânteni mai presus de raţiune şi scutiţi de orice ridicol. În privinţa mătuşii care apucase, săraca de ea, pe un drum greşit, vedeam destul de limpede ce se mai putea încerca. Trebuia s-o pregătesc sufleteşte prin scurte bileţele – cu alte cuvinte, prin extrase din cărţi, co-piate de diferite persoane şi trimise mătuşii mele, sub formă de scrisori, prin poştă, sau presărate în calea ei prin casă, aşa cum şi făcusem cu o zi înainte. Scrisorile nu-i vor da de bănuit. Câteva dintre ele au fost scrise chiar cu mâna mea. „Dragă mătuşă, dă ascultare, rogu-te, acestor câtorva rânduri”. Altele, au fost scrise de surorile din Comitetul de mame pentru prefacerea pantalonilor. „Dragă doamnă, iertaţi interesul pe care vi-l poartă o prietenă sinceră”. Nici nu înserase bine şi în locul duzinii de cărticele aveam pentru mătuşa mea o duzină de scrisori. Şase i le-am trimis prin poştă, iar pe celelalte şase le-am păstrat în buzunar ca să i le strecor a doua zi în diferite locuri prin casă.

 
Îndată după ora două mă şi înfiinţai la uşa ladyei Verinder. Mătuşă-mea avusese o noapte neliniştită şi acum încerca să aţipească. Am spus că o aştept în bibliotecă. În casă totul era cufundat în linişte şi, fiind sigură că Rachel şi prietenii ei (printre care, din nefericire, şi domnul Godfrey) se duseseră cu toţii la concert, mă apucai cu râvnă să împlinesc fapta mea creştinească. Lăsai două scrisori la catul de jos – în bibliotecă şi în camera unde se lua gustarea de dimineaţă – şi urcai uşurel scările ca să-mi împart scrisorile prin odăile de la catul de sus, unde se afla şi salonaşul.

 
Tocmai când intram în odaia din faţă auzii o bătaie în uşă dinspre stradă. Nu dădui nici o atenţie, gândindu-mă că, dată fiind starea sănătăţii sale, mătuşă-mea nu primea musafiri. Dar spre marea mea groază şi surprindere auzii glasul lui Samuel, care spunea de jos: „Poftiţi sus, domnule”; după aceea auzii paşi de bărbat. Cine să fie? Răspunsul îmi veni de îndată în minte: doctorul. Nu putea fi altcineva decât doctorul.

 
Nu voiam să mă găsească doctorul în salonaş când de fapt se credea că aştept în bibliotecă, aşa că mă furişai într-o odăiţă tainică şi lăsai în jos draperiile care astu-pau intrarea. O să aştept acolo doar două-trei minute până ce doctorul avea să fie condus în camera pacientei. Am aşteptat însă mai bine de două-trei minute; auzii păşii grăbiţi ai musafirului care vorbi singur, mi se păru chiar că îi recunosc glasul. Făcusem oare o greşeală? Dădui puţin la o parte draperiile grele şi ciulii urechile.

 
Iată cuvintele pe care le auzii: „O s-o fac chiar astăzi!” iar glasul care le rostise era al domnului Godfrey Ablewhite.

 
CAPITOLUL V.

 
Mâna îmi alunecă de pe perdea. Dar să nu care cumva să credeţi că mă preocupa încurcătura cumplită în care mă aflam. Atât de mare interes frăţesc îi purtam domnului Godfrey, încât îmi era gândul numai la cuvintele pe care le rostise adineauri: „O s-o fac chiar astăzi!”

 
Ei, dar ce, ce anume avea să facă? Avea să se lepede de credinţă? Avea să ne părăsească pe noi, cele din Societatea mamelor? Îi văzusem oare pentru ultima dată zâmbetul serafic în sala comitetului? Tocmai când eram gata să ies din ascunzătoare şi să mă reped la el, ca din senin mai auzii un glas în cameră, al Rachelei Verinder!

 
— De ce ai venit sus, Godfrey? întrebă ea. De ce nu te-ai dus în bibliotecă?

 
El râse încetişor şi zise:

 
— În bibliotecă e domnişoara Clack.

 
Cu o clipă înainte mă înfierbântasem de-a binelea. Acum însă îmi îngheţă sângele-n vine. Era cu neputinţă să mai dau ochii cu dânşii după cele ce auzisem. Să mă retrag, iarăşi nu se putea, decât în cămin. Aveam de îndurat deci o mucenicie. Am aranjat fără zgomot perdelele în aşa fel încât să pot să văd şi să aud. Şi apoi mi-am aşteptat chinurile, cu virtutea primilor creştini.

 
— Ei? întrebă Rachel. Ce le-ai spus?

 
— Că lady Verinder nu se simte bine astăzi. Şi că tu nu vrei s-o laşi singură ca să te duci la concert.

 
— Godfrey! Tu crezi că e tare bolnavă?

 
— Aş, de unde! Te asigur că peste câteva zile n-o să mai aibă nimic.

 
— Aşa nădăjduiesc şi eu. Dar la început mă cam speriasem. În orice caz, tu trebuia să te duci la concert. De ce să te lipseşti de plăcerea de a asculta muzică?

 
— Nu mai vorbi aşa, Rachel. Nici nu-ţi închipui, sunt mult, mult mai fericit aici, cu tine.

 
Îmi fu silă când îi desluşii pe faţă aceeaşi expresie de adâncă simţire care mă fermecase văzându-l pe tribună la Exeter Hall2.

 
— Ai uitat, Godfrey, ce ne-am făgăduit stând de vorbă colo la ţară? Ne-am înţeles doar să rămânem veri, şi nimic mai mult.

 
— Dar eu calc înţelegerea ori de câte ori te văd şi ori de câte ori îmi zboară gândul la tine. O, Rachel, cu câtă bunătate mi-ai spus deunăzi că am crescut în ochii tăi. Sunt oare nebun că-mi clădesc speranţe pe aceste scumpe cuvinte? Sunt oare nebun că-mi făuresc visuri cu gândul că poate într-o zi inima ta se va înduioşa faţă de mine? Nu-mi spune da, chiar dacă e aşa! Lasă-mi măcar amăgirea, scumpa mea!

 
Area un tremur în glas şi-şi duse batista albă la ochi. Din nou ca la Exeter Hall.

 
Se înmuie până şi inima ei de piatră. Şi în cuvintele pe care ea le rosti, după câteva clipe, desluşii o nuanţă de interes:

 
— Eşti sigur de tot, Godfrey, că ţii chiar atât de mult la mine?

 
— Da, nu mă mai interesează nimic în viaţă, nimic în afară de tine. Preocupările mele de milostenie şi binefacere mi-au ajuns de nesuferit şi când văd acum un comitet de doamne aş da nu ştiu ce să mă aflu la celălalt capăt al pământului!

 
O asemenea trădare întrecea tot ce-mi fusese dat s-aud vreodată. Mă gândii atunci la Societatea mamelor pen-tru prefacerea pantalonilor, la toate celelalte societăţi, prea numeroase spre a fi pomenite, care vedeau în acest om un bastion al nădejdii.

 
— Tu mi te-ai destăinuit, zise Rachel, şi acum mă întreb: dacă mi-aş deschide şi eu inima, asta nu te-ar vindeca oare de dragostea nefericită pe care mi-o nutreşti?

 
El tresări. Credea, cum crezui şi eu de altfel, că fata avea să dezvăluie taina diamantului.

 
— Ai crede, uitându-te la mine, că sunt fiinţa cea mai nefericită de pe pământ? Şi totuşi acesta-i adevărul, Godfrey. Să trăiesc după ce am ajuns să mă dispreţu-iesc pe mine însămi – iată tragedia vieţii mele de acum.

 
— Dragă Rachel! Dar e cu neputinţă să ai vreun motiv să vorbeşti astfel. Tăcerea ta, dragă, nu i-a făcut nicidecum pe prietenii tăi adevăraţi să te dispreţuiască.

 
— Vorbeşti de Piatra Lunei, Godfrey?

 
— Mă gândeam că, fără îndoială, vorbeai de…

 
— Câtuşi de puţin. Dacă povestea diamantului mai iese vreodată în vileag, se va şti că m-am făcut doar părtaşă la păstrarea unei taine nenorocite, dar fără a săvârşi ceva josnic. M-ai înţeles greşit, Godfrey. Închipuie-ţi însă că ai fi îndrăgostit de altă femeie!

 
— Ei şi?

 
— Că într-o bună zi ţi-ai da seama că femeia aceca este nevrednică de tine! Că gândul de a te căsători cu asemenea fiinţă te-ar face să roşeşti ca para focului de ruşine! şi că n-ai avea tăria cu toate acestea să ţi-o smulgi din inimă? O, ce-i de făcut pentru ca un bărbat să înţeleagă că un simţământ care m-aduce să mă înspăimânt de propria-mi fiinţă mă şi fascinează în acelaşi timp? Asta e însăşi suflarea vieţii mele, dar e şi otrava care mă ucide – amândouă deopotrivă! Pleacă! Se vede că mi-am ieşit din minţi de vorbesc astfel. Dar ia aminte la ce-ţi spun: el nu ştie – şi n-o să ştie niciodată. Nu vreau să-l mai văd niciodată, niciodată. Nu mă întreba cine e! Pleacă, pentru numele lui Dumnezeu! Îngropându-şi capul în perne, izbucni în plâns. Încremenii de dezgust văzându-l pe domnul Godfrey îngenuncheat – cu amândoi genunchii – şi cuprinzându-i mijlocul cu braţele.

 
— Fiinţă nobilă! au fost singurele vorbe pe care le spuse, dar le rosti cu o izbucnire dintre acelea care îi duseseră faima de orator.

 
Ea stătea nemişcată, fără să încerce a-i înlătura braţele şi a-l sili să şi le ţină la locul lor. Cât despre mine, mă cuprinsese indignarea. Eram într-aşa hal de încurcată, neştiind ce se cuvenea să fac mai întâi – să închid ochii sau să-mi astup urechile – încât n-am făcut niciuna nici alta. Am mai fost totuşi în stare să ţin perdeaua într-aşa fel încât să pot privi şi asculta, dar şi aceasta numai stăpânindu-mi cu greu accesul de nervi. Chiar doctorii zic că spre a-ţi stăpâni istericalele trebuie să ţii ceva în mână.

 
— Da – zise el – eşti o fiinţă nobilă! Te implor în genunchi să-mi îngădui să-ţi lecuiese rana din inimă, Rachel! Vrei să-mi faci cinstea de a fi soţia mea?

 
Şi de data aceasta primele cuvinte înţelepte auzite vreodată din gura Raehelei mă opriră să-mi astup urechile.

 
— Godfrey – îi zise ea – trebuie să fii nebun!

 
— N-am spus niciodată vorbă mai cuminte, scumpa mea. Priveşte o clipă în viitor. Merită oare să-ţi jertfeşti fericirea unui bărbat care n-a ştiut niciodată ce simţi pentru el şi pe care te-ai hotărât să nu-l mai vezi în veci? Dă uitării această dragoste nefericită! Vei avea alături o inimă care te iubeşte şi te cinsteşte; într-un cămin liniştit. Încearcă consolarea pe care o vei găsi într-însul. Nu-ţi cer să mă iubeşti, m-aş mulţumi doar cu afecţiunea ta. Iar restul, să-l lăsăm pe seama timpului care lecuieşte până şi răni adânci ca ale tale.

 
Fata stătea să se înduplece. O, cât de cu totul altfel m-aş fi purtat eu în locul ei!

 
— Nu mă ispiti, Godfrey, zise ea. Sunt şi aşa destul de nenorocită şi de nesăbuită. Nu încerca să mă faci mai nenorocită şi mai nesăbuită.

 
— Rachel, dar poate nu-ţi plac?

 
— Asta nu! Tu mi-ai plăcut întotdeauna. Şi după cele spuse adineauri te respect şi totodată te admir.

 
— Scumpa mea Rachel, încrede-te în mine, căci eu cunosc lumea. Într-o bună zi tot te vei mărita, e doar o chestie de timp. Atunci, draga mea, de ce să nu te căsătoreşti cu bărbatul care preţuieşte respectul şi admiraţia pe care i le porţi mai presus de dragostea oricărei femei de pe faţa pământului?

 
— Godfrey! Tu-mi vâri în cap ceva la care nu m-am gândit niciodată până acum. Îmi dai nădejdi noi, după ce toate celelalte mi s-au spulberat.

 
— Nu mă ridic din genunchi până ce nu-mi spui da!

 
— Vrei să mă grăbeşti, Godfrey?

 
— Voi aştepta cât îţi va fi voia.

 
— Şi n-ai să-mi ceri mai mult decât îţi pot da?

 
— Nu, îngeraşule! Tot ce-ţi cer este fiinţa ta.

 
— Ia-o!

 
Şi cu aceste cuvinte îl acceptă de bărbat!

 
O strânse mai aproape de el până ce obrajii li se lipiră unul de altul şi apoi… încercai să închid ochii înainte de a se întâmpla, dar întârziai o clipă. Mă bizuisem pe împotrivirea ei, dar ea cedase.

 
Apoi, domnul Godfrey a întrebat-o:

 
— Să-i spun eu mamei tale, sau îi spui tu?

 
Rachel clătină din cap că nu.

 
— Mama nu trebuie să afle decât după ce se va face mai bine. Vreau să rămână taină totul deocamdată, Godfrey. Acum du-te şi vino înapoi deseară.

 
Rachel se ridică şi ridicându-se, se uită pentru prima dată spre odăiţa în care îmi înduram mucenicia.

 
— Cine a tras perdelele? exclamă ea.

 
Apoi se apropie de ele, şi în momentul când puse mâna pe draperie, în momentul când se părea că nu se putea să nu mă descopere, se auzi pe scări glasul tânărului servitor, din cale afară de alarmat.

 
— Domnişoară Rachel! strigă ei. Unde sunteţi, domnişoară Rachel?

 
Cu o săritură făta se îndepărtă de perdele şi alergă spre uşă. Servitorul era alb la faţă ca hârtia.

 
— Veniţi, vă rog, jos, domnişoară! Stăpâna a leşinat şi n-o putem readuce în simţiri.

 
În aceeaşi clipă rămăsesem singură şi putui coborî neobservată. Pe Rachel o găsii în genunchi lângă divan – ţinând la piept capul mamei sale. A fost de-ajuns să-mi arunc privirea pe faţa mătuşii mele ca să mi se dez-văluie înspăimântătorul adevăr. După puţin timp sosi şi doctorul. O trimise pe Rachel dincolo şi pe urmă ne spuse că lady Verinder s-a stins din viaţă.

 
Mai târziu iscodii prin camera unde se lua gustarea de dimineaţă şi prin bibliotecă. Mătuşă-mea murise fără să fi deschis vreuna din scrisorile pe care i le trimisesem. Asta m-a supărat atât de tare, încât doar peste câteva zile mi-am adus aminte că murise şi fără să-mi înmî-neze mica moştenire.

 
CAPITOLUL VI.

 
După moartea ladyei Verinder fiica acesteia rămase sub tutela bătrânului domn Ablewhite, cumnatul răposatei. I se lăsase prin testament sarcina să fie tutorele ne-poatei sale până la căsătoria sau până la majoratul ei. Presupun că domnul Godfrey i-o fi adus la cunoştinţă tatălui său noua legătură dintre el şi Rachel. În orice caz, la zece zile după moartea mătuşii mele, logodna lor nu mai era câtuşi de puţin o taină în cercul familiei şi domnul Ablewhite se frământa cum să-i fie cât mai pe plac – ca persoană cât şi ca tutore – tinerei şi bogatei domnişoare care urma să se căsătorească cu fiul său. Rachel îi dădu oarecare bătaie de cap chiar de la început. Nu voia să mai stea în casa din Piaţa Montague

 
— pentru că era legată de amintirea morţii mamei ei. Casa din Yorkshire era şi ea legată de amintirea pierderii diamantului. În cele din urmă, bătrânul domn Ablewhite îi propuse să ia cu chirie o casă mobilată la Brighton şi să locuiască acolo, împreună cu soţia lui şi fiica cea bolnavă. Tocmai la închirierea casei din Brighton mă întâlnii cu Rachel.

 
Mătuşa Ablewhite e o femeie mare de stat şi tăcută; un lucru e de remarcat la ea: din ceasu-n care s-a născut nu ştiu să fi făcut ceva ea singură. De aceea, conform obiceiului, a chemat pe fiul ei ca să-i găsească o casă mobilată la Brighton şi pe mine ca să-i angajez slujnicele trebuincioase.

 
— Unde e lista personalului de care ai nevoie? o întrebai.

 
— E la Rachel, draga mea, îmi răspunse, în camera de alături.

 
Intrai în camera alăturată şi astfel mă întâlnii cu Rachel pentru prima oară de când ne despărţisem în casa din Piaţa Montague.

 
Îţi era mai mare mila s-o vezi, mică şi slabă cum părea în rochia-i de doliu. Spre marea mea surprindere, când intrai în cameră Rachel se ridică şi îmi ieşi în întâmpinare cu mâna întinsă, spunându-mi:

 
— Îmi pare bine că te văd. Ţi-am vorbit deseori nepoliticos şi fără noimă. Îmi cer scuze. Nădăjduiesc c-o să mă ierţi.

 
Mi se putea citi pe faţă cât eram de mişcată de ce-mi fu dat să aud. Şi ea urmă:

 
— Când trăia biată măicuţa, nu întotdeauna prietenele ei erau şi prietenele mele. După ce am pierdut-o, inima mea se întoarce către cei pe care ea îi îndrăgea; şi tu îi erai dragă. Hai, Drusilla, să încercăm să fim prietene dacă nu ţi-e greu.

 
Primii din toată inima îndemnurile ei de a ne apropia şi mă aşezai lângă dânsa pe divan. Discutarăm chestiuni de familie şi făcurăm planuri de viitor. Dar nu vru nici în ruptul capului să aducă vorba despre lo-godna ei cu domnul Godfrey. Un lucru era limpede: nu mai aveam de-a face cu fiinţa nechibzuită şi sfidătoare pe care o auzisem şi o văzusem în timpul supliciului meu în casa din Piaţa Montague. Atât fu de-ajuns spre a-mi da curaj să mă apuc de viitoarea ei convertire. Simţeam că am datoria solemnă să împiedic încheierea pripită a unei legături de căsătorie. Nu era vreme de pierdut. De aceea revenii îndată la problema servito-rilor.

 
— Unde e lista, draga mea?

 
Rachel o scoase la iveală.

 
— Dar aţi găsit casă la Brighton?

 
— Da, Godfrey a şi închiriat-o.

 
— Atunci mătuşa ta să scrie o scrisoare stăpânilor casei, iar eu mă duc mâine la Brighton.

 
— Ce drăguţ din partea ta! Vom veni şi noi de îndată ce vei isprăvi cu pregătirile. Şi nădăjduiesc că o să primeşti să rămâi cu noi, ca oaspete al meu.

 
Asta a fost invitaţia care îmi deschidea perspectiva strălucită de a mă amesteca în viaţa ei.

 
Am pus la încercare caracterul şi credinţele religioase ale servitorilor. Îi găsii în oraş nişte prieteni printre slujitorii bisericii – mai întâi pe preot; iar după aceea pe o femeie nemăritată ca şi mine. Aceasta îmi dădu voie să mă slujesc de biblioteca ei alcătuită din publicaţii nepreţuite. Luai cu împrumut de la ea cărţi şi le răspândii prin diferitele odăi pe care Rachel avea să le ocupe probabil. Eram acum gata cu pregătirile! Seara au sosit şi drumeţii, însoţiţi, spre marea mea surprindere; nu de domnul Godfrey, ci de domnul Bruff, avocatul.

 
— Ce mai faceţi, domnişoară Clack? îmi zise el. Să ştiţi că de data asta am de gând să rămân eu pe loc.

 
Am înţeles ce voia să spună şi mi-am dat seama că în capul lui clocea ceva. Îi pregătisem scumpei mele Rachel un mic paradis şi când colo, şarpele îşi şi scosese capul.

 
— Lui Godfrey i-a părut rău, dar n-a putut să ne însoţească, zise mătuşa Ablewhite, şi atunci domnul Bruff s-a oferit să-i ţină locul.

 
Domnul Bruff cină şi stătu cu noi toată seara. Cu cât îl vedeam mai mult, cu atât eram mai sigură că venise la Brighton cu un scop nemărturisit.

 
Păstra aceeaşi înfăţişare calmă şi degajată, dar i-am surprins privirile aţintite asupra lui Rachel cu un interes şi o atenţie deosebite. Se vedea bine că scopul pentru care venise avocatul o privea şi pe ea. La ple-care nu spuse nimic deosebit. Se invită însă el singur pe a doua zi la prânz şi pe urmă plecă la hotelul unde trăsese.

 
A doua zi de dimineaţă îmi fu cu neputinţă să le fac pe mătuşa Ablewhite şi pe fiica ei bolnavă să se dea jos din pat la vreme ca să meargă la biserică, aşa că plecai doar cu Rachel. Talentatul meu prieten ţinu o predică de toată frumuseţea, dar Rachel zise că nu izbutise decât să-i stârnească dureri de cap. Poate că altora acest lucru le-ar fi tăiat tot avântul, dar pe mine nu mă descuraja nimic.

 
Când ne-am întors, mătuşa Ablewhite şi domnul Bruff se aflau la masă. Rachel nu vru să mănânce, spunând că o doare capul. Avocatul se agăţă îndată de prilejul care i se oferise.

 
— Pentru durere de cap există un singur leac, zise nesuferitul bătrân. Cu o plimbare, domnişoară Rachel, îi vii de hac. Îţi stau la dispoziţie, dacă vrei să-mi faci cinstea să-mi accepţi braţul.

 
— Cu plăcere, tocmai tânjeam după o plimbare

 
— Bine, Rachel, dar e două şi ceva, strecurai eu cu timiditate, şi la trei începe slujba de după amiază.

 
— Şi îţi închipui cumva că mă mai pot duce la biserică, zise ea enervată, cu o asemenea durere de cap? Domnul Bruff îi deschise uşa şi peste o clipă ieşiră amândoi din casă. Nu mai era nimic de făcut.

 
Întorcându-mă de la slujba de după amiază, observai că tocmai de curând sosiseră şi ei. Dintr-o singură privire am înţeles că avocatul îi spusese tot ce avusese de spus. Rachel era neobişnuit de tăcută şi de gânditoare. Domnul Bruff o privea cu vădită atenţie şi stimă. Plecă devreme, deoarece voia să se întoarcă la Londra a doua zi dimineaţă cu primul tren.

 
— Eşti convinsă de hotărârea luată? o întrebă el pe Rachel de la uşă.

 
— Foarte convinsă, răspunse ea, şi cu asta se des-părţiră.

 
De cum îl văzui ieşind, Rachel se retrase în iatacul ei. Urcai degrabă la ea şi o îmbiai prin uşă cu tot felul de propuneri creştineşti, ca o adevărată soră. Dar uşa era încuiată şi aşa rămase toată vremea.

 
A doua zi dimineaţă, când i s-a dus ceaiul în odaie, am intrat şi eu în urma slujnicei şi mă aşezai lângă patul ei. Mă ascultă politicoasă, dar cu nepăsare. Băgai de seamă că preţioasele mele cărţi erau toate strânse grămadă într-un colţ. Îmi spuse că n-o interesau.

 
— Închipuieşte-ţi, draga mea, îi zisei eu, când te-am văzut plecând ieri la plimbare cu domnul Bruff m-am temut să nu-ţi dea vreo veste rea.

 
Tresări şi mă fulgeră cu ochii ei negri şi sălbatici.

 
— Ba dimpotrivă! făcu ea. Vestea mă interesa îndeaproape. Îi sunt recunoscătoare domnului Bruff pentru ceea ce mi-a spus.

 
— Da? întrebai eu cu interes binevoitor. Presupun, draga mea Rachel, că veştile îl priveau pe domnul Godfrey Ablewhite, nu?

 
Se ridică deodată de pe pernă şi se făcu palidă ca o moartă, pe urmă se stăpâni, mai chibzui o clipă şi îmi zise răspicat:

 
— N-o să mă mărit niciodată cu domnul Godfrey Ablewhite.

 
De data asta era rândul meu să tresar.

 
— Cum aşa! exclamai. Doar Căsătoria voastră e şi hotărâtă.

 
— Îl aşteptăm astăzi pe domnul Godfrey, zise ea îndărătnică. Ai răbdare până ce o să vină şi ai să vezi.

 
Sună clopoţelul şi se ivi persoana cu panglicuţe la bonetă.

 
— Penelope, pregăteşte-mi baia!

 
A trebuit să plec din odaie.

 
Coborî la gustarea de dimineaţă, dar nu mâncă nimic – abia scoteai din gura ei câte-o vorbă. Umbla de colo până colo prin odăi şi apoi deodată deschise pia-nul. Aflând în taină la ce oră trebuia să vină domnul Godfrey, am plecat de acasă.

 
Ieşind singură, mi-am vizitat cei doi prieteni. Mult înviorată după convorbirea avută cu ei, mi-am îndreptat paşii spre casă. Am intrat în sufragerie, ştiind-o întotdeauna goală la ceasul acela, dar acolo mă trezii faţă-n faţă cu domnul Godfrey Abiewhite.

 
Nu a încercat câtuşi de puţin să se retragă din odaie, ba, dimpotrivă, s-a grăbit să-mi iasă în întâmpinare.

 
— Dragă domnişoară Clack, tocmai pe dumneata te aşteptam. S-a întâmplat să vin mai devreme decât credeam.

 
Vorbele lui nu trădau nici cea mai uşoară stânjeneală, deşi ne întâlneam pentru prima dată după cele petrecute în casa din Piaţa Montague. E drept, nu ştia că fusesem martoră la scena de atunci. Pe de altă parte, însă, ştia că munca mea de la Societatea mamelor nu se putea să nu mă fi pus la curent cu felul neruşinat în care neglijase în ultima vreme cucoanele şi săracii. Şi, cu toate acestea, se afla acolo în faţa mea, cu glasu-i fermecător şi zâmbetul irezistibil!

 
— Ai vorbit cu Rachel? îl întrebai.

 
Oftă încetişor şi mă luă de mână.

 
— Am vorbit cu Rachel, zise el liniştit. S-a hotărât pe neaşteptate, să rupă logodna. Crede că e mai bine pen-tru amândoi să ne despărţim. Ăsta e singurul motiv pe care mi l-a dat.

 
— Şi ce-ai răspuns la asta? îl întrebai eu. Te-ai supus?

 
— Da, m-am supus, răspunse el, cu un calm desăvârşit. Purtarea îi era atât de ciudată, încât rămăsei ca picată din nori, uitând să-mi iau mâna dintr-a lui. Îl privii ţintă şi-i spusei ca prin vis:

 
— Ce înseamnă asta?

 
— Dă-mi voie să-ţi explic, îmi răspunse. Dar mai întâi să ne aşezăm.

 
Mă conduse la un scaun. Era foarte înduioşat. Nu cred că mi-a cuprins mijlocul cu braţul ca să mă sprijine, dar n-aş putea să jur că n-a făcut-o. În orice caz, ne aşezarăm amândoi. Despre asta, cel puţin, sunt sigură.

 
CAPITOLUL VII

 
— Am pierdut o fată frumoasă, o minunată situaţie în societate şi un venit foarte mare, începu vorba domnul Godfrey, şi totuşi m-am supus sorţii fără pic de împotrivire. Care să fie pricina unei purtări atât de stranii? Scumpa mea prietenă, nu există nici o pricină.

 
— Nici o pricină? repetai.

 
— Dă-mi voie să-ţi amintesc, scumpă domnişoară.

 
Clack, de învăţămintele pe care le-ai tras din câte i-ai cunoscut pe copii. Un copil face ceva care te uimeşte, încerci să afli ce motiv l-o fi îmboldit. Dar mititelul nu e în stare să ţi-l spună. Tot atât de zadarnic ar fi să întrebi iarba de ce creşte, sau păsările de ce cântă. Ei bine, de data asta sunt şi eu ca şi copilandrul, ca şi iarba, ca şi păsările. Nu ştiu de ce am cerut-o de ne-vastă pe Rachel. Nu ştiu de ce mi-am neglijat scumpele doamne de la societate. Îl întrebi pe copil: „De ce n-ai fost cuminte?” şi îngeraşul îşi vâră degetul în gură şi nu ştie ce să-ţi răspundă. Sunt în aceeaşi situaţie, domnişoară Clack; altcuiva nu m-aş putea destăinui. Dumitale însă simt că trebuie să-ţi mărturisesc adevă-rul!

 
Începeam să-mi revin. Se punea o problemă pe care mintea mea trebuia s-o rezolve.

 
— Prietenă între prietene, ajută-mă, urmă el. Spune-mi de ce acum cererea mea în căsătorie mi se pare ca ceva făptuit în vis? De ce îmi dau seama deodată că sunt cu adevărat fericit numai ajutându-mi scumpele mele doamne, numai îndeplinindu-mi îndatoririle filantropice? Ce-mi trebuie mie situaţie înaltă? Am situaţia mea. Ce-mi trebuie mie venit? Am cu ce să-mi plătesc pâinea şi brânza, căsuţa care mă adăposteşte şi cele două rânduri de haine pe an. Ce-mi trebuie mie domnişoara Verinder? Mi-a spus cu gura ei că iubeşte pe altul. De când ştiu că domnişoara Rachel s-a răzgândit, mă încearcă un sentiment de adâncă uşurare. Acum o lună o strângeam la piept cu înflăcărare. Acum un ceas, fericirea de a şti că n-am s-o mai strâng la piept niciodată mă îmbăia ca o licoare ameţitoare. Pare ceva imposibil şi totuşi ăsta e adevărul. Dragă prietenă, dumneata poţi să-i dai de rost? Mie mi-i cu neputinţă.

 
Şi îşi lăsă capul său frumos în pământ. Eram profund mişcată. În groaza cu care tăgăduia că s-ar gândi să se căsătorească luând-o de soţie pe Rachel, ca şi în nerăbdarea arzătoare pe care o arăta de a se întoarce la doamnele şi la nevoiaşii Societăţii, se vedea ieşind din nou la iveală firea lui cea bună.

 
Îi spusei aceasta ca o soră, în câteva cuvinte simple. Era o încântare să-l vezi cum se bucura. Se asemuia cu un om rătăcit care iese din beznă la lumina zilei. Când îl asigurai că va fi reprimit cu dragoste la Societatea mamelor pentru prefacerea pantalonilor, îmi sărută cu însufleţire amândouă mâinile. Îmi lăsai mâinile în voie într-ale sale. Închisei ochii şi într-un extaz de religioasă uitare de sine simţii că-mi cădea capul pe umărul său. Deodată auzirăm paşii lacheului: intra să pună masa. Domnul Godfrey se ridică iute în picioare şi se uită la ceasornicul din perete.

 
— Vai, cum fuge timpul când stau cu dumneata! rosti el. Mă grăbesc să prind trenul. Trebuie să vorbesc cu tata şi să-i spun ce s-a petrecut între Rachel şi mine. Trebuie să-l împiedic să vină aici dacă nu se împacă cu ideea ruperii logodnei. Scumpă şi nepreţuită priete-nă, ne vom revedea!

 
Cu aceste vorbe ieşi în grabă din odaie.

 
Ştiu foarte bine că unii îl învinuiesc pe domnul God-frey că ar fi avut pricini ascunse s-o dezlege pe Rachel de legământul logodnei. Mi-a ajuns de asemenea la ureche că ar fi încercat, cu ajutorul meu, să se împace cu o femeie tare bogată din Comitetul mamelor, prie-tenă a mea foarte dragă şi apropiată. Pomenesc despre aceste clevetiri înspăimântătoare ca să spun răspicat că ele nu mi-au schimbat întru nimic frumoasa părere pe care o nutresc faţă de.„Eroul Creştinităţii.”

 
Dar să-mi şterg lacrimile şi să mă întorc la povestirea mea. Am coborât la prânz nerăbdătoare să văd cum se va comporta Rachel. Mi se păru că se gândea iar la bărbatul celălalt, pe care-l iubea. Cine să fi fost oare? Aveam eu oarecari bănuieli, dar nu eram sigură.

 
Bătrânul domn Ablewhite nu a venit în acea seară. Dar eram sigură că avea să se arate curând. Lăcomia lui dădea prea mare însemnătate căsătoriei fiului său. Mergea vorba despre domnul Ablewhite că ar fi un om blajin. Ştiam bine că îşi merita faima, atâta vreme cât toată lumea îi făcea pe plac, dar nu şi în caz contrar. A doua zi, întocmai cum prevăzusem, mătuşa Ablewhite fu uimită de ivirea neaşteptată a soţului ei. Şi era urmat, de data asta spre uimirea mea, de o nouă complicaţie având chipul şi înfăţişarea domnului Bruff.

 
Domnul Ablewhite se adresă Rachelei spuiiându-i că aflase nişte veşti din cale-afară de surprinzătoare de la Godfrey şi că dorea să-i vorbească în salonaşul ei. Rachel refuză să-l primească acolo.

 
— Orice ai avea să-mi spui se poate spune foarte bine şi aici, îi răspunse ea.

 
Domnul Ablewhite îi puse o sumedenie de întrebări cu privire la logodnă şi ceru cu stăruinţă să afle din ce pricină o rupsese. Răspunsurile scurte şi politicoase ale Racheâei îl scoaseră din sărite. Urmă o scenă dezgustătoare. El ridică tonul spunând că era la mijloc o insultă şi că dacă fiul său n-o simţea, el unul o simţea. O dureroasă scenă de familie ca aceea la care eram martoră fusese rezolvată cum nu se poate mai frumos în corespondenţa domnişoarei Jane Ann Stamper, scrisoarea numărul 1001 cu privire la „Liniştea în familie”. Mă ridicai din colţul unde stăteam şi deschisei nepreţuita carte.

 
— Dragă domnule Ablewhite, începui eu, o vorbă numai! Şi-i întinsei cartea sub ochi. Dă-mi voie să te liniştesc. Nu cu vorbe de ale mele, ci cu vorbe de mângâiere, vorbe înţelepte, cu vorbe de dragoste – cu vorbele binecuvântale ale domnişoarei Jane Ann Stamper! Dar înainte de a mai putea spune ceva, acest monstru cu chip de om prinse a ţipa furios:

 
— Domnişoara Jane Ann Stamper să se ducă la…!

 
Mi-e cu neputinţă să scriu cuvântul acela îngrozitor pentru care am pus puncte, puncte. Când i-a ieşit din gură dădui şi eu un ţipăt. Îmi rupsese cartea în două şi mi-o azvârlise înapoi peste masă. Cei de faţă se ridicară înspăimântaţi. Eu mă aşezai grabnic la loc în colţul meu. Odată, în împrejurări asemănătoare, i se întâmplase domnişoarei Jane Ann Stamper să fie luată de umeri şi dată afară din cameră. Îmbărbătată de această amintire, mă aşteptam şi eu să trec prin acelaşi chin, dar zadarnic, nu-mi fusese hărăzit de soartă.

 
Apoi se adresă nevestei lui:

 
— Cine…, cine… cine… îngăimă el bâlbâindu-se de furie, a poftit-o în casă pe fanatica asta neruşinată?

 
Rachel îi răspunse:

 
— Domnişoara Clack se află aici ca oaspete al meu.

 
— Aha! zise el trecând de la clocotul de mânie la un dispreţ de gheaţă. Domnişoara Clack e oaspetele dumitale aici în casa mea, da?

 
Era rândul Rachetei să-şi iasă din fire la auzul acestor vorbe. Se întoarse către avocat şi-l întrebă semeaţă:

 
— Ce vrea să spună?

 
— S-ar părea că uiţi, domnule Ablewhite, interveni domnul Bruff, că ai închiriat această casă ca tutore al domnişoarei Verinder şi pentru ca s-o folosească domnişoara Verinder.

 
— Nu te pripi, îi zise domnul Ablewhite. Mai am o vorbă de adăugat. Dacă fiul meu nu e vrednic să fie soţul domnişoarei Verinder, atunci eu, ca tată al lui, nu mă pot socoti vrednic să fiu tutorele domnişoarei Verinder. Refuz să accept acest rol. Casa aceasta am închiriat-o pe numele meu, e casa mea. Nu vreau s-o zoresc pe domnişoara Verinder – dimpotrivă, o rog să-şi ia de aici şi musafira şi bagajele, când vor găsi cu cale.

 
Se înclină şi ieşi din odaie.

 
Aşa se răzbună domnul Ablewhite pe domnişoara Rachel fiindcă refuzase să se căsătorească cu fiul lui! Mătuşa Ablewhite o sărută pe Rachel, îi ceru iertare pentru furia bărbatului ei şi-i spuse că eu eram per-soana ticăloasă care-l scosesem din sărite. Nădăjduia că n-o să mă mai vadă niciodată şi, fără să mai rostească o vorbă, părăsi încăperea.

 
— Scumpa mea domnişoară, zise domnul Bruff, e fi-resc ca purtarea domnului Ablewhite să te fi revoltat. Mie nu mi-a plăcut niciodată domnul Ablewhite şi ai face bine să-l socoţi mai prejos de atenţia la. Vrei să-i faci soţiei mele cinstea de a-i fi oaspe? Vrei să rămâi sub acoperişul nostru, până ce noi, oameni înţelepţi, vom hotărî ce-i de făcut?

 
Nu putui scoate nici măcar o vorbuliţă, fiindcă Rachel îi acceptase cu însufleţire această invitaţie. Eram îngrozită; dacă lăsam să ajungă la bun sfârşit acest plan, atunci, adio speranţa de a-mi aduce oaia rătăcită înapoi în turmă.

 
— Stai! interveni eu. Stai! Eu o invit, eu trebuie să fiu numită tutore. Rachel, scumpa mea Rachel, îţi ofer căminul meu modest; vino la Londra, draga mea, şi împarte-l cu mine!

 
Domnul Bruff nu scoase o vorbă. Rachel se uită la mine cu uimire şi neîndurare şi-mi spuse că acceptase invitaţia domnului Bruff.

 
— Oo! nu vorbi aşa, mă rugai eu de ea. Nu mă pot despărţi de tine, Rachel! Nu mă pot despărţi de tine! Încercai s-o cuprind în braţe, dar ea se trase înapoi.

 
— Nu te înţeleg, îmi zise ea.

 
— Vai, Rachel, izbucnii eu, dar n-ai băgat încă de seamă că inima mea tânjeşte să te facă o bună creştină? N-ai băgat de seamă că încerc să fac pentru tine ceea ce încercam să fac pentru scumpa ta mamă când moar-tea mi-a smuls-o din braţe?

 
Rachel îmi aruncă priviri ciudate.

 
— Domnişoară Clack, vrei să fii aşa de bună să ne lămureşti ce ai spus despre mama mea?

 
Domnul Bruff încercă s-o scoată din odaie.

 
— Mai bine n-ai mai pune întrebări şi domnişoara Clack ar face mai bine să nu dea lămuriri.

 
Indignată, îl dădui în lături cu mâna pe domnul Bruff şi în cuvinte potrivite îi explicai ce îngrozitor lucru e să mori fără a fi pregătit sufleteşte.

 
Rachel se trase înapoi de lângă mine cu un ţipăt de groază.

 
— Să plecăm! îi zise ea domnului Bruff. Să plecăm, înainte ca femeia asta să mai poată spune ceva. Oh, gândeşte-te la biata, scumpa mea mamă. Dumneata ai fost la înmormântare, domnule Bruff, ai văzut cât de iubită era de toţi. Cum plângeau oamenii la mormântul ei. Şi mizerabila asta de aici încearcă să mă convingă că mama era păcătoasă şi ticăloasă! Vino! Mă înăbuş dacă mai respir acelaşi aer cu dânsa!

 
Nemaivoind să asculte nici o vorbă, alergă la uşă.

 
— Fă-mi bagajele, strigă ea fetei în casă, şi adu-le la domnul Bruff.

 
După aceea fugi afară, trântindu-mi uşa în nas.

 
Înainte de a ieşi şi el în grabă din odaie, domnul Bruff îmi mai spuse la despărţire vreo două vorbe de ocară.

 
— Era mai bine să nu fi dat explicaţii, domnişoară Clack, zise el făcând o plecăciune şi părăsind încăperea.

 
Am rămas singură. Insultată de toţi, părăsită de toţi, am rămas singură în odaie.

 
Se mai poate adăuga ceva la acest portret înduioşător al unei creştine prigonite de lume? Nu. Din ziua aceea n-am mai văzut-o pe Rachel Verinder niciodată. Dar am iertat-o. M-am rugat pentru ea. Şi când am să mor, am să-i las prin testament „Scrisorile domnişoarei Jane Ann Stamper”.

 
A DOUA POVESTIRE.

 
Scrisă de avocatul Mathew Bruff.

 
CAPITOLUL I.

 
Simpatica mea prietenă, domnişoara Clack, a lăsat din mână pana. O iau şi eu acum, la rândul meu, din două motive.

 
Mai întâi, am posibilitatea să dezvălui cum se cuvine din ce pricini tainice domnişoara Verinder a rupt logodna. Domnul Godfrey a avut şi el pricinile lui tainice de a se supune acestei hotărâri – şi eu am aflat care anume au fost.

 
Al doilea, m-am trezit amestecat personal în misterul diamantului indian. Am avut cinstea să discut chiar în biroul meu cu un necunoscut oriental, cu maniere tare alese, care era, nici mai mult nici mai puţin, decât şeful celor trei indieni. La asta mai adăugaţi că a doua zi chiar m-am întâlnit cu faimosul explorator, domnul Murthwite, şi am avut cu el o conversaţie de mare însemnătate.

 
Dau întâietate poveştii adevărate a ruperii logodnei. Şi găsesc de cuviinţă să încep povestirea dramei, oricât de ciudat vi s-ar părea, la căpătâiul minunatului meu client şi prieten, răposatul Sir John Verinder. Sir John se tot codise să-şi facă testamentul până ce căzuse greu bolnav. Atunci abia clientul meu trimise după mine ca să-mi dea instrucţiuni în privinţa testamentului său. S-au dovedit a fi foarte scurte:

 
— Las întreaga avere soţiei mele. Asta-i tot.

 
Apoi Sir John se întoarse pe partea cealaltă, pregătindu-se de somn.

 
Averea lui consta din terenuri şi bani. După zece mi-nute testamentul era gata parafat şi Sir John îşi con-tinuă somnul întrerupt.

 
Lady Verinder îndreptăţi pe deplin încrederea pe care i-o acordase soţul ei. Chiar din primele zile ale văduviei trimise după mine să-i fac testamentul. Nu trecuse nici două săptămâni de când Sir John zăcea în mormânt şi viitorul fiicei sale fusese deja asigurat, cu toată dragostea şi înţelepciunea.

 
În vara anului 1848, doctorii pronunţară sentinţa împotriva bietei lady Verinder, de fapt o condamnară la moarte. Îmi aduse la cunoştinţă starea în care se afla şi mă rugă să revăd, împreună cu ea, testamentul. întrucât trebuiau făcute unele mici schimbări. Astfel a fost întocmit cel de al doilea testament, a cărui autentificare a descris-o domnişoara Clack. În privinţa intereselor Rachelei, noul testament reproducea cuvânt cu cuvânt dispoziţiile primului.

 
După moartea ladyei Verinder, testamentul a fost înmânat mandatarului meu, spre a i se stabili autenticitatea, aşa cum se obişnuieşte. După vreo trei săptămâni am fost prevenit pentru prima dată că se petrecea pe ascuns ceva neobişnuit. Mi s-a spus că testamentul ladyei Verinder fusese cerut spre cercetare. Ce mai veste! Nu-mi venea în minte cine ar fi putut să aibă un cât de mic interes să-l examineze. (Trebuie să pomenesc aici despre faptul că legea îngăduie examinarea tuturor testamentelor la Doctors' Commons3 de către oricine face o cerere în acest sens şi plăteşte taxa de un şiling). Am aflat că omul care ceruse testamentul se numea Smalley şi era de la Biroul de avocatură Skipp şi Smalley.

 
— Am să aflu eu ce a vrut individul cu testamentul şi asta chiar azi, îmi zisei eu.

 
Şi chiar în ziua aceea aflai de numele clientului din instrucţiile căruia acţionase Biroul de avocatură. Ei bine, era domnul Godfrey Ablewhite.

 
Asta îmi era de-ajuns, mai mult nu aveam nevoie să ştiu.

 
Aici trebuie să menţionez că Rachel nu avea decât uzufructul acestei proprietăţi, pe viaţă. Marea înţelepciune a mamei ei şi îndelunga mea experienţă se îmbinaseră spre a înlătura din calea ei orice primejdie de a ajunge victima vreunui bărbat lacom şi lipsit de scrupule. Nici ea, nici bărbatul ei nu-şi puteau însuşi nici măcar o centimă din valoarea terenurilor şi nici din numerar. Aveau de locuit casa din Londra şi cea din Yorkshire şi de cheltuială venitul proprietăţii – dar atâta tot.

 
După cele ce descoperisem eram în mare încurcătură, nu ştiam de loc ce-i de făcut. Nu trecuse nici o săptămână de când auzisem de apropiata căsătorie a domni-şoarei Verinder şi când colo, omul pe care îl crezusem întotdeauna un ticălos cu glas mieros, îşi trăda scopul căsătoriei!

 
Iată prima întrebare pe care mi-am pus-o: avea să-şi menţină oare domnul Godfrey cererea de căsătorie şi după descoperirea făcută de avocatul său? Asta depindea de situaţia lui financiară, despre care habar n-aveam. Dacă nu era chiar desperată, atunci mergea s-o ia pe domnişoara Verinder, fie chiar şi numai pen-tru venitul ei. Dacă însă îi trebuia o sumă importantă de bani, la un termen anumit, atunci testamentul ladyei Verinder avea s-o împiedice pe fiica ei să cadă pe mâinile unui ticălos. În acest al doilea caz nici nu era ne-voie să-i vorbesc domnişoarei Rachel. În primul caz însă, dacă tăceam, însemna că-i îngăduiam să se mărite cu un om care avea s-o nenorocească pe viaţă.

 
Îndoielile mele luară sfârşit o dată cu vizita mea la palatul din Londra în care locuiau domnişoara Verinder şi cu doamna Ablewhite. Aflând că domnul Godfrey nu le putea însoţi la Brighton, mă oferii de îndată eu în locul său. Când dădui ochii cu Rachel, mă hotărâi să-i spun adevărul.

 
Prilejul l-am găsit când am ieşit la plimbare cu ea.

 
— Îmi dai voie să-ţi vorbesc despre logodna dumitale? o întrebai.

 
Ea se opri locului şi apucându-mi braţul mă privi cercetător.

 
— Domnule Bruff, vrei să-mi spui ceva despre God-frey Ablewhite. Nu te sfii, te rog.

 
O cunoşteam destul de bine ca să nu mă îndoiesc că aveam să spun ceea ce gândea, aşa că îi destăinuii totul. I-am simţit mâna strângându-mi maşinal braţul şi văzui că păleşte tot mai tare pe măsură ce vorbeam, dar nu scoase o vorbă tot timpul. Păstră tăcere, şi după ce terminai.

 
Am mers aproape o milă, cred, şi în cele din urmă se dezmetici. Deodată ridică ochii spre mine cu o umbră de zâmbet care amintea de surâsul ei din vremuri mai fericite – cel mai fermecător surâs văzut vreodată pe fata unei femei.

 
— Sunt dinainte foarte îndatorată faţă de bunătatea dumitale. Dar acum mai mult decât oricând. Dacă vei auzi vreun zvon cu privire la căsătoria mea când te vei întoarce la Londra, să-l dezminţi te rog, imediat.

 
— Te-ai hotărât să rupi logodna? întrebai.

 
— Mai încape vorbă, după cele ce mi-ai spus? răspunse cu mândrie.

 
— Dar ce motive vei invoca faţă de Godfrey?

 
— Îi voi spune că după oarecare gândire m-am răzgândit, socotind că pentru amândoi e mai bine să ne despărţim.

 
— Atâta tot?

 
— Atât.

 
Şi totuşi o rugai să cântărească bine situaţia; căci s-ar putea să interpreteze greşit pricina rupturii.

 
— Va fi greu să înfrunţi opinia publică, i-am zis.

 
— Câtuşi de puţin, îmi răspunse ea. Am mai înfruntat-o şi altă dată.

 
— Ce vrei să spui?

 
— Ai uitat de Piatra Lunei, domnule Bruff? Oare nu am înfruntat opinia publică şi de data aceea, din motivele mele personale?

 
Răspunsul ei îmi închise gura pentru moment. Totuşi, înainte de a ne întoarce acasă, încercai să-i schimb hotărârea, dar se dovedi, ca întotdeauna, de neclintit. Mă înapoiai la Londra, la treburile mele, cât se poate de neliniştit.

 
În seara întoarcerii mă surprinse tare vizita domnului Ablewhite, senior. Îmi adusese la cunoştinţă că domnul Godfrey fusese respins – şi acceptase această respingere – chiar în ziua aceea.

 
Cauza pentru care domnul Godfrey se supusese îmi părea aşa de clară, de parcă mi-ar fi mărturisit-o el singur. Avea nevoie de o sumă importantă de bani la un anumit termen. Şi, în situaţia sa, venitul Rachelei nu-l putea scoate din încurcătură.

 
Domnul Ablewhite-tată venise să mă întrebe dacă nu-i puteam cumva explica eu purtarea cu totul neobişnuită a domnişoarei Rachel. Îmi fu, bineînţeles, cu neputinţă să-i dau informaţiile pe care le dorea. Asta îl supără, mai ales că se enervase la întrevederea pe care o avu-sese cu puţin mai înainte cu fiul său. Din înfăţişarea, cât şi din vorba sa, mă convinsesem că de cum va ajunge la Brighton, unde se găsea soţia lui şi domnişoara Verinder, aceasta din urmă îşi va da îndată seama că e un om cu care e neplăcut să ai de-a face. După o noapte de zbucium mă hotărâi să plec şi eu la Brighton, să-i fiu de ajutor la nevoie domnişoarei Rachel. Întâmplările care urmară au fost descrise de domnişoara Clack. Aş mai adăuga că dimnişoara Verinder şi-a regăsit liniştea în casa mea din Hampstead.

 
Ne făcu cinstea să rămână cu noi vreme mai îndelun-gată. Soţia şi fiicele mele fură încântate de ea, şi se despărţiră ca vechi prietene.

 
CAPITOLUL II.

 
La vreo săptămână sau zece zile după plecarea domnişoarei Verinder de la noi, un funcţionar de-al meu îmi aduse o carte de vizită, spunându-mi că jos se afla un gentleman care dorea să-mi vorbească.

 
Uitându-mă pe cartea de vizită, văzui un nume străin, de care nu-mi aduceam aminte decât vag şi următoarele cuvinte: „Recomandat de domnul Septimus Luker”. Observându-mi uimirea, funcţionarul îmi spuse că necunoscutul e oacheş de tot şi pare să fie indian de origină. S-ar putea ca adevăratul motiv al vizitei necunoscutului să fie Piatra Lunei, îmi zisei, aşa că mă hotărâi să-l primesc imediat.

 
În clipa în care misteriosul meu client fu introdus în birou, îmi dădui seama că mă aflam în faţa unuia din cei trei indieni, poate chiar a şefului lor. Era îmbrăcat foarte îngrijit, într-un costum european, dar pielea lui întunecată, politeţea şi manierele gingaşe îi trădau obârşia orientală. Indianul scoase un pacheţel care conţinea o casetă mică, bogat încrustată cu nestemate.

 
— Domnule Bruff, am venit să vă rog să-mi împrumutaţi nişte bani, mi se adresă el într-o engleză desăvârşită, şi vă las, drept garanţie a restituirii banilor, această casetă.

 
— Dar de ce nu v-a avansat domnul Luker suma de care aveţi nevoie?

 
— Mi-a spus că nu are bani disponibili, domnule Bruff.

 
Dacă Piatra Lunei s-ar fi aflat în mâna mea, acest gentleman oriental m-ar fi asasinat fără să şovăie o clipă, şi totuşi, spre deosebire de compatrioţii mei, se purtă politicos şi nu mă reţinu prea multă vreme.

 
— Îmi pare rău că v-aţi ostenit degeaba, îi spusei eu. Nu împrumut niciodată bani la străini şi mai ales pe un asemena zălog.

 
Indianul se înclină încă o dată şi apoi se ridică.

 
— Îmi permiteţi să vă mai pun o întrebare înainte de a pleca? zise el, O singură întrebare la despărţire! Din experienţă mă obişnuisem cu vreo cincizeci.

 
— Dacă mi-aţi fi împrumutat bani, spuse el, când ar fi trebuit să vi-i înapoiez?

 
— După obiceiul pământului, îi răspunsei, ar fi trebuit să-mi daţi banii înapoi peste un an.

 
Indianul făcu o ultimă plecăciune, ieşind apoi repede şi fără zgomot din odaie, cu paşi uşori ca de pisică. De îndată ce izbutii să-mi adun gândurile, ajunsei la o concluzie foarte precisă.

 
Chipul, glasul şi manierele lui erau de nepătruns. Cu toate acestea, îmi dăduse la un moment dat prilejul să străpung cu privirea armura sa de calm aparent. Nu trădase nici cel mai neînsemnat interes, până ce nu pomeni de termenul de plată obişnuit al datoriilor. Când îi dădui această lămurire, mă privi pentru prima dată drept în ochi. Trag concluzia că urmărea un anumit ţel când mi-a pus ultima întrebare şi aştepta răspunsul meu cu interes deosebit.

 
Mi se aduse pe neaşteptate o scrisoare. Şi de la cine credeţi? Tocmai de la domnul Luker; îmi cerea o întrevedere.

 
Am fixat pe a doua zi întâlnirea care, ca o nouă jertfă adusă simplei mele curiozităţi, nu avea nici în clin nici în mânecă cu profesia mea. Domnul Luker – vulgar şi urât din cale-afară – era, din toate punctele de vedere, atât de inferior indianului, încât nu merită nici măcar să-i descriu, oricât de sumar, înfăţişarea, în paginile acestea. Iată în câteva cuvinte ce-mi spuse.

 
Indianul îl vizitase pe domnul Luker cu o zi înainte. Domnul Luker îl recunoscuse din primul moment drept şeful celor trei indieni care-l necăjiseră învârtindu-se mereu în preajma casei sale. Şi-a spus că individul s-ar putea să fie unul dintre cei trei care-l legaseră la ochi şi-i furaseră chitanţa de la bancă. Drept urmare încremenise de groază şi crezuse că i-a bătut ceasul.

 
Cât despre indian, el se purta ca unul care nu-l cunoştea de fel. Îi arătase caseta şi-i ceruse bani, aşa cum avea să facă mai târziu şi cu mine. Nerăbdător să scape de el, domnul Luker îi spusese că nu avea bani. Rugându-l să-i indice pe altcineva căruia să i se adreseze, domnul Luker îi dăduse numele meu, pentru simplul motiv că-i venise îndată în minte.

 
La sfârşit îl întrebai pe domnul Luker ce altceva de seamă mai spusese indianul. Şi, într-adevăr, indianul îi pusese la plecare exact aceeaşi întrebare ca şi mie şi primise acelaşi răspuns.

 
Ce însemnau toate acestea? Nu mă aşteptam să primesc răspunsul atât de curând – şi anume la banchetul la care eram invitat în aceeaşi seară.

 
CAPITOLUL III.

 
Cel mai de seamă personaj între oaspeţii de la banchet mi se păru a fi domnul Murthwite, vestitul explorator. Când bărbaţii rămaseră singuri în sufragerie, mă aflam alături de domnul Murthwite. Întrucât toţi oaspeţii erau englezi, cred că nu mai e nevoie să spun că de îndată ce se retraseră cucoanele conversaţia alunecă spre politică.

 
Natura a vrut să fiu unul din englezii cei mai puţin britanici. Nu-mi place îndeobşte să vorbesc despre politică. Se vede că şi domnul Murthwite era de aceeaşi părere, căci se pregătea cu foarte mare grijă să tragă un puişor de somn. Mă hotărâi să încerc să-l ţin treaz vorbindu-i despre Piatra Lunei şi să-i aflu părerea în privinţa ultimei complicaţii ivite în conspiraţia indiană.

 
— Domnule Murthwite, începui eu, dacă nu mă înşel, pierderea diamantului Piatra Lunei v-a interesat într-o oarecare măsură, nu?

 
Vestitul călător se trezi într-o clipă şi mă întrebă cine sunt. Îi pomenii despre legătura mea profesională cu familia Herncastle.

 
— Dar ce aţi mai auzit despre indieni în ultima vreme? mă întrebă el.

 
— Cred că persoana care m-a vizitat ieri la birou trebuie să fi fost unul dintre ei.

 
Domnul Murthwite rămase cât se poate de uimit. Îi povestii despre ceea ce i se întâmplase domnului Luker şi pe urmă despre ceea ce mi se întâmplase şi mie.

 
— E limpede că întrebarea indianului avea un anumit tâlc, adăugai eu. De ce oare îl interesa aşa de mult să afle când trebuie să se restituie o datorie?

 
— Cum, domnule Bruff, nu-ţi trece prin gând la ce ţinteşte?

 
— Mi-e tare ruşine de prostia mea – dar realitatea este că nu mă dumeresc.

 
— Atunci, dă-mi voie să te întreb, în ce stadiu se află conspiraţia care caută să pună mână pe Piatra Lunei?

 
— Habar n-am, îi răspunsei. Pentru mine complotul indienilor rămâne o taină.

 
— Complotul indienilor, domnule Bruff, e o taină pentru dumneata fiindcă nu l-ai cercetat niciodată cu seriozitate. Ce-ar fi să recapitulăm faptele împreună? E important pentru dumneata să ai o imagine limpede a acestei probleme. Îmi dai voie să te ajut?

 
E de prisos să mai spun cu câtă bucurie am acceptat.

 
— Prea bine, zise domnul Murthwite. Să vedem mai întâi chestiunea vârstei celor trei indieni. Toţi par să fie cam de aceeaşi vârstă. Trebuie să aibă aproape patru-zeci de ani, crezi dumneata; cam tot atâta socot şi eu. Să zicem aproape patruzeci. E limpede că la vârsta lor, aceşti indieni trebuie să fie urmaşii altor trei indieni (toţi brahmani de castă nobilă) care l-au urmărit pe colonel pe meleagurile Angliei. Prea bine. Aceşti indivizi sunt urmaşii celor dintâi. Şi acum permite-mi o întrebare. Când li s-a ivit indienilor primul prilej de a pune mâna pe diamant?

 
Am înţeles unde voia să bată.

 
— Moartea colonelului Herncastle le-a oferit primul prilej, fără doar şi poate.

 
— Da, foarte bine. Moartea lui le-a oferit primul prilej. Până atunci Piatra Lunei se afla în siguranţă în casa de fier a băncii. Dumneata ai alcătuit testamentul prin care colonelul lăsa bijuteria nepoatei sale. Şi testamentul a fost recunoscut drept autentic, după cum se obişnuieşte. Ce-au făcut indienii după aceea?

 
— Au obţinut o copie de pe testament de la Doctors' Commons, îi răspunsei.

 
— Întocmai. Un englez dintr-acei dubioşi le-a procurat copia de care vorbeşti. Astfel aflară ei că diamantul fusese lăsat domnişoarei Rachel şi că domnul Blake trebuia să i-l înmâneze. Aşa că indienii aveau de ales: să încerce să pună mâna pe Piatra Lunei la scoaterea ei din bancă, sau să aştepte să fie dusă acasă la lady Verinder. A doua alternativă fiind mai lipsită de primejdie, ei îşi făcură apariţia la Frizinghall, travestiţi în scamatori. Ştii că un membru al organizaţiei l-a urmărit pe domnul Franklin pe stradă, că domnul Fran-klin l-a zărit şi de aceea a sosit în Yorkshire înainte de ceasul stabilit. A încredinţat apoi diamantul băncii din Frizinghall, fără ca indienii să prindă de veste.

 
— Asta e foarte uşor de înţeles, îmi răspunse domnul Murthwite. Indienii nu-şi dăduseră seama ce făcuse domnul Franklin Blake cu giuvaerul şi iată-i săvârşind prima lor greşeală chiar în noaptea sosirii lui.

 
— Prima greşeală? repetai eu.

 
— Desigur! Greşeala de a da târcoale locului, în plină noapte, şi de a se lăsa descoperiţi de Gabriel Betteredge. Dându-şi singuri seama că au călcat cu stângul, nu se mai arătară după aceea pe la casa ladyei Verinder câteva săptăimni.

 
— Dar de ce, domnule Murthwite? Asta aş vrea să ştiu. De ce?

 
— Pentru că un indian nu se expune niciodată fără folos unei primejdii. Care era calea cea mai sigură în situaţia lor? Să încerce a pune mâna pe diamant când acesta se afla în stăpânirea domnului Blake, băiat deştept şi bănuitor – sau să aştepte să ajungă în po-sesia unei tinere căreia îi va face plăcere să-l poarte ori de câte ori va avea prilejul? Oare nu se iviră indienii din nou, după o aşteptare de atâtea săptămâni, tocmai la aniversarea domnişoarei Verinder? Şi răbdarea le fu răsplătită când văzură Piatra Lunei strălucind în corsajul rochiei sale. Iar când, mai târziu, în aceeaşi seară, am auzit povestea diamantului, am fost aşa de sigur că o păştea primejdia pe domnişoara Verinder, încât am sfătuit-o să distrugă unitatea diamantului şi să-l taie în pietre mici. Dumneata ştii, tot aşa de bine ca şi mine, că extraordinara dispariţie a diamantului a făcut ca sfatul meu să nu mai fie de nici un folos. Aşa se sfârşeşte primul act al conspiraţiei; Până aici am lămurit totul mulţumitor.

 
Era cu neputinţă să tăgăduiesc acest fapt

 
— Ei, toate bune până aici, reluă domnul Murthwite. Indienii pierduseră primul prilej de a pune mâna pe diamant. Al doilea prilej li se oferi când încă se aflau la închisoare şi asta o pot dovedi. Pe atunci stăteam la Frizinghall. Cu vreo două zile înainte de punerea în libertate a indienilor, guvernatorul închisorii veni la mine cu o scrisoare. Îi fusese adusă de o anume doamnă Macann, gazda din Frizinghall a indienilor. Purta ştampila poştei din cartierul Lambeth şi cuprinsul era scris într-o limbă străină. Mi se ceru să tălmăcesc scrisoarea; iată aici traducerea textului:

 
Zicând acestea, îmi întinse agenda deschisă, în care citii: „În numele Craiului Nopţii, al cărui tron se află pe Antilopă, şi ale cărui braţe cuprind cele patru colţuri ale lumii:

 
Fraţilor, întoarceţi-vă feţele către miazăzi şi veniţi la mine, în strada cu zgomote nenumărate, care duce spre râul mâlos.

 
Iată pricina pentru care vă chem:

 
L-am văzut cu ochii mei”.

 
Scrisoarea se încheia astfel, fără să poarte însă nici dată, nici semnătură.

 
— Prima propoziţie ţi-o pot explica eu, i-arn spus domnului Murthwite, iar restul ţi-l va lămuri purtarea indienilor. Zeul Lunei este reprezentat în mitologia indiană ca o zeitate cu patru braţe, aşezată pe o antilopă şi unul dintre numele sale este Craiul Nopţii. Prin urmare, aici avem chiar de la început o referire cifrată la Piatra Lunei. Ei, ce-au făcut indienii, după ce au fost sloboziţi din închisoare? S-au dus de-a dreptul la gară şi au luat primul tren spre Londra. Care a fost apoi prima veste despre ei, domnule Bruff?

 
— Că-l necăjeau pe domnul Luker, dând târcoale casei din Lambeth, răspunsei eu.

 
— Da. Şi domnul Luker, în plângerea adresată magistratului, pomeneşte despre un lucrător străin, angajat la el, concediat fiindcă îl bănuise de încercare de furt şi de complicitate cu acei indieni care îi dăduseră multă bătaie de cap. Nu e oare limpede acum cine a scris această scrisoare, şi pe care din comorile orientale ale domnului Luker încercase individul s-o fure? Eu unul nu mă îndoisem nici o clipă că Piatra Lunei era în mâinile domnului Luker, dar nu înţelegeam cum de aflaseră indienii despre acest fapt. Mi se răspunse acum şi la această întrebare, ca şi la toate celelalte.

 
— Mai am să răspund la o întrebare, zise domnul Murthwite. Cineva a adus Piatra Lunei la Londra şi a obţinut bani, amanetând-o. S-a descoperit cine anume?

 
— Nu.

 
— Circulă un zvon în legătură cu domnul Godfrey Ablewhite. Se zice că e un mare filantrop – ceea ce pledează negreşit împotriva lui.

 
Cu asta m-am declarat pe dată de acord. Pe de altă parte, am socotit de datoria mea să-i spun că domnul Godfrey fusese absolvit de orice bănuială.

 
— Prea bine, spuse domnul Murthwite calm, dar să lăsăm pe seama timpului să limpezească lucrurile. Acum să ne întoarcem la indieni. Călătoria lor la Londra s-a încheiat cu o înfrângere. Au pierdut şi al doilea prilej de a pune mâna pe diamant, datorită prevederii domnului Luker, care nu degeaba e un cămătar atât de vestit! Şi-a concediat lucrătorul şi a încredinţat de îndată Piatra Lunei bancherului său. Şi acum, domnule Bruff, care ar fi al treilea prilej al indienilor ca să pună mâna pe diamant? Şi când se va ivi?

 
Abia în momentul când rosti această întrebare pricepui, în sfârşit, pricina vizitei indianului la biroul meu.

 
— Înţeleg! exclamai, indienii sunt siguri că Piatra Lunei este pusă zălog. Ei vor să afle termenul când trebuie răscumpărată, pentru că în acel moment Piatra Lunei va fi scoasă de la bancă!

 
— Chiar aşa, Când se va împlini un an de la data când Piatra Lunei a fost pusă în gaj, indienii vor pândi cel de al treilea prilej de a o căpăta. Ei au aflat, chiar din gura domnului Luker, cât vor trebui să aştepte, iar autoritatea dumitale recunoscută le-a confirmat că dom-nul Luker spusese adevărul. Când a ajuns diamantul în mâinile cămătarului?

 
— Cred că pe la sfârşitul lui iunie, anul trecut, răs-punsei.

 
— Acum sântein în anul 1848. Prea bine. Dacă per-soana necunoscută care a depus în gaj Piatra Lunei o poate răscumpăra peste un an, giuvaerul va fi din nou în posesia sa la sfârşitul lui iunie 1849. La acea dată eu voi fi departe de Anglia, la mii de mile. Dumneata însă ar trebui să ai grijă să te afli la Londra în acea vreme.

 
— Crezi că se va întâmpla ceva grav? întrebai eu.

 
— În orice caz, răspunse el, am credinţa nestrămutată că indienii, înfrânţi de două ori, nu vor mai fi şi a treia oară.

 
Iată ultimele cuvinte rostite, în legătură cu acest su-biect. Ni se serviră apoi cafelele şi pe urmă ne alăturarăm doamnelor, în salonaşul de sus.

 
Îmi notai data pomenită în agendă: „iunie 1849. Aştept veşti despre indieni, către sfârşitul lunii”.

 
Şi cu asta înmânez pana, care nu-mi mai face trebuinţă, celui ce va scrie după mine.

 
A TREIA POVESTIRE.

 
Scrisă de domnui Franklin Blake.

 
CAPITOLUL I.

 
În primăvara anului 1849 cutreieram ţările din Orient. Acolo m-a ajuns o scrisoare cu chenar de doliu, pe plicul căreia am recunoscut scrisul domnului Bruff.

 
Scrisoarea mă informa că tatăl meu a murit, lăsându-mi moştenire o avere însemnată. Domnul Bruff mă ruga să mă întorc fără întârziere în Anglia.

 
A doua zi în zori, o şi pornii spre ţară.

 
Vechiul meu prieten, Betteredge, descriindu-mă în momentul plecării mele din Anglia, m-a înfăţişat – după cât mi se pare – într-un fel cam exagerat. E adevărat însă că purtarea Rachelei mă rănise în adâncul inimii. La plecarea în străinătate mă hotărâsem s-o uit. N-am uitat-o niciodată. Dar durerea aducerilor aminte îşi pierdu cu timpul amărăciunea. Mi-au venit într-ajutor timpul, depărtarea şi noutatea.

 
Pe de altă parte, cu cât mă apropiam de ţara în care se afla ea, şi creştea posibilitatea s-o revăd, cu atât mai greu îmi venea să mă împotrivesc înrâuririi ei, care punea din nou stăpânire pe mine. Când am plecat din Anglia, ea era ultima persoană de pe lume la care m-aş mai fi gândit; la întoarcerea în Anglia, a fost prima persoană de care am întrebat, întâlnindu-mă cu domnul Bruff.

 
M-am informat bineînţeles despre tot ce se întâmplase în lipsa mea, cu o singură excepţie. Domnul Bruff nu-mi spuse din ce motive tainice Rachel şi Godfrey rupseseră logodna. În orice caz, după dezamăgirea şi gelozia pe care mi le pricinuiseră vestea că avea de gând să se mărite cu Godfrey, mi se luă o piatră de pe inimă când aflai că se răzgândise şi era din nou liberă. Rachel rămăsese în grija unei surori văduve a răposatului Sir John Verinder – o anume doamnă Merridew – care îi era tutore. O duceau foarte bine împreună, în casa acestei doamne, din Portland Place.

 
La o jumătate de oră după ce aflasem toate acestea, o şi pornisem la drum spre Portland Place, fără să fi avut însă curajul să-i fi spus ceva înainte domnului Bruff. Slujitoarea care îmi deschise uşa nu era sigură dacă domnişoara Verinder era sau nu acasă. O trimisei sus, cu cartea mea de vizită. Se întoarse spunând că domnişoara Verinder era plecată. Atunci lăsai vorbă că aveam să revin în aceeaşi zi, pe la şase după masă.

 
La şase mi se spuse din nou că domnişoara Verinder era plecată. Nu primise oare cartea mea de vizită? Slujnica, cerându-mi s-o iert, îmi spuse că domnişoara primise cartea de vizită.

 
Situaţia era limpede, Rachel nu voia să mă vadă.

 
Eu însă nu înţelegeam să fiu tratat astfel, fără să ştiu măcar din ce pricină. Îi trimisei cartea de vizită doamnei Merridew, care mă primi de îndată. Îi părea rău şi era surprinsă, dar nu-mi putea da nici o explicaţie şi nici nu putea să stăruie pe lângă Rachel, într-o chestiune de sentimente intime.

 
Nu-mi rămânea decât să-i scriu Rachelei. Primii un răspuns într-o singură propoziţie: „Domnişoara Verinder nu vrea să intre în nici un fel de corespondenţă cu domnul Franklin Blake”. Răspunsul mă jigni. Din întâmplare, domnul Bruff pică tocmai atunci, venind să discute cu mine chestiuni de afaceri. Îi istorisii totul şi-l rugai să-mi dea o explicaţie, dar nu fu în stare. Din scrisoarea pe care biata lady Verinder mi-o trimisese de la Frizinghall, îi arătai aceste două propoziţii: „În starea actuală, nenorocită, în care se află nervii Rachelei, ajutorul pe care l-ai dat la anchetă e încă o vină de neiertat. Fără voia ta, ai sporit povara neliniştii în care se zbate, ameninţând că-i vei dezvălui taina”.

 
— O fi oare, întrebai eu, tot atât de pornită împotriva mea ca şi atunci?

 
— Asta e singura interpretare posibilă a purtării ei, zise domnul Bruff foarte mâhnit.

 
Am sunat clopoţelul şi am poruncit servitorului să-mi pregătească valiza şi să-mi facă rost de un mers al trenurilor.

 
— Plec în Yorkshire, îi răspunsei domnului Bruff, care era complet nedumerit. Plec cu primul tren.

 
— Dar aş putea să te întreb, în ce scop?

 
— Trebuie să descopăr secretul tăcerii Rachelei faţă de mama ei şi al duşmăniei împotriva mea. Dacă tim-pul, strădaniile şi banii îmi vor putea fi de ajutor, voi da negreşit peste hoţul care a furat Piatra Lunei!

 
Bătrânul gentleman încercă să se împotrivească, dar eu rămăsei surd la tot ce-mi spuse el.

 
— Am să reiau cercetările, continuai eu. Lipsesc câteva verigi din lanţul dovezilor noastre. Gabriel Betteredge ni le poate împlini, aşa că la el mă duc.

 
În amurgul aceleeaşi zile mă aflam iar pe platoul neuitat, îmbrăţişând cu privirile tihnitul conac bătrânesc.

 
Ocolii pe potecile binecunoscute şi mă uitai în curte pe poarta deschisă. Se afla acolo dragul, vechiul prieten al zilelor fericite de mult apuse – stătea în vechiul lui colţişor, pe vechiul lui scaun, cu pipa în gură, cu „Robinson Crusoe” în poală şi cu cei doi câini, bunii săi prieteni.

 
Lacrimile îmi împăienjeniră ochii. Trebui să aştept o clipă până să-i pot vorbi fără tulburare.

 
CAPITOLUL II

 
— Dragă Betteredge, îi spusei, te-a vestit oare Robinson Crusoe în seara asta că s-ar putea să-l revezi pe Franklin Blake?

 
Mă aşteptasem să mă copleşească cu întrebările. Dar nu – prima lui pornire fu să mă primească cu ospitalitate. Mă pofti cu multă căldură în casă şi fu foarte dezamăgit când află că nu aveam de gând să stau acolo. Casa era acum a Rachelei şi demnitatea nu-mi îngăduia să-i păşesc pragul.

 
— E o seară minunată, îi spusei, aşa că mă voi duce pe jos până la Frizinghall şi voi trage la hotel. Dar mâine trebuie să vii să iei gustarea de dimineaţă cu mine. Am să-ţi spun ceva.

 
— Îmi pare rău de ceea ce aud, îmi zise el, dar dacă e precum spuneţi, conaşule, tot nu e nevoie să vă duceţi astă-seară la Frizinghall. La mai puţin de două mile de aici se află ferma lui Hotherstone şi puteţi găsi şi acolo un pat.

 
Îmi amintii de casa aceea, de îndată ce pomeni de ea. Plecai din conac şi ieşii pe poartă. Din momentul acela îndatoririle ospitalităţii încetară şi le luară locul privilegiile curiozităţii.

 
— Parcă aţi zis că aveţi să-mi spuneţi ceva, începu Betteredge. Dacă nu-i nici un secret, conaşule, atunci să ştiţi că ard de nerăbdare să aflu ce v-aduce aici, aşa pe nepusă-masă.

 
— Dar mai de mult ce m-a adus aici? întrebai eu.

 
— Piatra Lunei, domnule Franklin. Acum însă ce v-aduce?

 
— Tot Piatra Lunei, Betteredge.

 
Bălrânul se opri deodată locului, privindu-mă, mut de uimire

 
— Dacă e o glumă, conaşule, tare mă tem că n-o în-ţeleg.

 
— Nu e nici o glumă, răspunsei. Am venit aici să fac ceea ce n-a făcut încă nimeni – să descopăr cine a luat Piatra Lunei.

 
— Lăsaţi-l încolo de diamant, domnule Franklin, ascultaţi-mă pe mine! Blestematul ăla de giuvaer indian a făcut numai rău la toată lumea care s-a apropiat de el. Nu vă risipiţi zadarnic banii şi nu vă treceţi cu firea. Cum puteţi nădăjdui să izbutiţi, acolo unde până şi sergentul Cuff a încurcat lucrurile? Chiar sergentul Cuff, cel mai mare detectiv din Anglia.

 
— Sunt hotărât, bătrâne prieten. Nici chiar sergentul Cuff nu mă mai poate înspăimânta. Dar apropo, poate că ar fi bine să stau de vorbă cu el cândva. Ai mai auzit de dânsul în ultima vreme?

 
— Sergentul n-o să vă ajute, domnule Franklin. Marele Cuff a ieşit la pensie. Acum stă într-o căsuţă din Dorking şi cultivă trandafiri.

 
— Asta n-are mare importanţă. Pot să mă lipsesc de el şi sper că tu mă vei ajuta.

 
— Vă pot alţii ajuta mai bine decât mine, zise el cu asprime, cu un glas care-mi dovedea că deţinea oare-care informaţii de care nu voia să pomenească.

 
Mai era o singură cale ca să-l pot îndupleca: am făcut apel la interesul pe care ni-l poartă, Rachelei şi mie.

 
— Betteredge, ţi-ar părea bine să afli că m-am împăcat cu Rachel?

 
— Mai încape vorbă, conaşule?

 
— Îţi mai aminteşti cum s-a purtat Rachel cu mine înainte de plecarea mea?

 
— Sigur că da. Stăpâna v-a scris o scrisoare în această privinţă: mi-aţi şi arătat-o. Mi-am zis că domnişoara Rachel s-a supărat pe dumneavoastră din pricina felului cum încercaţi să găsiţi diamantul. Dar nici stăpâna nici eu n-am putut ghici pricina adevărată.

 
— Întocmai, Betteredge, şi acum după ce m-am întors din peregrinările mele, o găsesc tot supărată foc pe mine. Am încercat să vorbesc cu ea, dar nu vrea să mă vadă. I-am scris, dar nu vrea să-mi răspundă. Rachel nu mi-a lăsat decât o singură posibilitate; să răscolesc povestea pierderii diamantului!

 
Se vedea bine că vorbele mele îl zguduiseră.

 
— Dar n-o faceţi cu răutate, domnule Franklin? Nu vă temeţi c-o să descoperiţi ceva despre domnişoara Rachel?

 
Am înţeles că încrederea lui nestrămutată în tânăra-i stăpână îl făcuseră să-mi spună aceste cuvinte.

 
— Sunt tot atât de sigur de ea, precum eşti şi tu, răspunsei, spulberând cu asta şi ultimele îndoieli ale lui Betteredge.

 
— Atunci să vă arăt pe ce cale a-ţi putea descoperi adevărul, spuse el. Vă amintiţi de Rosanna Spearman, fata aceea sărmană?

 
— Cum să nu!

 
— Ei bine, Rosanna Spearman, înainte de a muri, a lăsat pentru dumneavoastră o scrisoare pecetluită.

 
— Şi unde e?

 
— La Cobb's Hole, în mâna unei prietene a ei. Poate că aţi auzit, conaşule, de Lucy cea şchioapă, fata pescarului.

 
— Dar de ce nu mi s-a dat scrisoarea?

 
— Lucy cea şchioapă n-a vrut s-o înmâneze altcuiva decât dumneavoastră, iar dumneavoastră aţi plecat din Anglia înainte, aşa că eu n-am putut să vă anunţ.

 
— Atunci să ne întoarcem, Betteredge, ca s-o căpătăm chiar acum.

 
— E prea târziu astă-seară, conaşule. Se culcă devreme.

 
— Vrei să mergi cu mine la căsuţa pescarului, mâine dimineaţă?

 
— Cât de devreme poftiţi, domnule Franklin.

 
Şi coborârăm amândoi pe poteca ce ducea la fermă.

 
CAPITOLUL III.

 
Din cele ce s-au petrecut la ferma Hotlierstone păstrez doar vagi amintiri.

 
Îmi stăruie în minte primirea călduroasă, o cină îndestulată, un dormitor curat de-ţi era mai mare dragul să-l priveşti şi o noapte zbuciumată.

 
Mă trezii în zori şi fără să mai aştept la fermă gustarea de dimineaţă, apucai o coajă de pline şi o pornii la drum. Betteredge mă aştepta, gata pregătit, cu bastonul în mână.

 
Măcar că era devreme, pe nevasta pescarului o găsirăm în bucătărie. Betteredge mă prezentă, iar ea ne salută cu respect şi deschise discuţia întrebând:

 
— Ce veşti de la Londra, conaşule?

 
Înainte de a-i putea da răspuns la întrebare, porni spre mine, ieşind dintr-un ungher întunecos al bucătăriei, o apariţie ciudată. O fată palidă, cu înfăţişare sălbatică, cu păr frumos şi ochi pătrunzători venea şchiopătând către masa la care şedeam şi mă privi de parcă i-aş fi stârnit deopotrivă interes şi scârbă.

 
— Domnule Betteredge – începu ea – cu ochii ţintă la mine, mai spune-i o dată numele, te rog.

 
— Numele acestui gentleman, răspunse Betteredge (apăsând pe cuvântul gentleman), este domnul Franklin Blake.

 
Fata îmi întoarse spatele şi părăsi de îndată încăperea. Peste câteva clipe se întoarse cu o scrisoare în mână şi oprindu-se în prag, îmi făcu semn să ies din cameră.

 
Coborâi povârnişul către plajă, în urma acelei fiinţe ciudate care mergea şchiopătând înaintea mea. Când ne îndepărtarăm îndeajuns, încât nu mai puteam fi văzuţi sau auziţi de puţinii locuitori ai satului, se opri, şi pentru prima, dată mi se adresă direct.

 
— Rămâi locului, zise ea, vreau să te privesc.

 
Faţa ei avea o expresie foarte limpede. Îi inspiram nemărginit dezgust şi ură. Nici o femeie nu mă privise astfel. Încercai să-i îndrept atenţia spre un lucru mai puţin dezgustător decât faţa mea.

 
— Cred că ai să-mi dai o scrisoare, deschisei vorba. E aceea din mâna dumitale?

 
— Ia mai spune o dată! atâta îmi răspunse.

 
Repetai vorbele spuse, ca un copil sârguincios când îşi învaţă lecţia.

 
— Nu, mormăi fata ca pentru sine, nu înţeleg ce a văzut la omul ăsta. Nu înţeleg ce i s-a părut deosebit în glasul lui.

 
Apoi îşi întoarse deodată privirile de la mine.

 
— Oo, draga, biata de ea! O, scumpa mea prietenă! Ce-ai putut găsi la un bărbat ca ăsta?

 
Şi privi din nou fioros.

 
— Mănânci şi bei cu poftă? mă întrebă ea.

 
— Da.

 
— Dormi bine?

 
— Da.

 
— Când vezi o fată sărmană, care slujeşte la stăpân, nu ai remuşcări?

 
— Nu, bineînţeles. De ce să am remuşcări?

 
Îmi azvârli scrisoarea în obraz.

 
— Ia-o, ţipă ea sălbatic. Nu te-am văzut niciodată şi sper să nu te mai văd niciodată, de azi înainte!

 
Şi cu aceste vorbe se îndepărtă şchiopătând; îmi veni a crede că era nebună.

 
Ajuns la această concluzie, îmi îndreptai atenţia asupra scrisorii. Avea această adresă: „Domnului Franklin Blake, spre a-i fi înmânată personal, de Lucy Yolland”.

 
Rupsei pecetea. Plicul conţinea o scrisoare şi o bucăţică de hârtie. Citii mai întâi scrisoarea: „Domnule, Dacă sunteţi curios să aflaţi înţelesul purtării mele faţă de dumneavoastră pe timpul cât aţi stat în casa stăpânei mele, faceţi ce vi se spune în însemnarea alăturată, dar asta fără să mai fie altcineva de faţă.

 
A dumneavoastră prea umilă slugă, Rosanna Spearman”.

 
Mă uitai apoi pe hârtiuţa alăturată. Iată copia ei: „Însemnare:

 
Duceţi-vă la Nisipurile Mişcătoare, la ceasul refluxului. Mergeţi pe limba de pământ ce înaintează în mare la sud, până ce farul de miazăzi vi se va părea pe ace-eaşi linie cu pavilionul corpului de strajă al coastei. Puneţi jos pe stânci un băţ, întocmai pe direcţia farului şi a pavilionului. Căutaţi prin stuf, de o parte şi de alta a băţului, să găsiţi lanţul. Treceţi cu mâna pe lanţ, până ce veţi da de partea lui care se întinde peste marginea stâncilor şi se afundă în Nisipul Mişcător. Apoi trageţi de lanţ”.

 
Tocmai când sfârşeam de citit ultimele cuvinte glasul lui Betteredge răsună la spatele meu.

 
— Nu mai am răbdare, domnule Franklin. Ce zice scrisoarea?

 
I-o dădui împreună cu însemnarea din plic. Aceasta din urmă îl impresionă foarte tare.

 
— Nu avea dreptate sergentul? strigă Betteredge. N-a zis el că fata trebuia să aibă o însemnare a ascunzătorii? Iat-o în sfârşit. Iată taina care îi încurca pe toţi. E tocmai ceasul refluxului, conaşule. S-o luăm de-a lungul ţărmului ca să ajungem la Nisipurile Mişcătoare; avem timp berechet. Ce ziceţi, conaşule?

 
— Haidem!

 
Pe drumul spre Nisipurile Mişcătoare îl rugai pe Betteredge să-mi amintească întâmplările în legătură cu Rosanna Spearman, în cursul anchetei sergentului Cuff. Îmi povesti despre purtarea ciudată a Rosanniei, despre plecarea la Frizinghall, despre noaptea petrecută în taină cu uşa încuiată şi despre bănuielile stârnite când a cumpărat de la doamna Yolland cutia de tinichea şi cele două lanţuri de câini. Îmi pomeni despre părerea sergentului că Rosanna ascunsese ceva la Nisipurile Mişcătoare, dar că nu-şi putea închipui ce anume.

 
Cu ajutorul lui Betteredge găsii curând locul descris în însemnare. Mai erau douăzeci de minute până la momentul refluxului. Propusei să mergem să aşteptăm pe plajă. Ajungând pe nisip uscat căutai să mă aşez, iar Betteredge se pregătea, spre marea mea surprindere, să mă părăsească.

 
— De ce pleci? îl întrebai.

 
— Mai uitaţi-vă o dată la scrisoare, conaşule, şi o să înţelegeţi.

 
Aruncând încă o privire în scrisoare îmi adusei aminte că mi se cerea să fac descoperirea singur.

 
— Vă aştept în plantaţia de brazi, până ce veţi veni să mă luaţi, zise Betteredge şi mă lăsă singur.

 
Răstimpul de aşteptare, oricât va fi fost de scurt, socotit după ceas, îmi păru nespus de lung, socotit cu mă-sura nerăbdării. Aprinsei un trabuc şi mă aşezai pe plaja înclinată.

 
Refluxul veni înainte de a-mi fi terminat ţigara. Sub ochii mei nisipul se umflă şi apoi îi cuprinse întreaga suprafaţă un tremur înspăimântător, de parcă vreun duh al groazei vieţuia, se mişca şi fremăta în străfundurile ţărmurilor.

 
Înseninarea mă povăţuia să pipăi de-a lungul dreptei arătate de băţ. Curând răbdarea îmi fu răsplătită: nimerii lanţul. Îngenuncheat în poziţia aceasta, faţa mea se afla la doi coţi de faţa Nisipului Mişcător. Imaginea lui atât de aproape de mine îmi zdruncină o clipă nervii. Un gând înfricoşător îmi trecu prin minte; gândul acesta, că moarta s-ar putea ivi ca să mă ajute în căutările mele, aici, în locul unde-şi pusese capăt zilelor, îmi îngheţă sângele în vine, cu toată arşiţa soarelui. Închisei ochii. Într-o clipă ridicai lanţul, fără nici o greutate. De capătul lui se afla legată cutia de tinichea. O ţinui între genunchi şi slujindu-mă de toată puterea, izbutii să-i scot capacul. Uitându-mă înăuntru, văzui că era plină cu un material alb. Pipăindu-l îmi dădui seama că era rufărie.

 
Trăgând-o afară, am scos apoi dinăuntru, dintre cre-ţurile pânzei şi o scrisoare mototolită. Îmi era adresată mie. Pusei scrisoarea în buzunar şi luai rufa, o desfăcui şi o netezii. Era o cămaşă de noapte. Mă uitai bine la ea, şi pe dată descoperii o pată de culoarea vopselii de pe uşa dormitorului Rachelei!

 
Cuvintele sergentului Cuff îmi răsunară atunci în urechi de parcă s-ar fi aflat chiar el lângă mine: „Trebuie să aflăm dacă vreun obiect de îmbrăcăminte din casă are vreo urmă de vopsea. Trebuie să vedem cui îi aparţine acest articol de îmbrăcăminte; ce explicaţie dă persoana respectivă faptului că a intrat aci în cameră între douăsprezece şi trei dimineaţa şi a făcut pata. Chiar dacă persoana nu ne răspunde mulţumitor, nu vom fi prea departe de mâna aceluia care a luat diamantul”.

 
Unul după altul mi se perindau prin minte cuvintele acestea, repetându-se la nesfârşit. Deodată mă smulse din gândurile mele un glas care mă striga. Ridicând ochii, îl văzui pe Betteredge, care se întorsese pe plajă. Înfăţişarea bătrânului îmi aminti că ancheta mea răinânea încă nedesăvârşită. Descoperisem pata de pe cămaşă, dar cui i-o fi aparţinut cămaşa de noapte?

 
Primul meu gând fu să mă uit în scrisoarea pe care o găsisem în cutie.

 
Tocmai când ridicam mâna s-o scot din buzunar îmi amintii că exista un mijloc să descopăr mai uşor adevărul. Cămaşa de noapte trebuia să poarte iniţialele proprietarului.

 
O ridicai de pe nisip şi căutai seninul. Îl găsii şi citii; CHIAR NUMELE MEU!

 
„Dacă timpul, strădaniile şi banii pot fi de ajutor, voi da negreşit de hoţul care a furat Piatra Lunei!” Părăsisem Londra cu aceste cuvinte pe buze. Pătrunsesem taina pe care Nisipurile Mişcătoare o ascunseseră până atunci tuturor celorlalte fiinţe şi descoperisem că eu eram hoţul diamantului.

 
CAPITOLUL IV.

 
Ce s-a mai întâmplat apoi nu ţin minte. Ca prin vis îmi amintesc că Betteredge m-a dus în cămăruţa lui, într-o stare de cumplită istovire fizică şi morală; că mi-a dat să beau un pahar de rachiu. Vederea feţei prietenoase şi dragi a bătrânului Betteredge a fost o alinare nespusă pentru mine şi rachiul pe care mi l-a dat mi-a aju-tat să-mi revin în fire.

 
În cele din urmă i-am spus:

 
— Am tot atât de puţină cunoştinţă ca şi tine despre faptul că aş fi luat nestemata. Şi totuşi iată că dovada mi-e potrivnică! Vopseaua şi monograma de pe cămaşă sunt realităţi care nu pot fi tăgăduite.

 
— Dar nu mai era nimic altceva în cutie când aţi cercetat-o? întrebă Betteredge.

 
Întrebarea lui îmi aminti de scrisoarea din buzunar. Am scos-o şi am deschis-o. Avea multe pagini, scrise mărunt, şi purta semnătura Rosannei Spearman.

 
Iată ce am citit: „Domnule, trebuie să vă mărturisesc ceva. O destăi-nuire care cuprinde chinuri cumplite poate fi făcută uneori doar în câteva cuvinte. Mărturisirea de acum pot s-o cuprind în două vorbe: vă iubesc”.

 
Mi-a căzut scrisoarea din mână şi m-am uitat la Betteredge.

 
— Pentru numele lui Dumnezeu! am exclamat. Ce înseamnă asta?

 
— Vă rog, citiţi mai departe, domnule Franklin, lăsaţi-o pe răposată să vorbească.

 
Am reluat cititul. Într-o scrisoare lungă, fata îmi destăinuia trista ei poveste. Înainte de a o scoate lady Verinder de la o şcoală de corecţie fusese hoaţă. Apoi se îndrăgostise de mine, la prima vedere.

 
„Vă amintiţi de dimineaţa aceea când aţi venit la noi şi aţi ieşit dintre dunele de nisip căutându-l pe domnul Betteredge? Eraţi un prinţ dintr-o poveste cu zâne. Eraţi omul iubit pe care-l vezi în vis. De cum am dat cu ochii de dumneavoastră, mi-a apărut în minte imaginea vieţii fericite, a vieţii pe care n-o trăisem niciodată”.

 
Aşa descria fata prima noastră întâlnire. Foarte curând Rosanna îşi dăduse seama că eu o iubeam pe Rachel. Biata fată, plângea noaptea de chin şi gelozie, fiindcă eu nu catadicseam nici măcar să mă uit la ea. Pe Rachel o ura şi o pizmuia deopotrivă. Era amărâtă şi nenorocită. În zilele acelea se ducea adesea la Nisipurile Mişcătoare şi-şi spunea: „Cred că aici se va sfârşi totul. Când n-o să mai pot îndura, cred că aici se va sfârşi totul”.

 
Apoi se întâmplase dispariţia diamantului. Pe uşă se descoperise o pată şi dintr-o discuţie cu Penelope îşi dăduse seama că numai un vizitator nocturn o putuse face; Penelope părăsise camera stăpânei ei la miezul nopţii şi la ceasul acela uşa nu avusese nici o pată, iar la ora trei dimineaţa vopseaua de pe uşă se şi uscase. În dimineaţa aceea Rosanna se dusese să deretice în camera mea. Acolo găsise cămaşa de noapte, aruncată pe pat. Apucându-se s-o împăturească, dăduse cu ochii de o pată de vopsea luată de pe uşa domnişoarei Ra-chel! Fata s-a înspăimântat într-atât de această descoperire, încât a dat fuga în camera ei şi s-a încuiat pe dinăuntru. Avea o dovadă că fusesem noaptea în camera domnişoarei Rachel! Mai întâi o copleşise gelozia. Apoi a ajuns să creadă că furasem diamantul. La gândul că mă coborâsem pe aceeaşi treaptă cu ea, şi că având cămaşa mea de noapte deţinea singura dovadă a vinovă-ţiei mele, parcă i se deschisese calea spre inima mea. Când sergentul Cuff a venit în casă s-a ivit primejdia ca rufăria şi hainele tuturor să fie cercetate. Riscul şi greutatea de a păstra cămaşa de noapte treceau peste puterile sale. Plecase în taină la Frizinghall, făcuse o cămaşă de noapte nouă şi o pusese printre lucrurile mele, înlocuind-o pe cea care lipsea. Rosanna încercase de câteva ori, dar nu izbutise să-mi vorbească. De fiecare dată întâmplarea o împiedicase. Mai mult încă, oricum m-aş fi purtat eu, ei i se părea că-i spuneam: „Eşti urâtă, ai umărul strâmb; eşti doar o slujnică, cum de îndrăzneşti să vorbeşti cu mine?”.

 
Îşi făcuse un plan – să ascundă cămaşa de noapte în Nisipurile Mişcătoare – fiindcă, simţindu-se atât de nenorocită, nu voia să distrugă singura dovadă că nu-mai datorită ei scăpasem să fiu dat de gol. Nu renunţase nici o clipă la nădejdea de a ajunge la o înţelegere cu mine. Dar, îşi spunea în sinea ei: dacă scapă iarăşi prilejul de a se apropia de mine, dacă voi fi din nou crud cu ea, atunci îşi va lua adio de la lumea aceasta, fiindcă îi refuza fericirea pe care altora le-o acorda.

 
Scrisoarea se încheia astfel: „Doresc, domnule, să rămân a dumneavoastră preasupusă slugă care vă iubeşte, Rosanna Spearman”.

 
Sfârşisem de citit scrisoarea şi stăteam amândoi duşi pe gânduri. Aruncând o privire în trecut, spre întâmplările pomenite în scrisoare, îmi amintii că de două ori, pe când mă aflam singur în bibliotecă şi pe aleea grădinii, de vorbă cu sergentul Cuff, biata de dânsa făcuse o ultimă încercare să-mi vorbească. Şi de două ori avusesem nenorocul să resping încercările ei.

 
În cele din urmă, Betteredge rupse firul tăcerii.

 
— Nu vreau să vă zoresc, domnule Franklin, dar dacă nu vă supăraţi, spuneţi-mi şi mie, în două vorbe, vedeţi vreo cale de scăpare din toată încurcătura asta îngrozitoare?

 
— Văd doar calea întoarsă spre Londra, răspunsei, ca să mă sfătuiesc cu domnul Bruff şi cu sergentul Cuff…

 
— Da, conaşule?

 
— Şi dacă ei nu mă vor ajuta, Betteredge, atunci nu-mi mai rămâne nici o putere. În afară de domnul Bruff şi de sergentul Cuff nu mai cunosc pe nimeni altcineva să-mi poată fi de cel mai mic folos.

 
Pe când rosteam aceste vorbe se auzi o bătaie în uşă.

 
— Intră, zise Betteredge ţâfnos, oricine ai fi.

 
Uşa se deschise şi în odaie intră omul cu înfăţişarea cea mai deosebită pe care am văzut-o vreodată. Judecându-l după ţinută şi mişcări, era încă tânăr. Judecându-l însă după figură, părea mai bătrân decât Betteredge. Era oacheş ca ţiganii, plin de zbârcituri, cu obrajii scofâlciţi şi nasul fin, aşa cum întâlneşti adesea la popoa-rele străvechi din Soare-Răsare. Chip ciudat, pironindu-şi asupra ta ochi şi mai ciudaţi, înfundaţi în orbite, visători şi jalnici de nu-ţi mai puteai dezlipi privirea de la ei. Avea părul des şi ondulat, încărunţit. Îl priveam cu o curiozitate pe care îmi era cu neputinţă s-o stăpânesc. Ochii săi blânzi, căprui, îmi întoarseră o privire plină de bunătate.

 
— Vă rog să mă iertaţi, spuse el, nu ştiam că era cineva la domnul Betteredge.

 
Îi întinse acestuia o hârtiuţă şi părăsi încăperea fără zgomot, aşa cum intrase.

 
— Cine e ăsta? întrebai.

 
— Asistentul doctorului Candy, spuse Betteredge. Apropo, doctoraşul nostru cel mărunţel nu s-a mai sculat după boala pe care a căpătat-o în drum spre casă, în noaptea banchetului. Acum şi-a mai venit în puteri, dar frigurile care l-au scuturat i-au întunecat de tot memoria. Toate treburile i le face asistentul. E drept că în afară de sărăcime nu mai are cine ştie ce clientelă. Cei sărmani n-au încotro, trebuie să-l sufere pe omul ţigănos la chip şi cu păr bălţat – căci altfel ar fi lipsiţi de orice îngrijire doftoricească.

 
— S-ar părea că nu-ţi prea place omul nostru.

 
— Nimănui nu-i place, conaşule.

 
— Dar de ce nu-l poate suferi lumea?

 
— Deh, domnule Franklin. În primul rând, fiindcă are o înfăţişare care numai plăcut nu-l face şi apoi mai umblă vorba că domnul Candy l-a primit în slujbă fără să ştie prea multe despre el. Nimeni nu prea ştie bine cine e de fapt, şi n-are nici un prieten prin partea locului.

 
— Dar cum îl cheamă? întrebai.

 
— Mai urât nici că se poate: Ezra Jennings, răspunse furios Betteredge.

 
CAPITOLUL V.

 
Pornii spre gară, însoţit, e de prisos să mai adaug, de Gabriel Betteredge. Aveam scrisoarea în buzunar şi cămaşa de noapte în valiză, spre a le supune pe amândouă cercetării atente a domnului Bruff. Părăsirăm casa pe tăcute. Pentru prima dată în viaţa mea bătrânul Betteredge se afla lângă mine fără să-mi poată spune o vorbă.

 
— Înainte de a lua trenul spre Londra, începui eu, am să-ţi pun două întrebări. Prima, Betteredge, e următoarea: eram oare beat în seara aniversării Rachelei?

 
— Dumneavoastră şi beat! exclamă el. Vai de mine, dar marele dumneavoastră cusur e că nu beţi decât la masă. E adevărat că aţi mai luat un strop de whisky cu apă, înainte de a vă duce la culcare. Vi l-am pregătit chiar eu; nici un copil nu se putea îmbăta cu aşa ceva, darmite un om în toată firea.

 
Ştiam că pot să mă bizui pe memoria lui, într-o asemenea treabă, aşa că trecui la a doua întrebare:

 
— Înainte de a fi fost trimis în străinătate, Betteredge dragă, mă vedeai mai în fiecare zi, când eram copil. Ţii minte să fi auzit vreodată că eram somnambul?

 
— Somnambul, conaşule? Niciodată în viaţa dumneavoastră n-aţi umblat prin somn.

 
Îmi dădeam seama că şi de data aceasta Betteredge avea dreptate. Dacă aş fi fost somnambul, o mulţime de oameni ar fi aflat acest lucru, şi m-ar fi prevenit. Şi totuşi, admiţând toate acestea, mă agăţam cu încăpăţânare de singurele explicaţii pe care le puteam găsi în momentul acela. Dându-şi seama de asta, Betteredge îmi spulberă amândouă presupunerile o dată pentru totdeauna.

 
— Prea bine, conaşule, păstraţi-vă părerea. Să zicem că fiind beat, sau umblând prin somn, aţi luat bijuteria. Ei bine, dar tot beat eraţi când aţi dus giuvaerul la Londra? Prin somn v-aţi dus şi la domnul Luker? Iertăţi-mă că vă spun, domnule Franklin, dar afacerea asta v-a tulburat atât de rău, încât nu mai sunteţi în stare să vă bizuiţi pe judecata dumneavoastră. Ar fi bine să daţi ochii cu domnul Bruff cât mai curând. Ajuns la gară cu două-trei minute înainte de plecarea trenului, tocmai când îmi luam rămas-bun de la Betteredge, aruncându-mi ochii din întâmplare spre ştandul cu cărţi şi ziare, ce-mi fu dat să văd: asistentul doctorului Candy, cu înfăţişarea lui ciudată, stătea de vorbă cu vânzătorul. Privirile ni se încrucişară. Ezra Jennings îşi scoase pălăria şi mă salută. Mă urcai în vagon, tocmai când trenul se puse în mişcare, mirat de faptul că-l văzusem de două ori în aceeaşi zi pe omul cu păr bălţat.

 
Ajuns ia Londra seara, de la gară pornii cu trăsura spre reşedinţa domnului Bruff din Hampstead. Îl găsii stând singur în sufragerie. Mă primi de îndată în birou şi trimise vorbă cucoanelor din familia lui să nu ne tulbure. Apoi începu să citească scrisoarea Rosannei. Terminând-o de citit, domnul Bruff îmi spuse:

 
— Franklin Blake, e o problemă foarte serioasă. După părerea mea, o priveşte tot atât de mult pe Rachel ca şi pe dumneata. Abia acum purtarea ei ciudată încetează să mai fie o taină. Ea crede că tu ai furat diamantul.

 
Mă văzui silit să recunosc că această concluzie revoltătoare îşi avea temeiul său.

 
— Trebuie să începi, continuă domnul Bruff, prin a te adresă Rachelei. Ea a tăcut toată vremea, de dragul tău. Trebuie s-o silim să ne spună pe ce-şi întemeiază credinţa că tu ai luat Piatra Lunei. Dacă ne va vorbi deschis, toată învinuirea se poate spulbera într-o clipă, dovedindu-se neîntemeiată.

 
— Părerea asta îmi merge la inimă, intervenii eu, dar aş vrea să ştiu cum…

 
— Îţi spun şi asta într-o clipă, mă întrerupse domnul Bruff. Ce dovadă există că tu eşti persoana care a purtat cămaşa de noapte în seara când s-a pierdut diamantul?

 
Această obiecţie mă uimi.

 
— Cât despre asta, zise avocatul, luând în mâna scrisoarea cu mărturisirile Rosannei, înţeleg că pe tine te mâhneşte. Dar eu nu sunt în situaţia ta. Pentru mine e numai un document, care dovedeşte că ea a fost părtaşă la înşelătorie. Prin urmare, am toată dreptatea să bănuiesc că n-a spus tot adevărul. N-am să discut ce putea şi ce nu putea să facă. Atâta zic: dacă Rachel te-a bănuit numai pe baza dovezii oferite de cămaşa de noapte, e o siguranţă de nouăzeci şi nouă la sută că Rosanna i-a arătat-o. Scrisoarea femeii dovedeşte că era geloasă pe Rachel. Nu stau să întreb cine a luat diamantul (spre a-şi atinge scopul, Rosanna ar fi luat şi cincizeci de diamante ca Piatra Lunei), spun numai că dispariţia bijuteriei îi dădea prilejul fostei hoaţe, îndrăgostite de tine, s-o stârnească pe Rachel să se certe pe veci cu tine. Ei, ce zici?

 
— O asemenea bănuială mi-a trecut şi mie prin minte, când am citit scrisoarea. Dar dacă se dovedeşte până la urmă că am purtat într-adevăr cămaşa de noapte? Atunci?

 
— Să trecem peste asta acum. Să aşteptăm şi să vedem dacă Rachel te-a bănuit numai pe baza mărturiei pe care o aducea cămaşa de noapte.

 
— Dar cu ce sânge rece vorbeşti de bănuielile Rachelei despre mine! izbucnii eu. Cu ce drept mă bănuieşte ea pe mine că aş fi hoţul?

 
— Foarte înţeleaptă întrebare, dragă domnule. Ceea ce te nedumereşte pe tine mă nedumereşte şi pe mine. Scormoneşte-ţi memoria şi răspunde-mi: în timpul când stăteai în casa Verinder s-o fi întâmplat oare ceva care să fi zdruncinat, în bună parte, încrederea Rachelei în felul dumitale de a te purta?

 
Sării în picioare foarte agitat. La întrebarea avocatului îmi adusesem aminte că se întâmplase într-adevăr ceva. În capitolul al optulea al povestirii lui Betteredge se pomeneşte de sosirea unui străin în casa mătuşii. Mă căuta în legătură cu o sumă pe care o datoram unui birtaş din Paris. Străinul fiind violent din fire, ne-am spus unul altuia vorbe grele. Când află despre ce era vorba, lady Verinder îi plăti pe loc banii şi-i dădu răvaş de drum. Dar rămăsese revoltată de neglijenţa şi de nepăsarea mea. Întâmplarea ajunse şi la urechile Rachelei. Ea îşi formă o părere a ei în această privinţă; spuse că sunt „necinstit” că nu am nici un fel de „maniere de societate”, că „cine ştie ce o să mai fac mai târziu” şi aşa şi pe dincolo. Ne-am certat. Rachel ţinuse oare minte acest incident nenorocit? Domnul Bruff îmi răspunse imediat afirmativ. Se ridică în picioare şi gânditor începu să măsoare odaia în lung şi în lat. Mă hotărâi să vorbesc chiar eu cu Rachel. Domnul Bruff se miră când auzi de asta, dar, după ce chibzui situaţia în această nouă lumină, se învoi că aveam un avantaj de partea mea – şi anume, slăbiciunea pe care Rachel o mai păstra în ce mă privea.

 
Asta putea să ducă la dezvăluirea întregului adevăr. Întrebarea era – cum s-ajung s-o văd?

 
— Ea a mai fost oaspetele dumitale în casa asta, îi spusei eu. Să îndrăznesc să propun o întâlnire cu ea aici?

 
— Dacă e să spunem lucrurilor pe nume, răspunse el, asta înseamnă să-i întind Rachelei o cursă în casa mea. Pe oricare altul, afară de Franklin Blake, l-aş refuza cât colo, deschis. Dar aşa cum stau lucrurile, cred cu tărie că va veni ziua când Rachel îmi va mulţumi că am trădat-o. Sunt de acord. O voi pofti pe Rachel să petreacă o zi cu noi. Când anume, îţi voi comunica poimâine.

 
Îi mulţumii cu căldură şi mă întorsei la locuinţa mea din Londra.

 
Despre ziua care urmă, nu pot să spun decât că a fost cea mai lungă zi din viaţa mea. A doua zi domnul Bruff mă găsi la gustarea de dimineaţă. Îmi întinse o cheie cât toate zilele şi-mi spuse că Rachel avea să vină să petreacă după amiaza cu nevastă-sa şi fiicele sale.

 
— Asta e cheia portiţei din zidul grădinii de din dos. Du-te la dânsele astăzi după amiază, la ora trei. Te strecori în grădină şi de acolo în casă, pe uşa de la seră. O vei găsi pe Rachel în camera de muzică şi chiar singură.

 
Cu aceste cuvinte mă părăsi.

 
Mai aveam încă de îndurat multe ceasuri plictisitoare şi, ca să-mi treacă de urât, răsfoii scrisorile care mă aşteptau. Printre ele era şi una de la Betteredge; o deschisei cu nerăbdare. Nu-mi trimitea nici o veste însemnată, dar chiar în a doua propoziţie apărea iarăşi nelipsitul Ezra Jennings! Îl oprise pe Betteredge la ieşirea din gară şi-l întrebase cine sunt. Mai târziu pomenise domnului Candy, patronului său, că mă văzuse, şi acesta se dusese imediat cu trăsura la Betteredge, exprimându-i regretul că scăpase prilejul să mă vadă. Dorea să-mi vorbească într-o chestiune specială şi-l ruga din suflet să-l anunţe de îndată ce mă voi întoarce iar pe acele meleaguri. Cam ăsta era pe scurt cuprinsul scrisorii.

 
O împăturii şi o vârâi în buzunar. Cum grija apropiatei mele întrevederi cu Rachel mă absorbea cu totul, uitai de ea chiar după o clipă. Când ceasul din turnul bisericii Hampstead bătu ora trei, strecurai cheia domnului Bruff în broasca porţii din zid. Trecui prin grădină, intrai în seră şi străbătui salonaşul. Tocmai când pu-neam mâna pe clanţa uşii din faţa mea, auzii câteva note cântate la pian, în camera dinăuntru. Rachel se juca de multe ori alene pe clapele pianului şi pe vremea când stăteam în casa mamei ei. A trebuit să fac un efort ca să mă liniştesc. Trecutul şi prezentul se aflau faţă în faţă şi contrastul era zguduitor.

 
După câteva minute îmi luai inima în dinţi şi deschisei uşa.

 
CAPITOLUL VI.

 
În momentul în care am apărut în pragul uşii, Rachel s-a ridicat de la pian. Trăsei uşa în urma mea. Ne priveam în tăcere. Mişcarea pe care o făcuse ridicându-se de pe scaun părea să fi fost singura sforţare de care mai fusese capabilă. Toată energia ei fizică şi mintală păreau concentrate în privirile aţintite asupra mea.

 
Înaintai câţiva pasi către ea şi şoptii:

 
— Rachel!

 
Sunetul glasului meu îi readuse viaţa în trup şi culorile în obraji. Înaintă şi ea, dar tot fără să-mi spună o vorbă. Încet, încet, se apropie tot mai mult de mine. Uitasem de ce venisem; uitasem de bănuiala urâtă care stăruia asupra bunului meu renume; uitasem de toate. N-o mai vedeam decât pe femeia iubită, venind tot mai aproape de mine. Tremura; era nehotărâtă; nu mă mai putui stăpâni; o cuprinsei în braţe şi-i acoperii faţa cu sărutări.

 
O clipă mi se păruse că-mi răspunde şi ea, tot cu sărutări, dar de la prima ei mişcare simţii că nu uitase ni-mic. Cu un strigăt de dezgust mă îmbrânci la o parte. Mă uitai în ochii ei plini de mânie şi-i desluşii pe buze dispreţul. Mă măsura din cap până în picioare, de parcă aş fi fost un necunoscut care o insultase.

 
— Laşule! strigă ea. Laşule! Om josnic şi fără inimă! (Astea erau primele cuvinte rostite!) După tot ce-ai făcut, continuă ea, e oare o faptă bărbătească din partea ta că te-ai strecurat acum pe furiş până la mine? Mi se pare o laşitate să profiţi de slăbiciunea mea faţă de tine şi să mă iei prin surprindere, silindu-mă să-ţi primesc sărutările.

 
Insulta era usturătoare, de neîndurat, dar îi răspunsei calm:

 
— Dacă cinstea mea nu ar fi în mâinile tale, te-aş părăsi în clipa asta şi n-aş mai da niciodată ochii cu tine. Ai pomenit despre ceea ce am făcut. Dar ce anume am făcut, dc fapt?

 
— Ce-ai făcut! Tu îmi pui mie întrebarea asta?

 
— Da.

 
— N-am spus nimănui nimic despre fapta ta ruşinoasă, răspunse ea, şi am suferit pentru că am tăinuit-o. Nu ţi-a mai rămas oare nici urmă de conştiinţă? Pe vremuri erai un gentleman. Pe atunci îi erai drag mamei şi mie şi mai drag…

 
Dar glasul îi pieri. Se prăbuşi într-un scaun şi-şi ascunse faţa în mâini. Aşteptai o clipă, până ce-mi adunai puterea ca să vorbesc.

 
— Dacă nu vrei să vorbeşti tu întâi, atunci încep eu. Am venit aici, să-ţi spun ceva serios. Vrei să-mi acorzi îngăduinţa, datorată oricui, de a mă asculta până ce voi sfârşi ce am de spus?

 
Nu făcu nici un gest şi nici nu-mi răspunse. Îi vorbii despre ceea ce descoperisem la Nisipurile Mişcătoare. De la început şi până la sfârşit nu-şi întoarse nici o clipă privirile spre mine şi nu scoase o vorbă. Îmi păstrai însă cumpătul. Tot viitorul meu atârna de felul cum reuşeam să mă stăpânesc în momentul acela.

 
— Am să-ţi pun o întrebare, care mă sileşte din nou să ating un subiect dureros. Rosanna Spearman ţi-a arătat cămaşa de noapte? Da sau nu?

 
Se ridică în picioare şi veni până la un pas de mine. Ochii ei scrutători încercau să-mi scormonească faţa.

 
— Eşti nebun?

 
Mă stăpânii mai departe şi-i răspunsei calm:

 
— Rachel, vrei să-mi răspunzi la întrebare?

 
— Urmăreşti vreun scop, pe care eu nu-l pot pricepe? Te stăpâneşte vreo teamă meschină de viitor? Se zice că moartea tatălui tău te-a îmbogăţit. Ai venit aici să mă despăgubeşti pentru pierderea diamantului?

 
Cum nu izbutii să mă mai stăpânesc, îi curmai vorba.

 
— M-ai nedreptăţit cumplit! izbucnii cu aprindere. Mă bănuieşti că ţi-aş fi furat diamantul. Am dreptul să ştiu şi vreau neapărat să ştiu ce te îndreptăţeşte să mă bănuieşti?

 
— Să te bănuiesc! exclamă ea şi furia îi creştea odată cu a mea. Ticălosule, dar te-am văzut cu ochii mei când ai luat diamantul!

 
Adevărul pe care mi-l aruncă în obraz cu aceste vorbe mă amuţi. Nevinovat cum mă ştiam, stăteam în faţa ei fără să scot o vorbă. În ochii ei, în ochii oricui, păream de bună seamă un om copleşit de ruşine.

 
Tăcerea în care căzusem aşa dintr-o dată se părea c-o înspăimântase.

 
— De ce ai venit aici ca să te umileşti? întrebă ea. Pentru numele lui Dumnezeu, spune ceva!

 
Înaintai înspre ea, abia dându-mi seama despre ceea ce făceam. Din momentul în care pomenise despre mărturia propriilor săi ochi, mi se întunecase totul în minte. Îi luai mâna; încercai să vorbesc hotărât, dar nu putui spune decât:

 
— Rachel, m-ai iubit cândva.

 
Ea se cutremura cuprinsă de un fior şi-şi întoarse privirile de la mine. Mâna ei rămăsese neputincioasă şi tremurândă într-a mea.

 
— Dă-mi drumul! zise fără vlagă.

 
Atingerea mea părea să fi avut asupra ei acelaşi efect pe care-l produsese glasul meu, când intrasem la înce-put în odaie. După ce mă făcuse laş şi hoţ – atâta timp cât mâna ei se afla într-a mea, eram încă stăpânul ei. Trebuia s-o fac să-mi mărturisească totul; de asta atârna posibilitatea de a mai ţine vreodată capul sus, printre oamenii cinstiţi. Speram că poate trecuse cu vederea ceva, vreun amănunt însemnat care să dea o importantă dovadă a nevinovăţiei mele. Îi ţineam încă mâna într-a mea, îi vorbeam cu toată stăruinţa şi încrederea de altădată.

 
— Ţin să te întreb ceva: spune-mi tot ce s-a întâmplat din momentul în care ne-am luat rămas bun în seara aceea şi până când m-ai văzut luâud diamantul.

 
— Bine, dar de ce să ne mai întoarcem la asta! exclamă ea.

 
— Am să-ţi spun eu de ce, Rachel. Suntem amândoi victimele unei greşeli monstruoase, care poartă masca adevărului. Dacă am trece împreună în revistă tot ce s-a întâmplat în seara aniversării tale, ne-am putea în cele din urmă înţelege.

 
Îşi lăsă capul pe umărul meu. Lacrimile îi scăldau ochii şi se prelingeau încetişor pe obraz.

 
— O, zise ea, dar n-am avut şi eu speranţa asta? N-am încercat oare să văd lucrurile aşa cum încerci şi tu acuma?

 
— Tu ai încercat singură, fără ajutorul meu.

 
Aceste vorbe părură să trezească în sufletul ei ceva din speranţa pe care o nutream şi eu. Îmi răspunse la întrebări, supusă şi binevoitoare.

 
— Să începem cu ceea ce s-a întâmplat după ce ne-am urat noapte bună în acea seară. Te-ai culcat?

 
— M-am culcat pe la douăsprezece.

 
— Şi ai dormit?

 
— Nu, n-am putut adormi în noaptea aceea. Mă gândeam la tine.

 
Răspunsul ei aproape mă scoase din minţi. Ceva din glasul ei îmi merse drept la inimă şi abia după un răstimp izbutii să continui.

 
— Era lumină în odaie?

 
— Nu, până ce m-am sculat din nou, ca să-mi aprind lumânarea, pe la ora unu.

 
— Ai ieşit din dormitor?

 
— Mă pregăteam să ies. Când tocmai deschisesem uşa dormitorului, am fost împiedicată să intru în salonaş.

 
— Dar ce te-a împiedicat?

 
— Am văzut o lumină pe sub uşă şi am auzit paşi. M-am gândit că vine mama să vadă dacă m-am culcat şi ca să-mi vorbească iar despre diamant, dacă ar fi văzut că sunt încă trează.

 
— Şi ce-ai făcut?

 
— Am suflat în lumânare, ca să creadă că dorm.

 
— După ce-ai suflat în lumânare, te-ai urcat în pat?

 
— N-am avut timp să mă urc. În clipa când am suflat în lumânare uşa salonaşului s-a deschis şi am văzut… te-am văzut pe tine.

 
— Îmbrăcat ca de obicei?

 
— Nu. În cămaşă de noapte şi cu o lumânare în mână.

 
— Mi se vedea faţa?

 
— Da, chiar foarte limpede. Lumânarea pe care o ţineai în mână ţi-o dădea la iveală.

 
— Aveam ochii deschişi? N-ai observat nimic ciudat în ei? Aşa, o privire fixă, pierdută în gol?

 
— Ochii îţi erau strălucitori, mai strălucitori decât de obicei. Îi roteai prin odaie, de parcă-ţi era frică să nu fii descoperit.

 
— N-ai observat cum umblam?

 
— Umblai ca întotdeauna. În mijlocul odăii te-ai oprit şi ai privit în jur.

 
— Ce-ai făcut când m-ai văzut?

 
— N-am putut face nimic. Eram ca împietrită. Nu puteam vorbi, nici măcar să mă mişc, să închid uşa.

 
— Dar eu puteam să te văd în locul unde te aflai?

 
— Fără îndoială că ai fi putut să mă vezi, dar nu te-ai uitat nici o clipă spre mine. Sunt sigură că nu m-ai văzut de loc. Oare ai mai fi luat diamantul dacă m-ai fi văzut? Ai mai fi tu aici, dacă ai fi văzut că eram trează, că te priveam? Nu mă sili să vorbesc despre asta.

 
Avea dreptate. Trecui la altceva.

 
— Ce-am făcut, după ce am ajuns în mijlocul odăii?

 
— Te-ai dus drept spre colţul în care se află dulăpiorul meu indian. Ai pus lumânarea deasupra, ai deschis şi ai închis pe rând toate sertarele, până ce ai dat de cel în care se afla diamantul. Apoi, ai băgat mâna înăuntru şi l-ai scos afară. Am văzut piatra scânteind între degetele tale.

 
— Şi pe urmă ce s-a mai întâmplat? Am părăsit imediat încăperea?

 
— Nu, ai stat foarte liniştit, după părerea mea, vreme îndelungată. Păreai un om care se gândeşte şi e nemulţumit de gândul lui. Apoi te-ai trezit deodată şi ai ieşit glonţ din odaie.

 
— Am închis uşa după mine?

 
— Nu, ai ieşit la repezeală, lăsând uşa deschisă. Lumina a dispărut, zgomotul paşilor tăi s-a stins şi eu am rămas singură în întuneric.

 
— Ce s-a mai întâmplat din momentul acela şi până când casa întreagă a aflat de pierderea diamantului?

 
— Nimic. Nu m-am mai culcat de loc. Nu s-a mai întâmplat nimic până a doua zi dimineaţă, când a venit Penelope, la ora obişnuită.

 
I-am lăsat mâna şi m-am ridicat. Îmi răspunsese la toate întrebările pe care aş fi putut să i le pun. Ipoteza umbletului prin somn ca şi a beţiei nu stăteau în picioare. Nu mai aveam ce spune. Mă aflam în faţa cumplitului fapt al furtului. Şi acum, după ce auzisem povestea îngrozitoare a acelei nopţi, chiar din gura Rachelei, nu mai întrezăream nici o rază de lumină.

 
Ea curmă tăcerea.

 
— Ei bine, îmi zise, de întrebat ai întrebat şi eu ţi-am răspuns. Ce ai de adăugat acum?

 
Din glasul cu care-mi vorbea desluşii că pierdusem iarăşi orice putere asupra ei. Aştepta neîndurătoare răspunsul meu. Îi răspunsei săvârşind de data asta o greşeală fatală – desperarea situaţiei în care mă aflam îmi înfrânsese sângele rece. Îi reproşai că păstrase tăcerea care mă ţinuse până în clipa aceea departe de adevăr.

 
— Trebuia să fii loială cu mine, să-mi spui limpede… începui eu, dar ea mă întrerupse cu un strigăt de mânie:

 
— Doamne, mai există oare pe lume o fiinţă ca el? După ce-l cruţ, deşi inima mi se frânge de durere, după ce-i iau apărarea punându-mi în primejdie propria reputaţie, tot el mai are pretenţii, spunându-mi că ar fi trebuit să-i spun totul! După ce l-am iubit aşa cum l-am iubit, încât ziua întreagă mă gândeam numai la el, iar noaptea îl visam, se mai miră că nu i-am aruncat ruşinea în obraz din prima clipă când l-am întâlnit. Trebuia să-i fi spus: „Dragostea mea, sufletul meu, eşti un hoţ! Idolul meu, tu, pe care te iubesc şi te preţuiesc, te-ai furişat noaptea în odaia mea şi mi-ai furat diamantul!” Asta ar fi tre-buit să-ţi spun, nu-i aşa? Ticălosule! Ticălos josnic şi mârşav! Mai bine pierdeam cincizeci de diamante decât să te văd minţindu-mă în faţă, aşa cum-mă minţi acum! Mi se sfâşia inima de durere văzând-o astfel. Mi se ru-pea inima auzind-o vorbind. După un răstimp se mai linişti.

 
— Ar fi trebuit să fiu măcar loială cu tine, să-ţi spun limpede – zise ea, repetându-mi cuvintele. Vei vedea tu dacă am fost sau n-am fost loială cu tine. E de prisos să-ţi spun ce-am gândit după ce ai plecat din salonaşul meu; nu mi-ai înţelege gândurile. Îţi voi spune doar ce-am făcut. N-am dat alarma în casă şi n-am spus la toată lumea ceea ce se întâmplase, aşa cum puteam să fac. M-am gândit, m-am răzgândit şi în cele din urmă ţi-am scris.

 
— N-am primit nici o scrisoare.

 
— Ştiu că n-ai primit-o. Aşteaptă puţin şi-ai să înţelegi de ce. Scrisoarea spunea – într-un fel pe care numai tu îl puteai înţelege – că aveam cunoştinţă de datoriile tale şi că mama şi cu mine ştiam de asemenea că nu ai cine ştie ce scrupule când e vorba să-ţi faci rost de bani, dacă ai nevoie de ei. Ai fi înţeles că mă refeream la vizita străinului. Pe urmă îţi făceam o ofertă – să-ţi împrumut o sumă mare de bani. Aş fi amanetat chiar diamantul la nevoie! exclamă ea şi obrajii în-cepură din nou să i se aprindă. Iată ce cuprindea scrisoarea. Îmi făcusem planul să las salonaşul deschis şi fără pază toată dimineaţa, nădăjduind din toată inima că vei profita de acest prilej ca să pui în taină diamantul înapoi în sertar.

 
Încercai să vorbesc, dar ea îşi urmă repede şuvoiul vorbelor:

 
— Vei spune desigur că n-ai primit scrisoarea mea, şi ştiu şi de ce. Fiindcă am rupt-o.

 
— Şi ce motiv ai avut s-o rupi?

 
— Cel mai serios motiv. Am preferat s-o rup decât să mai stric vorba cu unul ca tine. Tocmai când îmi puneam la cale planul, ce-mi fu dat să aud? Că tu, tocmai tu ai fost prima persoană din casă care a adus poliţia! Tu ai fost cel cu iniţiativa, tu ai condus lucrurile; te frământai mai dihai ca toţi ceilalţi să găseşti giuvaerul! După dovada asta de făţărnicie cumplită am rupt scrisoarea, însă chiar şi atunci mi-am spus în sinea mea: „Le-a jucat această farsă urâtă tuturor celorlalţi. Să văd, o să îndrăznească să mi-o joace şi mie?” Cineva îmi spuse că te afli pe terasă. Am coborât acolo şi m-am străduit să-ţi vorbesc. Ai uitat ce ţi-am spus?

 
Ţineam minte toate vorbele. Mă uimise şi mă mâhnise că era atât de tulburată. Avusesem un moment de îndoială, dacă pierderea giuvaerului era o taină tot atât de mare pentru ea ca şi pentru noi ceilalţi. Habar n-aveam însă ce gândea cu adevărat când mi-a vorbit pe terasă.

 
— Ştii ce ţi-am spus. Ţi-am dat nenumărate prilejuri să mărturiseşti adevărul. Nu m-am ferit să-ţi spun tot ceea ce puteam să-ţi spun – afară doar că ştiam că ai furat nestemata. Dar tu m-ai privit doar, prefăcându-te uimit, cu făţarnica ta mutră nevinovată – întocmai ca acum! Te-am părăsit în dimineaţa aceea ştiind în sfârşit cu cine aveam de-a face – cu cine am şi acum de-a face – cu un ticălos josnic cum nu se mai află!

 
Dacă mai zăboveam o clipă acolo, nu ştiu ce vorbe mi-ar fi scăpat din gură. Trecui pe lângă ea şi deschisei uşa. Mă prinse de braţ.

 
— Dă-mi drumul, Rachel! E mai bine pentru amândoi. Lasă-mă să plec.

 
Mă reţinea şi o furie isterică îi agita pieptul.

 
— De ce ai venit aici? stărui ea cu deznădejde. Ţi-e frică să nu te dau acum de gol? Nu te pot da de gol! Sunt şi mai ticăloasă decât tine.

 
Izbucni apoi în suspine şi lacrimi.

 
— Nu te pot smulge din inima mea, zise ea, nici chiar acum! Îmi dădu drumul brusc şi-şi frângea mâinile înnebunită. O, doamne! Mă dispreţuiesc pe mine însămi cbiar mai mult decât îl dispreţuiesc pe el!

 
Ochii mi se umplură fără voie de lacrimi – nu mai puteam îndura chinul.

 
— Ai să afli cât de nedreaptă ai fost cu mine, îi spusei, sau n-ai să mă mai vezi niciodată!

 
După aceste vorbe o părăsii. Tresări – nobilă fiinţă – şi veni după mine spunându-mi la despărţire vorbe pline de milă.

 
— Franklin, te iert! O, Franklin! N-o să ne mai întâlnim niciodată. Spune-mi că mă ierţi şi tu pe mine! Mă întorsei ca să nu vadă pe faţa mea că nu eram în stare să-i vorbesc – mă întorsei şi-i făcui semn cu mâna şi o văzui ca în ceaţă – ca în vis – prin pânza de lacrimi care se ţesuse peste ochii mei.

 
După o clipă, groaznica amărăciune pe care o simţeam privindu-i chipul dispăru. Ajunsesem în grădină. N-o mai vedeam, nu-i mai auzeam glasul.

 
CAPITOLUL VII.

 
Târziu, în cursul serii, am primit vizita domnului Bruff. Purtarea avocatului era vizibil schimbată. Îşi pierduse încrederea obişnuită. Dădu mâna cu mine, dar pentru prima dată în viaţa lui, pe tăcute.

 
— M-am întors aici după ce am dus-o pe Rachel înapoi la Portland Place. Nenorocita voastră discuţie a zgu-duit-o cumplit. Nu te pot ţine pe tine de rău pentru asta. Dar făgăduieşte-mi că n-ai să mai încerci vreodată să-i vorbeşti fără să capeţi încuviinţarea şi aprobarea mea.

 
— După câte am suferit şi ea şi eu, îi răspunsei, te pot asigura că nu mai încerc a doua oară.

 
— Să mă bizui pe făgăduiala ta?

 
— Poţi să te bizui.

 
Domnul Bruff păru uşurat.

 
— Acum, în privinţa viitorului, urmă el. A viitorului tău, vreau să zic. Deocamdată două lucruri sunt limpezi: în primul rând, suntem siguri că Rachel ţi-a spus adevărul. În al doilea rând, deşi suntem siguri, trebuie să fie undeva vreo greşeală înspăimântătoare; n-o putem învinovăţi câtuşi de puţin că te socoate pe tine vinovat. Recunosc acum, că am avut o părere complet greşită în privinţa acestui caz, dar aşa cum stau lucrurile se prea poate că sfatul meu face totuşi să fie ascultat. Ţi-o spun verde-n faţă: pierdem vremea dacă mai continui să te gândeşti la cele întâmplate anul trecut la proprietatea ladyei Verinder. Să vedem ce am putea descoperi în viitor, în loc să căutăm ceea ce nu putem descoperi în trecut.

 
— Dar toată afacerea nu e oare în cea mai mare parte de domeniul trecutului?

 
— Răspunde-mi mie la asta, îmi zise domnul Bruff. O dată adusă la Londra, ce crezi că s-a făcut cu Piatra Lunei?

 
— A fost dată în păstrare bancherilor domnului Luker.

 
— Întocmai. Ei, acum ascultă. Suntem în iunie. Către sfârşitul lunii se împlineşte anul de când giuvaerul a fost dat în gaj. Există o probabilitate cel puţin – că persoana care l-a dat în gaj – îl va scoate atunci. Asta înseamnă că domnul Luker va trebui să primească chiar el diamantul din mâinile bancherilor. Propun să punem la bancă o gardă către sfârşitul lunii şi să descoperim cui îi va da înapoi diamanlul domnul Luker. Acum înţelegi?

 
Recunoscui (cam fără voie) că ideea era ingenioasă.

 
— Dar e şi ideea domnului Murthwite, zise domnul Bruff.

 
După părerea lui, e probabil că indienii vor sta şi ei de veghe la bancă în momentul acela – şi din asta s-ar putea să iasă ceva serios. Pe tine şi pe mine puţin ne interesează ce va ieşi dintr-asta, dar oricum, ne-ar putea ajuta să punem mâna pe omul misterios care a amanetat diamantul. Numai lui i se datoreşte situaţia în care te afli şi numai descoperindu-l o voi îndupleca pe Rachel să-şi schimbe părerea despre tine.

 
— Ai dreptate, fără doar şi poate. Obiecţia mea împotriva planului dumitale este că ne sileşte să aşteptăm. Două săptămâni înseamnă o viaţă, domnule Bruff, într-o situaţie ca a mea. Nu pot îndura atât.

 
— Bine, bine, înţeleg eu asta. Te-ai gândit ce-ar fi de făcut?

 
— M-am gândit să-l consult pe sergentul Cuff. Ştiu că a ieşit la pensie, dar am adresa lui şi aş putea să încerc.

 
— Încearcă, zise domnul Bruff, această anchetă s-ar putea să-i stârnească iarăşi interesul. Încearcă şi dă-mi şi mie de veste ce-ai făcut. Spune-i sergentului Cuff că, după părerea mea, descoperirea adevărului depinde de descoperirea persoanei care a amanetat diamantul.

 
Cu aceste vorbe ne despărţirăm. A doua zi plecai disde-dimineaţă spre orăşelul Dorking unde locuia sergentul. Căsuţa sergentului se afla în mijlocul unei mari grădini, ocrotite de un zid gros de cărămidă. Poarta era încuiată. Aruncai o privire printre zăbrele şi văzui peste tot floarea favorită a marelui Cuff. Departe de crimele şi misterele marelui oraş, faimosul duşman al hoţilor îşi trăia liniştit, între trandafiri, ultimii ani ai vieţii. Poarta mi-o deschise o femeie în vârstă care mă anunţă că sergentul Cuff plecase chiar cu o zi înainte în Irlanda să stea de vorbă cu un grădinar care făcuse o descoperire în domeniul culturii trandafirilor. Nu ştia când se va întoarce. I-am lăsat un bilet sergentului, prin care îl rugam să-mi dea de veste de îndată ce se va întoarce. După asta m-am înapoiat la Londra. Eram mai neliniştit ca înainte. Ce puteam să mai fac? Întâmplarea îmi veni într-ajutor. Căutând ceva în buzunar, dădui peste scrisoarea lui Betteredge de care uitasem. N-ar fi fost frumos din partea mea să-mi las bunul şi vechiul prieten fără răspuns. Mă aşezai la măsuţa de scris şi recitii scrisoarea. Mă gândeam ce să răspund la o asemenea scrisoare. Asistentul domnului Candy, Ezra Jennings, îi spusese patronului său că mă văzuse: la rândul său, domnul Candy voia şi el să mă vadă; avea să-mi spună ceva. Răspunsul pe care îl puteam da me-rita să facă obiectul unei scrisori? Stăteam aşa şi mă jucam, desenând chipul omului cu părul albit pe alocuri. Iată-l deci iarăşi pe ciudatul Ezra Jennings apărându-mi în cale! În cele din urmă îi răspunsei lui Betteredge şi sforţarea aceasta îmi limpezi deodată mintea. Începui să mă gândesc la întâmplările dinaintea acelei nopţi de pomină. Cu această ocazie făcui o descoperire: ducându-mă cu gândul înapoi la seara banchetului, îmi dădui seama că nu eram în stare nici măcar să-mi amintesc de toţi oaspeţii cu care stătusem la masă.

 
Cele petrecute la banchet mi se părură importante. Dacă aş fi ştiut numele oaspeţilor, aş fi putut să fac apel la memoria lor, să scrie despre tot ce-şi puteau aminti. Nu voiam decât o cât de mică îndrumare care să mă călăuzească, din capul locului, pe calea cea bună. Nu trecu nici o zi şi primii această îndrumare de la unul dintre oaspeţii de la banchetul dat în cinstea zilei de naştere a Rachelei.

 
Ca să împlinesc planul pe care-l aveam acum în vedere, trebuia mai întâi să fac rost de lista completă a oaspeţilor. O puteam uşor obţine de la Betteredge şi mă hotărâi să mă întorc în aceeaşi zi în Yorkshire. Dar până la plecarea trenului mai aveam de aşteptat trei ceasuri. Ce-aş mai fi putut face la Londra în acest răstimp? Îmi reveni în minte banchetul aniversării, îmi amintii că vreo câţiva dintre oaspeţi veniseră atunci de la Londra; îmi apărură în minte în acea clipă trei nume: Domnul Murthwite, domnul Godfrey Ablewhite şi domnişoara Clack. N-ar trebui oare să-i văd înainte de a pleca din Londra? Mă repezii îndată la biroul domnului Bruff şi aflai că domnişoara Clack trăia în prezent în Franţa; domnul Murthwite călătorea prin ţări îndepărtate, iar de domnul Ablewhite aş fi putut să dau pe undeva prin Londra. Ce-ar fi să întreb la clubul său?

 
M-am dus cu trăsura la clubul lui Godfrey. În hol mă întâlnii cu un vechi cunoscut care-mi spuse două lucruri interesante despre el. În primul rând se părea că Godfrey, departe de a se fi descurajat de ceea ce se întâmplase între el şi Rachel, ceruse foarte curând după aceea mâna altei domnişoare, moştenitoarea unei imense averi. Căsătoria lui se considerase fapt stabilit, dar şi de data aceasta logodna se rupse pe neaşteptate. Se spunea că fusese la mijloc o neînţelegere între Godfrey şi tatăl domnişoarei în privinţa zestrei.

 
Drept compensaţie faţă de această nouă lovitură, Godfrey primise curând după aceea un dar mărinimos de la una din admiratoarele sale; o cucoană bătrână şi bogată, din Comitetul mamelor pentru prefacerea pantalonilor şi bună prietenă cu domnişoara Clack, îi lăsase admirabilului Godfrey un legat de cinci mii de lire. După ce primise acest frumos adaus la propriile sale mijloace modeste, declarase că avea nevoie de odihnă şi că doctorii îi prescriseseră „o raită pe continent, care i-ar fi priit sănătăţii sale”. Dacă voiam să-l văd, trebuia să nu mai întârzâi.

 
Fără să pierd o clipă pornii să-l vizitez, dar ajunsei cu o zi prea târziu – părăsise Londra în dimineaţa precedentă – plecase la Dover. Avea să lipsească cel puţin trei luni. M-am întors acasă din cale-afară de mâhnit. Ultima nădejde mi-o pusesem acum în Betteredge şi în prietenii răposatei lady Verinder.

 
Prin urmare plecai direct la Frizinghall. Ajungând acolo, trimisei pe cineva la Betteredge rugându-l să vină să mă vadă la hotel. Trăgeam nădejde să vină la mine peste două ceasuri; până atunci mă hotărâi să-i fac o vizită doctorului Candy, care locuia la doi paşi de hotelul unde trăsesem.

 
După câte-mi spusese Betteredge, mă aşteptam fireşte să văd urmele bolii pe faţa doctorului, dar în nici un caz schimbarea sub care se înfăţişă privirilor mele. Ochii îi erau împăienjeniţi, trupul i se chircise. Privindu-l, în doctorul acela mititel – odinioară atât de vioi – nu mai găsii nimic din înfăţişarea de altădată – afară doar de vechea lui înclinaţie de a se împopoţona.

 
— M-am gândit adeseori la dumneata, domnule Blake, zise el, şi-mi pare bine că te văd. Ce te aduce în Yorkshire?

 
Începui să-i spun ce mă adusese în Yorkshire, dar curând îmi dădui seama că nu izbuteam să-i reţin aten-ţia. Încercai să schimb subiectul.

 
— Eh, dar să lăsăm încolo pricinile care m-au adus la Frizinghall! făcui eu vesel. Acum, domnule Candy, ai cuvântul dumneata. Mi-ai trimis vorbă prin Gabriel Betteredge.

 
Deodată se lumină la faţă.

 
— Da, da! Ţi-am trimis vorbă. Voiam să-ţi spun ceva. De asta ţi-am trimis vorbă.

 
Apoi se cufundă iar în tăcere şi atenţia i se risipi din nou.

 
— De îndelungă vreme nu ne-am mai întâlnit – zisei eu. Ultima dată ne-am văzut la cel din urmă banchet dat de mătuşa mea în cinstea zilei de naştere a Rachelei.

 
— Chiar aşa, strigă domnul Candy. La banchetul de aniversare!

 
Sări brusc în picioare şi se uită la mine. Fata lui veş-tejită se îmbujoră deodată; apoi se aşeză iar jos de parcă băgase de seamă că trădase o slăbiciune pe care trebuia s-o ascundă. Mă dumirisem că-şi dădea seama de lipsa lui de memorie şi eram tot aşa de sigur că în privinţa banchetului de aniversare domnul Candy avea să-mi spună ceva important! Ochii lui mă priveau cu o expresie vrednică de milă, deopotrivă de întrebătoare şi de tristă. Parcă se uita în gol şi te durea că-i dezvăluiai neputinţa. Fără doar şi poate se străduia din răsputeri, dar zadarnic să-şi împrospăteze amintirea. Mă mâhni atât de mult înfăţişarea lui, încât am schimbat de îndată subiectul şi i-am pus întrebări de interes local. Când dădui mâna cu el, domnul Candy pomeni iarăşi de aniversarea Rachelei.

 
— Îmi pare bine că ne-am întâlnit. Ţineam neapărat să vorbesc cu dumneata despre banchetul de la lady Verinder. A fost o masă plăcută, nu-i aşa?

 
Am coborât încetişor scările, ferm convins că avea într-adevăr să-mi spună ceva de o deosebită importanţă pentru mine, dar că nu era în stare să-şi înceapă destăinuirea. Când ajunsei la capătul scărilor, se deschise uşor o uşă undeva la catul de jos al casei şi un glas domol îmi vorbi din spate.

 
— Mă tem, domnule, că l-ai găsit pe doctorul Candy întristător de schimbat, nu-i aşa?

 
Mă întorsei şi mă trezii faţă-n faţă cu Ezra Jennings.

 
CAPITOLUL VIII.

 
Betteredge avea dreptate când spunea că Ezra Jennings n-avea o înfăţişare simpatică. Dar nu puteam nega că omul ăsta avea totuşi ceva care mă atrăgea.

 
— Mergi în drumul meu, domnule Jennings? îl întrebai, văzându-l că-şi luase pălăria. Eu mă duc să fac o vizită mătuşii mele, doamna Ablewhite.

 
Ezra Jennings răspunse că avea de vizitat un bolnav şi că mergea într-adevăr în drumul meu.

 
Am părăsit casa împreună. Fireşte, începui să vorbesc despre starea sănătăţii domnului Candy şi despre neîndoielnica pierdere totală a memoriei. Ezra Jennings îmi spuse că doctorul fusese grav bolnav, că numai printr-o minune rezistase bolii. Apoi îmi descrise cum se luptase el săptămâni întregi ca s-alunge moartea de la patul domnului Candy. În legătură cu asta pomeni despre un lucru care mi se păru deosebit de însemnat: anume că domnul Candy delira noaptea mai toată vremea şi că el, Ezra Jennings, care scrisese o carte cu privire la creier şi sistemul nervos, notase „aiurelile” bolnavului, aşa cum îi veneau la gură, spre a-şi confrunta teoria lui asupra delirului. Apoi îmbină aceste vorbe dezlânate ca piesele unui joc de cuburi pentru copii, piese care, după cum ştiţi prea bine, sunt la început o grămadă informă, dar pot fi orânduite dacă le ştii rostul. Într-una din „aiurelile” consemnate se pomenea de numele meu. Era o declaraţie limpede că săvârşise ceva în trecut şi că domnul Candy avusese intenţia să facă altceva, dar boala îl împiedicase.

 
Îl ascultai cu respiraţia întretăiată. Voiam să mă întorc chiar atunci şi să văd hârtia. Dar Ezra Jennings refuza să-mi dezvăluie ceea ce-i scăpase din gură în stare de inconştienţă pacientului său, atâta vreme cât nu era convins de necesitatea de a-mi arăta cele scrise. Oricât de greu îmi venea să mărturisesc, nu puteam să-i dau decât un singur răspuns: să-i spun adevărul. Îi mărturisii că luasem diamantul, dar îl luasem fără să-mi dau scama.

 
Ezra Jennings mă apucă tulburat de braţ.

 
— Stai! îmi zise el. Cu asta mi-ai sugerat mai mult decât îţi închipuieşti. Ai încercat vreodată să fumezi opium?

 
— N-am făcut aşa ceva în viaţa mea.

 
— Dar sufereai de nervi? Erai neliniştit şi nervos, mai ceva decât ceilalţi?

 
— Da.

 
— Dormeai prost?

 
— Foarte prost. Nopţi în şir n-am închis ochii.

 
— Dar în noaptea de după banchetul aniversarii, în noaptea aceea, încearcă să-ţi aminteşti, ai dormit bine?

 
— Da, îmi amintesc. Am dormit foarte bine.

 
Îmi lăsă braţul tot aşa de brusc cum mi-l luase.

 
— Iată o zi însemnată în viaţa dumitale şi a mea, zise el cu gravitate. Sunt absolut sigur, domnule Blake, că ştiu ce a vrut să-ţi spună domnul Candy. Şi iarăşi pot dovedi sigur că erai inconştient când ai intrat în cameră şi ai luat diamantul.

 
— Dar explică-mi o dată, pentru numele lui Dumnezeu! Ce vrei să spui?

 
Înainte ca Ezra Jennings să-mi poată răspunde, îl strigă foarte stăruitor un bărbat care de bună seamă îl aştepta pe şosea.

 
— Vin acum, răspunse Jennings. Vin într-o clipă.

 
Se întoarse apoi către mine şi-mi spuse:

 
— Mă aşteaptă un caz urgent în sat. Daţi-mi două ore răgaz şi veniţi iarăşi la domnul Candy.

 
Bărbatul de pe şosea îl strigă din nou şi el se îndepărtă în grabă.

 
CAPITOLUL IX.

 
Întors la Frizinghall, i-am lăsat un bilet lui Betteredge, spunându-i că fusesem chemat pe neaşteptate undeva pentru câteva ceasuri, dar că mă voi întoarce fără doar şi poate către ora trei. După asta ieşii iar din oraş şi mă învârtii pe lângă mlaştinile singuratice din jurul Frizinghall-ului, până când ceasul îmi arătă că era vremea să mă întorc acasă la domnul Candy.

 
Ezra Jennings mă aştepta. Stătea singur într-o cămăruţă fără mobile. Pereţii galbeni erau împodobiţi cu diagrame colorate cu privire la diferite boli.

 
— Aici putem fi siguri că n-o să ne tulbure nimeni. Iată hârtiile mele. Sunt pregătite şi vă aşteaptă, zise Ezra Jennings întinzându-mi notele sale în manuscris. Erau două coli mari de hârtie. Pe una se aflau numai cuvinte dezlânate, fără legătură între ele. Pe cealaltă un scris cu cerneală roşie şi neagră umplea toată pagina.

 
— Vă supără dacă vă mai pun o întrebare, două, domnule Blake? Anul trecut, pe vremea asta, sufereaţi de iritaţie nervoasă şi dormeaţi prost noaptea. Din ce pricină?

 
— Nu ştiu. Dar îmi amintesc că bătrânul Betteredge a zis, aşa pe ghicite, că probabil totul se întâmplă fiindcă mă lăsasem de fumat.

 
— Betteredge avea perfectă dreptate, domnule Blake Când fumatul ajunge un nărav şi îl laşi deodată, fără îndoială că întreruperea înrâureşte asupra sistemului nervos. A doua întrebare se referă la domnul Candy. Aduceţi-vă aminte, aţi avut vreo ceartă cu el în privinţa profesiunii sale?

 
Întrebarea îmi trezi pe dată una dintre amintirile mele aproape şterse în privinţa banchetului. Cearta pros-tească dintre mine şi domnul Candy a fost pomenită de Betteredge în capitolul X al povestirii sale. Nu-mi aminteam amănuntele gâlcevei, dar ştiam bine că atacasem la masă arta medicinei cu atâta insistenţă şi îndrăzneală, încât îl scosesem la un moment dat din sărite chiar şi pe domnul Candy. Îmi aminteam de asemenea că lady Verinder intervenise ca să pună capăt sfadei.

 
— V-aş mai întreba ceva. Chiar înainte de a vă duce la culcare, s-a discutat oare despre siguranţa diamantului? Aţi avut vreun motiv să fiţi neliniştit în privinţa diamantului?

 
— Da, eram îngrijorat din pricina lui, fiindcă ştiam că constituia obiectul unei conspiraţii. Şi o auzisem pe lady Verinder vorbind cu fiica ei despre giuvaer, chiar înainte de culcare.

 
— Domnule Blake, dacă citiţi aceste note chiar acum, veţi face două descoperiri uluitoare. În primul rând veţi afla că aţi intrat în salonaşul domnişoarei Verinder şi aţi luat diamantul într-o stare de transă, provocată de opiu. În al doilea rând, veţi afla că opiul vi s-a dat fără ştirea dumneavoastră, de către domnul Candy, ca să vă dezmintă în fapt părerile pe care i le împărtăşiseţi la banchet.

 
Am rămas complet prostit, cu hârtiile în mână.

 
— Încercaţi să-l iertaţi pe bietul domn Candy, zise cu duhul blândeţei asistentul. A făcut un rău îngrozitor, dar fără să fie de loc vinovat. Dacă nu s-ar fi îmbolnăvit, s-ar fi întors chiar în dimineaţa aceea la lady Verinder şi le-ar fi dat de ştire tuturor despre festa pe care v-a jucat-o.

 
— Domnul Candy nu ştie cât sunt de supărat pe dânsul şi ce duşmănie îi port, răspunsei eu furios, dar în orice caz, festa jucată de el a fost o felonie. Se prea poate să-l iert, dar de uitat n-am să uit niciodată!

 
— Am aflat acum, continuă Ezra Jennings, că vi s-a dat pe ascuns laudanum, cine ştie pe ce cale. Citiţi, dacă puteţi, notele mele. Am să vă propun ceva foarte îndrăzneţ, care de bună seamă vă va surprinde.

 
Vorbele acestea mă treziră deodată. Mă uitai la hârtii. Pe prima din ele se aflau cuvinte nelegate între ele şi crâmpeie de propoziţii, după cum urmează: „Domnul Franklin Blake… şi drăguţ… să i se mai taie puţin nasul… îmi spune… doctoria… ori bâjbâi pe întuneric, tot aia e… îmi spuse că toţi oaspeţii de la banchet… orbi care conduc pe alţi orbi… Acum ştiu ce înseamnă… spiritual… cu toate acestea… o noapte de odihnă… are nevoie de somn… douăzeci şi cinci de minime… fără ştirea lui… am să mă duc mâine dimineaţă… Ei, domnule Blake… admirabil şi fără docto-rie… să-i torn în faţă adevărul… O doză de laudanum…”

 
Aşa sfârşea scrisul de pe prima din cele două coli de hârtie.

 
— Asta ai auzit la căpătâiul lui? îl întrebai eu.

 
— E tot ce-am auzit, răspunse el. Dar acum uitaţi-vă şi la asta. Prin vorbăria dezlânată am pătruns în gândirea pe care o dezvăluia.

 
Luai apoi cea de a doua coală de hârtie, despre care ştiam acum că dădea cheia celei dintâi. Aiurelile domnului Candy erau copiate cu cerneală neagră; golurile dintre crâmpeie erau umplute de Ezra Jennings cu cerneală roşie. Iată ce am citit: „Domnul Franklin Blake e deştept şi drăguţ, dar trebuie să i se mai taie puţin nasul, când vorbeşte despre medicină. Mărturisesc că suferă de câtăva vreme de insomnie. Eu îi spun că stă prost cu nervii şi că ar trebui să ia o doctorie. El îmi spune că ori iei doctoria, ori bâjbâi pe întuneric, tot aia e. Îmi spune de faţă cu toţi oaspeţii de la banchet că a mai auzit de orbi care conduc pe alţi orbi şi abia acum ştie, ce înseamnă. Foarte spiritual – dar cu toate acestea îi pot da eu o noapte de odihnă. Fără doar şi poate are nevoie de somn. Am să-i dau astă-seară douăzeci şi cinci de minime de laudanum, fără ştirea lui; şi apoi am să mă duc mâine dimineaţă la el să-l întreb: „Ei, domnule Blake… vrei să încerci puţină doctorie, astă-seară?„ „Nu, mulţumesc, am dormit admirabil şi fără doctorie„, şi atunci deodată am să-i torn în faţă adevărul. Ai mai avut ceva în afară de un somn admirabil. Ai avut, domnule, o doză de laudanum în pahar, înainte de a te culca”.

 
Admiraţia fată de ingeniozitatea cu care alcătuise aceste propoziţii limpezi din cuvinte disparate fu prima mea stare sufletească.

 
— Nu credeţi şi dumneavoastră, ca şi mine, zise el, că aţi acţionat atunci sub influenţa laudanumului?

 
— Ştiu atât de puţin despre influenţa laudanumului, încât nu pot să am o părere proprie, răspunsei. Nu pot decât să repet părerea dumitale.

 
— Întrebarea următoare este: cum să vă dăm la iveală nevinovăţia? Eu am un plan. Vreţi să fiţi aşa de bun să facem o experienţă îndrăzneaţă? Vreţi să vă lăsaţi, prin urmare, călăuzit de sfatul meu?

 
— Spune-mi ce să fac, izbucnii cu nerăbdare, şi fac orice.

 
— Iată ce veţi face, domnule Blake, răspunse el. Veţi fura pentru a doua oară diamantul în stare de inconştienţă, de faţă cu nişte martori!

 
Sării în picioare, încercai să vorbesc, dar nu izbutii decât să mă uit la el.

 
— Treaba se poate face şi trebuie să se facă, continuă el, numai să vreţi să mă ajutaţi. Staţi jos şi ascultaţi ce am să vă spun.

 
Îmi schiţă planul său. Trebuia să mă las de fumat, şi acest fapt avea să mă aducă iar într-acea stare de nervozitate din seara banchetului. Trebuia să refacă în jurul meu situaţia din casă; şi după ce ajungeam să-mi frământ mintea cu diferite întrebări referitoare la diamant, urma să fiu repus fiziceşte şi moraliceşte în starea în care mă adusese opiul cu un an înainte. În cazul acesta, el spera ca o repetare a dozei să ducă la o repetare a rezultatului. Asta era propunerea lui, rostită într-un iureş de vorbe.

 
Apoi îmi dezvălui temeiurile acestui procedeu. Îmi cită o seamă de fiziologi, ca să-mi arate că propunerea lui avea o bază ştiinţifică. Îmi citi între altele un pasaj dintr-o carte a doctorului Elliotson, unul dintre cei mai mari fiziologi ai Angliei, unde se descrie cazul unui hamal irlandez, care uita la trezie ceea ce făcuse la beţie; dar îmbătându-se din nou, îşi amintea tot ce fă-cuse în aceeaşi stare de beţie. Ezra Jennings socotea acest caz în strânsă legătură cu starea mea şi cu experienţa pe care urma s-o încerce. Dacă dobândeam, în bună parte măcar, condiţiile de anul trecut şi căpătam acelaşi rezultat, orice om cu scaun la cap ar fi fost sigur că moraliceşte nu eram vinovat de furtul diamantului.

 
Înţelesei perfect ce voia să spună. Doar un singur lucru nu mi-l puteam explica: efectul laudanumului asupra mea. Întotdeauna socotisem că această doctorie întâi te îndobitoceşte şi apoi te adoarme.

 
Şi la această problemă mi se răspunse. Asistentul îmi dovedi, citând numeroase lucrări, că opiul exercită două acţiuni: întâi una de stimulare şi apoi una de liniştire.

 
— Sub acţiunea stimulantă, continuă el, ultimele şi cele mai vii impresii – în cazul dumneavoastră cele legate de diamant – se vor intensifica în creier. Temerile cu privire la siguranţa diamantului se vor dezvolta, trecându-vă dintr-o stare de îndoială într-o stare de siguranţă; vă vor îmboldi să acţionaţi ca să păstraţi giuvaerul, vă vor îndrepta paşii spre camera în care aţi intrat, vă vor călăuzi mâna spre sertarele dulă-piorului, până ce veţi da de nestemată. Sub înrâurirea opiului veţi face toate acestea. Mai târziu însă, când acţiunea sedativă va depăşi pe cea stimulantă, vieţi deveni pe încetul inert şi îndobitocit. Veţi cădea într-un somn adânc şi vă veţi trezi dimineaţa, neştiind absolut de loc ce ati făcut peste noapte.

 
Acum totul mi se limpezise.

 
— Dar ce-am făcut cu diamantul după ce am părăsit camera? îl întrebai.

 
Asistentul socotea că-l ascunsesem pe undeva şi că sub influenţa unei alte doze de opiu aş putea să-mi amin-tesc în ce loc anume.

 
Era acum rândul meu să-l lămuresc pe Ezra Jennings. I-am spus că diamantul se afla la Londra. Când mă întrebă de unde ştiam asta, îi repetai cele auzite de la domnul Bruff, şi despre care cititorul a şi luat cunoştinţă. Dar asistentul nu se mulţumi cu răspunsul meu. El credea că eu ascunsesem bijuteria; eu credeam că Piatra Lunei se afla la Londra. În privinţa asta nu aveam nici o dovadă; se prea poate ca indienii să se fi înşelat, socotind că diamantul se afla în posesia domnului Luker. El nu susţinea decât că părerea lui era o probabilitate. Ce puteam aduce eu în sprijinul părerii mele?

 
Raţionamentul lui era mai logic. Nu-i puteam răspunde cu nimic. Apoi revenii la experienţa noastră. Mai întâi trebuia să mă las de fumat. Apoi, să fiu repus în situaţia de anul trecut. Cum se putea realiza asta? Urma să mă culc în aceeaşi cameră şi să fiu înconjurat de aceleaşi obiccle, ceea ce nu se putea obţine fără permisiunea domnişoarei Verinder. Dar mie îmi era cu neputinţă să-i cer ceva, aşa că Ezra Jennings se oferi să-i scrie el Rachelei, ceea ce încuviinţai cu multă bucurie.

 
Ne despărţirăm. Era în ziua de 15 iunie. Întâmplările din următoarele zece zile, legate de experienţa asistentului domnului Gandy, sunt povestite în jurnalul lui. Să ne spună Ezra Jennings cum s-a făcut şi cum s-a sfârşit experienţa cu opiul.

 
A PATRA POVESTIRE.

 
Extrasă din jurnalul lui Ezra Jennings

 
1849, 15 iunie… Am isprăvit scrisoarea către domnişoara Verinder tocmai la timp ca s-o expediez cu poşta de azi. N-am izbutit să compun o scrisoare scurtă, dar sper că am dat toate lămuririle.

 
16 iunie… M-am sculat târziu, după o noapte de ne-somn. Din cauză că dormisem atât de prost noaptea, am sosit cu întârziere la domnul Franklin Blake. L-am găsit întins pe divan, luându-şi gustarea de dimineaţă: whisky cu sifon şi un biscuit.

 
— Încep cum ai dorit dumneata, îmi zise el. O noapte nenorocită de insomnie, iar acum dimineaţa, lipsă completă de poftă de mâncare. Întocmai ceea ce s-a întâmplat anul trecut când m-am lăsat de fumat.

 
— Prea bine, îi răspunsei, dar să nu ajungeţi la istovire pentru că nu ne izbuteşte experienţa. Trebuie să vă deschideţi pofta de mâncare pentru prânz. Cu alte cuvinte, trebuie să faceţi o plimbare în dimineaţa asta, călare sau pe jos.

 
— Am să încalec, dacă am să găsesc un cal pe-aici. Apropo, i-am scris ieri domnului Bruff. Dumneata i-ai scris domnişoarei Verinder?

 
— Da, cu poşta de aseară.

 
Apoi îl părăsii pe domnul Blake ca să-mi fac vizitele pe la pacienţi, simţindu-mă mult mai bine şi mai vesel după conversaţia asta, chiar aşa de scurtă cum fusese. De ce simt o atracţie faţă de acest om? O fi oare din pricina contrastului dintre purtarea lui plăcută şi duşmănia necruţătoare cu care mă întâmpină ceilalţi oameni? N-are nici un rost o asemenea întrebare! Domnul Blake a dat vieţii mele un nou farmec – asta să-mi fie de ajuns!

 
17 iunie… Înainte de a lua gustarea de dimineaţă, domnul Candy mi-a spus că pleacă pe două săptămâni. Mare noroc că lipseşte tocmai în momentul ăsta!

 
După plecarea domnului Candy din casă, poşta îmi aduse răspunsul domnişoarei Verinder.

 
Fermecătoare scrisoare! Mi-am făcut o părere admirabilă despre ea! I-am scris domnului Betteredge, dându-i instrucţiuni să îndeplinească întocmai poruncile mele. Nu caută să ascundă de loc că manifestă mult interes faţă de planul nostru. Scrisoarea mea – mă asigură – a încredinţat-o că domnul Blake e nevinovat şi ea una n-are nevoie de nici o altă dovadă. E oare cu putinţă ca tocmai eu să fiu ursit să-i împac pe aceşti doi tineri? Să-mi fie oare dat să văd fericirea altora, făurită de mine?

 
În scrisoare sunt două rugăminţi. Mi se cere în primul rând să nu cumva să pomenesc despre conţinutul ei domnului Franklin Blake. Să nu-i spun decât că domnişoara Verinder primeşte să-şi pună casa la dispoziţia noastră. A doua rugăminte mă încurcă rău. Domnişoara Verinder cere îngăduinţa să vină în Yorkshire şi să fie printre martori în noaptea când se va face experienţa cu opiul.

 
Sunt sigur că moare de nerăbdare să-i spună cu gura ei, domnului Blake, înainte de a fi pus la încercare, ceea ce-mi interzice să-i spun eu. Îi înţeleg neliniştea generoasă – biata fată – după ce l-a nedreptăţit, fără să vrea. Dar lucrul ăsta nu e cu putinţă. Agitaţia produsă de această întâlnire ar tulbura mintea domnului Blake şi ar putea să zădărnicească experienţa noastră. Dacă îl mai tulbură şi alte emoţii, încercarea va fi de-a dreptul de prisos. Şi totuşi nu mă lasă inima s-o dezamăgesc. Trebuie să iscodesc vreun aranjament care să-mi îngăduie să-i spun domnişoarei Verinder: da. Ora două… M-am întors de la vizitele pe la bolnavi. Bineînţeles că le-am început printr-o vizită la hotel.

 
Domnul Blake i-a scris domnului Bruff, dar n-a primit încă răspuns de la el. I-am spus, din scrisoarea domnişoarei Verinder, numai ceea ce mi se permitea să spun şi nimic mai mult. Îmi răspunse cu destulă amărăciune, bietul de el, că înţelegea de ce nu-i arătam scrisoarea: de bună seamă domnişoara Verinder acceptase de politeţe, dar îşi menţinuse părerea despre el. Ardeam de dorinţa de a-i da să înţeleagă, adevărul, dar n-o puteam face. Vizita mea fu foarte scurtă, pentru că nu mă simţeam de loc bine.

 
Ceasurile cinei: i-am scris domnişoarei Verinder răspunsul meu, propunându-i să vină în taină la conac, în seara experienţei. Nu trebuia să sosească înainte de ceasurile nouă. La ceasul acela domnul Blake va fi condus cu grijă în dormitorul lui şi domnişoara Verin-der va putea să-şi ocupe camerele între timp până în clipa administrării laudanumului. Pe urmă va urmări rezultatul împreună cu noi ceilalţi. A doua zi dimineaţa îi va arăta corespondenţa cu mine şi-i va dovedi că l-a crezut nevinovat încă înainte de experienţă.

 
18 iunie… L-am vizitat pe domnul Blake după amiază. Vizita a fost foarte distractivă, mulţumită prezenţei lui Gabriel Betteredge. Când am intrat l-am găsit înăuntru. Domnul Blake iarăşi dormise prost. Primise chiar în dimineaţa aceea o scrisoare de la domnul Bruff, care se opunea din răsputeri planului meu, socotindu-l cu totul nesăbuit. Se consultase cu un doctor de vază, care zâmbise, dar de spus nu spusese nimic. Asupra posibilităţii de a se dovedi că giuvaerul se află la Londra, avocatul refuzase orice discuţie. El personal era sigur că Piatra Lunei fusese amanetată la domnul Luker. Aceeaşi părere o împărtăşea şi vestitul său prieten, domnul Murthwite, care nu se afla în Anglia în acel moment. Urmă ca timpul să arate dacă aveau sau nu dreptate; şi domnul Bruff era gata să aştepte ca timpul să lămurească lucrurile.

 
Era limpede că toate acestea se întemeiau pe neîncrederea în mine. Îl întrebai pe domnul Blake dacă protestul prietenului său îi zdruncinase întrucâlva hotărîrea; el îmi răspunse că nu.

 
Urmă apoi un răstimp de tăcere şi Gabriel Betteredge îmi adresă întrebarea:

 
— Puteţi să-mi acordaţi o clipă de atenţie?

 
— La dispoziţia dumitale, răspunsei.

 
Betteredge scoase o agendă mare şi veche de piele, cu un creion prins într-însa. Îşi puse ochelarii şi deschise agenda la o pagină curată.

 
— Am trăit aproape cincizeci de ani în serviciul răposatei mele stăpâne. Mai înainte am fost paj în slujba bătrânului lord, tatăl dumneaei. Am acum între şapte-zeci şi optzeci de ani – n-are a face anume câţi – şi la ce am ajuns? Am ajuns, domnule Ezra Jennings, să fac cu domnul Franklin Blake o vrajă – pusă la cale de asistentul unui doctor, cu o sticluţă de lauda-num – am ajuns la bătrâneţe să mi se zică ajutor de vraci!

 
Domnul Blake izbucni în râs, eu încercai să vorbesc, dar Betteredge mă opri cu un gest:

 
— Nici o vorbă, domnule Jennings! Nu vreau să spu-neţi nici un cuvânt, dumneavoastră. Am eu socotelile mele. Dacă primesc o poruncă, o execut. Iată-mă aici cu agenda şi creionul în mână. Daţi-mi ordine, domnule Jennings, să le însemn aici. Sunt doar o unealtă oarbă, atâta tot. O unealtă oarbă, repetă Betteredge.

 
Domnul Blake îmi făcu semn să iau lucrurile aşa cum sunt. I-am transmis poruncile cât putui mai limpede.

 
— Aş vrea să se redeschidă unele încăperi ale casei, zisei, şi să fie mobilate întocmai ca anul trecut.

 
— Spuneţi care încăperi anume, domnule – zise Betteredge.

 
— Mai întâi holul interior, care duce la scară.

 
— Nu e cu putinţă, domnule, să-l mobilăm ca anul trecut, fiindcă pe atunci era în hol o pasăre împăiată. După plecarea familiei, pasărea a fost pusă la păstrare şi acolo a crăpat.

 
— Atunci să lăsăm încolo pasărea împăiată.

 
— Vă rog să continuaţi, domnule Jennings.

 
— Să se pună covorul pe scară, cum era înainte.

 
— Îmi pare rău că vă supăr, domnule, dar nici asta nu e cu putinţă.

 
— De ce?

 
— Fiindcă omul care aşeza covorul a murit, domnule. Şi altul ca el nu se mai află în toată Anglia.

 
Continuai să dau porunci, până ce nu mai avui nimic de spus.

 
— Acum, zise Betteredge, aş vrea să ştiu: am sau n-am voie să mă spăl pe mâini…

 
— Fără îndoială, îl întrerupse domnul Blake. Chem chiar acum îngrijitorul.

 
—… de orice răspundere, continuă Betteredge. În pri-mul rând, în ceea ce priveşte salonaşul domnişoarei Verinder; când am ridicat covorul, anul trecut, domnule Jennings, am găsit o sumedenie de ace cu gămălie. Răspund eu de punerea lor la loc?

 
— Bineînţeles că nu.

 
Betteredge îşi notă acest răspuns.

 
— În ceea ce priveşte dormitorul domnului Franklin (dacă vreţi ca şi această încăpere să aibă înfăţişarea de anul trecut) vreau să ştiu cine-i de vină că e ţinut într-o permanentă dezordine: – aici, pantaloni aruncaţi, colo prosoape şi romane franţuzeşti peste tot locul? Întreb, cine răspunde de neorânduiala din odaie – dumnealui sau eu?

 
Domnul Blake spuse că-şi ia cu cea mai mare plăcere întreaga răspundere. Acceptai propunerea domnului Blake, şi Betteredge îşi făcu cea din urmă notă în agendă.

 
— Începând de mâine, domnule Jennings, mă veţi găsi la treabă. Poruncile dumneavoastră vor fi executate. Chiar dacă până la urmă ar lua casa foc al naibii să fiu de-oi trimite după pompieri, până nu-ţi suna dumneavoastră mai întâi să-mi porunciţi ce să fac.

 
Cu această asigurare, făcu o plecăciune şi ieşi din odaie.

 
— Crezi că ne putem bizui pe el? îl întrebai pe domnul Blake.

 
— Fără doar şi poate.

 
20 iunie… Domnul Blake m-a consultat în privinţa unei scrisori primite de la sergentul Cuff. Sergentul se întoarce în Anglia peste cel mult o săptămână. Dacă domnul Blake va dovedi că sergentul a făcut vreo greşeală în ancheta lui privind furtul diamantului, el se va considera obligat să-i stea la dispoziţie domnului Blake spre a-i da satisfacţie. Îl sfătuii prin urmare să-l informeze pe sergentul Cuff de tot ce se întâmplase de anul trecut încoace, lăsându-l să tragă singur conclu-ziile. I-am propus, de asemenea, să-l invite să ia parte la experienţă, dacă se va întoarce la timp în Anglia. În orice caz, ar fi un martor preţios.

 
Luni, 25 iunie… Ziua experienţei! Am ajuns chiar acum în casa Verinder.

 
Primul şi cel mai însemnat lucru este sănătatea domnului Blake. După câte îmi pot da eu seama, e în acelaşi hal de nervi ca şi anul trecut pe vremea asta.

 
Cu poşta de dimineaţă am primit câteva rânduri de la domnişoara Verinder, care mă anunţă că vine cu trenul de după amiază, însoţită de doamna Merridew, tutoarea ei.

 
Tot ieri a primit şi domnul Blake răspunsul avocatului. Acesta socoteşte necesar ca domnişoara Verinder să fie însoţită de un bărbat. Prin urmare, domnul Bruff acceptase ca domnişoara să vină în Yorkshire. În locul unei escorte mai bune, o va însoţi chiar el.

 
De la sergentul Cuff nici o veste. Fără îndoială se află încă în Irlanda.

 
Ceasurile zece: martorii au sosit în casă de acum un ceas. Am vorbit cu domnul Bruff şi i-am spus că prezenţa domnişoarei Verinder în casă trebuie tăinuită domnului Blake. Ştie că trebuie să-şi ţină gura – mi-a spus.

 
Domnişoara Verinder mi-a vorbit cu multă blândeţe.

 
— Nu vă pot trata ca pe un străin. O, de-aţi şti numai cât de fericită m-au făcut scrisorile dumneavoastră!

 
Vorbindu-mi aşa, se uită strălucitoare de recunoştinţă, la faţa mea urâtă şi zbârcită. Nu m-aşteptam s-o văd atât de bună şi atât de frumoasă. Eram aşa de stângaci şi de sfios cu ea, de parcă aş fi fost încă un puşti cu pantaloni scurţi. Domnişoara Verinder urmă:

 
— Mi-aţi luat de pe inimă o apăsătoare tristeţe, care nu se putea reda în cuvinte; mi-aţi schimbat viaţa. Îl iubesc, adăugă ea, pur şi simplu, l-am iubit tot timpul. Credeţi că mâine…?

 
— Mâine, răspunsei, cred că nu va trebui decât să-i spuneţi ce mi-aţi spus mie chiar acum.

 
Fata se lumină la faţă şi se apropie încă un pas de mine.

 
— L-aţi văzut mereu, în ultima vreme; sunteţi sigur de ce spuneţi? mă întrebă ea.

 
— Da, fără doar şi poate, răspunsei. Sunt absolut sigur de ce se va întâmpla mâine. Ce n-aş da să pot fi tot aşa de sigur de ceea ce se va întâmpla astă seară!

 
Ceasurile două după miezul nopţii: experienţa s-a sfâr-şit. Cu ce rezultate, voi spune îndată:

 
La ceasurile unsprezece îi spusei domnului Blake că n-ar fi rău să se gătească de culcare. Domnişoara Verinder ceruse voie să fie de faţă când aveam să drămuiesc laudanumul. Prin urmare, îi spusei lui Betteredge să aducă caseta cu medicamente în camera domnişoarei Verinder. Îl poftii şi pe domnul Bruff acolo. O găsii pe domnişoara Verinder palidă şi agitată.

 
— Voi aştepta în dormitorul meu, ca atunci, cu uşa întredeschisă. Mă voi uita cu grijă la uşa de la salonaş, şi în momentul când se va mişca voi stinge lumânarea. Întocmai cum s-au petrecut lucrurile în seara aniversării mele. Şi au să se întâmple exact la fel, nu-i aşa?

 
— Sunteţi sigură că o să vă puteţi stăpâni, domnişoară Verinder?

 
— În interesul lui sunt în stare de orice, răspunse ea cu patimă în glas.

 
Numărai picăturile de laudanum, turnându-le în paharul de doctorii. Scosei din buzunar bucata de cristal care trebuia să reprezinte diamantul şi i-o dădui domnişoarei Verinder

 
— S-o puneţi unde aţi pus şi Piatra Lunei, anul trecut. Ea îmi îndeplini întocmai rugămintea. Betteredge ţinându-i lumânarea cu o mână tremurătoare îi şopti nerăbdător:

 
— Sunteţi sigură, domnişoară, că n-aţi greşit sertarul? Ieşirăm apoi cu toţii afară; mă dusei în odaia domnului Blake, urmat de domnul Bruff şi de Betteredge. Îi dădui doza de laudanum în prezenţa celor doi martori şi-i spusei să se întindă liniştit şi să aştepte. Aşezai o lumânare aprinsă pe o măsuţă de la căpătâiul patului. Afară ploua încetişor, în casă era linişte. Ceasul meu arăta unsprezece şi douăzeci. Am tras draperiile, acoperind o parte a patului şi acolo, ascunşi vederii domnului Blake, îi instalai pe domnul Bruff şi pe Betteredge ea să aştepte urmările.

 
Domnul Blake părea mai neliniştit ca oricând. Pentru ca să-i alung din gând ideea opiului, îl îndemnai să-mi vorbească. Adusei iarăşi vorba despre diamant. Mă făcui că nu înţelesesem bine ce-mi spusese domnul Bruff. În felul acesta îl îmboldii să vorbească despre Piatra Lunei, ceea ce era foarte important în momentul acela. Curând desluşii în ochii lui că opiul începea să-i pună stăpânire pe creier. Mă uitai la ceas. Era douăsprezece fără cinci. Acţiunea băuturii se înteţea de la o clipă la alta. Începu să vorbească fără şir. Nu-şi mai încheia toate frazele Peste puţin timp frazele lui se reduseră la simple cuvinte. Urmă un răstimp de tăcere: după aceea se ridică în capul oaselor şi începu iar să vorbească, de data asta însă numai cu el însuşi. Experienţa îşi atinsese primul ei stadiu. Îl cuprinsese ac-ţiunea stimulantă a opiului.

 
Domnul Bruff şi cu Betteredge vegheau cu respiraţia întretăiată de emoţie. Le făcui semn să-şi scoată ghe-tele, fără zgomot, aşa cum mi le scoteam şi eu.

 
Trecură zece minute şi nu se întâmplase nimic. Apoi se ridică deodată

 
— Era de o mie de ori mai bine să nu-l fi scos de la bancă, fiindcă acolo era în siguranţă, mormăi el.

 
Rămăsese în picioare lângă pat. Se gândea; stătea la îndoială. Apoi vorbi iar:

 
— De unde pot eu să ştiu? se întrebă el. Poate că indienii sunt ascunşi în casă. Diamantul e în sertarul dulăpiorului. Nici măcar nu e încuiat.

 
Inima îmi bătea să-mi spargă pieptul. Îndoiala asupra siguranţei diamantului predomina din nou în mintea lui. Rămase iar pe gânduri. Urmă o pauză; după aceea se întinse din nou pe pat îmi fulgeră prin minte o îndoială cumplită. Era oare posibil ca acţiunea liniştitoare a opiului să fi început de pe acum?

 
Nu! Se ridică iar brusc, se uită la lumânare, după o clipă o luă în mână şi noi ne retraserăm în colţul cel mai îndepărtat al camerei. Stăteam toţi cu sufletul la gură. În clipa următoare deschise uşa dormitorului şi ieşi. Îl urmarăm pe coridor şi în jos pe scări. N-a aruncat nici măcar o privire înapoi.

 
Deschise uşa salonaşului, înaintând până în mijlocul odăii. Se vedea că uşa de la dormitorul domnişoarei Verinder era abia crăpată. Stinsese lumânarea. Stătea ascuns în întuneric. N-am auzit să fi scăpat vreo vorbă sau să fi făcut vreo mişcare măcar.

 
Era unu şi zece. După ce şovăi câteva clipe, se îndreptă spre colţul unde se afla dulăpiorul indian. Puse lumânarea pe dulăpior, deschise şi închise pe rând sertarele, până ce ajunse la cel în care domnişoara Verinder pusese pretinsul diamant. Îl scoase cu mâna dreaptă din sertar, iar cu cealaltă luă lumânarea de pe dulăpior. Se întoarse făcând câţiva paşi către mijlocul odăii. Deocamdată repetase aidoma tot ce făcuse în noaptea aniversării. Ce avea să urmeze acum? Avea oare să ne arate ce făcuse atunci cu diamantul? Prima lui mişcare fu una pe care nu o făcuse anul trecut. Puse lumânarea jos pe o masă şi se îndreptă spre capătul celălalt al odăii. Acolo se afla o sofa. Din ochii lui pieri lumina şi pleoapele îi păreau grele. Dădu drumul din mână pretinsului diamant şi nu făcu nici o sforţare să-l ridice. Se uita la el fără nici un gând şi în momentul acela capul îi căzu în piept. Se aşeză pe sofa şi capul îi căzu pe pernă. Era unu şi douăzeci şi cinci. După ce mă uitai la ceas, nici n-apucasem să-l pun bine la loc în buzunar că Blake şi adormise. Îl cuprinsese acţiunea sedativă a opiului. Experienţa se sfârşise.

 
Intrai în odaie. Ştiam că avea să doarmă probabil şaseşapte ceasuri de aici încolo. La sugestia domnişoarei Verinder îl culcarăm pe sofa şi-l lăsarăm acolo.

 
După aceea prinserăm a discuta despre rezultatele experienţei. Era dovedit acum că domnul Blake, în noap-tea aniversării domnişoarei Verinder, fiind sub acţiunea opiului, intrase în cameră şi luase diamantul, dar nu putusem descoperi ce făcuse cu el. Prin urmare, experienţa izbutise numai în parte.

 
Îl rugai pe domnul Bruff să alcătuiască şi să semneze un proces-verbal referitor la cele văzute, ceea ce el făcu cu dragă inimă, scriind despre mine că i-aş fi adus domnului Franklin un mare serviciu. Betteredge, la rândul lui, îmi spuse că îi părea tare rău că pusese la îndoială părerea mea.

 
Când ne ridicarăm de la masă domnul Bruff, luându-mă ia o parte, combătu părerea mea că domnul Franklin ar fi ascuns diamantul în camera lui, el unul crezând că Piatra Lunei s-ar afla în posesia bancherilor domnului Luker.

 
— Proba în ce vă priveşte a fost făcută astă-noapte şi a dat greş – zise domnul Bruff. În ce mă priveşte, proba e abia pe cale de a fi făcută. Am instalat la bancă o pază pentru domnul Luker. Ştiu că trebuie să ia chiar el diamantul de acolo. Dacă veghem, izbutesc poate să pun mâna pe omul care a amanetat giuvaerul. Dacă nu dau greş, misterul se dezleagă, nu-i aşa?

 
Îi dădui dreptate. Domnul Bruff îmi strânse mâna şi plecă din odaie.

 
Eu rămăsei să-l veghez pe domnul Blake. Foarte curând mi se alătură şi domnişoara Verinder. Stăturăm amândoi de veghe în tăcere. Ceasuri în şir zăcu într-un somn adânc. Lumina dimineţii creştea mereu în odaie, dar el nici nu se clintea.

 
Bate chiar acum opt. Începe în sfârşit să se mişte. Domnişoara Verinder îngenunche lângă sofa. De cum va deschide ochii, pe ea o va vedea.

 
Să-i las oare singuri? Da.

 
Ceasurile unsprezece… Casa e iarăşi goală. Au plecat cu toţii la Londra, cu trenul de zece.

 
N-are rost să transcriu aici vorbele frumoase care mi-au fost adresate – în special de către domnişoara Verin-der şi de domnul Blake. Domnul Blake are să-mi scrie, pentru ca să mă anunţe ce s-a întâmplat la Londra. Domnişoara Verinder se va întoarce în Yorkshire spre toamnă (fără îndoială pentru căsătorie) şi voi fi invitat ca oaspete în casa ei.

 
Mă aşteaptă bieţii pacienţi. În dimineaţa asta mă întorc la munca de fiecare zi.

 
Soarta a fost îndurătoare cu mine! Am văzut o rază de soare, am petrecut de minune.

 
A CINCEA POVESTIRE.

 
Relatată de domnul Franklin Blake.

 
Eu unul n-am de spus decât câteva cuvinte, spre a încheia povestirea lui Ezra Jennings; în ce mă priveşte, n-am de spus decât că m-am trezit dimineaţa fără să am habar de ce vorbisem şi făcusem sub acţiunea opiului. Despre cele întâmplate după ce m-am trezit nu pot să scriu în amănunt. E de ajuns să spun că m-am înţeles cu Rachel pe deplin fără să fi rostit unul din noi vreo vorbă dc lămurire.

 
La gustarea de dimineaţă, domnul Bruff îmi spuse că doreşte să-l însoţesc la Londra, cu trenul de dimineaţă. Rachel se interesă mult de paza pe care o instalase el la bancă, şi de rezultatul la care putea să ajungă. Ca urmare, se hotărî pe loc să plece împreună cu noi spre oraş, ca să afle de îndată primele veşti. Plecarea la Londra o regretam cu toţii doar fiindcă trebuia să ne despărţim de Ezra Jennings. Era tare trist să-l fi văzut pe cel mai bun şi cel mai scump prieten al nostru rămânând singur pe peron, la ieşirea trenului din gară! Ajungând la Londra, se apropie de domnul Bruff un băieţel cu ochii tare bulbucaţi. Băiatul ăsta, care îi vorbi, era aşa de holbat, şi ochii îi jucau în cap aşa de tare, încât te mirai că nu-i scapă pe jos. După ce-l ascultă pe băiat, domnul Bruff mă luă la braţ şi mă împinse în-tr-o birjă. Băiatul se cocoţă lângă birjar, care primi poruncă să ne ducă în Lombard Street.

 
— Acum un ceas, începu domnul Bruff, domnul Luker a fost văzut părăsind casa din Lambeth într-o birjă, însoţit de doi indivizi pe care oamenii mei i-au recunoscut a fi ofiţeri de poliţie în haine civile. E destul de limpede că se ducea să scoată diamantul de la bancă.

 
— Şi noi mergem la bancă să vedem ce iese din asta?

 
— Da. L-ai observat pe băiatul ăsta al meu, de pe ca-pră? Cei de la birou îi zic „Prună”, fiindcă are ochii aşa de bulbucaţi. Îl trimit după tot felul de comisioane pentru că-i iute de picior şi descurcăreţ.

 
Am ajuns la bancă la cinci fără douăzeci.

 
— Hai cu mine şi stai pe aici, poate mai am nevoie de tine, îi spuse blând domnul Bruff.

 
Intrarăm în bancă. Doi oameni din mulţime se apropiară de domnul Bruff şi-i raportară că domnul Luker trecuse de vreo jumătate de ceas prin faţa lor şi nu ieşise încă afară. Domnul Bruff se întoarse către mine spunând:

 
— Hai să aşteptăm!

 
Îmi aruncai ochii de jur împrejur, căutându-i pe cei trei indieni. O singură persoană avea faţa oacheşă, un bărbat înalt, cu barbă neagră şi înfăţişare de marinar. Dar era mai înalt decât toţi indienii şi avea faţa mult mai lată.

 
— Trebuie să aibă ei vreun spion pe-aici, zise domnul Bruff uitându-se la marinarul oacheş. Se poate să fie şi ăsta.

 
— Iacătă-l şi pe domnul Luker, şopti Prună.

 
Cămătarul ieşise din încăperile dinăuntru ale băncii, urmat de cei doi poliţişti în haine civile.

 
— Fii cu ochii pe el, şopti domnul Bruff. Dacă înmînează diamantul cuiva, fără îndoială că aici îl va înmâna.

 
Domnul Luker se îndreptă încet spre uşă. Îl văzui bine mişcând mâna în momentul când trecu prin faţa unui individ mic şi îndesat, îmbrăcat în haine cenuşii. Domnul Luker şi cu garda lui o luară domol spre uşă, urmaţi de unul dintre oamenii domnului Bruff; pe urmă nu i-am mai văzut. Schimbarăm câte o privire cu domnul Bruff şi apoi ne uitarăm la omul îmbrăcat în haine cenuşii.

 
— Da, şopti domnul Bruff, am observat.

 
Se răsuci pe călcâie şi văzu că cel de-al doilea om al lui dispăruse împreună cu Prună.

 
— Ne-au părăsit tocmai în clipa când aveam mai mare nevoie de ei, adăugă el furios.

 
Omul îmbrăcat în haine cenuşii plăti un cec, primi o recipisă şi dădu să plece.

 
— Mă ţin după el, spusei, nu-l slăbesc eu din ochi.

 
— În cazul ăsta, răspunse domnul Bruff, şi eu am să fiu tot timpul cu ochii pe tine.

 
Individul îmbrăcat în cenuşiu se urcă într-un onmibuz, noi după el. Apoi opri omnibuzul şi se dădu jos în Oxford Street Noi după el. Intră într-o farmacie şi domnul Bruff tresări

 
— E farmacistul meu! strigă el. Mă tem că am făcut o greşeală.

 
Domnul Bruff intră în prăvălie şi vorbi cu proprietarul între patru ochi, după care se întoarse tare dezamăgit.

 
— Omul îmbrăcat în cenuşiu e de treizeci de ani în serviciul farmacistului şi la bancă a fost trimis de stăpânul său. N-are cu Piatra Lunei nici în clin nici în mînecă.

 
Am întrebat ce era de făcut.

 
— Să ne întoarcem la biroul meu, spuse domnul Bruff, pentru că fără îndoială, Prună şi cu celălalt om al meu urmăresc pe altcineva.

 
Ajunşi la birou, îl găsirăm acolo pe celălalt agent al domnului Bruff. Şi el apucase pe un făgaş greşit, urmărind pe un domn în vârstă, care se dovedise a fi foarte respectabil. Ne hotărârăm să cinăm în apartamentul domnului Bruff şi să-l aşteptăm pe Prună. Curând omul angajat să-l urmărească pe domnul Luker apăru şi raportă că acesta se întorsese acasă şi dăduse drumul gărzii. Strada din faţa casei fusese supravegheată cu grijă, dar nici urmă de indieni. Domnul Bruff îi lăsă omului său o noapte liberă.

 
— Domnul Luker n-a luat cu el acasă Piatra Lunei, zise domnul Bruff, dacă o lua n-ar fi dat drumul celor doi poliţişti.

 
Îl mai aşteptarăm pe băiat o jumătate de ceas, dar degeaba. Era timpul să mă duc la Rachel, aşa că-i lăsai cartea de vizită pentru Prună, spunându-i că în seara aceea voi fi acasă la zece şi jumătate.

 
Unii oameni au darul să respecte întâlnirile, iar alţii au darul să le încurce. Eu sunt dintre aceştia din urmă. Am petrecut seara cu Rachel şi m-am întors acasă la douăsprezece şi jumătate noaptea. Când deschisei uşa servitorul îmi întinse un bilet, pe care citii: „Nu vă supăraţi, domnule, mi-e somn. Mă întorc mâine dimineaţă între nouă şi zece”.

 
A doua zi dimineaţa la nouă aşteptam gata să-mi primesc musafirul. La nouă şi jumătate auzind paşi la uşă strigai: „Vino înăuntru, Prună!”

 
— Mulţumesc, domnule, îmi răspunse un glas plin de melancolie. Uşa se deschise şi sării din pat ca ars, dând cu ochii de sergentul Cuff.

 
Era tot atât de mohorât şi de uscăţiv ca mai înainte. În măsura în care haina poate să schimbe pe om, marele Cuff se schimbase. Era aproape de nerecunoscut. Purta o pălărie albă cu borul mare, o haină uşoară de vânătoare şi pantaloni albi. Parcă urmărea să aibă înfăţişarea omului care şi-ar fi petrecut toată viaţa la ţară. Se plânse de zgomotele şi de duhorile Londrei.

 
— Abia aseară m-am întors din Irlanda, începu el vorba, şi înainte de a mă culca v-am citit scrisoarea. Nu pot spune decât atât, în această privinţă: am greşit de la început până la sfârşit. Dar totodată, nu ştiu care alt om de pe pământ ar fi putut să vadă atunci lucrurile în adevărata lor lumină. Dar asta n-are a face. Am încurcat totul, şi mă aflu aici, plin de recunoştinţă faţă de generozitatea răposatei lady Verinder în ce mă priveşte. Spuneţi-mi acum, vă rog, cum mai stau lucrurile de când mi-aţi scris ultima dată?

 
Îi povestii despre experienţa cu opiul şi despre ce se întâmplase la bancă. Rămase uimit de experienţă, dar nu era de părerea lui Ezra Jennings că aş fi ascuns undeva diamantul.

 
— Nu aveţi nici o bănuială asupra celor întâmplate? mă întrebă el.

 
— Niciuna! răspunsei.

 
Sergentul Cuff se îndreptă spre masa mea de scris şi se întoarse cu un plic sigilat.

 
— Domnule Blake, s-aveţi răbdare şi să nu deschideţi plicul decât după ce veţi fi aflat adevărul, ca să confruntaţi numele vinovatului cu numele pe care l-am scris în acest plic pecetluit.

 
Am pus plicul în buzunar şi pe urmă l-am întrebat pe sergent ce părere avea despre măsurile pe care le lua-sem la bancă.

 
— Aţi făcut tocmai ce trebuia. Dar în afară de domnul Luker mai era o persoană care ar fi trebuit supravegheată, şi anume, persoana pomenită în acest plic. Se făcuse ora zece, când servitorul mă anunţă că venise Prună; îl poftii în cameră.

 
— Vino încoace, băiete, zise sergentul şi să auzim ce ai să ne spui.

 
Atenţia acestui vestit bărbat – erou al atâtor poveşti celebre – îl fascinase parcă pe băiat.

 
— Ce-ai făcut ieri, băiete?

 
— Am urmărit un bărbat – un bărbat înalt, cu barbă neagră, domnule, îmbrăcat ca un marinar.

 
— Ei, zise sergentul, şi de ce anume l-ai urmărit pe marinar?

 
— Am văzut că domnul Luker i-a strecurat ceva marinarului cu barba neagră.

 
— Şi de ce nu i-ai spus domnului Bruff ce-ai văzut?

 
— N-am avut vreme, conaşule. Marinarul a ieşit cât ai clipi şi eu am alergat după el.

 
— Băiete, deocamdată sunt încântat de tine, zise sergentul.

 
Prună se înroşi de bucurie până în vârful urechilor.

 
— A chemat o birjă, conaşule, şi eu am alergat după birjă.

 
Aici ne întrerupse sosirea secretarului domnului Bruff, care ne spuse că avocatul avea un atac de gută şi era neliniştit că mă lăsase singur, fără ajutorul lui. I-am scris de îndată, ca să-l liniştesc pe bătrân, spunându-i de vizita sergentului. Întorcându-mă în camera din care cu câteva minute mai înainte plecasem, găsii pe sergentul Cuff aşteptându-mă nerăbdător.

 
— Trebuie să trimitem imediat după o birjă. Băiatul ăsta isteţ a urmărit pe cine trebuia, zise sergentul.

 
Peste câteva minute ne şi îndreptam spre oraş.

 
— E cel mai isteţ şi mai luminat dintre toţi băieţii pe care i-am cunoscut de mulţi ani încoace. Acum ascultă-i povestea. Birja urmărită s-a îndreptat spre docul de lângă Turnul Londrei. Marinarul cu barbă neagră s-a dat jos şi a vorbit cu stewardul de pe vaporul care urma să plece spre Rotterdam, a doua zi dimineaţa. Marinarul voia să se urce chiar atunci pe bord şi să rămână peste noapte în cabina lui, dar stewardul nu-l lăsă, spunând că până dimineaţa nici un pasager nu are voie să se urce pe hord. Atunci marinarul părăsi docurile. Când ieşi iar în stradă, băiatul dădu prima dată cu ochii de un individ îmbrăcat ca un muncitor foarte respectabil, care părea că nu-şi mai lua ochii de la marinar. Acesta se opri la un birt şi băiatul se mai zbengui pe acolo cu alţi copii de vârsta lui. Observă iarăşi că muncitorul aştepta de partea cealaltă a străzii. După o clipă se apropie domol o birjă, se opri acolo şi muncitorul vorbi cu persoana dinăuntru – un bărbat oacheş, cu chip de indian. După câteva clipe, birja o luă din loc, muncitorul trecu dru-mul şi intră în birt. Băiatul avea un şiling în buzunar, aşa că intră şi el în birt. Marinarul şi muncitorul stăteau la mese diferite. Marinarul nu plecă de acolo decât odată cu seara. Merse pe jos până în Shore Lane. Acolo se opri în faţa unei cârciumi şi intră înăuntru, întrebând dacă poate să capete un pat.

 
— Camera 10 e liberă, i se răspunse; după aceea fu chemat un chelner, ca să-l conducă pe marinar în camera 10. Cu o clipă înainte, Prună îl observase pe muncitor printre oamenii care beau la tejghea. Dar până să se întoarcă chelnerul, muncitorul se făcuse nevăzut. Marinarul fu condus în camera sa. Prună fu destul de înţelept să aştepte să vadă ce-avea să se mai întâmple.

 
Şi într-adevăr se întâmplă ceva. Fu cliemat cârciumarul şi se auziră sus glasuri furioase. Deodată se ivi muncitorul. Părea beat turtă şi cârciumarul îl prinsese de guler; beţivul fu aruncat în stradă. După câte vorbea lu-mea, fusese descoperit în camera numărul 10 şi susţinuse cu încăpăţânare de beţivan că el închiriase camera. Prună fu aşa de uimit de această neaşteptată beţie a unui om, care cu două minute înainte era treaz, încât nu se putu stăpâni să nu dea fuga după el în stradă. Muncitorul se legăna şi mergea împleticindu-se ca un om beat, dar cum trecu de colţul străzii îşi veni în fire. Prună se întoarse în cârciumă şi aşteptă iar acolo, dar nu se mai întâmplă nimic. Atunci se hotărî să meargă la biroul domnului Bruff, însă chiar în clipa aceea îl văzu iarăşi pe muncitor pe partea cealaltă a străzii! Mergea cu ochii ţintă la o anumită fereastră, la catul de sus al cârciumii – singura luminată. Lumina părea că-i luase o piatră de pe inimă. Plecă îndată de acolo. Băiatul se întoarse la birou şi găsi cartea dumneavoastră de vizită. V-a căutat, dar nu v-a găsit acasă. Deocam-dată asta e tot.

 
— Dumneata înţelegi ceva din cele întâmplate la cârciumă? îl întrebai.

 
— Cred că aş putea să ghicesc ce înseamnă toate astea, zise sergentul. Muncitorul trebuie să fi avut instrucţiuni precise din partea indienilor. Indienii aveau o înfăţişare prea ieşită din comun ca să poată ei înşişi înfrunta primejdia să apară la bancă sau la cârciumă. Muncitorul auzi numărul odăii în care urma să doarmă peste noapte marinarul – asta fiind camera în care urma să se afle şi diamantul peste noapte. Indienii voiau, evident, să capete o descriere a odăii, poziţia ei în casă şi aşa mai departe. De aceea individul se repezi sus să arunce o privire asupra odăii. Fiind surprins acolo, nu era chip să scape mai uşor din încurcătură decât făcând-o pe beatul.

 
Fără îndoială că se duse să raporteze totul stăpânilor lui şi ei l-au trimis înapoi, ca să se asigure că marinarul avea să rămâie acolo peste noapte. Aşa văd eu dezlegarea enigmei. Ce s-o fi întâmplat la cârciumă după plecarea băiatului – nu ştim. Acum e unsprezece dimineaţa.

 
În clipa când intrarăm în cârciumă, era evident că în casă se petrecuse ceva rău. Patronul era sus şi nu voia să fie tulburat de nimeni.

 
— Haide cu mine, domnule, zise sergentul Cuff, conducându-mă foarte liniştit sus.

 
Când patronul furios auzi cine îndrăznise să urce la dânsul nepoftit, deschise uşa unui salonaş şi-l rugă pe sergent să-l ierte. Acesta îi spuse că îl interesează bărbatul oacheş, îmbrăcat în marinar. Se părea că tocmai ăsta era omul care dăduse casa peste cap, în dimineaţa aceea. Lăsase vorbă să-l strige cineva la şapte dimineaţa. De strigat se strigase la uşa odăii sale, dar nimeni nu dăduse nici un răspuns şi nici uşa n-o deschisese, ca să vadă ce se întâmplase. Patronul adăugă că în tavan se află o trapă. Ii eră teamă ca marinarul să nu fi fugit pe acolo, fără să plătească.

 
În timp ce vorbeau, se anunţă sosirea dulgherului, Urcarăm cu toţii sus. Sergentul era grav, neobişnuit de grav chiar pentru cineva de meseria lui. Îi zisei băia-tului să ne aştepte în camera de jos. Dulgherul descuie uşa în câteva minute, dar pe dinăuntru fuseseră împinse în uşă câteva mobile, ca o baricadă. Izbindu-ne cu toţii în ea, intrarăm înăuntru. Primul intră patronul, urmă sergentul şi apoi eu. Ceilalţi veniră după noi.

 
Uitându-ne spre pat, tresărirăm cu toţii.

 
Marinarul nu părăsise odaia. Zăcea aşa, îmbrăcat, cu o pernă albă peste faţă, care-l ascundea cu totul vederii noastre.

 
— Ce înseamnă asta? întrebă patronul.

 
Fără să răspundă, sergentul Cuff trase perna la o parte.

 
Faţa oacheşă a bărbatului era liniştită şi fără expresie. Părul şi barba neagră i se zbârliseră. Cu ochii lui larg deschişi, sticloşi şi fără viaţă, privea ţintă în tavan. Mă îngrozi privirea ceţoasă şi fixă. Întorsei capul şi mă îndreptai spre fereastra deschisă.

 
— Are un acces! îl auzii spunând pe patron.

 
— E mort, răspunse sergentul. Trimiteţi după doctorul cel mai din apropiere şi după poliţie.

 
Sergentul Cuff părea ţintuit lângă pat de o stranie fascinaţie.

 
Deodată simţii că mă trage cineva de mânecă şi auzii o voce firavă şoptindu-mi:

 
— Uitaţi-vă aici, conaşule.

 
Prună venise după noi în odaie. Ochii lui jucăuşi se rostogoleau de bucurie. Făcuse pe cont propriu o descoperire de mare detectiv. Mă conduse la o măsuţă din colţul odăii.

 
Pe masă se afla o cutiuţă de lemn, deschisă şi goală; lângă ea o hârtiuţă albă, boţită şi ruptă pe jumătate, pe care se putea citi: „Domnul Luker din Middlesex Place, Lambeth, a depus la domnii Bushe, Lysaught şi Bushe o cutiuţă de lemn, conţinând un obiect de mare preţ. Cutia nu va fi restituită decât la cererea personală a domnului Luker”.

 
Aceste câteva rânduri înlăturau orice îndoială, cel puţin într-o privinţă. Marinarul fusese în posesia diamantului Piatra Lunei, când părăsise banca, cu o zi înainte.

 
— Un jaf! şopti Prună, arătând cu încântare spre cutiuţa goală.

 
— Ţi s-a spus să ne aştepţi jos, zisei. Pleacă!

 
— Şi un omor! adăugă Prună, arătând cu aceeaşi încântare spre omul de pe pat.

 
Îl luai de umeri şi-l şcosei afară din odaie.

 
Sergentul Cuff mă rugă să mă apropii de pat.

 
— Domnule Blake, zise el, priveşte te rog faţa individului. Omul e deghizat.

 
Îmi arătă o linie subţire, albastră pe fruntea omului, între culoarea oacheşă a feţei şi părul negru, puţin răvăşit.

 
— Ia să vedem ce se ascunde sub asta, zise sergentul, trăgând deodată de părul negru.

 
Nu aveam nervii destul de tari, aşa că plecai de lângă pat. Auzii mai întâi vorbele lui Prună, care stătea lângă scaun şi se uita la sergent cu respiraţia întretăiată.

 
— Îi smulge peruca, şopti Prună.

 
Urmă o pauză şi apoi un strigăt de uimire printre oamenii din jurul patului.

 
— Îi smulge barba, strigă Prună.

 
Urmă altă pauză. În picioare, pe scaun, Prună ţopăia de emoţie.

 
— Veniţi aici, conaşule. Îi spală faţa!

 
Deodată sergentul Cuff porni îngrozit spre mine.

 
— Întorceţi-vă lângă pat, începu el. Ba nu, deschideţi mai întâi scrisoarea pecetluită – notiţa pe care v-am dat-o azi dimineaţă.

 
Citii numele pe eare-I scrisese. Era Godfrey Ablewhite.

 
— Acum, zise sergentul, veniţi cu mine şi uitaţi-vă la mortul de pe pat.

 
Mă dusei cu el şi mă uitai la mortul de pe pat. Era Godfrey Ablewhite.

 
A ŞASEA POVESTIRE.

 
Scrisă de sergentul Cuff.

 
I.

 
Dorking, 30 iulie 1849

 
Domnului Franklin Blake, Domnul meu, veţi găsi în aceste pagini răspuns la întrebările cu privire la răposatul Godfrey Ablewhite – măcar la cea mai mare parte dintre ele, dacă nu chiar la toate.

 
Vă voi spune ce se ştie cu privire la moartea vărului dumneavoastră şi ce-am descoperit cu privire la viaţa lui.

 
Mai întâi însă, despre moartea domnului Godfrey.

 
II.

 
Nu încape îndoială că Godfrey a fost ucis, fiind înă-buşit cu o pernă de pe pat, că persoanele care au săvârşit această crimă sunt cei trei indieni şi că au avut drept scop să intre în posesia diamantului Piatra Lunei. Concluzia se bazează pe cercetarea camerei de la câr-ciumă şi pe dovezile obţinute la ancheta parchetului. Domnul Luker a indentificat cutia şi inscripţia şi a recunoscut că o dăduse domnului Godfrey Ablewhite la 26 iunie. Este evident că mobilul crimei a fost furtul diamantului.

 
Acum, cu privire la felul cum a fost comis omorul. La cercetarea camerei s-a descopcrit deschisă o trapă din tavan, care dădea pe acoperişul casei. În scândurile trapei s-a găsit o deschizătură pătrată, tăiată cu ferăstrăul. Aşadar, orice persoană de afară putea să tragă zăvorul, să deschidă uşa şi să-şi dea drumul în odaie. În sfârşit, cu privire la persoana sau persoanele care au comis crima.

 
Se ştie că:

 
1. Indienii voiau să intre în posesia diamantului.

 
2. Pesemne că omul care semăna a indian şi a fost vă-zut la ferestruica birjei vorbind cu bărbatul îmbrăcat în muncitor era unul dintre cei trei conspiratori hinduşi. 3. E sigur că un bărbat îmbrăcat ca muncitor l-a supravegheat îndeaproape pe domnul Godfrey Ablewhite în tot cursul serii de 26 iunie.

 
4. În dimineaţa zilei de 27 iunie trei bărbaţi corespunzând descrierii celor trei indieni au fost văzuţi părăsind Londra pe bordul vasului cu destinaţia Rotterdam.

 
Iată deci dovada deplină dacă nu şi legală, că omorul a fost comis de indieni.

 
Încadrarea parchetului este omor cu premeditare, comis de o persoană sau de persoane necunoscute.

 
Acum pot trece la descrierea celor întâmplate înainte, în timpul şi după momentul în care v-aţi întâlnit cu domnul Godfrey Ablewhite în casa răposatei lady Verinder.

 
III.

 
Trebuie să încep spunându-vă că domnul Godfrey Ablewhite ducea o viaţă dublă: cea publică prezenta pe un gentleman bine cunoscut ca orator la întrunirile filantropice şi om cu mare capacitate administrativă, pe care o punea la dispoziţia diferitelor societăţi de binefacere, alcătuite mai ales din cucoane. Cea ţinută într-ascuns tuturor îl arăta pe acelaşi gentleman drept un vânător de plăceri, cu o vilă în preajma oraşului pe care n-o trecuse pe numele lui, şi cu o cucoană în această vilă, pe care iarăşi n-o trecuse pe numele lui. În cercetările mele la vilă am descoperit tablouri şi statui frumoase, mobile luxoase şi flori rare. Cercetările mele în privinţa cucoanei m-au dus la descoperirea unor bijuterii scumpe, a unor cai şi trăsuri care au făcut senzaţie în Hyde Park.

 
Toate acestea sunt lucruri obişnuite. Vila şi cucoana sunt obiecte obişnuite vieţii londoneze. Dar nu e obişnuit şi nici curent ca toate aceste lucruri frumoase să fie achitate, să nu fie grevate de nici o datorie cât de mică. Vila fusese cumpărată şi pusă pe numele cucoanei.

 
Moartea domnului Godfrey Ablewhite provocă o anchetă care mă ajută să dezleg pe de-a-ntregul enigma. Ancheta dezvălui următoarele fapte:

 
Domnului Godfrey Ablewhite i se încredinţase o sumă de douăzeci de mii de lire – fiind numit unul din cei doi tutori ai unui minor, în anul 1848. Totul trebuia să se încheie în ziua când tânărul ajungea la majorat, în februarie 1850, şi când urma să primească cele douăzeci de mii de lire. Până atunci cei doi tutori urmau să-i plătească un venit de şase sute de lire, împărţit în două rate anuale una la Crăciun şi alta la 24 iunie. Tutorele activ, domnul Godfrey Ablewhite, îi plătea regulat acest venit (care se presupunea că era adus de cele douăzeci de mii de lire învestite în bonuri de te-zaur, la diferite perioade, sfârşind în anul 1847). Instrucţiunile date bancherilor erau semnate de amândoi tutorii. Întotdeauna semnătura celui de al doilea era contrafăcută de domnul Ablewhite. Aceste fapte explică purtarea onorabilă a domnului Ablewhite în privinţa achitării obligaţiilor legate de vilă şi de cucoană.

 
La 21 iunie e ziua de naştere a domnişoarei Verinder. Cu o zi înainte, domnul Godfrey Ablewhite îl rugă pe tatăl său să-i împrumute trei sute de lire. Nu uitaţi că ziua de 24 a lunii era scadenţa plăţii către minor. Domnul Ablewhite-bătrânul nu vru să-i împrumute fiului său nici măcar un penny. A doua zi, domnul Godfrey a cerut-o de nevastă pe domnişoara Verinder, care l-a refuzat. Dacă domnul Godfrey nu izbutea să facă rost de trei sute de lire până în ziua de 24 a lunii şi de douăzeci de mii de lire până în februarie 1850, era ruinat. Ce s-a întâmplat după aceea? Dumneavoastră v-aţi cer-tat cu doctorul şi acesta din urmă l-a rugat pe domnul Godfrey să vă toarne o doză de laudanum în băutură, înainte de a vă culca. Domnul Godfrey a acceptat cu plăcere.

 
IV.

 
În ziua de 23 iunie, domnul Luker a fost surprins când i se anunţă vizita domnului Godfrey Ablewhite. Dar a fost şi mai surprins când acesta îi arătă Piatra Lunei. Voia ca domnul Luker să i-o cumpere, sau să i-o vândă, în schimbul unui comision. Domnul Luker cercetă piatra. După aprecierea lui făcea treizeci de mii de lire. Apoi, domnul Luker deschise gura şi-i puse o întrebare:

 
— Cum aţi căpătat-o?

 
Doar trei cuvinte, dar pline de înţeles.

 
Domnul Godfrey începu o poveste. Domnul Luker deschise iar gura şi spuse tot trei cuvinte:

 
— Nu se poate.

 
Domnul Godfrey începu altă poveste. Domnul Luker îi spuse că n-are vreme de pierdut. Atunci domnul Godfrey făcu o sforţare şi dădu la iveală o nouă versiune a întregii afaceri.

 
Anume că, după ce turnă pe furiş laudanum în whisky, v-a urat noapte bună şi a intrat în camera lui, lângă a dumneavoastră, cu care comunica printr-o uşă. Noaptea v-a auzit vorbind. Şi-a dat seama că nu închisese uşa dintre cele două odăi şi v-a văzut plecând din dormitor cu lumânarea în mână. V-a auzit spunând: „De unde pot să ştiu? Se prea poate ca indienii să fie ascunşi în casă”. V-a urmat până în salonaşul domnişoarei Verinder şi v-a văzut intrând înăuntru. Aţi lăsat uşă deschisă. V-a văzut luând diamantul din sertar. Şi iarăşi a văzut-o pe domnişoara Verinder privindu-vă în tăcere din dormitorul ei, prin uşa deschisă. A văzut cu ochii lui că şi domnişoara Verinder v-a urmărit când i-aţi luat diamantul. El, domnul Godfrey, s-a întors de îndată în camera lui. Peste o clipă v-aţi întors şi dumneavoastră. L-aţi strigat cu un glas ciudat prin somn. L-aţi privit somnoros, cu privirile şterse. I-aţi pus diamantul în mână, zicându-i: „Du-l înapoi. Mi-i capul greu ca plumbul”. Aţi căzut cu capul pe speteaza scaunului şi aţi adormit. Domnul Godfrey s-a întors cu diamantul în camera lui hotărât să aştepte să vadă ce se va întâmpla dimineaţa.

 
În plină dimineaţă a văzut că habar n-aveţi de ce aţi făcut peste noapte şi că domnişoara Verinder se hotârâse să nu spună nimic (fiindu-i milă de dumneavoastră). Dacă domnul Godfrey voia să păstreze diamantul, putea să-l păstreze fără nici un risc. Între el şi ruină stătea Piatra Lunei. Şi atunci a pus-o în bu-zunar.

 
V.

 
Asta e povestea pe care vărul dumneavoastră a spus-o domnului Luker. Acesta crezu că povestea cuprindea adevărul, în linii mari, pentru simplul motiv că domnul Godfrey era prea prost ca s-o fi putut inventa. Domnul Luker acceptă să-i împrumute domnului Godfrey două mii de lire, luând Piatra Lunei ca gaj; urma să i-o restituie peste un an, dacă domnul Godfrey va fi plătit trei mii de lire. Dacă nu plătea, Piatra Lunei devenea proprietatea domnului Luker. Primind acest răspuns, domnul Godfrey făcu ce fac toate animalele când se văd prinse într-o cursă. Se uită în jurul lui, deznădăjduit într-un hal fără de hal. Era în 23 iunie. La 24 trebuia să plătească cele trei sute de lire mino-rului de sub tutela sa şi nu avea altă posibilitate de a face rost de bani decât aceea pe care i-o oferea domnul Luker. Dacă n-ar fi avut în cale acest obstacol, ar fi putut să ducă diamantul la Amsterdam, ca să fie tăiat în mai multe pietre mai mici. Aşa cum stăteau lucrurile însă, n-avea încotro şi trebuia să accepte condiţiile monstruoase dictate de domnul Luker.

 
Următoarele întâmplări din viaţa vărului dumneavoastră se referă la încercările de a se căsători mai întâi cu domnişoara Verinder şi apoi cu altă domnişoară. Pe astea le cunoaşteţi. Aţi mai aflat şi despre legatul de cinci mii de lire, lăsat curând după aceea, de o cucoană, mare admiratoare a sa. Acest legat i-a adus moartea. Plecând în străinătate după obţinerea acelor cinci mii de lire, s-a îndreptat spre Amsterdam ca să aranjeze totul pentru tăierea giuvaerului în pietre separate. Întorcându-se la Londra (deghizat), a reintrat în posesia diamantului, în ziua stabilită. Dacă ar fi ajuns cu bine la Amsterdam cu acest giuvaer, ar fi avut destul timp până în februarie 1850 să-l taie în bucăţi şi să-l vândă. Judecaţi deci după aceasta, ce motive a avut să înfrunte primejdia pe care a înfruntat-o. N-avea încotro – pentru el, mai mult ca pentru oricare altul, se punea alternativa „banii sau viaţa”.

 
Am onoarea să rămân, stimate domnule, al dumneavoastră prea supus servitor, RICHARD CUFF

 
(fost sergent în corpul de detectivi.

 
Scotland Yard, Londra)

 
Sfârşitul celei de a doua perioade.

 
EPILOG.

 
DECLARAŢIA DOMNULUI MURTHWITE (1850)

 
(într-o scrisoare către domnul Bruff)

 
Îţi mai aduci aminte, dragul meu domn, de o persoană, pe jumătate sălbatică, pe care ai întâlnit-o la un banchet la Londra, în toamna anului 1848? Permite-mi să-ţi amintesc că această persoană se numea Murthwite şi că ai avut cu ea o conversaţie îndelungată, după masă. Discuţia s-a învârtit în jurul unui diamant indian, numit „Piatra Lunei”.

 
De atunci am rătăcit mereu prin Asia centrală. Acum vreo două săptămâni mă aflam în nord-vestul Indiei, într-un ţinut numit Kattiawar. Aici am avut o aventură care te interesează şi pe dumneata.

 
În regiunile sălbatice din Kattiawar, populaţia se închină cu fanatism vechii religii hinduse – întreţine cultul străvechi al lui Brahma şi Vişnu. La Kattiawar se află două din cele mai vestite altare pentru pelerinii hinduşi. Unul dintre ele este Dwarka, iar celălalt este oraşul sacru Somnauth – distrus în veacul al XI-lea de cuceritorul mahomedam Mahmud din Ghizni.

 
Nimerindu-mă pentru a doua oară în viaţă prin aceste meleaguri romantice, m-am hotărât să, nu părăsesc ţinutul, fără a mai privi o dată minunatul oraş Somnauth. O călătorie de trei zile pe jos avea să mă ducă în oraşul sacru. De abia pornisem către acest oraş când observai că şi alţi oameni se îndreptau – câte doi, câte trei – pare-se în aceeaşi direcţie ca şi mine. Mă dădui drept budist hindus dintr-o provincie îndepărtată. În ziua următoare numărul hinduşilor care călătoreau în aceeaşi direcţie cu mine crescu la zeci şi sute; în a treia zi, la mii de oameni. Aflai că oa-menii se duceau la o mare ceremonie religioasă, care urma să se ţină noaptea pe un deal pe lângă Somnauth, în cinstea Zeului Lunei.

 
Când am ajuns acolo, luna era de trei suliţe pe cer, în vârful dealului se afla altarul, ascuns de o draperie atârnată între doi pomi măreţi. Muzica răsuna de pretutindeni. În preajma altarului se aflau trei bărbaţi. Pe cel din mijloc l-am recunoscut: era indianul cu care vorbisem în Anglia, când s-au ivit cei trei pretinşi scamatori pe terasa ladyei Verinder. Din altarul ascuns răsuna o muzică puternică şi triumfătoare. Apoi draperia dintre pomi fu trasă la o parte, dezvăluind tuturor privirilor altarul zeului.

 
Acolo, înălţat sus pe un tron, se afla Zeul Lunei, întunecat şi ameninţător, cu cele patru braţe întinse spre cele patru zări ale lumii. Pe fruntea lui scânteia diamantul galben, a cărui strălucire o admirasem în Anglia, pe corsajul unei rochii de femeie!

 
Da! După un răstimp de opt veacuri, Piatra Lunei priveşte iarăşi peste zidurile oraşului sacru, în care a început povestea ei. Acum a ajuns iar în ţara ei de baştină; prin ce împrejurare sau prin ce crimă au adus indienii înapoi nestemata lor sacră, nu ştiu. Doar atât ştiu: nu veţi mai vedea diamantul în Anglia, nu-l veţi mai vedea niciodată. Şi anii vor trece mereu la fel. Care va fi viitoarea aventură a diamantului numit „Piatra Lunei”? Cine poate şti?











SFÂRŞIT

 
1 Aci nu e vorba de un grad militar, ci de o anumită treaptă în rândul detectivilor civili ai Scotland-Yard-ului. (n.t.)

 
2 Sală pe una din principalele străzi din Londra; acolo se ţin de obicei adunările cu caracter religios. (n.t.)

 
3 Corporaţie de jurişti care dăinuie din vechime în Londra. Membrii ei sunt doctori în drept şi au monopolul cercetării cauzelor de drept civil. (n.t.)

